
Praėjus keturioms dienoms po to, kai Edis ištraukė jį be 
džinsų ir batų pro duris tarp pasaulių, Džeiką pažadino drėg- 
na nosis, baksnojanti į veidą. 

Jeigu tai būtų nutikę dar vakar ar užvakar rytą, jis tikrai 
būtų pažadinęs savo draugus veriančiu klyksmu, nes tris die- 
nas karščiavo, o sapnuose bėgo nuo gipsinio žmogaus. Koš- 
maruose kelnės nenuslysdavo žemyn, durų sargas, tvirtai su- 
gniaužęs savo rankoje, susigrūsdavo jį į burną, pilną nulei- 
džiamus pilies vartus primenančių dantų. Vaikas pabusdavo 
iš miego bejėgiškai aimanuodamas ir dejuodamas. 

Karščiavimą sukėlė voro įkandimas. Rolandas apžiūrė- 
jo žaizdą antrą dieną ir nutarė, kad ji atrodo dar negražiau 
nei prieš tai. Pasitaręs su Džeiku, davė berniukui rausvą tab- 
letę. 

- Gerk po keturias kasdien visą savaitę, - pasakė jis. 

Džeikas įtariai ją apžiūrėjo. 

- Kas čia? 

- Fesleksas; - atsakė Rolandas, po to pasisuko į Edį: - Tu 
jam paaiškink. Vis tiek negaliu ištarti. 

- Kefleksas. Gali nebijoti, Džeikai; jis atkeliavo iš seno 
gero Niujorko valstybinės vaistinės. Rolandas surijo saują ir 
sveikas kaip arklys. Panašiai ir atrodo, ar ne? 

Džeikas nustėro: 

- Kaip tu gavai vaistų Niujorke? 

- Ilga istorija, - atsakė Šaulys. - Kada nors visą išgirsi, 
o dabar nuryk piliulę. 

Džeikas nepriešgyniavo. Vaistai suveikė žaibiškai. Bjau- 

rus raudonas guzas ėmė slūgti po dvidešimt keturių valandų, 
karštis nukrito. 

Drėgna nosis prisilietė vėl, ir vaikas staiga atsisėdo pla- 
čiai atmerkęs akis. 

Padaras, laižęs jam skruostą, skubiai atsitraukė per po- 
rą žingsnelių. Ten buvo plepetūnas, tik berniukas to nežino- 
jo; dar nebuvo sutikęs. Gyvūnėlis buvo liesesnis nei Rolan- 
do kompanijos matytieji, juodai pilkas dryžuotas kailiukas - 
murzinas ir nutriušęs. Ant vieno šono juodavo prikepęs krau- 
jas. Auksinės plepetūno akutės smalsiai stebėjo Džeiką, uo- 
dega viltingai mataravo į šonus. Džeikas nurimo. Gal ir ne 
visada tai pasitvirtina, bet vizginamos uodegos su grėsme jis 
nesiejo. 

Aušo, galėjo būti pusė šešių ryto. Tiksliau Džeikas ne- 
galėjo nustatyti, nes skaitmeninis jo “Seiko" laikrodis nevei- 
kė... tiksliau, veikė labai keistai. Kai pasižiūrėjo į jį atsidū- 
ręs čia, laikrodis tvirtino, kad yra 98:71:65, laikas, kuris, 
kiek jam žinoma, neegzistuoja. Vėliau jis įsitikino, jog “Sei- 
ko" eina atgal. Žinoma, jeigu būtų daręs tai tvarkingai, dar 
būtų kokios naudos. Tačiau laikrodis kurį laiką sukdavo 
skaičiukus normaliai (Džeikas patikrino tai tardamas žodį 
“Misisipė"), tada dešimčiai ar dvidešimčiai sekundžių susto- 
davo, lyg nusibaigęs, o paskui puldavo mirgėti skaičiukais. 

Jis užsiminė apie keistą laikrodžio elgesį Rolandui, pa- 
rodė, norėdamas nustebinti, tačiau Šaulys apžiūrėjo laikro- 
duką ir linktelėjęs paaiškino, jog šiais laikais jokie laikro- 
džiai gerai neina. “Seiko" tapo niekam nenaudingas, bet 
Džeikas neskubėjo jo išmesti... tikriausiai todėl, jog tai bu- 
vo senojo gyvenimo prisiminimas, vienas iš nedaugelio su- 
venyrų. 

Dabar laikrodis tvirtino, kad yra šešiasdešimt dvi minu- 
tės po keturiasdešimtos, gruodžio ir kovo trečiadienis, ket- 
virtadienis ir šeštadienis. 

Rūkas buvo kaip niekad tirštas. Už pusšimčio pėdų pa- 
saulis paprasčiausiai išnyko. Jeigu diena bus tokia, kaip 
ankstesnės trys, saulė pakils it baltas diskas po poros valan- 

dų, o pusę dešimtos jau karščiu alsuos giedra diena. Apsidai- 
ręs Džeikas pamatė savo bendražygius (draugais vadinti dar 
nedrįso), miegančius po kailio apklotais. Rolandas arčiausiai, 
Edis ir Siuzana - kitoje užgesusio laužo pusėje. 

Vaikas vėl pasižiūrėjo į jį pažadinusį gyvūnėlį. Meškė- 
no ir švilpiko mišrūnas, turintis takso bruožų. 

- Sveikas, broli, - tyliai ištarė Džeikas. 

- Oi! - atsiliepė plepetūnas, nenuleisdamas smalsaus 
žvilgsnio. Balsas buvo žemas ir storas, tarsi anglo futbolinin- 
ko, persišaldžiusio gerklas. 

Džeikas loštelėjo nustebęs. Plepetūnas, išgąsdintas stai- 
gaus judesio, pabėgėjo kelis žingsnelius atbulas, jau norėjo 
sprukti, bet susilaikė. Uodega mataravo į šonus dar uoliau, 
o geltonai juodos akys nervingai stebėjo Džeiką. Gyvūno 
ūsai virpėjo. 

- Šitas prisimena žmones, - pasigirdo balsas už Džeiko 
peties. Atsigręžęs jis pamatė susidėjusį ant kelių alkūnes Ro- 
landą. Jis apžiūrinėjo gyvūnėlį kur kas smalsiau nei “Seiko" 
laikrodį. 

- Kas čia toks? - pakuždomis paklausė berniukas. Jis ne- 
norėjo nubaidyti gyvūno. - Kokios gražios jo akys! 

- Plepetūnas, - atsakė Rolandas. 

- Tūnas! - ištarė žvėrelis ir pasitraukė dar žingsnį. 

- Jis kalba! 

- Ne visai. Plepetūnai tik pakartoja, ką girdi arba girdė- 
jo. Jau daugelį metų nesu tokio sutikęs. Šitas atrodo visai iš- 
badėjęs. Tikriausiai ieško maisto. 

- Jis laižė man veidą. Ar galiu jį pašerti? 

- Tada jo neatsikratysi, - atsakė Šaulys. Po to spragtelėjo 
pirštais ir sušuko: 

- Ei! Bili! 

Gyvūnėlis kažkokiu būdu pakartojo spragtelėjimą - 
pliaukštelėjo liežuviu. 

- Ai! - amtelėjo jis storu balsu. - Ai, Ili! 

Dabar žvėrelis tiesiog judėjo visu pasturgaliu. 

- Eik, duok kokį kąsnį. Vienas senas arklininkas saky- 
davo, kad geras plepetūnas neša laimę. Šitas atrodo geras. 


7 


- Taip, - pritarė Džeikas, - tikrai. 

- Kadaise jie buvo prijaukinti, kiekvienas baronas laikė 
pustuzinį pilyje arba rūmuose. Jie nelabai kam tinkami, ne- 
bent linksminti vaikus ir gaudyti žiurkes. Plepetūnai būna la- 
bai ištikimi. Seniau bent būdavo. Nors nesu girdėjęs, kad pri- 
sirišimu pralenktų gerą šunį. Sulaukėję yra atliekų naikinto- 
jai. Nepavojingi, bet įkyrūs. 

- Rūs! - riktelėjo plepetūnas. Žvalios jo akutės lakstė 
nuo Šaulio prie berniuko. 

Džeikas lėtai įkišo ranką į kuprinę ir atsargiai, kad ne- 
pabaidytų gyvūnėlio, ištraukė Šaulio “borito" likučius. Pa- 
metėjo jį plepetūnui. Žvėrelis pašoko ir kiauktelėjęs nėrė ša- 
lin, atstatęs pūkuotą raitytą uodegą. Vaikas jau nesitikėjo, 
kad jis grįš, bet plepetūnas stabtelėjo ir atsigręžė. 

- Ateik gi, - pašaukė Džeikas. - Ėsk. 

- Ot! - aiktelėjo plepetūnas, bet nepajudėjo iš vietos. 

- Duok jam daugiau laiko. Jis tikrai prieis, - pasakė Šau- 
lys. 

Plepetūnas ištiesė ilgą, nepaprastai grakštų kaklą, sukru- 
tėjo maistą uosdama plona juoda nosis. Netrukus žvėrelis nu- 
turseno į priekį, ir Džeikas pastebėjo, kad jis šiek tiek raišuo- 
ja. Plepetūnas apuostė suktinuką, tada labai oriai viena letena 
išvyniojo elnienos gabalėlį iš lapo. Ir vienu kąsniu nurijęs vėl 
pakėlė galvą į vaiką. 

- Oi! - leptelėjo plepetūnas, ir pabaidytas Džeiko juoko 
nubėgo šalin. 

- Išgaišėlis, - miegūstu balsu pasakė Edis. Išgirdęs jo 
balsą plepetūnas apsigręžė ir akimirksniu dingo rūke. 

= Tu jį nubaidei! - pasipiktino Džeikas. 

- Dievaži, labai gailiuosi, - atsakė Edis, priplodamas pa- 
sišiaušusius plaukus. - Jeigu būčiau žinojęs, kad tai geriau- 
sias tavo draugas, Džeikai, būčiau išsitraukęs kokį kavos tor- 
tą. 

Rolandas patapšnojo Džeikui per petį: 

= Jis sugrįš. 

- Ar tikrai? 


- Jeigu prieš tai jo kas nors nenužudys, taip. Juk mes 
valgome juos, ar ne? 

Džeikui nespėjus atsakyti vėl pasigirdo dudenimas. Jau 
trečią rytą, dar du kartus jie klausėsi jo saulei leidžiantis: 
monotoniškas dudenimas iš miesto pusės. Garsas, šį rytą bu- 
vo aiškesnis, jei ne daugiau suprantamas. Džeikas negalėjo 
jo pakęsti. Atrodė, lyg už tos storos, beformės ryto antklo- 
dės daužėsi didžiulio žvėries širdis. 

- Vis dar nenumanai, kas ten galėtų būti, Rolandai? - pa- 
klausė Siuzana. Ji užsimetė savo suknelę, susirišo plaukus ir 
ėmė lankstyti apklotus, po kuriais miegojo abu su Edžiu. 

- Ne, bet mes būtinai sužinosime. 

- Paguodei, - leptelėjo Edis. 

Rolandas atsistojo. 

- Eime. Negaiškime dienos. 

Po valandos rūkas ėmė sklaidytis. Vyrai paeiliui stūmė 
Siuzanos vežimėlį, ir jis nelinksmai trinksėjo keliu, kuriame 
styrojo išvirtę akmenys. Rytui įpusėjus vėl buvo giedra, karš- 
ta ir tvanku. Pietryčiuose juodavo ryškus miesto siluetas. 
Džeikui jis labai priminė Niujorką, nors pastatai ten vargu ar 
buvo tokie aukšti. Ar jis sugriuvęs, kaip daug kas šiame Šau- 
lio pasaulyje, iš tokio atstumo tiksliai pasakyti nebuvo gali- 
ma. Kaip ir Edis, berniukas vylėsi surasti jame pagalbą... ar 
bent skanaus karšto maisto. 

Kairėje, už trijų keturių dešimčių mylių plytėjo plati 
Sendo upės juosta. Virš jos suko didžiuliai paukščių pulkai. 
Kada ne kada vienas kuris sudėjęs sparnus smigdavo žemyn, 
tikriausiai gaudydamas žuvį. Kelias ir upė palaipsniui glau- 
dėsi, tačiau suartėjimo taško dar nebuvo matyti. 

Priekyje stovėjo ir daugiau statinių. Paprastai fermos, 
kurios atrodė seniai apleistos. Iš kai kurių liko griuvėsiai, 
nors kaltininkas buvo laikas, o ne pikta kažkieno valia, ir 
Džeiko bei Edžio viltys, kurias jie slėpė nuo kitų, tirpo. Ly- 


9 


gumose žolę rupšnojo gauruoti galvijai. Jie laikėsi atokiau 
kelio, o sugalvoję kirsti jį, pralėkdavo šuoliais it mašinų bi- 
jantys vaikai. Berniukui jie atrodė panašūs į bizonus... nors 
tarp jų pastebėjo ir dvigalvių. Kai paklausė apie juos Šaulio, 
Rolandas linktelėjo galva: 

- Mutantai. 

- Kaip tie, po kalnais? - Džeikas girdėjo baimę savo bal- 
se ir netikėjo, kad ji praslydo pro Šaulio ausis. Bet nieko ne- 
galėjo pakeisti. Pernelyg gerai prisiminė nesibaigiantį koš- 
marą tuneliuose. 

- Manau, jog čia mutantų veislė, išveista tyčia. O tie pa- 
darai, kuriuose sutikome urvuose, ir toliau mutuoja. 

- O kaip bus tenai? - parodė Džeikas į miestą. - Ten gy- 
vena mutantai ar... - Jis vos neišdavė savo vilčių. 

Rolandas patraukė pečiais. 

- Aš nežinau, Džeikai. Pasakyčiau, jeigu žinočiau. 

Jie lenkė seną apdegusį pastatą, greičiausiai sodybą. Žai- 
bas kaltas, pasakė sau Džeikas ir mintyse pasvarstė, ar tik 
nenori savęs apgauti. 

Rolandas tartum skaitydamas berniuko mintis, apglėbė 
jį per pečius. 

- Neverta spėlioti, Džeikai, - tarė jis. - Kad ir kas čia nu- 
tiko, tai buvo labai seniai. - Jis parodė ranka. - Tenai tikriau- 
siai buvo užtvaras gyvuliams. Dabar iš žolės kyšo vien keli 
kuolai. 

- Pasaulis pasislinko, tiesa? 

Rolandas linktelėjo. 

- O žmonės kaip? Manai, persikėlė į miestą? 

- Kai kurie galėjo, - atsakė Šaulys. - Kiti laikosi čionai. 

- Ką? - Siuzana atsigręžė sunerimusi. 

Rolandas linktelėjo. 

- Mus seka jau pora dienų. Šiose apleistose lūšnose 
glaudžiasi nedaug žmonių, vienas kitas, daugiau bus tada, 
kai priartėsime prie civilizacijos. - Jis patylėjo. - Tiksliau, 
vietos, kur kadaise buvo civilizacija. 

- Kaip sužinojai, kad jie čia? - paklausė Džeikas. 

- Užuodžiau. Pastebėjo kelis daržiukus, paslėptus už 
piktžolių juostos. Vienoje giraitėje sukosi malūnas. Ir šiaip 
nuojauta... šešėlis, užstojąs saulę. Jūs ir patys netrukus to iš- 
moksite. 

- Kaip manai, jie pavojingi? - paklausė Siuzana. Būrelis 
artinosi prie didelio aplūžusio statinio, sandėlio arba apleis- 
tos turgaus halės. Ir moteris neramiai tyrinėjo jį, uždėjusi 
ranką ant diržo su revolveriu. 

- Ar nepažįstamas šuva kąs? - mįslingai ištarė Šaulys. 

- Kaip tai suprasti? - paklausė Edis. - Nekenčiu, kai imi 
malti tą dzenbudistinį mėšlą, Rolandai. 

- Tai reiškia, nežinau, - paaiškino Šaulys. - O kas tas 
Dzen Budistas? Ar jis protingas kaip aš? 

Edis ilgai ilgai žiūrėjo į Šaulį, kol suprato, kad čia dar 
vienas retas pokštas. 

- Aha, - leptelėjo jis ir pamatė, kaip Rolando lūpų kam- 
putyje virpteli šypsena. Jis ėmė stumti Siuzanos ratukus, ir 
staiga kažką pastebėjo akies kampeliu. 

- Džeikai! - šūktelėjo jis. - Atrodo, turi draugų! 
keturiasdešimties pėdų energingai šlubčiojo liesas plepetū- 
nas, uostinėdamas žolės kupstus palei Didįjį traktą. 

Po kelių valandų Rolandas visus sustabdė ir liepė pasi- 
ruošti. 

- Kam? - paklausė Edis. 

Rolandas pažvelgė į jį. 

- Bet kam. 

Buvo apie tris po pietų. Jie stovėjo toje vietoje, kur Di- 
dysis traktas kryžiavosi su ilgu kauburiu, einančiu per lygu- 
mą nelyginant raukšlė didžiausioje pasaulyje lovoje. Apačio- 
je plytėjo pirma tikra gyvenvietė šiame pasaulyje. Ji atrodė 
tuščia, bet Edis nespėjo pamiršti pokalbio ryte. Ir Šaulio 
klausimas - “Ar nepažįstamas šuva kąs?" - nebeatrodė toks 

dzenbudistiškas. 

- Džeikai? 

- Kas? 

Edis parodė smakru į “Riugerį", kyšantį iš Džeiko 
džinsų (laimė, įsidėjo eidamas iš namų dar vieną porą) juos- 
mens. 

- Nenori, kad paneščiau? 

Džeikas žvilgtelėjo į Rolandą. Tas patraukė pečiais lyg 
sakydamas: Kaip nori. 

- Gerai, - sutiko berniukas ir padavė ginklą. Tada nu- 
simetė kuprinę, pasikuitė joje ir ištraukė užtaisytą apkabą. 
Prisiminė, kaip kišo ranką už tėvo dokumentų stalčiuje, 
kaip traukė revolverį, tačiau viskas atrodė nutikę baisiai se- 
niai. Dabar gyvenimas Niujorke ir Paiperio mokyklos mo- 
kinio karjera atrodė toli kaip žiūrint pro kitą teleskopo ga- 
lą. 

Edis paėmė apkabą, patikrino, įstatė į vietą ir patikri- 
no saugiklį, o tada užsikišo pistoletą už savo diržo. 

- Įdėmiai klausykitės ir būkite atidūs, - tarė Rolandas. 
- Jeigu miestelyje rasime gyventojų, jie greičiausiai bus seni 
ir labiau išsigandę mūsų negu mes jų. Jaunesni miestelėnai 
seniausiai bus iškeliavę iš čia. Mažai tikėtina, jog senbuviai 
turės šaunamųjų ginklų - mūsų ginklai gali būti pirmi tikri 
ginklai, kuriuos jie pamatys tikrovėje, o ne piešinyje. Jokių 
grėsmingų judesių. Ir pagrindinė taisyklė: kalbėkite tik ta- 
da, kai į jus kreipsis. 

- O lankai ir strėlės? - pasidomėjo Siuzana. 

- Taip, gali turėti. Kaip ir kuokų su ietimis. 

- Nepamirškime akmenų, - įsiterpė Edis, žvelgdamas į 
medinių namų virtinę. Miestelis atrodė apleistas, bet kas ži- 
no? - Jeigu neturi, bet kada gali išsilupti iš grindinio. 

- Visuomet atsiras išeitis, - pritarė Šaulys, - bet patys 
į problemas neiendame - aišku? 

Visi linktelėjo. 

- Galbūt lengviau jį apeiti? - pasiūlė Siuzana. 

Rolandas linktelėjo, nenuleisdamas akių nuo miesto. Jo 

centre Didysis traktas kirtosi su kitu keliu; apgriuvę pastatai 
priminė taikinį galingo šautuvo teleskopiniame taikiklyje. 

- Lengviau, bet mes to nedarysime. Apeidinėti lengvai 
įprantama. Visad geriau eiti tiesiai, nebent yra akivaizdi prie- 
žastis ieškoti kito kelio. Nieko panašaus čia nematau. Gal ir 
gerai, jeigu rasime žmonių. Paplepėsime. 

Siuzana pastebėjo, jog Rolandas pasikeitė, ir ne vien to- 
dėl, kad nutilo erzinantys balsai jo galvoje. Štai kaip jis at- 
rodė, kai dalyvavo mūšiuose, vedė vyrus ir prie savęs turė- 
jo senus draugus, pagalvojo ji. Toks jis buvo prieš tai, kai 
pasaulis pasislinko ir jis pasislinko kartu su juo, persekioda- 
mas tą Valterį. Toks buvo prieš tai, kai Didžioji Tuštuma 
privertė jį užsisklęsti ir pavertė keistuoliu. 

- Gal jie žinos, kas ten dunda, - pastebėjo Džeikas. 

Rolandas vėl linktelėjo: 

- Bet kokia informacija, ypač apie miestą, mums bus 
naudinga, tačiau neverta daug svarstyti apie žmones, kurių 
miestelyje gali ir nebūti. 

- O žinai, - tarė Siuzana, - aš jais dėta nesirodyčiau, jei- 
gu pamatyčiau tokius, kaip mes. Keturi žmonės, trys iš jų 
ginkluoti. Mes panašūs į tuos atmatas, apie kuriuos pasako- 
jai mums, Rolandai... kaip jie vadinasi? 

- Grobuonys. - Jis uždėjo ranką ant sandalmedžio ran- 
kenos ir ištraukė per pirštą. - Dar negimė toks grobuonis, ku- 
ris galėtų nešiotis revolverį. Jeigu mieste bus senų Žmonių, 
jie viską supras. Keliaujam. 

Džeikas atsigręžė į išsitiesusį ant kelio ir įkišusį nosį 
tarp priekinių letenų plepetūną. 

- Oi! - šūktelėjo Džeikas. 

- Oi! - pakartojo plepetūnas ir tuoj pašoko ant kojų. 

Keliauninkai pradėjo leistis nuo kalvelės, žvėrelis nuris- 
nojo pridurmui. 

Miestelio pakraštyje juodavo du sudeginti namai; šiaip 

gyvenvietė atrodė neliesta, tik apdulkėjusi. Jie praėjo arkli- 
des, priešais, dešinėje kelio pusėje, rado kažką panašaus į 
turgavietę, tada atsidūrė pačiame mieste. Kelią juosė aptru- 
pėjusių pastatų eilės. Pasitaikydavo vienas kitas skersgatvis. 
Kitas kelias, negrįstas ir beveik užžėlęs, vedė iš šiaurės rytų 
į pietvakarius. 

Pažvelgusi į šiaurės rytus Siuzana pagalvojo: Kadaise 
upe plaukė baržos, ir šito kelio gale yra prieplauka ar net 
mažas miestelis su saliūnais ir krautuvėlėmis. Paskutinė 
prekybos vieta, prieš baržoms įplaukiant į miestą. Šituo ke- 
liu dardėjo vežimai. Kada tai buvo? 

Sunku pasakyti, bet, iš visko sprendžiant, seniai. 

Kažkur girgžtelėjo surūdijęs vyris. Kitur vėjas barški- 
no langinę. 

Priešais namus stovėjo turėklai arkliams pririšti, dau- 
giausiai sulūžę. Kadaise palei namus ėjo šaligatviai iš len- 
tų, dabar lentos buvo nurankiotos, tarpuose augo piktžolės. 
Kur ne kur išliko nublukusios iškabos, užrašytos anglų kal- 
bos tarme, kurią Rolandas vadino žemąja kalba. MAISTAS 
IR GRŪDAI, skelbė viena. Žodis “maistas", spėjo Siuzana, 
čia reiškė “pašarus". Kaimynystėje ant iškabos buvo nutep- 
liotas besiganantis buivolas, o užrašas skelbė: ILSĖKIS 
VALGYK GERK. Po juo suposi suveriamos durys. 

- Čia gal saliūnas? - Siuzana nesuprato, kodėl kalba pa- 
kuždomis, bet normaliai kalbėti negalėjo. Būtų tas pat, kaip 
bandža groti polką per laidotuves. 

- Buvo, - atsakė Rolandas ne pakuždomis, bet tyliau, 
susimąstęs. Džeikas ėjo greta jo nervingai dairydamasis. Už 
jų per dešimt žingsnių tipeno Oi. Tipeno sukiodamas gal- 
vą ir uostinėdamas pastatus. 

Dabar ir Siuzana pajuto, kad juos kažkas stebi. Šaulys 
taikliai apibūdino tą jausmą: tarsi šešėlis krenta ant veido. 

- Čia yra žmonių, ar ne? - sušnibždėjo ji. 

Rolandas linktelėjo. 

Šiaurinėje kryžkelės pusėje stovėjo dar vienas pastatas 
su iškaba: UŽEIGA. NOTAS. Be bažnyčios, kuri kilo tolė- 

liau, tai buvo aukščiausias miestelio pastatas - trijų aukštų. 
Siuzana spėjo pastebėti viename lange suboluojant ovalą - 
veidas, kas daugiau. Jai norėjosi kuo greičiau dingti iš čia. 
Tačiau Rolandas žengė lėtai, ryžtingai... ir ji suprato, kodėl. 
Skubėjimas gali išduoti baimę ir tai, jog juos lengva paim- 
ti. Bet vis tiek... 

Ties kryžkele susikertantys keliai išplatėjo į miesto aikš- 
tę, apžėlusią piktžolėmis. Centre stovėjo senas akmeninis 
stulpas, nuo kurio ant aprūdijusio lyno karojo metalinė dė- 
žė. 

Rolandas su Džeiku nuėjo prie stulpo. Edis nustūmė 
moterį su ratukais iš paskos. Žolės kuždėjosi su stipinais, vė- 
jas kedeno garbaną ant jos skruosto. Kažkur priekyje sucy- 
pė vyriai ir su trenksmu užsivėrė langinės. Siuzana krūpte- 
lėjo ir nubraukė sruogą. 

- Geriau jau paskubėtų, - pusbalsiu ištarė Edis. - Nuga- 
ra pagaugais eina. 

Siuzana linktelėjo. Ji apsidairė aikštėje ir beveik galėjo 
įsivaizduoti, kaip ši atrodė turgaus dieną: šaligatviai prisig- 
rūdę žmonių, eina miesto ponių būrelis su dailiomis pintinai- 
tėmis ant rankos, bet daugiausia krovikai ir prastai apsiren- 
gę4 baržininkai (nežinia kodėl, bet dėl baržų ji buvo tikra); 
per aikštę rieda vežimai, nuo negrįsto kelio kyla geltonų dul- 
kių debesis, vežikai varo botagais arklius 

(jaučius, ten jaučiai) 

vieškeliu. Ji beveik matė tuos vežimus: dulkėtus brezen- 
tus, užtemptus ant medžiagos ryšulių, kituose - statinių pira- 
mides; matė jaučius, sukinkytus po du ir kantriai traukian- 
čius, karpančius ausimis, kad nuvaikytų apie didžiules gal- 
vas zujančias muses. Girdėjo balsus, juoką, saliūne linksmai 
pianinu grojamą melodiją. 

Lyg būčiau čia gyvenusi praeitame gyvenime, pagalvo- 
jo ji. 

Šaulys pasilenkė prie užrašo ant stulpo. 

- Didysis traktas, - perskaitė jis. - Ladas, šimtas ir šešios 
dešimtys ratų. 

- Ratų? - nustebo Džeikas. 

- Senoviškas matavimo vienetas. 

- Ar esi girdėjęs apie Ladą? - paklausė Edis. 

- Gal, - atsakė Šaulys. - Kai buvau visai mažas. 

- “Ladas" rimuojasi su “vėzdas", - pasakė Edis, - nege- 
ras ženklas. 

Džeikas tyrinėjo rytinę stulpo pusę. 

- “Upės kelias." Raidės kažkokios keistos, bet taip pa- 
rašyta. 

Edis dirstelėjo į vakarinę stulpo pusę. 

- O čia: “Džimtaunas, keturiasdešimt ratų". Ar ne ten 
gimęs Veinas Niutonas, Rolandai? 

Rolandas pažiūrėjo nieko nesupratęs. 

- Uuužsi-čiaupiu, - burbtelėjo Edis ir užvertė akis. 

Pietvakarinėje aikštės pusėje stovėjo vienintelis akme- 
ninis miestelio pastatas - žemas, purvinas kubas su grotuo- 
tais langais. Kažkas tarp miesto kalėjimo ir teismo rūmų, 
nutarė Siuzana. Pietuose ji buvo mačiusi panašių; kad dar 
nedidelė automobilių stovėjimo aikštelė priešais - neatskir- 
tum. Kažkas buvo nutepliota skersai pastato sieną nubluku- 
siais geltonais dažais. Ji perskaitė, bet nieko nesuprato ir 
noras kuo greičiau išsigauti iš miestelio dar labiau sustip- 
rėjo. MAŽIAMS MIRTIS, buvo išvedžiota ant fasado. 

- Rolandai! - Kai Šaulys atsisuko, ji parodė į grafiti už- 
rašą. - Ką tai reiškia? 

Rolandas perskaitė ir papurtė galvą. 

- Nežinau. 

Ji vėl apsižvalgė. Aikštė pasirodė mažesnė, pastatai tar- 
si pasviro ant jų. 

- Gal geriau eikim iš čia? 

- Tuoj. - Šaulys pasilenkė, iškrapštė akmenuką iš kelio 
sankasos. Pamėtęs kairėje rankoje jis pažvelgė į dėžę ant 
stulpo. Tada kilstelėjo ranką ir Siuzanai nespėjus susigau- 
dyti, ką jis ketina daryti, sviedė akmenuką. 

- Ne, Rolandai! - sušuko ji ir pati išsigando savo pa- 
klaikusio balso. 

Bet ranka kaip visad Šaulio neapvylė ir akmuo dzingte- 
lėjo į patį dėžės centrą. Viduje pasigirdo dantračių tratėjimas, 
vienoje pusėje išlindo žalia vėliavėlė. Kai ji atsistojo į savo 
vietą, suskambo varpelis. Ant vėliavėlės juodomis didelėmis 
raidėmis buvo užrašyta: EITI. 

- Tegu mane susuka, - aiktelėjo Edis. - Čiagi sumautas 
šviesoforas. Jeigu pataikysi dar kartą, lieps sustoti? 

- Mes nebe vieni, - tyliai burbtelėjo Šaulys ir parodė į 
namą, kurį Siuzana mintyse pakrikštijo teismu. Akmeniniais 
laiptais leidosi vyras ir moteris. Laimėjai lėlytę, Rolandai, 
pagalvojo Siuzana. - Jie senesni už patį dievulį. 

Senis vilkėjo kombinezoną ir didžiulį šiaudinį sombre- 
rą. Jis vedė senutę, uždėjęs ranką ant nuogo įdegusio peties. 
Moteris buvo užsidėjusi namų darbo skrybėlaitę, o kai pri- 
ėjo arčiau, Siuzana suprato, kad ji akla ir kad akių šviesą 
prarado labai šiurpiomis aplinkybėmis. Ten, kur kadaise bu- 
vo jos akys, liko dvi randuotos akiduobės. Senutė atrodė iš- 
sigandusi ir susijaudinusi. 

- Ar jie grobuonys, Si? - šūktelėjo ji gergždžiančiu, dre- 
bančiu balsu. - Dabar tu mus pražudysi, aš tau sakau! 

- Nutilk, Merse, - atsakė tas. Kaip ir senė, jis kalbėjo su 
stipriu akcentu, kurį Siuzana vos pajėgė suprasti. - Ne gro- 
buonys, ne šitie. Su jais pipiras, sakau tau - joks grobuonis 
nekeliauja su pipiru. 

Nors ir akla, ji bandė išsiveržti iš senio glėbio. Nusikei- 
kęs Si pastvėrė ją už rankos. 

- Pabaik gi, Merse! Sakau, pabaik! Tu nugarmės: ir pa- 
sidarysi sau galą, ma tave devynios! 

- Mes nedarysim nieko bloga, - šūktelėjo Šaulys. Jis pra- 
kalbo Aukštąja Kalba, ir senio akys sužibo iš netikėtumo. 
Moteris atsigręžė, pasukdama veidą balso pusėn. 

- Šaulys! - suriko senis. Jo balsas trukčiojo iš džiaugs- 
mo. - Viešpatie! Taip ir žinojau! Žinojau! 

Jis pasileido tekinas per aikštę, tempdamas su savimi ir 
senutę. Toji bejėgiškai klupinėjo, o Siuzana laukė, kada ji 
neišvengiamai išsities ant žemės. Bet pirmas griuvo vyras, 

suklupo ant kelių, o Mersė žnektelėjo šalia ant kietų Di- 
džiojo trakto akmenų. 

Džeikas pajuto kažką švelnaus prie blauzdos ir pažvel- 
gė žemyn. Oi susirangė prie jo ir atrodė sunerimęs labiau 
nei paprastai. Džeikas pasilenkė ir atsargiai paglostė žvėre- 
lio galvą, tiek norėdamas nuraminti, tiek pats nusiraminti. 
Oi kailiukas buvo šilkinis, neįtikėtinai minkštas. Bijojo, kad 
plepetūnas pabėgs, bet tas tik pakėlė galvą, lyžtelėjo delną 
ir vėl sužiuro į porelę. Senis ne itin sėkmingai bandė pasta- 
tyti moterį ant kojų. Toji sukiojo galvą visiškai suglumusi. 

Si nusidrėskė delnus į akmenis, bet nepastebėjo krau- 
jo, tad palikęs Mersę sėdinčią nusitraukė sombrerą ir pri- 
spaudė jį prie krūtinės. Džeikui skrybėlė priminė pintinę. 

- Būk pasveikintas, šauly! - sušuko senis. - Labai 
džiaugiuosi! Jau maniau, kad žemėje jūsų nebeliko, tikrai! 

- Dėkui už pasveikinimą, - Aukštąja kalba tęsė Šaulys. 
Jis atsargiai suėmė moterį už parankių. Ta aiktelėjo, bet lei- 
dosi pastatoma. - Užsidėk skrybėlę, senoli. Saulė karšta. 

Senis užsivožė sombrerą ir liko stovėti, nenuleisdamas 
nuo Rolando tviskančių akių. Po minutės Džeikas suprato, 
ko jos taip blizga - Si verkė. 

- Šaulys! Sakiau tau, Merse! Mačiau šaudančią geležį, 
sakiau tau! 

- Ne grobuonys? - pakartojo senė lyg negalėdama pa- 
tikėti. - Tu įsitikinęs, kad jie ne grobuonys? 

Rolandas atsigręžė į Edį. 

- Patikrink saugiklį ir duok jai Džeiko revolverį. 

Edis išsitraukė “Riugerį", patikrino ir nedrąsiai įdėjo į 
neregės rankas. Moteris vos jo neišmetė, po to stebėdama- 
si apčiupinėjo. Po valandėlės ji pasisuko veidu į senį. 

- Ginklas! - sušnibždėjo. - Šventoji skrybėlė! 

- AI, tikrai kažkoks, - atsakė senis vangiai paimdamas 
revolverį iš jos ir atiduodamas Edžiui, - o štai šaulys turi 

tikrą, dar vieną tokį turi moteris. Jos oda ruda, kaip Garla- 
no Žmonių, pasak tėvo. 

Oi amtelėjo. Džeikas atsisukęs pamatė gatve artėjančius 
penkis ar šešis miestelėnus. Kaip Si ir Mersė, visi buvo se- 
ni, o viena, senė su lazdele, priminė raganą. Kai jie prisiar- 
tino, berniukas pamatė, kad du iš jų yra identiški dvyniai. 
Ant namie austų marškinių apykaklių krito baltutėliai plau- 
kai. Jų oda buvo balta it puikus linas, o akys - rausvos. Al- 
binosai, susigriebė jis. 

Senė, pasirodo, buvo miestelio galva. Ji prikrypavo prie 
Rolando grupelės, skvarbiai tyrinėdama žaliomis kaip sma- 
ragdas akutėmis. Bedantė burna buvo giliai įsmegusi. Senos 
skaros kraštas plaikstėsi vėjyje. Ji nusitaikė žvilgsniu į Ro- 
landą. 

- Sveikas, šauly! Sveikas atvykęs! - Senė kalbėjo Aukš- 
tąja kalba, tačiau Džeikas suprato kiekvieną žodį kaip Edis 
ir Siuzana, nors jo gimtajame pasaulyje, greičiausiai, tai būtų 
tik garsų kratinys. - Būk pasveikintas Upės Perkėloje! 

Šaulys nusiėmė skrybėlę ir nusilenkė jai, tris kartus pa- 
liesdamas gerklę sužalotąja ranka. 

- Dėkoju, senoji motin. 

Senutė nusijuokė, ir Edis staiga suprato, kad Rolandas 
vienu žodžių pajuokavo ir pasakė komplimentą. Tai, ką vi- 
sai neseniai pagalvojo Siuzana, atėjo ir jam į galvą: Štai koks 
jis buvo... ir kaip jis elgėsi. Kadaise. 

- Kad ir šaulys esi, po drabužiais - tik dar vienas kvai- 
las vyras, - pereidama į žemąją šneką atsakė senutė. 

Rolandas dar kartą nusilenkė: 

- Grožis visuomet paverčia mane kvailiu, motin. 

Senutė vos nesprogo juoku. Oi prisiglaudė prie Džeiko 
kojos. Vienas iš albinosų dvynių puolė gaudyti iš suplyšusių 
klumpių virstančios senutės, tačiau ši pati atgavo pusiausvy- 
rą ir didingai jį sulaikė. Albinosas atsitraukė. 

- Ar į žygį išsiruošei, šauly? - Jos žalios akutės, regis, 
gręžė kiaurai, o bedantė burna judėjo kaip stalčius. 

- Aha, - atsakė Rolandas. - Mes ieškome Tamsiojo 
Bokšto. 

Kiti miestelėnai nustebo, bet senė atšoko ir nubraižė 
ore nuo blogos akies sergintį ženklą. Ne jų pusėn, o į piet- 
ryčius, palei Spindulį. 

- Man skaudu tai girdėti! - sušuko ji. - Nė vienas, išėjęs 
jo ieškoti, dar negrįžo! Taip pasakojo mano senelis ir pro- 
senelis! Nė vienas! 

- Ka, - ramiai ištarė Šaulys, lyg tai viską paaiškintų, ir, 
pradėjo suprasti Džeikas, Rolandui tai iš tikro buvo atsaky- 
mas, kuriuo jis tikėjo. 

- Aha, - sutiko senė, - juodo šuns ka! Ką gi, daryk, kaip 
esi pašauktas, gyvenk kelyje ir mirk, kai išeisi į laukymę. 
Ar lauši duonos su mumis prieš keliaudamas toliau, šauly? 
Tu ir tavo riteriai? 

Rolandas vėl nusilenkė. 

- Jau seniai nelaužėme duonos su kuo nors kitu, ne tar- 
pusavyje, senoji motin. Ilgai nepasiliksime, bet taip - val- 
gysime jūsų maistą su padėka ir malonumu. 

Senė atsisuko į kitus. Ir prabilo užsikirtinėdama. Ta- 
čiau ne jos balsas, o žodžiai privertė Džeiką pašiurpti: 

- Žiū, balta sugrįžo! Po blogio laikų vėl grįžta balta! 
Būkite geros širdies ir iškelkite galvas, nes gimėte pačiu lai- 
ku, kai ka ratas vėl ima suktis! 

Ta senė, visų vadinama tetule Talita, nuvedė juos pro 
miesto bažnyčią su pakrypusiu bokštu (lenta ant apleistos 
pievelės skelbė, jog ten “Viešpaties kraujo bažnyčia“). Ant 
iškabos žaliais išblukusiais dažais buvo iškeverzota: MIR- 
TIS ŽILIAMS. 

Ji pravedė juos pro apgriautą bažnyčią, klibikščiuoda- 
ma taku tarp suskilusių ir apverstų klauptų, laipteliais į vir- 
tuvę, kuri taip skyrėsi nuo viso kito, kad Siuzana net su- 
mirksėjo iš netikėtumo. Viskas joje buvo tvarkinga kaip 

vaistinėje. Senos grindys blausiai tviskėjo skrupulingai įtep- 
tos alyva. Vieną kampą užėmė juoda viryklė. Ji buvo neprie- 
kaištingai švari, šalia tvarkingai sukrauta sausų pliauskų rie- 
tuvė. 

Prie jų prisijungė dar trys pagyvenę miestiečiai, dvi mo- 
terys ir vyras, atšlubčiojęs su ramentu bei medine koja. Dvi 
moterys pripuolė prie bufeto ir ėmėsi ruošos, trečioji atida- 
rė ugniakurą, įkišo ilgą sieros degtuką uždegti jau sukrautas 
malkas, o ketvirtoji nusileido siaurais laipteliais į rūsį. Tetulė 
Talita tuo metu palydėjo svečius į erdvią patalpą už bažny- 
čios. Ten parodė lazda į du stalus, saugomus po švaria, nors 
ir apiplyšusia staltiese, ir broliai albinosai tuoj pribėgę ėmė 
prie jų pūkšti. 

- Einam, Džeikai, padėsime, - pasakė Edis. 

- Ne! - iš karto sudraudė tetulė Talita. - Gal mes ir se- 
niai, bet pagalbos nereikia! Dar nereikia, jaunikli! 

- Palik juos ramybėje, - pasakė Rolandas. 

- Patrūks seni kvailiai, - burbtelėjo Edis, eidamas su ki- 
tais. 

Siuzana aiktelėjo, kai Edis iškėlė ją iš ratukų ir įnešė pro 
užpakalines duris. Jie atsidūrė nuostabioje pievelėje su viso- 
mis spalvomis mirgančiomis gėlėmis minkštoje žalioje žolė- 
je. Kai kurios jai buvo matytos, kaip kad serenčiai, zinijos, 
kardeliai, tačiau daugiau buvo visai nepažįstamų. Ant vieno 
žiedo skaisčiai žydrais žiedlapiais netoliese nutūpė vapsva. 
Žiedas staiga užsivėrė ir stipriai susispaudė. 

- Oho! - ištarė aplinkui dairydamasis Edis. - Rojaus so- 
dai! 

Si paaiškino: 

- Tai vienintelė vieta, kurią stengiamės išlaikyti tokią, 
kokia buvo prieš pasauliui pajudant. Ir saugome nuo prava- 
žiuojančiųjų akių, nuo mažių, žilių, grobuonių. Jie sudegintų 
sužinoję... ir nužudytų mus, kad saugome šią vietą. Jie ne- 
kenčia visko, kas gražu... visi. Tai vienintelis dalykas, kas 
juos sieja. 

Neregė patraukė jį už rankos tildydama. 

- Tiesa, paskutiniu metu jie pasirodo rečiau, - tarė se- 
nis su medine koja. - Laikosi arčiau miesto. Matyt, gauna 
ten visko, ko reikia. 

Dvyniai vargo su stalu. Viena moteriškė sekė jiems pri- 
durmui ir ragino greičiau duoti jai kelią. Abiejose rankose 
ji laikė po žarsteklį. 

- Sėskis, šauly! - paragino tetulė Talita, mosteldama į 
pievelę. - Visi prisėskite! 

Siuzana užuodė šimtus besimaišančių aromatų, kurie 
svaigino, gundė. Ji jautėsi kaip sapne, negalėjo patikėti, jog 
už apgriuvusio negyvo miestelio fasado slepiasi šitoks ro- 
jaus kraštelis. 

Pasirodė moteris su taurių pilnu padėklu. Jie tviskėjo 
saulėje it krištolas, buvo švarūs, nors ir skirtingi. Ji priėjo 
su padėklu prie Rolando, po to prie tetulės Talitos, Edžio, 
Siuzanos ir galiausiai Džeiko. Kai kiekvienas pasiėmė po 
stiklą, antroji moteris pripylė tamsiai auksinio gėrimo. 

Rolandas pasilenkė prie berniuko, kuris sėdėjo prie 
ryškiai žalių gėlių lysvės su Oi pašonėje, ir pakuždėjo: 

- Tik paragauk iš mandagumo, Džeikai, nes teks tave 
išnešti iš miesto. Čia grafas, stiprus obuolių alus. 

Vaikas linktelėjo. 

Talita pakėlė savo taurę, Rolandas pakėlė savo ir visi 
kiti pasielgė taip pat. 

- O kaip kiti? - šnipštelėjo Edis Rolandui. 

- Jie bus aptarnauti po tosto. Dabar patylėk. 

- Ar pagerbsi mus savo žodžiu, šauly? - paklausė tetulė 
Talita. 

Rolandas atsistojo pakėlęs taurę, susimąstęs palenkė 
galvą. Upės Perkėlos gyventojai žiūrėjo jį pagarbiai ir, pa- 
stebėjo Džeikas, šiek tiek nusigandę. Po kurio laiko jis pa- 
kėlė galvą. 

- Siūlau išgerti už žemę ir dienas, kurios praėjo. - Ro- 
landas kalbėjo prikimęs, drebantis balsas išdavė jaudulį. - 
Siūlau išgerti už pilnatvę, kuri buvo, ir iškeliavusius drau- 
gus. Už gerą kompaniją ir svetingumą. Ar pamatysime tai 

kada nors, senoji motin? 

Ašaros ritosi per raukšlėtus jos skruostus, bet Talita pla- 
čiai nusišypsojo... ir akimirką vėl tapo jauna. Džeikas žiū- 
rėjo į ją nustebęs ir jausdamas nelauktą džiaugsmą. Pirmą 
kartą nuo tada, kai Edis įtraukė jį pro duris, pajuto iš atmin- 
ties nykstant durų sergėtojo šešėlį. 

- Ai, šauly, - ištarė ji, - gerai pasakyta! Tegu dievai 
mums padeda! - Talita užsivertė taurę ir išgėrė. Kai jos taurė 
liko tuščia, Rolandas ištuštino savąją. Edis ir Siuzana taip pat 
atsigėrė, bet ne ligi dugno. 

Džeikas paragavo ir nustebo, kad alus jam patinka. Bu- 
vo ne kartus, kaip tikėjosi, o saldžiarūgštis lyg sidras. Bet 
vieno gurkšnio užteko įvertinti jo stiprumą, ir vaikas pasta- 
tė taurę į šalį. Oi pauostė, atsitraukė ir įbedė nosį į Džeiko 
kulkšnį. 

Upės Perkėlos gyventojai - paskutinė senbuvių saujelė - 
plojo. Dauguma, kaip tetulė Talita, atvirai verkė. Tada buvo 
išdalintos likusios taurės. Prasidėjo puota - puiki puota po 
šviesiu prerijų dangumi. 

Edžiui maistas, kurį valgė tą dieną, pasirodė gardesnis 
už viską, ką jam teko valgyti po mistinių savo vaikystės gim- 
tadienių, kai mama pasistengdavo pagaminti viską, ką jis 
mėgo labiausiai: mėsos kepsnį su keptomis bulvytėmis ir ku- 
kurūzo burbuole ant smeigtukų, šokoladinį tortą su vanili- 
niais ledais. 

Patiekalų įvairovė, sukrauta priešais juos (ypač po kelių 
mėnesių, kai jie mito vien vėžiagyviais, elniena ir karstelė- 
jusiais lapais, kurių surasdavo Rolandas), buvo viena iš ma- 
lonumo priežasčių, bet ne vienintelė; Edis pastebėjo, kad 
berniukas šlamščia su ne mažesniu apetitu (protarpiais nu- 
mesdamas kąsnelį ir plepetūnui), nors neišbuvo čia ir savaitės. 

Juos vaišino mėsos troškiniu (tirštame daržovių padaže 
plaukiojo dideli buivolo mėsos gabalai), šviežiai keptais sau- 

sainiais, šviežiu sviestu ir lapų, kurie priminė špinatus, sa- 
lotomis. Edis niekad per daug nemėgo žalumynų, bet para- 
gavęs vieną šaukštą prisikrovė daugiau; organizmas tiesiog 
šaukėsi vitaminų. Siuzana, matė jis, taip pat kelis sykius pa- 
kartojo. Keturiese jie ištuštino tris tų salotų dubenis. 

Po pietų moterys ir dvyniai nurinko indus, po to sugrį- 
žo su dviem didelėmis baltomis pyrago lėkštėmis ir plaktos 
grietinėlės dubeniu. Nuo pyrago sklido toks aromatas, jog 
Edis pasijuto kaip devintame danguje. 

- Deja, grietinėlė tik buivolių, - apgailestaudama tarė 
tetulė Talita. - Karvių nebeturime - paskutinė nugaišo prieš 
trisdešimt metų. Buivolių grietinėlė ne pati geriausia, bet 
vis geriau negu nieko! 

Pyragas - su mėlynių įdaru. Edžiui pasirodė, kad jis ne- 
prilygsta jokiam naminiam pyragui, kokį buvo galima gauti 
jo laikais. Jis suraitė tris gabalus, atsilošė ir atsirūgo, nespė- 
jęs prisidengti burnos. 

- Girdėjau! - šūktelėjo Mersė, neregė. - Kažkas padė- 
kojo virėjui, tetule! 

- Aha, - nusijuokė Talita, - tikrai. 

Bet moterys vėl nešė padėklus. Viena su garuojančiu 
ąsočiu, kita - su storasieniais moliniais puodeliais. 

Tetulė Talita sėdėjo stalo gale, pasisodinusi Rolandą iš 
dešinės. Šaulys pasilenkė ir sušnibždėjo kažką į ausį. Senu- 
tė pasiklausė, surimtėjo ir linktelėjo. 

- Si, Bili ir Tili, - kreipėsi ji. - Jūs trys liekate. Mes tu- 
rime pasišnekėti su šaunia šaulio kompanija, nes dar šian- 
dien jie turi iškeliauti. Visi kiti kavą išgersite virtuvėje, ir 
nebambėkite. Nepamirškite gerų manierų! 

Bilis ir Tilis, dvyniai albinosai, liko sėdėti stalo gale, 
kiti sustojo į vorą ir lėtai praėjo pro keliauninkus. Kiekvie- 
nas praeidamas paspausdavo Edžiui ir Siuzanai ranką, pa- 
bučiuodavo Džeiką į skruostą. Berniukas šypsojosi, nors, 
matė Edis, buvo gerokai suglumęs. 

Prisiartinę prie Rolando jie atsiklaupdavo ir paliesda- 
vo sandalmedžio rankeną, styrančią iš dėklo ant kairio šo- 

no. Šaulys uždėdavo rankas jiems ant pečių ir pabučiuoda- 
vo į raukšlėtas kaktas. Mersė priėjo paskutinė; ji apglėbė Ro- 
landą ir palaimino jo žandą šlapiu, garsiu bučkiu. 

- Tegu dievai laimina ir saugo tave, šauly! O, kad galė- 
čiau tave pamatyti! 

- Kaip tu elgiesi, Merse! - griežtai sudraudė tetulė Talita, 
bet Šaulys pasilenkė prie aklos moters. 

Jis švelniai, bet tvirtai suėmė jos rankas ir pakėlė prie 
savo veido. 

- Pažiūrėk jomis, gražuole, - pasakė užsimerkdamas, kai 
jos raukšlėti ir artrito išsukioti pirštai atsargiai perbraukė per 
kaktą, skruostus, lūpas, smakrą. 

- O, šauly! - ištarė Mersė, pakėlusi nereges akiduobes į 
žydras šaulio akis. - Gerai tave matau! Geras tavo veidas, bet 
susirūpinęs ir labai liūdnas. Bijau dėl tavęs ir tavo draugų. 

- Toks mūsų likimas, ar ne? - paklausė jis ir švelniai pa- 
bučiavo lygią kaktą. 

- Aha, toks likimas. Mūsų visų. Dėkoju už bučinį, šau- 
ly. Iš pačios širdies tau dėkoju. 

- Eik jau, Merse, - tyliai paragino tetulė. - Kava aušta. 

Mersė atsistojo. Senis su medine koja uždėjo jos ranką 
sau ant juosmens. Moteris įsikibo ir pamojavusi Rolandui 
leidosi išlydima. 

Edis nusibraukė sudrėkusias akis. 

- Kas ją apakino? - paklausė jis. 

- Grobuonys, - atsakė tetulė Talita. - Išdegino su įkaitin- 
tu žymekliu. Nes labai šelmiškai žiūrėjo. Tai buvo prieš dvi- 
dešimt penkerius metus. O dabar gerkite kavą, visi. Net 
karšta ji bjauri, o ataušusi primena purvą. 

Edis pakėlė puodelį ir paragavo. Na, purvu pavadinti gal 
ir per žiauru, bet kava tikrai ne “Blu Mauntain" rūšies. 

Siuzana gurkštelėjo ir nustebusi: pakėlė akis: 

- Juk čia cikorija! 

Talita žvilgtelėjo į ją. 

- Ne cikorija, o dokis*... Mes geriame jį nuo tada, kai 


*Dokis - autoriaus išgalvotas pavadinimas. 

ta moteris mane prakeikė, o prakeiksmas senų seniausiai 
nuimtas. 

- Tai kiekgi jums metų? - netikėtai paklausė Džeikas. 

Tetulė Talita nustebusi pažvelgė į jį ir nusijuokė. 

- Tiesą sakant, vaikine, neprisimenu. Kadaise šioje vie- 
toje švenčiau savo aštuoniasdešimtmetį, bet prie stalo sėdė- 
jo per penkiasdešimt žmonių, o Mersė dar tebeturėjo akis. 
- Jos žvilgsnis nukrito į plepetūną prie Džeiko kojų. Oi ne- 
patraukė nosies nuo Džeiko kojos, tik pakėlė auksinę akį į 
senutę. - Plepetūnas, kad tave smala! Kaip seniai nesu ma- 
čiusi plepetūno mieste... jie jau spėjo pamiršti tuos laikus, 
kai vaikščiojo su žmonėmis. 

Vienas albinosas pasilenkė paglostyti Oi. Žvėrelis išsi- 
suko nuo jo rankos. 

- Kadaise jie sergėjo avis, - pasakė Bilis (o gal Tilis) 
Džeikui. - Ar žinojai, jaunikaiti? 

Džeikas papurtė galvą. 

- Ar jis kalba? - toliau klausinėjo albinosas. - Seniau 
kai kurie mokėjo. 

- Taip, kalba. - Berniukas pažvelgė į plepetūną, kuris 
grįžo prie jo kojos, vos tik senukas atitraukė ranką. - Pasa- 
kyk savo vardą, Oi. 

Oi tik įsmeigė į jį akutes. 

- Oi! - paragino Džeikas, bet gyvūnėlis tylėjo. Berniu- 
kas pasižiūrėjo į tetulę Talitą ir dvynius. - Na, jis kalba... 
kai pats nori. 

- Tas vaikas atrodo ne iš šito pasaulio, - pasakė Talita 
Šauliui. - Drabužiai neregėti... ir akys keistos. 

- Jis čia neseniai. - Rolandas nusišypsojo Džeikui, tas 
atsakė šypsena. - Po mėnesio kito niekam nekris į akis. 

- 07? Abejoju, dievaži. Tai iš kur jis? 

- Iš toli, - atsakė Šaulys. - Labai toli. 

Ji linktelėjo. 

- O kada jis grįš atgal? 

- Niekada, - įsiterpė Džeikas. - Dabar mano namai čia. 

- Bijok dievų, sūneli, - atsakė senutė, - nes saulė lei- 

džiasi ant šito pasaulio. Jis pražus amžiams. 

Tai išgirdusi Siuzana neramiai pasimuistė, viena ranka 
palietė pilvą, lyg pajutusi kažką negero skrandyje. 

- Siuze? - paklausė Edis. - Kas nors negerai? 

Ji pamėgino nusišypsoti. Nepavyko, atrodė, kad laikinai 
apleido įprasta savitvarda ir pasitikėjimas savimi. 

- Viskas tvarkoj. Žąsis perėjo per mano kapą, tik tiek. 

Tetulė Talita ilgai, tiriančiai į ją pasižiūrėjo... ir nusi- 
šypsojo. 

- “Žąsis perėjo per kapą", cha! Seniai negirdėjau šito po- 
sakio. 

- Mano tėtis jį nuolat kartodavo, - nusišypsojo Siuzana 
Edžiui. - Bet kokiu atveju, viskas praėjo. Man gerai. 

- Ką žinote apie miestą ir žemes iki jo? - gurkštelėjęs ka- 
vos paklausė Šaulys. - Ar ten gyvena grobuonys? O kas tie 
kiti? Mažiai ir žiliai? 

Tetulė Talita giliai atsiduso. 


- Papasakočiau tau daugiau, šauly, bet mažai ką žinome. 
Viena pasakysiu: tas miestas yra bloga vieta, ypač šitam jau- 
nikaičiui. Kiekvienam jaunuoliui. Ar negalite padaryti lan- 
ko? 

Rolandas pakėlė galvą ir nužvelgė debesis palei Spindu- 
lį. Pažįstamo debesų rašto šitose dangaus platybėse, tekančio 
kaip upė, nebuvo galima nematyti. 

- Gal ir galime, - lyg nenoromis atsakė po kurio laiko. 
- Galėtume apeiti Ladą iš pietvakarių ir vėl grįžti prie Spin- 
dulio kitoje pusėje. 

- Tai jūs einate Spinduliu. Taip ir maniau, - tarė senu- 
tė. 

Edis dėjo į miestą daug vilčių, tikėjosi tenai rasti pagal- 
bą: paliktų daiktų, kurie palengvins jų kelionę, ar net žmo- 
nių, kurie papasakos apie Tamsųjį Bokštą ir ką tenai reikės 

nuveikti. Žilius, pavyzdžiui, jis įsivaizdavo kaip senus iš- 
mintingus elfus. 

Tiktai būgnai dundėjo šiurpiai, primindami jam šimtus 
prastų filmų apie džiungles (kuriuos žiūrėjo kartu su broliu, 
pasistatę tarp savęs dubenį spragintų kukurūzų), kur ekspe- 
dicijos aptinka nuostabius sugriuvusius miestus ir pamato, 
jog gyventojai degradavo iki kraugerių kanibalų. Bet mies- 
tas, kuris iš toli nepaprastai priminė Niujorką, negalėjo toks 
būti! Jeigu neras išmintingų elfų ir paliktų turtų, ten tikrai 
turėtų būti knygų; Rolandas pasakojo, koks brangus čia po- 
pierius, tačiau kiekvienas miestas, kuriame jam kada nors 
teko lankytis, skendėjo knygose. Gal jiems net pavyks ras- 
ti kokią nors transporto priemonę. Sakykim, džipą. Gal tai 
ir tuščios viltys, bet kai priekyje laukia tūkstančiai kvadra- 
tinių mylių nepažįstamo krašto, kelios kvailos svajonės ne- 
kenkia, jeigu tik pakelia nuotaiką. O tai juk gali būti realy- 
bė, po šimts! 

Jis prasižiojo pasidalinti savo mintimis, bet Džeikas 
aplenkė. 

- Mes negalime eiti aplinkui, - pasakė jis ir nuraudo, 
kai visi atsisuko į jį. Oi krustelėjo prie jo kojos. 

- Taip? Kodėl taip manai, gal malonėsi pasakyti? - pa- 
klausė tetulė Talita. 

- Ar žinote ką nors apie traukinius? - paklausė Džeikas. 

Stojo ilga tyla. Bilis ir Tilis neramiai susižvalgė. Tetulė 
nenuleido nuo vaiko įdėmaus žvilgsnio. Džeikas jį išlaikė. 

- Apie vieną girdėjau, - atsakė ji. - Gal net mačiau. Te- 
nai. - Ji parodė Sendo pusėn. - Labai seniai, kai dar buvau 
vaikas ir pasaulis nebuvo pasisukęs... ar bent jau ne taip to- 
li, kaip dabar. Kalbi apie Bleiną, berniuk? 

Džeikas sumirksėjo iš nuostabos. 

- Taip! Bleiną! - Rolandas tyrinėjo vaiką. 

- O iš kur tu žinai apie Vienbėgį Bleiną? - pasidomė- 
jo tetulė Talita. 

- Vienbėgį? - nustebo Džeikas. 

- O, jis taip vadinasi. Iš kur žinai apie tą seną kelią? 

Džeikas bejėgiškai dirstelėjo į Šaulį, po to vėl į senutę. 

- Nežinau, ir kur. 

Ir tai yra tiesa, staiga suprato Edis, bet ne visa. Jis žino 
daugiau negu nori jai atskleisti... ir, manau, bijo. 

- Na, čia jau mūsų reikalai, - dalykiškai įsiterpė Šaulys. 
- Turite palikti tai mums, senoji motin. 

- Aha, - skubiai pritarė ji. - Jūs pasitarsite. Geriau mums 
nežinoti. 

- O kaip miestas? - sulaikė Rolandas. - Ką girdėjote apie 
Ladą? 

- Dabar mažai, bet papasakosiu, ką žinau. - Ji įsipylė sau 
antrą kavos puodelį. 

Daugiausiai pasakojo dvyniai, Bilis ir Tilis, pratęsdami 
vienas kito pasakojimą. Kada ne kada tetulė Talita ką nors 
pridurdavo arba pataisydavo, o dvyniai pagarbiai laukdavo, 
kol ji baigs. Si visai nešnekėjo; tyliai sėdėjo pasidėjęs nelies- 
tą kavą priešais ir pašė išlindusį iš skrybėlės šiaudą. 

Rolandas netrukus suprato, kad jie išties mažai žino, net 
apie savo miestelio istoriją (ir visai nenustebo; šiais laikais 
prisiminimai greitai blėso ir net artima praeitis tarsi neegzis- 
tavo), tačiau tai, ką išgirdo, kėlė nerimą. Tai irgi nestebino. 

Labai seniai, kai gyveno jų proprotėviai, Upės Perkėla 
buvo tokia, kaip ir įsivaizdavo Siuzana: prekybos taškas prie 
Didžiojo trakto, ne per daug klestintis miestelis, kur prekes 
daugiau mainė nei pardavinėjo. Miestelis bent jau teoriškai 
priklausė Upės baronijai, nors niekas nebuvo amžina, net to- 
kios sąvokos, kaip baronija ir žemvaldija. 

Tais laikais čia gyveno buivolų medžiotojai, nors verslas 
silpo - bandos sumažėjo ir baisiai išsigimė. Mėsa buvo val- 
goma, tačiau kieta ir karti. Ir vis dėlto Upės Perkėla, įsitai- 

siusi tarp vietovės, paprastai vadinamos tiesiog Prieplauka, 
ir kaimelio Džimtauno, buvo smagi vietelė. Prie Didžiojo 
trakto, vos už šešių dienų kelio nuo miesto sausuma ir tri- 
jų - barža. “Nebent upė nusekdavo, - pasakė vienas iš dvy- 
nių. - Tada užtrukdavo ilgiau, o senelis pasakojo, jog pasi- 
taikė, kad baržos susigrūsdavo upėje iki Tom Neko." 

Senbuviai, žinoma, nieko nežinojo apie miesto įkūrė- 
jus ir tai, kaip jie pastatė visus tuos bokštus ir smailes; ta- 
da gyveno Didieji Senoliai, ir jų istorija liko pamiršta gi- 
liausiuose praeities kloduose dar tada, kai tetulės Talitos 
proprosenelis buvo bamblys. 

- Pastatai nesugriuvo, - pastebėjo Edis. - Įdomu, ar Di- 
džiųjų Senolių mechanizmai tebeveikia? 

- Galbūt, - atsakė vienas iš dvynių. - Bet, tokiu atveju, 
tenai nerasi jokio vyro ar moters, kuri dar žinotų, kaip juos 
paleisti... aš taip manau. 

- Ne, - suskubo prieštarauti brolis, - vargu ar žiliai ir 
mažiai bus pamiršę. - Jis pažvelgė į Edį. - Mūsų tėtis pasa- 
kojo, kad tame mieste kažkada buvo elektrinės žvakės. Kai 
kas sako, jog dalis jų tebedega. 

- Įsivaizduoju, - susimąstęs ištarė Edis, o Siuzana po 
stalu niuktelėjo į jo koją. 

- Taip, - pritarė antrasis albinosas. Jis kalbėjo rimtai, 
nepajutęs Edžio sarkazmo. - Nuspaudi mygtuką - o ji užsi- 
dega. Tokios nedeginančios žvakės su deglais arba indu 
aliejui. Taip pat girdėjau, kad labai seniai Šaunusis, nusi- 
kaltėlių karalius, pakilo į orą mechaniniu paukščiu. Bet vie- 
nas jo sparnas nulūžo, ir Šaunusis žuvo kaip Ikaras. 

Siuzana prasižiojo: 

- Jūs žinote Ikaro istoriją? 

- Kaipgi, ponia, juk tas, su sparnais iš bičių vaško, - at- 
sakė senukas, nustebęs, kad kam nors tai atrodo keista. 

- Pasakos vaikams, - purkštelėjo tetulė Talita. - O kad 
tos žvakės iš tikro egzistuoja, galiu patvirtinti, nes pati ma- 
čiau jas maža mergaitė būdama. Retsykiais jos ir dabar 

užsidega; patikimi žmonės pasakojo matą naktį, nors pati jau 
daugel metų nemačiau. Tik į orą dar nepakilo joks žmogus, 
netgi Didysis Senolis. 

Bet mieste iš tiesų buvo įvairiausių mašinų įprastiems, 
o kartais - ir pavojingiems darbams. Daugelis iš jų galėjo te- 
beveikti, bet mieste nebuvo mokančių jas paleisti, todėl dvy- 
niai tvirtino seniai jų nebegirdėję. 

Tai galima pakeisti, pagalvojo Edis ir jo akys sužibo. 
Jeigu, tarkim, pasirodys koks nors, šiek tiek apie techniką ir 
amžinąsias žvakes nusimanantis jaunuolis. Galbūt užteks 
rasti jungiklius. Tikrai, gali būti visai paprasta. Arba gal 
reikės pakeisti kelis saugiklius... tik pagalvokit, draugai ir 
kaimynai! Pakeiti pustuzinį 400 amperų saugiklių ir mies- 
tas nušvinta kaip per "Reno" šeštadienio fiestą! 

Siuzana bakstelėjusi alkūne paklausė, kas jam taip juo- 
kinga. Edis papurtė galvą ir pridėjo pirštą prie lūpų, pelny- 
damas piktą savo gyvenimo meilės žvilgsnį. O dvyniai pasa- 
kojo toliau, taip lengvai pratęsdami vienas kito žodžius, kaip 
gali tiktai daugelį metų kartu pragyvenę dvyniai. 

Prieš keturias ar penkias kartas, pasakojo jie, miestas dar 
buvo tankiai gyvenamas ir civilizuotas, nors puikiais keliais, 
kuriuos Didieji Senoliai statė savaeigėms mašinoms, mieste- 
lėnai jau važinėjosi vežimais ir karietomis. Miestiečiai buvo 
geri manufaktūrininkai, todėl prekyba klestėjo ir prie upės, 
ir virš jos. 

- Virš jos? - pasitikslino Rolandas. 

- Tiltas per Sendą vis dar stovi, - paaiškino tetulė Tali- 
ta. - Tiksliau, stovėjo prieš du dešimtmečius. 

- Senasis Bilis Mafinas ir jo berniukas matė jį dar prieš 
dešimt, - savo trigrašį įkišo ir Si. 

- Koks tiltas? - paklausė Šaulys. 

- Toks ilgas, ant plieno lynų, - atsakė vienas iš brolių. - 
Kabo ore kaip kokio didelio voro tinklas. - Ir droviai pridūrė: 
- Norėčiau prieš mirtį dar kartą išvysti. 

- Tikriausiai jau sugriuvęs, - burbtelėjo tetulė. - Ir gerai. 
Šėtono darbas. - Ji atsisuko į dvynius. - Papasakokite, kas 

nutiko vėliau ir kodėl miestas toks pavojingas dabar. Nekal- 
bant jau apie vaiduoklius, kurie ten gyvena, galiu prisiek- 
ti. Sitie žmonės nori iškeliauti dar šiandien. 

Kita pasakojimo dalis buvo dar viena istorijos, kurią 
Rolandas iš Gileado ne kartą girdėjo ir pats išgyveno, ver- 
sija. Fragmentiška ir nepilna, neabejotinai prikaišiota legen- 
dų ir fantazijų, iškreipta paskutinių, laikinų ir kryptingų, pa- 
saulio permainų, ji galėjo būti pasakyta vienu sakiniu: Ka- 
daise egzistavo pasaulis, kurį žinojome, dabar pasaulis 
pasislinko. 

Šie Upės Perkėlos žmonės žinojo apie Gileadą ne dau- 
giau, nei Rolandas apie Upės baroniją, ir Džono Farsono, 
atnešusio anarchiją į Rolando kraštą, vardas jiems nieko ne- 
reiškė, bet pasakojimas apie besikeičiantį pasaulį buvo pa- 
našus... per daug panašus, kad būtų sutapimas. 

Prieš tris ar net keturis šimtus metų Garlane ar tolimoje 
šalyje, vardu Porla, kilo didžiulis pilietinis karas. Jo raibu- 
liai lėtai ritosi į šalis, stumdami su savimi griūtį ir vaidus. 
Mažai kuri, gal net jokia, karalystė nepajėgė atlaikyti tų ban- 
gų, ir anarchija įžengė į šitą pasaulio kraštą taip pat tvirtai, 
kaip naktis po saulėlydžio. Buvo metas, kai žygiavo ištisos 
armijos; vienos puolė, kitos traukėsi, gerai nežinodamos, 
kokiu tikslu. Laikui bėgant jos suskilo į mažas grupeles, ku- 
rios degradavo iki plėšikų, arba grobuonių gaujų. Prekyba 
smuko, vėliau ir visai sužlugo. Keliauti pasidarė sunku, po 
to - pavojinga, o galiausiai tapo visai neįmanoma. Ryšys su 
miestu silpo ir visai nutrūko prieš šimtą dvidešimt metų. 

Kaip šimtai kitų miestelių, pro kuriuos prajojo Rolan- 
das (iš pradžių su Ketbertu ir kitais iš Gileado išvarytais 
šauliais, po to vienas, persekiodamas vyrą juodais drabu- 
žiais), Upės Perkėla buvo atkirstas ir paliktas gyventi iš sa- 
vo išteklių. 

Šioje vietoje Si atsistojo ir jau pirmieji žodžiai prikaustė 
keliauninkų dėmesį. Senis kalbėjo kimiu, apsigimusio pasa- 
kotojo balsu - iš tų šventų kvailių, kuriems nuo gimimo lem- 
ta painioti tiesą su fantazija, kad jos įsikūnytų svajonėse, to- 
kiose pat nuostabiose, kaip voratinklio nėriniai, apkibę rasos 
brangakmeniais. | 

- Paskutinį kartą bajorijai duoklę siuntėme mano prose- 
nelio laikais, - pasakė jis. - Dvidešimt šeši vyrai iškeliavo su 
kailių vežimu - tuo metu pinigų jau buvo sunku gauti, tad 
mokėjom, kuo galėjom. Kelionė buvo ilga ir pavojinga, be- 
veik aštuoniasdešimt ratų, ir šeši vyrai negrįžo. Pusė žuvo 
nuo grobuonių, išsiruošusių į miestą, rankos; kita pusė - nuo 
ligų ar nelabojo žolės. 

Kai pasiekė pilį, joje rado tik kovus ir juoduosius straz- 
dus. Sienos buvo sugriuvusios, žolės žėlė kieme. Vakarų pu- 
sėje, laukuose, matyt, buvo didelis mūšis: bolavo kaulai, rau- 
donavo šarvai, ir, kaip pasakojo mano tėvo senelis, kritusiųjų 
tenai žandikauliais tarsi rytų vėjas dejavo demonai. Kaimas 
už pilies buvo sudegintas iki pamatų, ant kuolų aplinkui sie- 
ną buvo pamauta dar tūkstantis kaukolių. Mūsų vyrai paliko 
kailius prie išlaužtų geležinių vartų, nes nė vienas nedrįso 
užeiti vidun, ir pasuko atgal. Dar dešimt mirė kelyje, tad iš 
dvidešimt šešių iškeliavusių grįžo tiktai dešimt, mano prose- 
nelis - vienas iš jų... bet užsikrėtė grybeliu, kurio neatsikratė 
iki pat mirties. Kalbėjo, kad tai spindulinė liga. Nuo tada, 
šauly, niekas neišėjo iš miesto. Gyvenome patys sau. 

Pamažu miestelėnai įprato prie grobuonių puldinėjimų, 
skambiu balsu toliau pasakojo Si. Buvo pastatyta sargyba. 
Kai pastebėdavo artėjant raitelius - dažniausiai pietryčių 
kryptimi, palei Spindulį, į nesibaigiantį karą Lade, miesto 
žmonės pasislėpdavo didelėje slėptuvėje, kurią įsirengė po 
bažnyčia. Sugriautų namų neatstatinėjo, kad nepritrauktų 
plėšikų. Retai kas ir stabtelėdavo. Prajodavo risčia su karo 
kirviais ant pečių, skubėjo į žudynes. 

- Apie kokį karą kalbi? - paklausė Rolandas. 

- Taip, - pridūrė Edis. - Ir koks čia dundenimas? 

Dvyniai vėl prietaringai susižvalgė. 

- Nieko nežinome apie dievo būgnus, - atsakė Si. - Nie- 
kas jų nematė, niekas nieko nežino... 

O karas prasidėjo tarp grobuonių ir kitų atmatų, užpuo- 
lusių laisvą miesto amatininkų konfederaciją. Miesto žmo- 
nės nutarė kovoti, užuot leidę plėšikams siaubti, deginti jų 
krautuvėles ir likusius varyti į Didžiąją Tuštumą, kur tie ga- 
liausiai mirdavo. Keliolika metų jiems pavyko apginti La- 
dą nuo prastai organizuotų banditų, besiveržiančių per til- 
tą arba atplaukiančių barža. 

- Miestelėnai naudojosi senoviniais ginklais, - pratęsė 
vienas iš dvynių, - ir nors jų buvo nedaug, grobuonys ne- 
pajėgė atsilaikyti prieš jų lankus, kuokas ir kovos kirvius. 

- Nori pasakyti, miestiečiai turėjo pistoletų? - paklau- 
sė Edis. 

Vienas iš albinosų linktelėjo. 

- Pistoletų ir ne tik. Prietaisų, kurie svaidė ugnies ka- 
muolius per mylią ar net toliau. Ir sprogstančią medžiagą. 
Kur kas galingesnę už dinamitą. Atmatos - dabar juos va- 
dina žiliais, kaip jau tikriausiai žinote, - buvo bejėgiai, ir 
vienintelis dalykas, ko galėjo imtis, tai pradėti apgultį. 

Iš esmės Ladas tapo paskutiniu pastarojo pasaulio prie- 
globsčiu. Išmintingiausi ir gudriausi po vieną ar du traukė 
į jį iš apylinkių. Prasigauti pro priešų užtvaras buvo geriau- 
sias proto išbandymas. Daugumą tų, kurie prasmukdavo į 
niekieno žemę beginkliai, sargybiniai įsileisdavo. Žinoma, 
pasitaikydavo norinčių pasipelnyti, ir tokius tuojau grūsda- 
vo atgal, bet tie, kurie mokėjo kokį amatą (arba turėjo proto 
išmokti), galėjo pasilikti. Ypač buvo vertinami ūkininkai; 
pasakojama, jog kiekvienas didesnis Lado parkas buvo pa- 
verstas daržu. Kai miestas buvo atkirstas nuo kaimo, liko 
auginti maistą mieste arba badauti tarp stiklo bokštų ir me- 
talo skersgatvių. Didieji Senoliai seniai išmirė, jų mecha- 
nizmai liko paslaptis, o tylūs stebuklai - nevalgomi. 

Pamažu karo pobūdis keitėsi. Žiliai (jie taip vadinami 
daugiausia todėl, kad amžiumi buvo gerokai vyresni už 

miestelėnus) įgavo jėgų persvarą. Miestiečiai irgi seno. Ta- 
čiau vis tiek buvo vadinami mažiais, kad ir seniausiai suau- 
gę. Ir mažiai ilgainiui užmiršo, kaip naudotis ginklais, arba 
šie sugedo. 

- Arba ir viena, ir kita, - pastebėjo Šaulys. 

Prieš devyniasdešimt metų - Si ir tetulė Talita matė sa- 
vo akimis - pasirodė paskutinė atmatų armija. Tokia didelė, 
kad pirmieji prajojo Upės Perkėlą auštant, o paskutiniai - be- 
veik saulei nusileidus. Tai buvo paskutinė šiuose kraštuose 
matyta armija, kuriai vadovavo neteisėtas princas, vardu Dei- 
vidas Šaunusis, tas pats, kuris vėliau žuvo nukritęs iš dan- 
gaus. Jis suorganizavo visas plėšikų gaujas, besišlaistančias 
aplink miestą, žudydamas kiekvieną, jam pasipriešinusį. 
Šauniojo armija miestą pasiekė ne tiltu ir ne valtimi. Pasista- 
tė pontoninį tiltą dvylika mylių žemiau ir puolė iš sparno. 

- Nuo tada karas užgeso kaip ugnis krosnyje, - baigė te- 
tulė Talita. - Mes vis nugirstame naujienų iš tų, kuriems pa- 
vyko išsigauti iš miesto. Dabar jų ne taip ir mažai, nes tilto, 
sako, niekas nebesaugo, o gaisras, manau, užgeso. Pačiame 
mieste žiliai su mažiais ir toliau pešasi, tik, man atrodo, jog 
Šauniojo pasekėjų, kurie tada perėjo pontoninį tiltą, palikuo- 
nys dabar yra tikrieji mažiai, nors ir vadinami žiliais. Tikrųjų 
miesto gyventojų palikuonys, ko gero, nė kiek ne jaunesni už 
mus, nors gali būti ir jaunesnių, kuriuos pritraukė seni pasa- 
kojimai ir kurie ieško išlikusių žinių. Šitos dvi priešiškos jė- 
gos, šauly, niekaip negali susitaikyti, ir abi trokš šio jaunuo- 
lio, kurį vadini Edžiu. Jeigu ši tamsiaodė moteris yra vaisin- 
ga, jos nenužudys, nors kojos ir nukirstos. Paliks gimdyti 
vaikus, nes jų mažai, ir nors senosios ligos nyksta, naujagi- 
miai gimsta keisti. 

Siuzana krustelėjo, norėjo kažką sakyti, bet tik išgėrė 
kavos likučius ir vėl atsisėdo klausytis. 

- Taip, abi pusės norės gauti šitą jaunuolį ir merginą, o 
štai dėl šito berniuko kils tikras karas. 

Džeikas pasilenkė ir ėmė glostyti Oi kailiuką. Rolandas 
pastebėjo jo veido išraišką ir suprato, ką vaikas galvoja: dar 

vienas praėjimas po kalnais, dar vieni lėtieji mutantai. 

- Tave jie greičiausiai nužudys, - pasakė tetulė Talita, 
- nes esi šaulys, žmogus iš kito laiko ir erdvės, nei velnias, 
nei gegutė, jokios naudos kuriai nors pusei. Bet berniuką 
paims, išmokys kai ko, privers kai kuriuos dalykus pamirš- 
ti. Jie patys pamiršo, dėl ko kaunasi; pasaulis pasisuko. Da- 
bar jie paprasčiausiai pjaunasi dundant tiems klaikiems 
būgnams. Kai kurie dar visai jauni, kai kurie - jau seniai 
tinkami tik supamajam krėslui kaip mes, bet visi kvaili ir 
gyvena, kad žudytų, o žudo, kad gyventų. - Ji patylėjo. - 
Dabar, kai išklausėte mus, senus plepius, gal geriau aplenk- 
site miestą ir paliksite juos suryti vienas kitą? 

Bet Šauliui nespėjus atsakyti Džeikas paklausė tvirtu 
balsu: 

- O kaip Vienbėgis Bleinas? Papasakokite mums apie 
Bleiną ir inžinierių Bobą. 

- Kokį inžinierių? - paklausė Edis, bet Džeikas nenu- 
leido akių nuo senukų. 

- Bėgis tenai, - pagaliau atsakė Si. Ir parodė upės link. 
- Tiktai vienas bėgis, užkeltas aukštai ant žmogaus darbo 
akmens, iš kokio padarytos Didžiųjų Senolių gatvės ir sie- 
nos, pylimo. 

- Vienbėgis geležinkelis! - šūktelėjo Siuzana. - Vien- 
bėgis traukinys Bleinas! 

- Bleinas pavojingas, - sumurmėjo Džeikas. 

Rolandas dirstelėjo į jį, bet nieko nepasakė. 

- Ar traukinys dar važiuoja? - pasiteiravo Edis Si. 

Senukas papurtė galvą. Atrodė susijaudinęs, neramus. 

- Ne, ponaiti... bet mano, ir tetulės, laikais važiavo. 
Kai buvome žali, o karas mieste buvo pačiam įkarštyje. 
Prieš jį pamatydami pirma išgirsdavome garsą, šniokštimą 
kaip artinantis stipriai vasaros audrai su žaibais ir griausti- 
niu. 

- Aha, - patvirtino tetulė Talita, paskendusi prisimini- 
muose. 

- Ir tada pasirodydavo jis - vienbėgis traukinukas Blei- 
nas, tviskantis saulėje kaip tavo revolverio kulkos, šauly. 
Kokių dviejų ratų ilgio. Žinau, kad neįtikėtina, gal taip ir ne- 
buvo (nepamiršk, mes buvom dar šlapukai, viskas atrodė ki- 
taip), bet ir dabar manau, kad buvo, nes vagonai nusitęsda- 
vo iki paties horizonto. Žybt, ir pranykdavo, nespėdavai net 
gerai įsižiūrėti! 

Kartais, blogu oru, kai dangus kabodavo pažeme, jis su- 
švilpdavo kaip harpija. Kartais išnirdavo naktį, skrosdamas 
tamsą ilgu baltu spinduliu, o tada pažadindavo savo kauki- 
mu. Sakydavo, kad išgirdę tokį garsą pasaulio pabaigoje iš 
kapų prisikels numirėliai. 

- Pasakyk jiems apie sprogimą, Si! - drebančiu iš pagar- 
bios baimės balsu paprašė Tilis ar Bilis. - Papasakok apie 
kurtinantį sprogimą, kuris visuomet pasigirsdavo po to! 

- Aš kaip tik artėju prie to, - truputį nepatenkintas atsakė 
Si. - Jam pravažiavus kelias sekundes būdavo tylu... kartais 
net minutę... tada POKŠT!.. Taip garsiai, kad sutirtėdavo 
lentos, nuo lentynų nukrisdavo puodeliai, kartais trūkdavo 
lango stiklai. Tiktai niekas niekad nematė ugnies ar sprogi- 
mo. Vaiduokliškas sprogimas, ir tiek. 

Edis palietė Siuzanos petį, o kai ši atsigręžė, jis be garso 
ištarė du žodžius: Garso barjeras. Žinoma, tai nesąmonė, 
dar niekas nėra keliavęs traukiniu greičiau nei garsas, bet tai 
buvo vienintelis logiškas paaiškinimas. 

Ji linktelėjo ir vėl atsisuko į Si. 

- Tai vienintelė Didžiųjų Senolių mašina, kurią man te- 
ko matyti savo akimis, - tyliai ištarė jis. - Ir jeigu tai ne šė- 
tono darbas, tada nėra jokio šėtono. Paskutinį kartą mačiau 
Jį tą pavasarį, kai susituokėme su Merse. Nuo tada jau pra- 
ėjo bemaž šešios dešimtys metų. 

- Septynios, - pataisė tetulė Talita. 

- Ir tas traukinys vykdavo į miestą, - padarė išdavą Ro- 
landas. - Iš ten, iš kur mes ateiname... iš vakarų... iš miško. 

- Aha, - staiga ištarė naujas balsas, - bet buvo ir kitas... 
kuris važiavo iš miesto... tas dar gali važiuoti. 

Visi atsisuko. Prie gėlių klombos, tarp bažnyčios ir sta- 
lo stovėjo Mersė. Ji lėtai slinko jų balsų pusėn ištiesusi 
priešais save rankas. 

Si nerangiai atsistojo ir nukurnėjo prie žmonos. Sugavo 
už rankos, Mersė apkabino jį per liemenį. Senukai stovėjo 
kaip seniausi pasaulyje jaunavedžiai. 

- Tetulė liepė tau kavą gerti viduje! - piktinosi Si. 

- Seniai ją išgėriau, - atkirto Mersė. - Ji karti, negaliu 
pakęsti. Be to... norėjau pasiklausyti pokalbio. - Ji bedė 
pirštą šaulio pusėn. - Norėjau girdėti jo balsą. Jis šviesus ir 
tyras. 

- Maldauju atleidimo, tetule, - išsigandęs puolė atsipra- 
šinėti Si. - Ji visuomet buvo kvaišelė, metai nepakeitė. 

Tetulė Talita dirstelėjo į Rolandą. Jis nepastebimai 
linktelėjo. 

- Leisk jai prisijungti prie mūsų, - pasakė Talita. 

Si palydėjo žmoną iki stalo. Per jo petį matėsi kietai 
suspaustos Mersės lūpos. 

Kai Si ją pasodino, tetulė Talita pasirėmė ant alkūnių 
ir paklausė: 

- Tai ar turi ką nors mums papasakoti, ar tik aušini bur- 
ną? 

- Girdžiu, ką girdžiu. Mano ausys su amžiumi neatbu- 
ko... priešingai, klausa paaštrėjo, Talita! 

Rolandas nuleido ranką prie juosmens. Kai vėl pakėlė, 
ant delno gulėjo patronas. Jis pametėjo jį Siuzanai, ta suga- 
VO. 

- Tikrai, Merse? - paklausė jis. 

- Pakankamai, kad išgirsčiau, jog ką tik kažką metei. 
Savo moteriai, man atrodo... tai su ruda oda. Kažkokį ne- 
didelį daiktą. Kas ten buvo, sausainis? 

- Panašiai, - atsakė jis šypsodamasis. - Nesigiri dėl sa- 
vo klausos. Dabar papasakok mums, ką norėjai. 

- Yra ir kitas vienbėgis, - pradėjo Mersė, - arba tas pats, 
tik važiuoja į kitą pusę. Šiaip ar taip, kažkoks traukinys vyk- 
davo į priešingą pusę dar prieš septynerius ar aštuonerius 
metus. Girdėdavau, kaip jis išdunda iš miesto į bevaisę že- 
mg. 

- Niekai! - neišlaikė vienas iš dvynių. - Niekas neva- 
žiuoja į bevaisę žemę! Niekas negali ten gyventi! 

Moteris pasisuko į jį veidu. 

- Ar traukinys gyvas, Tili Tadberi? - paklausė ji. - Ar 
mašina gali aptekti opomis ir vemti? 

Na, toptelėjo Edžiui, buvo toks lokys... 

Bet pagalvojęs nutarė pasilikti apmąstymus sau. 

- Mes irgi būtum girdėję, - įsikišo antrasis brolis. - Toks 
triukšmas, apie kokį pasakojo Si... 

- Šitam pravažiavus nesigirdėdavo sprogimo, - pripaži- 
no ji, - bet aš girdžiu kitą garsą, lyg kokį dudenimą, kuris 
girdisi trenkus žaibui. Kai vėjas stiprus, pučia nuo miesto, 
girdžiu. - Ir atkišusi smakrą pridūrė: - Kartą girdėjau ir pokš- 
telėjimą. Labai, labai toli. Tą naktį, kai atūžė viesulas Čar- 
lis ir vos nenuvertė bažnyčios varpinės. Gal už dviejų šim- 
tų ratų nuo čia. Ar dviejų su puse. 

- Niekai! - suriko dvynys. - Tu kramtei žolę! 

- Tuoj tave pakramtysiu, Bili Tadberi, ieigu neužsičiaup- 
si. Kaip tu drįsti liepti moteriai užsičiaupti! Kodėl... 

- Liaukis, Merse! - sušnypštė Si, bet Edis nesiklausė se- 
niokiško apsikeitimo komplimentais. Tai, ką kalbėjo senutė, 
atrodė logiška. Žinoma, tenai nesigirdėdavo sprogimo! Juk 
traukinys vykdavo iš miesto. Jis neprisiminė, koks tiksliai 
yra garso greitis, bet maždaug šeši šimtai penkiasdešimt my- 
lių per valandą. Traukiniui reikia vietos įsibėgėti iki tokio 
greičio, tada jis išvažiuoja už girdimumo ribos... nebent oro 
sąlygos tokios, kaip sakė Mersė... pučia viesulas. 

Ir vilties prarasti neverta. Bleinas ne džipas, bet... 

- Jūs negirdėjote to traukinio jau septyneri metai? - pasi- 

tikslino Rolandas. - Tikrai ne daugiau? 

- Neturėtų, - atsakė moteris, - nes tais. metais kraujo li- 
ga susirgo Bilis Mafinas. Vargšelis Bilis! 

- Tai buvo beveik prieš dešimtį metų, - pasakė tetulė 
Talita, nelabai užtikrintai. 

- Kodėl niekad nepasakojai, kad girdi tokius dalykus? 
- paklausė Si. Jis pasisuko į šaulį. - Negalite tikėti viskuo, 
ką ji sako... ta mano Mersė visad nori būti dėmesio centre. 

- Ak tu, senas apuoke! - sušuko ji ir pliaukštelėjo per 
ranką. - Nesakiau, nes nenorėjau tavęs perspjauti! Tu juk 
taip didžiuojiesi savo istorija! Bet kai supratau, jog tai svar- 
bu, nutariau viską iškloti! 

- Aš tikiu tavimi, - pasakė Rolandas, - bet ar esi tikra, 
jog nuo tada negirdėjai vienbėgio traukinio? 

- Ne, nuo tada ne. Tikriausiai pasiekė galą. 

- Nežinau, - tarė Šaulys. - Iš tikrųjų, abejoju. - Ir susi- 
mąstęs įsmeigė akis į stalą. 

Tu-tūūū, pagalvojo Džeikas ir krūptelėjo. 

Po pusės valandos vėl visi stovėjo miestelio aikštėje, 
Siuzana sėdėjo savo ratukuose, Džeikas taisėsi kuprinės dir- 
žus, o plepetūnas Oi tupėjo prie kojos ir atidžiai jį sekė. 
Pietuose mažajame rojaus sode už bažnyčios dalyvavo tik 
miestelio senimas, nes aikštėje atvykėlių laukė dar tuzinas 
žmonių. Jie smalsiai nužvelgė Siuzaną, kiek ilgiau pažiūrė- 
jo į Džeiką (jaunystė labiau domino juos nei tamsi moters 
oda), bet daugiausia susirinko pasižiūrėti Šaulio. Jų akyse 
spindėjo pagarba ir baimė. 

Jis vienintelis likęs iš praeities, kurią jie žino iš pasa- 
kojimų, suprato Siuzana. Žiūri kaip tikintys žmonės žiūrė- 
tų į šventąjį, Petrą, Paulių ar Matą, užsukusį pavakarie- 
niauti ir pasidalinti įspūdžiais apie tai, kaip perėjo Galilė- 
jos jūrą su Jėzumi iš Nazareto. 

Dar sykį buvo pakartotas pietų ritualas, tik dalyvavo ja- 

me visas Upės Perkėlos miestelis. Žmonės susirikiavo į ei- 
lutę, spaudė ranką Edžiui ir Siuzanai, bučiavo Džeiką į 
skruostą arba kaktą, po to klaupėsi Rolando palaiminimo ir 
prisilietimo. Mersė apkabino šaulį rankomis ir priglaudė jam 
prie pilvo neregį savo veidą. Rolandas spustelėjo ir dar kartą 
padėkojo už informaciją. 

- Nepasiliksite nakčiai su mumis, šauly? Artėja saulėly- 
dis, seniai pats su savo draugais nenakvojai po stogu. 

- Nenakvojau, tas tiesa, bet geriau mums keliauti. Dėkui. 

- Ar dar užsuksi kada, šauly? 

- Taip, - atsakė Rolandas, bet Edis net nematydamas 
draugo veido suprato, kad jie daugiau niekad nepamatys 
Upės Perkėlos. - Jeigu tik galėsime. 

- Aha. - Moteris dar kartą prisiglaudė ir nuėjo su įdegu- 
sia Si ranka ant peties. - Kero kelio. 

Tetulė Talita priėjo paskutinė. Kai rengėsi klauptis, Šau- 
lys sulaikė už pečių. 

- Ne, nedarykite to. - Nustebindamas Edį pats suklupo 
į miestelio aikštės dulkes. - Ar palaiminsi mane, senoji mo- 
tin? Ar palaiminsi mus visus, kad sėkmė lydėtų kelyje? 

- Taip, - atsakė senutė. Ji nenustebo, akyse nesitvenkė 
ašaros, tik balsas drebėjo iš jaudulio. - Matau, kad tavo šir- 
dis tyra, šauly, ir kad laikaisi savųjų papročių. Laiminu tave 
ir taviškius, ir melsiu, kad jums nieko nenutiktų. Dabar 
paimk šitą. - Ji išsitraukė iš kikliko sidabro kryželį su plony- 
te grandinėle ir nusiėmė. 

Dabar nustebo Rolandas. 

- Galbūt nereikia? Nenoriu imti to, kas priklauso tau ir 
tavo žmonėms, senoji motin. 

- Paimk, paimk, šauly. Nešiojau jį dieną naktį daugiau 
kaip šimtą metų. Dabar tu užsikabink ir padėk jį Tamsiojo 
Bokšto papėdėje, ir ištark Talitos Anvin vardą tame žemės 
pakraštyje. - Ji užnėrė grandinėlę per galvą. Kryželis įsmu- 
ko po elnio odos marškiniais kaip čia buvęs. - Dabar keliauk. 
Mes laužėme duoną, mes kalbėjomės, tu palaiminai mus, 
mes palaiminome tave. Keliauk saugus. Stok ir būk nuošir- 

dus. - Tariant paskutinį žodį jos balsas nutrūko. 

Rolandas atsistojo, nusilenkė ir tris kartus paplojo per 
kaklą. 

- Širdingai dėkoju. 

Tetulė jam taip pat nusilenkė, bet nieko neatsakė. Jos 
skruostais tekėjo ašaros. 

- Pasiruošę? - paklausė Šaulys. 

Edis linktelėjo. Bijojo, kad liežuvis nepaklus atsakyti. 

- Puiku, tai keliaujam, - tarė Šaulys. 

Ir keliauninkai patraukė pagrindine miestelio gatve, 
Džeikas stūmė Siuzanos ratukus. Eidamas pro paskutinį na- 
mą (PREKYBA IR MAINAI, skelbė nublukusi iškaba), jis 
atsigręžė. Žmonės, apleistų žmonių grupelė beribėse platy- 
bėse, stovėjo prie akmeninio stulpo. Džeikas pamojo ranka. 
Iki šio momento jis laikėsi, bet kai keletas senolių - Si, Bilis 
ir Tilis, - pakėlė rankas atsisveikindami, Džeikas pravirko. 

Edis apkabino jį per pečius. 

- Svarbiausia, nesustoti, - neužtikrintu balsu tarė jis. - 
Tai vienintelis būdas. 

- Jie tokie seni! - kūkčiojo berniukas. - Kaip galime 
juos palikti? Tai neteisinga! 

- Toks ka, - nesusimąstęs atsakė Edis. 

- Tikrai? Tai tas ka šlykštus! 

- Taip, sunku, - sutiko Edis... bet ėjo toliau. Džeikas 
irgi. Ir daugiau-nebesisukiojo. Vaikas bijojo, kad pamatys 
juos tebestovinčius pamiršto miestelio aikštėje, lydinčius 
Šaulį ir jo draugus. Ir jis neklydo. 

Jie nenuėjo nė septynių mylių, kai dangus ėmė temti ir 
horizontą vakaruose nudažė oranžinis saulėlydis. Netolie- 
se augo eukaliptų giraitė, Džeikas su Edžiu nuėjo ieškoti 
maisto. 

- Aš vis tiek nesuprantu, - svarstė Džeikas, - kodėl mes 
nepasilikome. Ta akla senutė mus pakvietė. Toli vis tiek ne- 

nuėjome. Aš toks sotus, kad vos velku kojas. 

Edis nusišypsojo. 

- Aš irgi. Išduosiu tau dar kai ką: tavo bičiulis Edvardas 
Kantoras Dynas rytoj ryte ilgam prisės po krūmu. Tu neįsi- 
vaizduoji, kaip man atsibodo ryti elnieną ir šikti spiromis. 
Jeigu man prieš metus kas nors būtų pasakęs, kad didžiausias 
dienos įvykis bus žarnos ištuštinimas, būčiau nusijuokęs į 
akis. 

- Tavo antrasis vardas Kantoras? 

- Taip, bet būčiau tau labai dėkingas, jeigu kitiems ne- 
pasakotum. 

- Gerai. Kodėl mes nepasilikome, Edi? 

Dynas atsiduso. 

- Nes paaiškėtų, jog jie neturi malkų. 

- Ką? 

- O kai surastume malkų, paaiškėtų, kad jie neturi mė- 
sos, nes ką tik pavaišino mus paskutine. Būtume tikri niek- 
šai, jeigu negrąžintume to, ką suvalgėme, ar ne? Juolab, kad 
turime šautuvų, o jie - tik šimto metų senumo lankus ir strė- 
les. Išeitume jiems medžioti. Per tą laiką sutemtų, liktume, 
ir kitą dieną Siuzana pasakytų, jog prieš keliaudami turime 
šiek tiek padėti jiems paremontuoti... ne, ne miesto išorę, tai 
pavojinga, bet viešbutuką ar kur ten jie gyvena. Kelios die- 
nos, kas mums reiškia, taip? 

Iš prieblandos išniro Šaulys. Jis judėjo tyliai kaip visuo- 
met, tik atrodė išvargęs ir susirūpinęs. r 

- Pamaniau, kad prasmegote spąstuose vilkams, - pasa- 
kė jis. 

- Ne-a. Ką tik dalinausi su Džeiku pastebėjimais. 

- Ir kas čia tokio? - neatlyžo Džeikas. - Juk tas Bokštas 
riogso tenai jau galybę metų, ar ne? Jis niekur nepabėgs! 

- Kelias dienas, po to dar kelias, dar. - Edis pakėlė ša- 
ką ir apžiūrėjęs ją numetė pasibjaurėjęs. Pradedu kalbėti 
kaip Šaulys, pagalvojo jis. Tačiau kalbėjo tiesą. - Tada pa- 
matytume, kad jų šulinys užneštas ir nemandagu iškeliauti 
neiškasus naujo. O jeigu pasiliktume dar porai savaičių, juk 

galėtume pastatyti vandens ratą, taip? Jie juk seni, vilkti 
vandenį kibirais jiems ne lengviau nei pėsčiomis vaikytis 
buivolus. - Jis dirstelėjo į Šaulį ir balse atsirado priekaišto 
gaidelė. - Žinai ką, kai įsivaizduoju, kaip Bilis su Tiliu už- 
puola laukinių buivolų bandą, kūnas eina pagaugais. 

- Jie tuo užsiima jau daug metų, - atsakė Rolandas, - ir 
dar galėtų mus šio to pamokyti. Jie išgyvens. O dabar rin- 
kim malkas - naktis bus vėsi. 

Bet Džeikas negalėjo nurimti. Jis nenuleido akių nuo 
Edžio. 

- Nori pasakyti, kad jiems niekad nebus gana? 

Edis atkišo lūpą ir nupūtė plaukus nuo kaktos. 

- Ne visai taip. Aš sakau, kad niekad nebus lengviau 
juos palikti kaip šiandien. Sunkiau - gali būti, bet tik ne 
lengviau. 

- Man vis tiek atrodo neteisinga. 

Jie pasiekė vietelę, kuri suliepsnojus žagarams tapo dar 
viena stovykla prie kelio į Tamsųjį Bokštą. Siuzana išsliuo- 
gė iš vežimėlio ir gulėjo pasikišusi rankas po galva, žiūrė- 
jo į žvaigždes. Pamačiusi juos ji atsikėlė ir ėmė dėlioti ša- 
kaliukus, kaip Rolandas išmokė prieš kelis mėnesius. 

- Teisinga ar ne - sunku spręsti, - nelauktai į pokalbį 
įsiterpė Šaulys. - Bet kai per ilgai žiūri į smulkius dalykus, 
Džeikai, į tuos, po ranka, labai lengva pamesti iš akių 
reikšmingus, esančius toliau. Viskas negerai ir darosi vis 
blogiau. Mes matome tai aplinkui, o atsakymas priekyje. 
Kol bandysime padėti dvidešimčiai ar trisdešimčiai žmonių 
Upės Perkėloje, dvi ar trys dešimtys tūkstančių galbūt ken- 
tės ir mirs kažkur kitur. Ir vienintelė vieta visatoje, kur gal- 
būt galima viską sutvarkyti, yra Tamsusis Bokštas. 

- Kodėl? Kaip? - paklausė Džeikas. - Kas yra tas Bokš- 
tas? 

Rolandas susiraitė prie Siuzanos sukrauto laužo, išsi- 
traukė titnagą, skeltuvą ir ėmė skelti žiežirbas. Netrukus 
smulkias šakeles ėmė laižyti liepsnelė, virsti dūmai. 

- Negaliu atsakyti į tavo klausimus, - tarė jis. - Nors la- 

bai norėčiau. 

Nepaprastai išmintingas atsakymas, pagalvojo Edis. Ro- 
landas pasakė “Negaliu atsakyti"... bet tai ne tas pat, kas “aš 
nežinau". Visai ne tas pat. 

Vakarienei teko pasitenkinti vandeniu ir žalumynais. Jie 
dar nespėjo atsigauti po sočių pietų Upės Perkėloje; tik Oi at- 
sisakė nuo Džeiko pasiūlytų kąsnelių. 

- Kodėl nešnekėjai tenai? - papriekaištavo berniukas. - 
Palikai mane kvailio vietoje! 

- Vito-je! - leptelėjo plepetūnas ir nudelbė snukutį į 
Džeiko kulkšnį. 

- Jam sekasi vis geriau, - pastebėjo Rolandas. - Net ta- 
vo balsą atkartoja, Džeikai. 

- Eika, - pritarė Oi, nepakeldamas snukučio. Džeikas ne- 
galėjo atsigrožėti auksinėmis gyvūnėlio akimis; mirgančio- 
je laužo šviesoje rainelės tartum sukosi. 

- Bet su senukais jis nekalbėjo. 

- Plepetūnai išrankūs, - atsakė Rolandas. - Jie - keisti pa- 
darėliai. Spėju, kad šitą iš bandos išgujo saviškiai. 

- Kodėl taip manai? 

Rolandas parodė į plepetūno šoną. Džeikas kraują buvo 
nuplovęs (Oi tai nelabai patiko, bet ištvėrė), dantų palikta 
žaizda gijo, nors Oi dar truputį šlubavo. 

- Galėčiau lažintis iš erelio, kad kąsta kito plepetūno. 

- Bet kodėl gentainiai... 

- Gal jiems nusibodo jo tauškėjimas, - spėjo Edis. Jis at- 
sigulė greta Siuzanos ir apkabino ją per pečius. 

- Gal ir taip, - sutiko Rolandas, - jeigu buvo vienintelis, 
bandęs kalbėti. Kitiems galėjo pasirodyti per daug gudrus ar- 
ba pasipūtęs. Žvėreliai nėra tokie pavydūs, kaip žmonės, bet 
tas jausmas jiems nesvetimas. 

Pokalbio objektas užsimerkė ir dėjosi miegančiu... bet 
vaikas pastebėjo, kad jo ausys kruta, kai žmonės kalbasi. 

- Ar jie tikrai protingi? - paklausė Džeikas. 

Rolandas patraukė pečiais: 

- Senasis arklininkas, apie kurį pasakojau, tas, kuris 
tvirtino, jog geras plepetūnas neša laimę, prisiekinėjo turė- 
jęs vieną vaikystėje, kuris mokėjo skaičiuoti. Sakė, kad pa- 
rodydavo gautą sumą įbrėždamas arklidžių asloje nagais ar- 
ba snukiu sustumdamas akmenėlius. - Šaulys šyptelėjo. 

Šypsena nutvieskė jo veidą, išblaškė niūrius šešėlius, užgu- 
lusius išėjus iš Upės Perkėlos. - Žinoma, arklininkai ir žve- 
jai - apsigimę melagiai. 

Įsitvyrojo jauki tyla, Džeiką ėmė lenkti miegas. Jis tik 
apsidžiaugė. Bet tada iš pietryčių pasigirdo būgnai ir jis at- 
sisėdo. Visi klausėsi tylėdami. 

- Čia rokenrolo ritmas, - netikėtai ištarė Edis. - Aš jį 
pažįstu. Patraukite gitaras ir štai kas liks. Skamba visai kaip 
“Z Z Top". 

- Koks zi-zi? - nustebo Siuzana. 

- Tavo laikais jie neegzistavo, mieloji. Tai yra, egzis- 
tavo, bet šešiasdešimt trečiaisiais metais buvo tik būrelis 
vaikų, lankančių kažkurią Teksaso mokyklą. - Jis įsiklausė. 
- Tegu mane skradžiai, jeigu čia ne koks nors “Stilingas vy- 
ras" arba “Velkro Flai". 

- “Velkro Flai"*? - pasitikslino Džeikas. - Koks kvailas 
pavadinimas. 

- Bet juokingas, - atsakė Edis. - O tu pavėlavai dešimt 
metelių, biče. 

- Geriau gulkite miegoti, - pasakė Rolandas. - Aušta 
anksti. 

- Negaliu miegoti prie to tratėjimo, - atšovė Edis. Po to 
kiek padvejojęs pasakė tai, apie ką galvojo nuo to ryto, kai 
ištraukė perbalusį, rėkiantį berniuką į šitą pasaulį. - Nema- 
nai, kad pats metas būtų kiekvienam papasakoti apie save, 
Rolandai? Gali pasirodyti, jog žinome daugiau nei manome. 

- Taip, beveik laikas. Bet tik ne tamsoje. - Šaulys ap- 
sivertė ant šono, užsitraukė apklotą ir pasiruošė miegoti. 

- Jėzau, ir taip visada, - suburbėjo Edis, piktai švilpte- 
lėjęs pro dantis. 

- Jis teisus, - atsakė Siuzana. - Eime miegoti, Edi. 

Edis nusišypsojo ir pabučiavo jos nosies galiuką. 

- Gerai, mamyte. 

Po penkių minčių abu kietai miegojo netrikdomi dunde- 
sio. Džeikas suprato, kad snaudulys galutinai išsisklaidė. Jis 
žvelgė į nepažįstamas žvaigždes, klausėsi iš tamsos sklindan- 
čio ritmingo dundėjimo. Gal tai mažiai, aršiai pritariantys 
“Velkro Flai" ir pamažu nyrantys į žiaurų aukojimo transą. 

Jis mąstė apie Vienbėgį Bleiną, traukinuką, kuris lėkė 
per šitą vaiduoklišką pasaulį taip greitai, kad jam pravažia- 
vus pasigirsdavo garso barjero sprogimas, ir prisiminė trau- 
kinuką Čarlį, pamirštą atokioje stoties atkarpoje, kai jo pa- 
keisti atvažiavo “Berlingtono zefyras“'. Jis prisiminė Čarlio 
šypseną, kuri turėjo atrodyti linksma ir maloni, nors anaip- 
tol tokia nebuvo. Jis mąstė apie “Viduriniojo Pasaulio" ge- 
ležinkelio kompaniją, apie plynes tarp St. Luiso ir Toupekos. 
Prisiminė, kaip Čarlis buvo pasiruošęs važiuoti, kai misteriui 
Martinui jo prireikė, ir kaip pats mokėjo tūtuoti ir ryti anglis. 
Svarstė, ar inžinierius Bobas nesugadino “Berlingtono zefy- 
ro" tyčia, kad suteiktų numylėtajam Čarliui antrą progą. 

Galiausiai dundesys nutilo, - taip staiga, kaip prasidėjo, 
- ir Džeikas užsnūdo. 

Jis sapnavo, tik nebe gipsinį žmogų. 

Jis sapnavo, kad stovi ant magistralės pylimo Didžiojoje 
Tuštumoje vakariniame Misūryje. Oi tupi šalia. Kelio šone 
stovi balti kryžiai su raudonais atšvaitais - apie geležinkelį 
įspėjantys ženklai. Žybčioja žibintai, skambutis įspėja apie 
artėjantį traukinį. 

Po kurio laiko pietryčiuose pasigirsta ir ima augti vieno- 
das kaukimas, primenantis žaibą butelyje. 

- Štai ir jis, - sako Džeikas Oi. 

- Is! - pritaria Oi. 

Netikėtai horizonte pasirodo rausvas dviejų ratų ilgio 
pavidalas ir ima artėti prie jų, pjaudamas dykrą per pusę. 
Pamačius jį Džeikui širdis nusirita į kulnus. Du dideli lan- 
gai, žibantys traukinio priekyje, primena akis. 

- Neklausinėk kvailysčių, - pasakė Džeikas plepetūnui. 
- Neporinsiu paikysčių. Čia tik klaikusis Tu-tūūū, siaubas 
vaikų. 

Staiga Oi šoko ant bėgių ir pritūpė ten, priglaudęs au- 
sis. Jo gintarinės akys tviskėjo. Žvėrelis iššiepė dantis. 

 - Ne! - suriko Džeikas. - Ne, Oi! 

“Bet plepetūnas jo neklausė. Rausva kulka nenumaldo- 
mai artėjo į smulkutę prigludusią plepetūno figūrėlę, o trau- 
kinio ūžimas tarsi skverbėsi po oda, paleido kraują iš no- 
sies, nuo jo ėmė byrėti dantų plombos. 

Jis šoko gelbėti Oi, Vienbėgis Bleinas (o gal tai buvo 
traukinukas Čarlis?) užlėkė ant jų abiejų ir Džeikas pašoko 
iš miegų permirkęs prakaitu. Naktis, regis, gniuždė jį fiziš- 
kai. Berniukas apsivertė ir paieškojo savo globotinio. Vie- 
ną akimirką nusigando, kad Oi pabėgo, bet tuojau pat pirš- 
tai užčiuopė šilkinį kailiuką. Oi sucypė ir smalsiai sužiuro. 

- Viskas gerai, - sukuždėjo Džeikas. - Nėra jokio trau- 
kinio. Tik sapnas. Miegok, mažyli. 

- Oi, - sutiko plepetūnas ir vėl užsimerkė. 

Džeikas apsivertė ant nugaros ir liko gulėti žiūrėdamas 
į žvaigždes. Bleinas tikras siaubas. Jis pavojingas. Labai 
pavojingas. 

Taip, galbūt. 

Jokių abejonių negali būti! - neatlyžo pasąmonė. 

Gerai, Bleinas yra pavojingas. Bet baigiamajame raši- 
nyje apie jį buvo pasakyta ir kai kas kita, taip? 

Bleinas yra tiesa. Bleinas yra tiesa. Bleinas yra tiesa. 

- O, dangau, kaip viskas sujaukta, - sušnibždėjo berniu- 
kas. Jis užsimerkė ir po kelių sekundžių vėl užmigo. Šį kar- 
tą miegojo kietai, be sapnų. 

Apie pusiaudienį jie pasiekė kitos kalvos viršūnę ir pa- 
galiau išvydo tiltą. Šis kirto Sendą ties siauriausia vieta, po 
to upė darė posūkį ir pratekėjo priešais miestą. 

- Šventa karve, - tyliai ištarė Edis. - Tau nieko neprime- 
na, Siuze? 

- Primena. 

- Džeikai? 

- Taip, panašus į Džordžo Vašingtono tiltą. 

- Tikrai, - sutiko Edis. 

- Bet kaip Džordžo Vašingtono tiltas atsidūrė Misūryje? 
- paklausė Džeikas. 

- Ką sakai, vaike? - nustebęs pasižiūrėjo Edis. 

Džeikas sutriko. 

- Norėjau pasakyti, Viduriniajame Pasaulyje. Na, su- 
pranti. 

Edis pasižiūrėjo į jį dar įdėmiau: 

- Iš kur žinai, kad čia Vidurinysis Pasaulis? Tavęs nebu- 
vo, kai mes radome tą kelio stulpą. 

Džeikas susigrūdo kumščius į kišenes ir įbedė akis į sa- 
vo mokasinus. 

- Sapnavau, - atsakė. - Juk nemanai, kad pirkau kelialapį 
į šitą kelionę pas savo tėvo kelionių agentą? 

Rolandas palietė Edžio petį. 

- Pamiršk. 

Edis pažvelgė į Šaulį ir linktelėjo. 

Jie dar valandėlę pasigrožėjo tiltu. Miesto siluetą matė 
nebe pirmą dieną ir buvo prie jo įpratę, bet čia buvo visai kas 
kita. Iš čia atrodė, kad tiltas tarsi miega vidurdienio rūke. 
Rolandas atskyrė keturis neįtikėtinai aukštus metalo bokštus 
- po vieną galuose ir dar du viduryje. Tarp jų milžiniškais 
puslankiais driekėsi ilgi lynai. Tarp tų lankų ir tilto pagrin- 
do buvo galima įžiūrėti daug vertikalių linijų - lynų ar me- 
talo vamzdžių, sunku buvo pasakyti. Kur ne kur žiojėjo tušti 

tarpai, ir ilgiau pažiūrėjęs Rolandas suprato, kad tiltas nė- 
ra visiškai horizontalus. 

- Šitas kerėpla greitai įgrius į upę, - tarė jis. 

- Gali būti, - abejodamas pasakė Edis, - nors, mano 
akimis žiūrint, dar nėra toks sugriuvęs. 

Šaulys atsiduso. 

- Nesitikėk daug, Edi. 

- Kaip tai suprasti? - Edis pajuto nervingą gaidelę sa- 
vo balse, bet per vėlai susigriebė. 

- Tai reiškia, kad reikia pasitikėti savo akimis, Edi, tik 
tiek. Kai augau, mes sakydavome: “Tik kvailys tiki, kad 
miega, tol, kol pabunda“. Supratai? 

Edis norėjo kandžiai atsikirsti, bet susitvardė. Toks jau 
tas Rolandas: nenori įžeisti, tačiau su juo vis tiek ne leng- 
viau - šalia jautiesi toks vaikas. 

- Manau, taip, - pagaliau atsakė jis. - Ji reiškia tą patį, 
ką ir mėgstamiausia mano mamos patarlė. 

- Kokia gi? 

- Tikėkis geriausio, lauk blogiausio, - su kartėliu atsakė 
Edis. 

Rolandas nusišypsojo: 

- Tavo mamos patarlė skamba geriau. 

- Bet tiltas stovi! - pratrūko Edis. - Sutinku, kad ne ge- 
riausios būklės... ko gero, niekas nedarė planinio remonto 
tūkstantį metų, - bet jis stovi. Kaip ir miestas! Argi blogai 
tikėtis, kad galime tenai rasti pagalbą? Ar kad rasime žmo- 
nių, kurie pavalgydins mus ir papasakos ką nors kaip tie se- 
nukai iš Upės Perkėlos, užuot nušovę? Ar blogai tikėtis, 
kad mums vėl pradeda sektis? 

Iš tylos, kuri stojo jam nutilus, Edis suprato, kad išrė- 
žė visą kalbą. 

- Ne. - Rolando balse jautėsi švelnumas, visuomet ste- 
binantis Edį. - Niekada nėra blogai turėti viltį. - Jis permetė 
visus akimis žmogaus, kuris ką tik pabudo iš gilaus sapno. 
- Šiandien daugiau nekeliausime. Metas susėsti ir pasikal- 
bėti, o tai užtruks. 

Šaulys pasitraukė iš kelio ir neatsigręždamas nubrido 
aukšta žole. Netrukus prie jo prisijungė kiti trys. 

Iki susidūrimo su Upės Perkėlos senukais, Siuzana žiū- 
rėjo į Rolandą kaip į herojų iš televizijos šou, kuriuos retkar- 
ma, visų prototipą “Šūvio dūmus". Pastarojo jai teko klau- 
sytis per radiją su tėčiu dar prieš tai, kai jis pasirodė žydra- 
jame ekrane (pagalvojusi, kaip keistai Edžiui ir Džeikui at- 
rodytų radijo drama, ji šyptelėjo; ne vien Rolando pasaulis 
pasislinko). Ji gerai prisiminė pirmąją pasakotojo frazę prieš 
kiekvieną atkarpą: Taip žmogus darosi pastabesnis... ir vie- 
nišesnis. 

Iki miestelio Siuzana įsivaizdavo Šaulį tokį. Nors Ro- 
landas nebuvo plačiapetis kaip Maršalas Dilonas, nei toks 
aukštas, o veidu labiau panėšėjo į nuvargusį poetą nei lauki- 
nių vakarų įstatymų sergėtoją, tačiau ji vis tiek priėmė Šau- 
lį kaip tą išsigalvotą Kanzaso tvarkos sargą, kurio gyvenimo 
misija (be to, kad kartais išlenkdavo bokalą Longbranče su 
draugeliais Doku ir Kite) - Daryti Tvarką. 

Dabar ji suprato, kad Rolandas yra daugiau nei pasaulio 
pakampės faras. Jis yra diplomatas, tarpininkas, gal net mo- 
kytojas. O svarbiausia, jis buvo karys to, ką vietiniai vadino 
“balta", 1r kas greičiausiai reiškė civilizuotas jėgas, kurios 
sulaikė nuo žudynių ir skatino progresą. Praeityje jis tikriau- 
siai buvo riteriu, o ne klajoklių kaubojumi. Kai kuriais at- 
žvilgiais tai vis dar buvo jo laikas; Upės Perkėlos žmonės 
tuo ir toliau tikėjo. Kuriam galui dar jie būtų klaupęsi į dul- 
kes jo palaiminimo? 

Tai supratusi Siuzana pamatė, kaip išmintingai Šaulys 
jiems vadovavo nuo to šiurpaus ryto kalbančiajame rate. Vos 
tik jie pradėdavo pokalbį, kuris imdavo lyginti pergyventus 
dalykus (o kas gali būti natūraliau, turint galvoje protu ne- 
suvokiamą jų “telkimą"?), Rolandas tuojau pat įsitraukdavo 

ir nukreipdavo šneką kita linkme taip nepastebimai, kad nė 
vienas, net ji, ketverius metus kovojusi už pilietines teises, 
nepajuto. 

Ir Siuzana įtarė kodėl - jis norėjo duoti laiko Džeikui 
išgyti. Tačiau tai, kad ji žinojo motyvus, nepakeitė jos emo- 
cijų - nuostabos, susižavėjimo ir nusivylimo dėl to, kaip 
gražiai Šaulys jais manipuliavo. Ji prisiminė Endriaus, sa- 
vo vairuotojo, žodžius, pasakytus visai prieš pat jos persi- 
kėlimą. Apie tai, kad prezidentas Kenedis buvo paskutinis 
Vakarų pasaulio šaulys. Tada ji nusišaipė iš jo žodžių, o da- 
bar suprato. Rolandas buvo panašesnis į Kenedį nei į Me- 
tą Diloną. Na, iki Kenedžio vaizduotės jam toloka... bet ro- 
mantiškumas... pasišventimas... charizma... 

Ir gudrumas, pagalvojo ji. Negalima pamiršti gudru- 
mo. 

Tada Siuzana neišlaikiusi nusijuokė. 

Rolandas, sėdėjęs sukryžiuotomis kojas, pasisuko į ją 
kilstelėdamas antakius. 

- Juokinga kas nors? 

- Labai. Pasakyk man, kiek kalbų moki? 

Šaulys pamąstė. 

- Penkias. Kadaise gerai kalbėjau sėlių tarmėmis, bet 
dabar prisiminčiau tik keiksmus. Siuzana vėl skambiai nu- 
sijuokė. 

- Koks tu lapinas, Rolandai! 

Džeikas susidomėjo. 

- Nusikeik strėliškai, - paprašė jis. 

- Sėliškai, - pataisė Rolandas. Ir pagalvojęs minutę kaž- 
ką greitai viauktelėjo. Lyg atsirūgtų tirštu skysčiu, pastebėjo 

Džeikas irgi nusišypsojo. 

- Ką tai reiškia? 

Rolandas uždėjo ranką ant berniuko peties ir tarė: 

- Kad mums reikia apie daug ką pasišnekėti. 

- Kurgi ne, - sutiko Edis. 

- Mes esame ka-tetas, - pradėjo Šaulys, - tai reiškia gru- 
pę žmonių, kuriuos surišo likimas. Mano krašto filosofai sa- 
kydavo, kad ka-tetą gali suardyti tik mirtis arba išdavystė. 
Didysis mano mokytojas, Kortas, sakė, jog mirtis ir išdavystė 
yra vieni iš daugelio ka rato stipinų, vadinasi, tokio ryšio iš 
viso negalima nutraukti. Metams bėgant aš vis labiau tikiu 
Kortu. 

Kiekvienas ka-teto narys yra it dėlionės dalelė. Paimtas 
atskirai - yra niekis, bet kai sudedi kartu, gauni paveikslą... 
ar paveikslo fragmentą. Paveikslui gali reikėti daugybės ka- 
tetų. Nenustebkite, jei sužinosite, kad jūsų gyvenimai susi- 
ję daugiau, nei manėte iki šiol. Pirma, visi trys galite suprasti 
vienas kito mintis... 

- Ką? - šūktelėjo Edis. 

- Tai tiesa. Jūs tai darote taip natūraliai, kad net nejau- 
čiate. Man iš šono lengviau matyti, nes nesu pilnas jūsų ka- 
teto narys, - ko gero, todėl, kad esu ne iš jūsų pasaulio, - ir 
negaliu laisvai dalintis mintimis. Bet aš galiu pasiųsti min- 
tis. Siuzana... prisimeni kalbantįjį ratą? 

- Taip. Tu liepei paleisti demoną, kai pasakysi. Bet ne- 
ištarei to balsu. 

- Edi... prisimeni lokio aikštelę, kai užpuolė mechani- 
nis šikšnosparnis? 

- M-hm, liepei man griūti. 

- Jis net neprasižiojo, Edi, - tarė Siuzana. 

- Kaip ne? Tu surikai! Aš girdėjau, žmogau! 

- Surikau, tiktai savo galvoje. - Šaulys pasisuko į Džei- 
ką. - O tu prisimeni? Name? 

- Kai lenta nepasidavė, tu liepei traukti kitą. Bet jeigu 
negali skaityti mano minčių, iš.kur žinojai, kas man nesise- 
ka? 

- Mačiau. Nieko negirdėjau, bet mačiau lyg pro murzi- 
ną stiklą. - Jis nužvelgė visus. - Šitas artumas ir minčių pa- 

sidalinimas vadinamas kef, nors pats žodis senajame pa- 
saulyje turi kur kas daugiau reikšmių - pavyzdžiui, vanduo, 
gimimas, gyvenimo jėga. Noriu, kad tai žinotumėte. Kol kas 
tiek. 

- Kokia prasmė žinoti tai, kuo netiki? - paklausė Edis. 

Rolandas nusišypsojo. 

- Pasistenk neužverti savo proto. 

- Tą galiu padaryti. 

- Rolandai? - Kalbėjo Džeikas. - Kaip manai, ar Oi ne- 
gali priklausyti mūsų ka-tetui? 

Siuzana nusišypsojo. Rolandas ne. 

- Nesu pasirengęs apie tai net spėlioti, bet štai ką tau 
pasakysiu, Džeikai: aš daug mąstau apie gauruotąjį mūsų 
draugą. Ka nevaldo visko, pasitaiko sutapimų... bet staigus 
plepetūno, kuris prisimena žmones, pasirodymas man neat- 
rodo labai atsitiktinis. 

Jis permetė visus žvilgsnių. 

- Aš pradėsiu. Pratęs Edis nuo tos vietos, kur baigsiu. 
Tada Siuzana, o tu, Džeikai, kalbėsi paskutinis. Sutinkate? 

Visi linktelėjo. 

- Puiku. Mes esame ka-tetas, vienas iš daugelio. Pradė- 
kime pasakojimą. 

Jie kalbėjosi iki nusileido saulė, stabtelėję tiktai užkąsti 
šalto maisto. Kai viskas baigėsi, Edis buvo išsunktas kaip 
po dvylikos sunkių raundų su Rėjumi Leonardu “Cukrumi". 
Jis daugiau neabejojo, kas visi dalijasi khef, kaip sakė Ro- 
landas; jiedu su Džeiku tarsi gyveno vienas kito gyvenimą 
sapnuose, lyg būtų dvi vienos visumos pusės. 

Rolandas pradėjo nuo to, kas nutiko kalnuose, kur nu- 
trūko pirmasis Džeiko gyvenimas šiame pasaulyje. Jis pa- 
pasakojo apie savo pokalbį su vyru juodais drabužiais, pa- 
kartojo Valterio žodžius apie Pabaisą ir kažką, vardu Nepa- 
žįstamasis. Jis papasakojo savo keistą sapną, kuriame visa 

visata buvo praryta fantastiškos baltos šviesos spindulio. Ir 
kaip sapno gale liko vienintelis purpurinės žolės lapelis. 

Edis netyčia žvilgsniu užkliudė Džeiką ir nustebo jo 
akyse pamatęs atpažinimą. 

Rolandas kai ką iš savo istorijos Edžiui išdavė klejoda- 
mas, o Siuzanai tai buvo visiškai nauja, ir ji klausėsi ištem- 
pusi ausis. Rolandas pakartojo, ką Valteris jam buvo sakęs, 
ir ji iššifravo savo pasaulio atspindžius tarsi sudužusio veid- 
rodžio šukėse: automobiliai, vėžys, raketos, skrendančios į 
Mėnulį, dirbtinis apvaisinimas. Tiesa, ji nenutuokė, kas sle- 
piasi po Pabaisos įvaizdžiu, bet numanė, kad Nepažįstama- 
sis - tai tik Merlino, burtininko, kuris, pasak legendų, kore- 
gavo karaliaus Artūro karjerą, vardo variacija. Vis /ndomiau 
ir /ndomiau, kaip sakė Alisa patekusi į Veidrodžio karalystę. 

Rolandas papasakojo, kaip jis nubudęs rado Valterį se- 
niausiai mirusį; nes laikas kažkaip pasislinko į priekį šimtą 
ar net penkis šimtus metų. Džeikas susižavėjęs klausėsi, kaip 
Šaulys pasiekė Vakarų jūrą ir kaip neteko dviejų dešinės ran- 
kos pirštų. Kaip vėliau ištraukė Edį ir Siuzaną prieš susitik- 
damas su Džeku Mortu, trečia tamsia asmenybe. 

Šauliui davus ženklą, Edis pradėjo savo pasakojimo da- 
lį nuo didžiojo lokio atėjimo. 

- Šardikas? - nesusilaikė Džeikas. - Čia juk knygos pa- 
vadinimas! Knygos iš mūsų pasaulio! Ją parašė garsios kny- 
gos apie triušius autorius... 

- Ričardas Adamsas! - paantrino Edis. - O knyga apie 
triušius vadinasi “Žemyn upe“! Sakiau, kad man girdėtas tas 
vardas! Kaip čia atsitiko, Rolandai? Kaip jūsų pasaulio žmo- 
nės žino apie mūsiškį? 

- Juk yra durys, ar ne? - atsakė Rolandas. - Juk matėme 
ketverias, taip? Manai, jų nebuvo anksčiau ir neatsiras vėl? 

- Bet... 

- Mes visi matėme jūsų pasaulio liekanas manajame, o 
lankydamasis jūsų Niujorke aš pastebėjau savo pasaulio 
ženklų. Mačiau šaulius. Daugiausia išglebusius ir lėtus, ta- 
čiau jie vis tiek šauliai, savo seno ka-teto nariai. 

- Rolandai, jie paprasčiausi mentai. Tu apsukai juos 

visus apie pirštą. 

- Tik ne paskutinį. Kai mudu su Džeku Mortu buvome 
požeminėje traukinių stotyje, tas vos manęs neprirėmė. Jam 
per plauką nepasisekė. Matytumėt jo žvilgsnį... Jis nepa- 
miršo savo tėvo veido. Ir, manau, puikiai tai žino. Be to... 
ar prisimenate Balazaro klubo pavadinimą? 

- Aišku, - atsakė Edis atsidusęs. - “Pasviręs bokštas“. 
Bet tai galėjo būti sutapimas. Pats sakei, kad ka valdo ne 
viską. 

Šaulys linktelėjo. 

- Tu kaip Ketbertas... prisimenu, ką jis kartą sakė vai- 
kystėje. Ketinome apsilankyti kapinėse vidurnaktį, Alenas 
eiti nesutiko. Sakė, kad bijo įžeisti savo tėvų ir motinų še- 
šėlius. Ketbertas nusijuokęs atkirto, kad patikės vaiduok- 
liais tik tada, kai paragaus. 

- Bravo! - audringai pritarė Edis. - Gerai pasakyta! 

Rolandas šyptelėjo. 

- Taip ir maniau, kad tau patiks. Bet palik tą vaiduok- 
lį ramybėje ir pasakok toliau. 

Edis papasakojo apie viziją, kurią regėjo Rolandui įme- 
tus žandikaulį į ugnį, viziją apie raktą ir rožę. Jis perpasa- 
kojo savo sapną, kaip įžengė pro “Tomo ir Džerio kulina- 
rijos“ duris į rožių pievą, kurioje kilo pelenų spalvos Bokš- 
tas. Jis nupasakojo, kaip iš jo langų ėmė smelktis tiršta juo- 
duma ir virš galvos pradėjo telktis kažkoks pavidalas. Pa- 
sakojo tiesiog Džeikui, nes tas klausėsi nustėręs ir labai su- 
sikaupęs. Edis stengėsi apsakyti savo susijaudinimą ir siau- 
bą, kurį juto sapne, bet iš draugų akių, ypač Džeiko, matė, 
kad jam sekasi geriau, nei pats įsivaizduoja... arba jie sap- 
navo kažką panašaus. 


56 


Jis papasakojo, kai Šardiko pėdsakais pasiekė Lokio 
portalą ir kaip priglaudęs ausį prie būdelės prisiminė tą die- 
ną, kai įkalbėjo brolį palydėti jį į Datč Hilą, apžiūrėti Dva- 
rą. Jis papasakojo apie puodelį ir adatą, ir kaip jos neberei- 
kėjo, nes nesunkiai įžiūrėjo Spindulio, kuris veikė viską, net 
praskrendančius paukščius, kryptį. 

Siuzana perėmė pasakojimo giją nuo šios vietos. Kol ji 
kalbėjo apie tai, kaip Edis ėmė drožti savo raktą, Džeikas at- 
sigulė, pasikišo rankas po galva ir sekė tiesiai į pietryčius, į 
miestą traukiančius debesis. Taisyklinga jų vora akivaizdžiai 
liudijo apie Spindulį, kaip dūmas iš kamino kad nurodo vė- 
jo kryptį. 

Ji baigė pasakoti apie tai, kaip ištraukė Džeiką į šį pa- 
saulį, užverdami suskilusias jo ir Rolando atmintis it Edis 
duris kalbančiajame rate. Vienintelis faktas, kurį ji nutylėjo, 
iš tikro dar nebuvo patvirtintas. Jos rytais juk nepykina, o 
vienos praleistos mėnesinės dar nieko nereiškia. Kaip pasa- 
kytų Rolandas, tai rytdienos istorija. 

Tačiau baigusi Siuzana pajuto, jog labai nori pamiršti te- 
tulės Talitos žodžius, pasakytus po to, kai Džeikas šį pasaulį 
pavadino savo namais: Bijok dievų, sūneli, nes saulė leidžiasi 
ant šito pasaulio. Jis pražus amžiams. 

- Dabar tavo eilė, - paragino Šaulys. 

Džeikas atsisėdo ir pasižiūrėjo Lado link, kur vakarinių 
bokštų languose pleveno oranžinės saulėlydžio paklodės. 

- Viskas beprotybė, - ištarė jis, - bet, atrodo, viskas su- 
eina, kaip sapne pabudus. 

- Gal mes padėsime surasti prasmę, - pasakė Siuzana. 

- Gal. Bent jau kartu pamąstysime apie traukinį. Man at- 
sibodo vienam sukti galvą - atsiduso berniukas. - Jūs žino- 
te, ką Rolandas pergyveno, priverstas gyventi du gyvenimus 
vienu metu, todėl tą dalį praleisiu. Be to, vargu ar pajėgčiau 
apsakyti, kaip tada jaučiausi. Buvo šlykštu. Geriau pradėsiu 
nuo baigiamojo rašinio, nes tada supratau, jog viskas savai- 
me nesibaigs. - Jis permetė visus žvilgsniu. - Tada aš pasi- 
daviau. 

Džeikas kalbėjo, kol saulė ėmė krypti vakarop. 

Papasakojo viską, ką tik prisiminė, pradėjęs nuo “Kaip 
aš suprantu Tiesą“ ir baigęs gigantišku durų sergėtoju, ku- 
ris išlindo iš namo sienos. Kiti trys klausėsi nepertraukinė- 
dami. 

Kai jis baigė, Rolandas atsisuko į Edį žibančiomis aki- 
mis nuo nesuprantamos emocijos, kurią Edis palaikė nuste- 
bimu. Bet netrukus jis suprato, kad žydrose akyse mato ne- 
paprastą jaudulį... ir gilią baimę. Gerklė išdžiūvo. Jeigu jau 
Rolandas išsigandęs... 

- Ar tu vis dar netiki, kad pasauliai perdengia vienas ki- 
tą, Edi? 

Tas papurtė galvą: 

- Žinoma, tikiu. Aš ėjau ta pačia gatve, netgi apsiren- 
gęs jo drabužiais! Bet... Džeikai, ar gali parodyti man tą 
knygą? “Traukinukas Čarlis“? 

Džeikas siekė paimti kuprinę, bet Šaulys sulaikė. 

- Ne dabar. Grįžk prie tuščios aikštelės, Džeikai. Papa- 
sakok mums viską dar kartą. Stenkis prisiminti kiekvieną 
smulkmeną. 

- Gal tau reikėtų mane užhipnotizuoti? - pasiūlė berniu- 
kas. - Kaip tada, tarpstotėje? 

Rolandas papurtė galvą. 

- Nėra reikalo. Tai, kas tau nutiko toje aikštelėje, bu- 
vo svarbiausias įvykis tavo gyvenime, Džeikai. Mūsų visų 
gyvenime. Galėsi pats viską prisiminti. 

Ir Džeikas pakartojo viską iš naujo. Visiems buvo aki- 
vaizdu, kad tuščia aikštelė, kur kadaise stovėjo “Tomo ir 
Džerio kulinarija" buvo slapta jų bendro ka-teto širdis. 
Edžio sapne kulinarija dar stovėjo; Džeiko realybėje ji buvo 
nugriauta, tačiau abiem atvejais ji buvo titaniškos traukos, 
talismaninės galios vieta. Rolandas neabejojo, kad tas 
plytomis ir stiklo duženomis užverstas tarpas tarp namų bu- 

vo dar vienas Stalčius arba, kaip vadino Siuzana, Tankumy- 
nas, kurį jis regėjo savo vizijoje kaulų golgotoje. 

Vaikas pakartojo šitą pasakojimo dalį iš lėto ir suprato, 
kad Šaulys neklydo: jis tikrai gali prisiminti viską. Džeikas 
prisiminė taip gerai, kad tartum iš naujo pergyveno viską. Jis 
prisiminė vietoj kulinarijos rastoje lentoje perskaitęs, kad ta- 
me sklype bus statomas kooperatinis namas “VĖŽLIO UŽU- 
TEKIS". Netgi trumpą eilėraštuką, dažais užpurkštą ant tvo- 
ros: 


Koksai milžinas VĖŽLYS, 
Šarvu Žemę laiko jis. 
Nori žaisti, išdykauti - 
SPINDULIU turi keliauti. 


Siuzana suniurnėjo: 
tokia pabaiga, Rolandai? 

- Ką? - paklausė Džeikas. - Kieno pabaiga? 

- Eilėraštuko, kurį moku iš vaikystės, - paaiškino Rolan- 
das. - Dar vienas saitas, kuris kažką sako, nors nesu tikras, 
ar mums reikia apie tai žinoti... bet niekad nežinai, kada pra- 
vers vienos ar kitos žinios. 

- Dvylika portalų sujungti šešiais Spinduliais, - ištarė 
Edis. - Pradėjome nuo Lokio. Eisime tik iki vidurio - Bokšto, 
- ojeigu eitume iki kito galo, atsidurtume Vėžlio portale, ar 
taip? Ė 

Rolandas linktelėjo. 

- Esu tikras. 

- Vėžlio portalas, - susimąstęs ištarė Džeikas, sverda- 
mas, ragaudamas žodžius. Vėliau papasakojo bičiuliams apie 
didingą chorą, apie tai, kaip pamatė tūkstančius veidų, klau- 
sėsi tūkstančių istorijų, kaip pajuto, jog atsidūrė visos egzis- 
tencijos centre. Tada atėjo eilė rožei ir raktui. Pats nejausda- 
mas berniukas ėmė verkti. 

- Kai ji prasiskleidė, - pasakojo jis, - pamačiau neregė- 

to geltonumo viduriuką. Iš pradžių pamaniau, kad tokios 
žiedadulkės ir jos atrodo ryškios todėl, kad viskas toje aikš- 
telėje tarytum švietė, net seni saldainių popierėliai ir alaus 
buteliai priminė neišpasakytus meno kūrinius. Tik vėliau 
supratau, kad tenai saulė. Žinau, jog skamba kvailai, bet ji 
tikrai ten buvo. Ir ne viena. Ten buvo... 

- Visos saulės iš karto, - suniurnėjo Rolandas. - Ir vis- 
kas vyko iš tikro. 

- Taip! Ir vienu metu buvo teisinga ir ne. Nežinau, kas 
buvo negerai. Tarsi būtų plakusios dvi širdys, viena kitoje, 
ir ta, viduje, sirgo. Arba karščiavo. O tada aš nualpau. 

- Tu regėjai tą patį savo sapne, Rolandai? - paklausė 
Siuzana tyliai ir dievobaimingai. - Tas žolės lapelis... pa- 
manei, jog jis purpurinis todėl, kad buvo aptaškytas dažais. 

- Jūs nesupratote, - paprieštaravo Džeikas. - Jis iš tik- 
rųjų buvo purpurinis. Kai mačiau viską iš tikrųjų, jis buvo 
purpurinis. Kaip joks kitas augalas. Dažai buvo tiesiog mas- 
kuotė. Kaip durų sergėtojas slėpėsi po apleisto namo pavi- 
dalu. 

Saulė pasiekė horizontą. Rolandas paprašė ištraukti 
“Traukinuką Čarlį" ir paskaityti. Džeikas pasiuntė knyge- 
lę per rankas. Siuzana su Edžiu ilgai studijavo viršelį. 

- Vaikystėje turėjau šitą knygelę, - pagaliau ištarė Edis. 
Kalbėjo visiškai įsitikinęs. - Kai persikėlėme iš Kvynso į 
Brukliną, - tada dar neturėjau ketverių metų, - pamečiau ją. 
Bet paveikslėlį ant viršelio prisimenu. Ir jaučiausi visai taip, 
kaip tu, Džeikai. Man jis nepatiko. Aš nepasitikėjau juo. 

Siuzana pakėlė akis į Edį. 

- Aš irgi turėjau... juk negalėjau pamiršti mergaitės sa- 
vo vardu... nors tada, suprantama, mane vadino pirmuoju 
vardų. Man traukinys kėlė tokius pačius jausmus. Man jis 
nepatiko, nekėlė pasitikėjimo. - Ji parodė pirštu į viršelį, 
paduodama knygutę Rolandui. - Ta šypsena man atrodė 

gryniausia apgaulė. 

Rolandas tik permetė viršelį akimis ir grąžino Siuzanai. 

- Tu savąją irgi pametei? 

- Taip. 

- O aš galiu spėti, kada, - tarė Edis. 

Siuzana linktelėjo. 

- Žinoma. Kai tas vyras nuleido plytą man ant galvos. 
Turėjau ją važiuodama į savo Mėlynosios Tetos vestuves. 
Turėjau traukinyje. Gerai prisimenu, nes klausinėjau tėčio, ar 
mus veža traukinukas Čarlis. Nenorėjau, kad Čarlis vežtų, 
nes turėjome vykti į Elizabetą Niudžersyje, o man atrodė, 
kad Čarlis gali nudanginti nežinia kur. Kaip ten jam baigė- 
si? Vežioja žmones žaisliniame miestelyje? 

- Atrakcionų parke. 

- Taip, žinoma. Gale turi būti paveiksliukas, kaip jis ve- 
ža vaikus, taip? Jie šypsosi ir juokiasi, nors man visuomet at- 
rodė, kad jie klykia, negalėdami išlipti. 

- Taip! - neišlaikė Džeikas. - Taip, tikrai! Teisingai! 

- Bijojau, kad Čarlis nusiveš pas save, o ne į tetos ves- 
tuves, ir nepaleis namo. 

- Niekad negrįšite namo, - sumurmėjo Edis ir nervingai 
persibraukė plaukus. 

- Visą laiką traukinyje nepaleidau tos knygos. Prisime- 
nu, galvojau: “Jeigu jis mėgins mus pagrobti, aš plėšysiu jo 
lapus, kol apsigalvos". Bet mes atvykome ten, kur norėjome, 
ir laiku. Tėtis net nusivedė apžiūrėti garvežio. Jis buvo dy- 
zelinis, ne garu varomas, todėl aš labai nudžiugau. Po ves- 
tuvių, kai Mortas numetė ant galvos plytą, ilgai gulėjau ko- 
moje, ir nuo tada knygelės nebemačiau. - Kiek padvejojusi 
pridūrė: - Šitoji gali būti mano... arba Edžio. 

- Taip, greičiausiai, - sutiko Edis. Jo veidas buvo išba- 
lęs, rimtas... ir staiga nušvito vaikiška šypsena: “Tai vėžliu- 
kas, tai VĖŽLYS! Viską valdo Spindulys." | 

Rolandas pasisuko į vakarus. 

- Saulė leidžiasi. Skaityk, kol šviesu, Džeikai. 

Džeikas atvertė pirmą lapą, parodė jiems paveikslėlį su 

inžinieriumi Bobu Carlio kabinoje ir pradėjo: “Bobas Bruk- 
sas dirbo “Viduriniojo Pasaulio" geležinkelio kompanijoje 
inžinieriumi nuo “St. Luiso" iki “Toupekos"... 

- ... vaikai kartais nugirsta Čarlį dainuojant tyliu, 
gargždžiu balseliu, - baigė Džeikas. Ir parodė jiems pasku- 
tinį paveikslėlį (laimingus, o iš tikro - klykiančius, vaikus) 
ir užvertė knygą. Saulė jau spėjo nusileisti, dangus paplū- 
do violetinėmis varsomis. 

- Na, pasakojimas ne visai vykęs, - pasakė Edis, - grei- 
čiau primena sapną, kur vanduo gali tekėti į kalną. Bet ma- 
ne ne juokais išgąsdino. Čia - Vidurinysis Pasaulis, Čarlio 
teritorija. Tik čionai jo vardas ne Čarlis, o Vienbėgis Blei- 
nas. 

Rolandas žiūrėjo į Džeiką. 

- Ką tu manai? - paklausė jis. - Gal apeiti miestą ir lai- 
kytis nuo to traukinio kuo toliau? 

Berniukas pamąstė nuleidęs galvą, pirštais kedendamas 
Oi kailiuką. 

- Aš mielai, - atsakė jis po kurio laiko, - bet jeigu ge- 
rai supratau apie ka, neturime taip daryti. 

Šaulys linktelėjo: 

- Toks ka, tad klausinėti, reikia ar nereikia ką nors da- 
ryti, čia netinka. Jeigu mėgintume apeiti miestą, kokios nors 
aplinkybės priverstų sugrįžti atgal. Ką apie tai manai, Edi? 

Vaikinas svarstė ilgai, kaip ir Džeikas. Jį ne itin viliojo 
susidūrimas su kalbančiu traukiniu, nesvarbu, kaip jį pava- 
dinsi - traukinukų Čarliu ar Vienbėgiu Bleinu. Viskas, ką 
papasakojo ir perskaitė Džeikas, sakė, jog jiems gresia ne- 
malonumai. Bet jų laukia didžiulė kelionė, kelias, kurio ga- 
le turėtų kažką rasti. Vos apie tai pagalvojo, Edis iškart su- 
prato, ko nori. Jis pakėlė galvą ir pirmą kartą nuo perėjimo 
į šį pasaulį, atlaikė skvarbų Šaulio žvilgsnį. 

- Noriu įbristi į rožių lauką, noriu pamatyti jame sto- 


62 


vintį Bokštą. Nežinau, kas mūsų laukia. Gedintys artimieji su 
gėlėmis, greičiausiai. Bet man nesvarbu. Aš pasilieku. Ir man 
vis tiek, kad Bleinas yra pats velnias ar kad traukinys važiuo- 
ja per patį pragarą iki Bokšto. Aš siūlau eiti. 

Rolandas linktelėjo ir pasisuko į Siuzaną. 

- Na, aš Tamsiojo Bokšto nesapnavau, - prisipažino ji, 
- todėl negaliu spręsti klausimo tokiame, sakyčiau, troškimų, 
lygyje. Bet aš pradėjau tikėti ka, ir nesu tokia buka, kad ne- 
jausčiau, kai kas nors ima nagais arti mano smegenis ir šauk- 
ti: “Kur suki, avie?" O kaip tu, Rolandai? Ką tu manai? 

- Manau, kad šiandien kalbų pakaks, laikas palaukti ryt- 
dienos. 

- O mįslių knyga? - netikėtai paklausė Džeikas. - Nori- 
te ją pavartyti? 

- Rytoj turėsime gražaus laiko, - atsakė Rolandas. - Pa- 
miegokime. 

Bet Šaulys ilgai neužmigo ir kai būgnai vėl ėmė dundėti, 
atsistojo ir nuėjo prie kelio. Stovėjo žiūrėdamas per tiltą į 
miestą. Jis tikrai buvo aukščiausio rango diplomatas, kaip 
nutarė Siuzana, jis žinojo, kad kitas jų kelionės žingsnis bus 
traukinys, vos tik apie jį išgirdo... bet jautė turįs apie tai nu- 
tylėti. Pavyzdžiui, Edis nekentė prievartos; vos tik pasijus- 
davo stumiamas, nuleisdavo galvą, atsistodavo, imdavo lai- 
dyti kvailus juokelius ir užsispirdavo kaip mulas. Dabar jis 
pats troško to, ko ir Rolandas, bet vis vien būtų sakęs “die- 
na“, jeigu Šaulys sakytų “naktis", ir atvirkščiai. Išmintingiau 
veikti atsargiai ir klausti užuot nurodinėjus. 

Jis pasisuko grįžti... ir ranka pati susirado ginklą, vos 
tik akys įžiūrėjo pakelėje juoduojantį siluetą. Šaulys ginklo 
neištraukė... per plauką. 

- Man pasidarė smalsu, ar pajėgsi užmigti po tokio va- 
karėlio, - ištarė Edis. - Matau, kad ne. 

- Visai tavęs negirdėjau, Edi. Tu mokaisi... dar kiek, ir 

būtum turėjęs kulką pilve. 

- Negirdėjai, nes tavo galva užimta kitais dalykais. - 
Edis priėjo arčiau, ir net menkos žvaigždžių šviesos užte- 
ko Šauliui suprasti, kad nepavyko Edžio apgauti. Kuo to- 
liau, tuo labiau augo jo pagarba Edžiui; jis priminė Ketber- 
tą, nors kai kuriais atžvilgiais pastarąjį buvo pranokęs. 

Jeigu gerai jo neįvertinsiu, toptelėjo Rolandui, turėsiu 
trauktis sukruvintais dantimis. O jeigu apvilsiu arba pada- 
rysiu ką nors, ką jis palaikys išdavyste, - mano gyvybė pa- 
vojuje. 

- Kas tau neduoda ramybės, Edi? 

- Tu. Mes. Noriu kai ką sužinoti. Atrodo, iki šio vakaro 
maniau, kad tu žinai. Dabar nesu visai tuo tikras. 

- Aš klausau. - Ir vėl pagalvojo: Kaip iš akies luptas 
Ketbertas! 

- Mes esame su tavimi, nes privalome - toks tavo su- 
knistas ka. Bet esame ir todėl, jog norime būti. Už save ir 
už Siuzaną galiu laiduoti, už Džeiką, manau, taip pat. Tu- 
ri gerą smegeninę, mielas khef bičiuli, bet tikriausiai saugai 
ją bombos apvalkale, nes iki jos pasiutiškai sunku nusigau- 
ti. Noriu matyti jį, Rolandai. Ar supranti, ką sakau? Noriu 
pamatyti Bokštą. - Jis įsižiūrėjo į šaulio veidą, bet po to be- 
viltiškai skėstelėjo rankomis. - Aš noriu pasakyti, jog nerei- 
kia daugiau traukti manęs už ausų. 

- Traukti už ausų? 

- Taip. Tau apskritai nebereikia manęs traukti. Aš ei- 
nu savo noru. Mes visi einame savo noru. Jeigu mirsi mie- 
godamas šiąnakt, palaidosime tave ir keliausime toliau. To- 
li, veikiausiai, nenueisime, bet mirsime ant Spindulio kelio. 
Ar dabar aišku? 

- Taip. Dabar man aiškų. 

- Sakai, kad supratai mane... tikiu, bet ar tiki manimi? 

Žinoma, pagalvojo jis. Kur daugiau galėtum eiti šita- 
me svetimame pasaulyje? Ir kas tau liktų daryti? Koks iš ta- 
vęs ūkininkas? 

Bet tai negražu ir neteisinga, ir pats tai suprato. Apjuo- 


64 


dinti laisvą valią supainiojant ją su ka - blogiau nei šventva- 
gystė; tai paprasčiausiai kvaila. 

- Taip, - tarė jis. - Aš tikiu tavimi. Tikiu visa širdimi. 

- Tada nustok elgtis su mumis kaip su kvailomis avimis, 
nustok ganyti ir žiūrėti, kad nenusiristume į duobę. Atverk 
mums savo protą. Jeigu mirsime mieste arba tame traukinyje, 
noriu mirti žinodamas, kad buvau daugiau nei pėstininkas ta- 
vo žaidimo lentoje. 

Rolandas pajuto pyktį, mušantį į skruostus, bet apgauti 
savęs negalėjo: tūžo ne dėl to, kad Edis klysta, o kad šis 
kiaurai jį permato. Dynas vis labiau tolo nuo savo kalėjimo, 
kaip, beje, ir Siuzana, nes ji irgi buvo savaip įkalinta, tačiau 
širdimi Šaulys niekad tuo netikėjo. Širdyje buvo linkęs ver- 
tinti juos kaip kitokios, žemesnės rūšies būtybes. 

Rolandas giliai įkvėpė: 

- Šauly, meldžiu atleisti. 

Edis linktelėjo. 

- Mūsų laukia dideli nemalonumai... jaučiu tai ir mirti- 
nai bijau. Tačiau tai ne vien tavo nemalonumai, jie - mūsų. 
Aišku? 

- Taip. 

- Kaip manai, ar mieste bus labai pavojinga? 

- Nežinau, bet senoji tetulė teisi: Džeiką reikia saugoti, 
nes jo gviešis abi pusės. Viskas gali priklausyti nuo to, ar 
greitai rasime tą traukinį. Daug kas priklausys nuo to, kas 
bus jį radus. Jeigu mūsų būtų dviem daugiau, įkiščiau ber- 
niuką į dėžę su ratukais ir pastatyčiau po sargybinį iš abie- 
jų pusių. Kadangi taip nėra, eisime vora: aš priekyje, Džei- 
kas stums Siuzaną, o tu eisi gale. 

- Ir vis dėlto, kas mums gresia? Spėk. 

- Negaliu. 

- Manau, gali. Šio miesto tu nepažįsti, bet gali jausti, 
kaip žmonės tavo pasaulyje elgiasi nuo tada, kai pasaulis pa- 
sislinko. Tai kaip? 

Šaulys pasisuko miesto pusėn ir pasvarstė. 

- Gal ir nieko nebus. Kariai, kurie liko gyvi, bus jau nu- 

senę ir pakrikę. Mums gali pavykti praeiti tiesiai, gal net su- 
lauksime pagalbos kaip iš Upės Perkėlos ka-teto. Gali bū- 
ti, jog iš viso jų nepamatysime; pastebėję, kad mes ginkluo- 
ti, paspraus uodegas ir paliks ramybėje. Jeigu ne, turiu viltį, 
kad visi išsilakstys, kai kelis nuplieksime. 

- O jeigu jie suruoš mums pirtį? 

Rolandas rūškanai šyptelėjo: 

- Tada, Edi, visi prisiminsime savo tėvų veidus. 

Edžio akys žybtelėjo tamsoje ir Rolandas dar kartą pri- 
siminė Ketbertą, kuris sakė patikėsiąs vaiduokliais tik tada, 
kai paragaus, Ketbertą, kuris kadaise išbarstė trupinius po 
kartuvėmis. 

- Ar atsakiau į visus tavo kausimus? 

- Ne-a... bet žaidei atviromis kortomis. 

- Labanakt, Edi. 

- Labos nakties. 

Edis apsisuko ir nuėjo. Rolandas žvelgė jam įkandin. 
Kai klausė, jis girdėjo Dyno žingsnius... bet tik labai įtem- 
pęs ausis. Po kurio laiko nutarė ir pats grįžti. Atsisuko į 
tamsą, kurioje miegojo Ladas. 

Jis yra tas, ką senoji moteris vadino pipiru. Ir sakė, 
kad abi pusės jo baisiai trokš. 

Tu neleisi man nukristi šįkart? 

Ne, nei dabar, nei kada nors vėliau. 

Bet šaulys dar turėjo pasilikęs vieną paslaptį. Po šito 
pašnekesio su Edžiu jis turėtų ją papasakoti... nors dar ne 
laikas. 

Senojoje kalboje, kuri kadaise buvo jo pasaulio lingua 
franca, dauguma žodžių, kaip khef ir ka, turėjo kelias reikš- 
mes. Žodis čar - kuriuo kaip tik prasideda traukinuko var- 
das - turi tik vieną. 

Čar reiškia mirtį. 

Antra dalis 
Tiltas ir miestas 
1 ž 


Po trijų dienų jie priėjo sudužusį lėktuvą. 

Džeikas pirmasis pamatė į jį - už dešimties mylių žyb- 
telėjusį it žolėje pamestas veidrodėlis. Atstumui trumpėjant 
šalia Didžiojo trakto ryškėjo tamsaus daikto siluetas. 

- Panašu į paukštį, - pasakė Rolandas. - Tik nepaprastai 
didelį. 

- Čia ne paukštis, - pataisė Edis. - Lėktuvas. Esu įsitiki- 
nęs, kad saulė atsispindi nuo kabinos gaubto. 

Po valandos jie tyliai sustojo kelio pakraštyje ir sužiu- 
ro į lėktuvo nuolaužas. Ant dėmėto fiuzeliažo tupėjo trys sto- 
ros varnos ir akiplėšiškai spoksojo į ateivius. Džeikas pabai- 
dė jas akmenėliu. Paukščiai garsiai karkdami nuplasnojo. 

Per avariją vienas sparnas nulūžo ir liko gulėti už tris- 
dešimties jardų, iškilęs it tramplinas aukštoje žolėje. Šiaip 
pats lėktuvas beveik nenukentėjo. Tik stiklinis kabinos 
gaubtas suskilo ten, kur kaukštelėjo piloto galva. Ir liko di- 
delė, rūdžių spalvos dėmė. Oi nuturseno prie aprūdijusių 
propelerio menčių, pauostė ir paskubomis grįžo pas Džeiką. 

Žmogus kabinoje, vilkintis dėmėtą odinę liemenę ir šal- 
pė paskutinėje grimasoje. Iš pirštų, kadaise buvusių storų 
kaip dešrelės, liko oda aptraukti kaulai, kurie gniaužė vairą. 
Kiaušas toje vietoje, kuria atsitrenkė į stiklą, buvo įdubęs. 
Rolandas spėjo, kad pilkai žalsvos apnašos ant kairės veido 
pusės buvo tai, kas liko iš jo smegenų. Negyvėlio galva bu- 
vo užversta į viršų, lyg mirdamas jis tikėjo, kad vėl pateks 
į dangų. Likęs lėktuvo sparnas kybojo virš žolės. Ant jo dar 

buvo galima įžiūrėti ženklą - kumštį, laikantį žaibą. 

- Panašu, kad tetulė Talita klydo, o senasis baltagalvis 
buvo teisus, - ištarė Siuzana. - Čia greičiausiai Deividas 
Šaunusis, apsišaukėlis princas. Pažvelk, koks jis didelis, - 
ko gero, teko kišti į kabiną ištepus riebalais! 

Šaulys linktelėjo. Karštis ir laikas paliko iš vyro plie- 
niniame paukštyje tik oda aptemptą skeletą, bet vis tiek ma- 
tėsi, kad pečiai nepaprastai platūs, o sukiužinta galva - ma- 
syvi. 

- Taip krito lordas Pertas, - ištarė jis, - ir žemė sudre- 
bėjo nuo smūgio. 

Džeikas nustebęs atsisuko į jį. 

- Tai žodžiai iš senos poemos. Lordas Pertas buvo mil- 
žinas, kuris iškeliavo į karą su tūkstančiu vyrų. Tačiau dar 
neišėjus iš savų žemių mažas berniukas paleido akmenį jam 
į kelį. Pertas susverdėjo, šarvų svoris išvertė jį iš kojų, ir 
griūdamas nusisuko sprandą. 

- Panašų į mūsų istoriją apie Dovydą ir Galijotą, - at- 
sakė Džeikas. 

- Lėktuvas neužsidegė, - padarė išvadą Edis. - Lažinuo- 
si, kad tiesiog baigėsi degalai, ir pilotas pamėgino nusileisti 
ant kelio. Kaip apsišaukėlis ir barbaras, jis turėjo protelio. 

Rolandas linktelėjo ir pažvelgė į Džeiką: 

- Kaip tau? 

- Nieko. Jeigu tas tipas būtų, na... šviežesnis, gal ir ne- 
galėčiau žiūrėti. - Berniukas nukreipė žvilgsnį nuo lėktuvo 
į miestą. Ladas dunksojo kur kas arčiau, ir nors jie matė tik 
bokštus išdaužytais langais, Džeikas, kaip ir Edis, dar ne- 
buvo praradęs vilties rasti pagalbą. - Lažinuosi, kad po jo 
žūties viskas ėmė ristis žemyn. 

- Manau, tu laimėtum lažybas, - atsakė Rolandas. 

- Žinai ką? - Džeikas vėl apžiūrinėjo lėktuvą. - Gal 
miestą pastatę gyventojai ir gamino savo lėktuvus, bet aš 
įsitikinęs, jog šitas mūsų. Penktoje klasėje rašiau į mokyk- 
los laikraštį apie oro mūšius ir šitas modelis man atrodo 
matytas. Rolandai, ar galiu prieiti arčiau? 


68 


Šaulys linktelėjo. 

- Eisiu su tavimi. 

Jie kartu priėjo prie lėktuvo, brisdami per aukštą žolę. 

- Žiūrėk, - tarė Džeikas. - Matai automatą po sparnu? 
Čia oru aušinamas vokiškas modelis. Man regis, čia bus 
“Focke-Wulf", gamintas prieš Antrąjį pasaulinį karą. Ne, aš 
įsitikinęs. Tik kaip jis čia atsirado? 

- Lėktuvai dažnai dingsta, - įsiterpė Edis. - Paimkim kad 
ir Bermudų Trikampį, pavyzdžiui. Tai tokia vieta virš vieno 
mūsų vandenyno. Ten dedasi visokios keistenybės. Ar tik ne- 
bus didelės durys tarp mūsų pasaulių, kurios niekad neužsi- 
daro? - Edis susikūprino ir nevykusiai vaizduodamas Rodą 
Serlingą* pasakė: - Prisisekite saugos diržus ir pasiruoškite 
turbulencijai, nes skrendame į... Rolando zoną! 

Džeikas su Rolandu, atsistoję prie likusio lėktuvo spar- 
no, jo nesiklausė. 

- Užkelk mane, Rolandai. 

Šaulys papurtė galvą: 

- Nors sparnas atrodo tvirtas, taip nėra... jis čia pragu- 
lėjo daug laiko, Džeikai. Nukrisi. 

- Tada padaryk man laiptelį. 

- Aš padarysiu, Rolandai, - pasisiūlė Edis. 

Rolandas pasižiūrėjo į sužalotąją ranką, gūžtelėjo ir su- 
nėrė pirštus. 

- Nereikia. Jis lengvutis. 

Džeikas nusikratė mokasiną ir grakščiai pasilypėjo ant 
Šaulio padarytos pakopos. Oi ėmė skardžiai kiauksėti, neži- 
nia, sužavėtas ar sunerimęs. Džeikas prisispaudęs prie aprū- 
dijusio lėktuvo sparno skydo žiūrėjo kumščio su žaibu at- 
spaudą. Emblema buvo nusilupusi palei sparno kraštą. Vai- 
kas patraukė už skydelio. Tas atsilupo taip lengvai, kad 
Džeikas būtų nugriuvęs, jeigu už nugaros Edis nebūtų prilai- 
kęs ranka. 

- Taip ir maniau, - tarė Džeikas. Po kumščio ženklu bu- 


*Rodas Serlingas - dramaturgas ir scenaristas, “Prieblandos zonos" au- 
torius. 

vo kitas, dabar išlindęs visiškai. Svastika. - Norėjau tik įsi- 
tikinti. Galite mane nuleisti. 

Keliauninkai patraukė toliau, ir dar ilgai atsigręžę matė 
lėktuvo uodegą, styrančią iš aukštos žolės kaip Lordo Per- 
to antkapinis paminklas. 

Tą vakarą atėjo Džeiko eilė krauti laužą. Kai šis buvo 
sukrautas taip, kaip pageidavo Šaulys, Rolandas padavė 
Džeikui titnagą ir skeltuvą. 

- Pabandyk tu. 

Edis ir Siuzana sėdėjo netoliese, meiliai apsikabinę per 
liemenį. Vakare Edis rado didelę skaisčiai geltoną gėlę ir 
nuskynė Siuzanai. Moteris įsikišo ją į plaukus ir kiekvieną 
kartą pažvelgusi į Edį šypsodavosi ne tik lūpomis - ir aki- 
mis. Rolandas džiaugėsi tai matydamas. Jų meilė augo, stip- 
rėjo. O tai gerai. Jos reikės, jeigu teks išgyventi ne vieną 
mėnesį ir metus. 

Džeikas įskėlė kibirkštį per kelis colius nuo prakurų. 

- Pasistatyk titnagą arčiau, - patarė Rolandas, - ir stip- 
riai laikyk. O skeltuvu ne kirsk per jį, bet brauk. 

Džeikas pamėgino dar kartą, ir kibirkštis šoko tiesiai į 
sausus šakaliukus, pasirodė plona dūmų srovelė, ir tiek. 

- Man tikriausiai nepavyks. 

- Pavyks. O per tą laiką pamąstyk, kas apsirengia atėjus 
nakčiai, o išaušus nusirengia? 

- A? 

Rolandas pastūmė Džeiko rankas arčiau prakurų. 

- Šitos mįslės nėra tavo knygoj. 

- O, mįslė! - Džeikas įskėlė naują žiežirbą, vėl pasirodė 
ir vėl užgeso ugnies liežuvėlis. - Tu žinai mįslių? 

Šaulys linktelėjo. 

- Ir ne vieną, daugybę. O vaikystėje turbūt mokėjau 
tūkstančius. Jos buvo mano mokymo dalis. 

- Tikrai? Kas sugalvotų mokytis mįslių? 

- Vanajus, mano mokytojas, sakydavo, kad berniukas, 
kuris moka įminti mįslę, mąsto lanksčiai. Kiekvieną penkta- 
dienį būdavo mįslių turnyras ir laimėjusysis galėjo anksčiau 
baigti pamokas. 

- Ar dažnai baigdavai pirmas, Rolandai? - paklausė Siu- 
zana. 

Rolandas vos pastebimai šypsodamasis papurtė galvą. 

- Man patiko spėlioti, bet nebuvau geras minėjas. Vana- 
jus sakydavo, kad per daug įsigilinu. O tėvas - kad neturiu 
vaizduotės. Ir jie, ko gero, abu teisūs. Nors tėtis gal ir geriau 
mane perprato. Man visuomet sekdavosi ištraukti ginklą 
greičiau už draugus, šauti taikliau, bet minties lankstumo trū- 
ko. 

Siuzana, kuri atidžiai stebėjo Rolando elgesį Upės Per- 
kėloje, pagalvojo, kad Šaulys save menkina, tačiau garsiai 
nesakė. 

- Kartais žiemos vakarais didžiojoje salėje vykdavo mįs- 
lių turnyrai. Kai dalyvaudavo tik jaunimas, Alenas visuomet 
laimėdavo. Jeigu įsijungdavo ir suaugę - Kortas. Jis pamir- 
šo daugiau mįslių, nei mes visi kada nors mokėjome, ir iš 
varžytuvių, rengiamų per mugę, jis visada parsinešdavo nu- 
galėtojo žąsį. Mįslės turi didelę galią, kiekvienas moka bent 
porą. 

- Net aš, - pasakė Edis. - Pavyzdžiui, kodėl negyvas kū- 
dikis perėjo gatvę? 

- Tai kvaila, Edi, - su šypsena papriekaištavo Siuzana. 

- Nes buvo prilipęs prie viščiuko! - sušuko Edis ir išsi- 
šiepė, kai Džeikas pratrūko kikenti, sugriovęs prakurų name- 
li. - Ha, ha, ha, moku tūkstančius tokių! 

Bet Rolandas nesijuokė. Jis net atrodė šiek tiek įsižei- 
dęs. 

- Atleisk, Edi, bet tai kvaila. 

- Jėzau, atsiprašau, Rolandai. - Jis šypsojosi, nors atro- 
dė šiek tiek suirzęs. - Aš vis pamirštu, kad tau humoro jaus- 
mą išmušė per vaikišką kryžiaus žygį, ar kaip ten vadinosi. 

- Tiesiog aš labai rimtai vertinu mįsles. Mane mokė, kad 

žmogus, sugebantis jas minti, pasižymi išmintimi ir racio- 
naliu protu. 

- Na, joms toli iki Šekspyro kūrinių arba kvadratinių 
šaknų, - atšovė Edis. - Gerai, nenukrypkime nuo temos. 

Džeikas rimtai žiūrėjo į šaulį. 

- Mano mįslių knygelėje parašyta, kad mįslių minimas 
yra seniausias žaidimas, kurį žaidžia žmonės. Mūsų pasau- 
lyje, turiu galvoj. O vyras, su kuriuo susipažinau knygyne, 
tvirtino, jog tai labai rimtas dalykas, ne juokai. Anksčiau 
žmonės per juos žūdavo. 

Rolandas žvelgė į tirštėjančias sutemas. 

- Taip, man teko tai matyti. - Jis prisiminė mugės mįs- 
lių varžytuvės, kurios baigėsi ne iškilmingu žąsies teikimu 
nugalėtojui, o žvairo vyro varpeliais apkabinėta skrybėle 
mirtimi nuo durklo, styrančio krūtinėje. Korto durklo. Tas 
keliaujantis dainininkas ir akrobatas bandė apgauti moky- 
toją, pavogęs teisėjo užrašų knygelę, kur ant mažų tošies 
gabaliukų buvo užrašyti mįslių atsakymai. 

- Tada atsiprašoooouuu, - nusimaivė Edis. 

Siuzana pasisuko į berniuką. 

- Aš visai pamiršau tavo mįslių knygelę. Ar gali paro- 
dyti? 

- Žinoma. Ji mano kuprinėje. Atsakymai išplėšti, grei- 
čiausiai todėl misteris Taueris man ją atidavė už dy... 

Staiga Šaulys skaudžiai suspaudė jo petį. 

- Kokia, sakai, jo pavardė? - pareikalavo Rolandas. 

- Misteris Taueris, - pakarto Džeikas. - Kalvinas Tau- 
eris. Nejau nesakiau? 

- Ne. - Rolandas pamažu atleido gniaužtą. - Bet dabar 
jau nesistebiu. 

Edis surado kuprinėje knygelę. Padavė Siuzanai. 

- Žinai, - pasakė jis, - man ta minklė su negyvu kūdi- 
kiu visuomet patiko. Gal ir neskoninga, bet gera. 

- Man skonis nerūpi, - įsikišo Rolandas. - Ji beprasmė 
ir neįmenama, todėl ir kvaila. O tikra mįslė - kas kita. 

- Dangau! Tai jūs iš tikro rimtai, a? 

- Taip. 

O Džeikas ėmėsi krauti sugriuvusį lauželį, sukdamas 
galvą dėl pokalbį pradėjusios mįslės. Staiga nusišypsojo. 

- Laužas. Toks teisingas atsakymas, taip? Jį reikia ap- 
rengti naktį ir nurengti rytą. Atspėjau?* 

- Teisingai, - nusišypsojo Rolandas, nors akimis sekė 
Siuzaną, vartančią apspurusią knygutę. Stebėdamas surauk- 
tus jos antakius ir atsainiai pataisytą geltoną žiedą, jis pagal- 
vojo, kad tik ji viena nujaučia, jog mįslių knygelė yra ne ma- 
žiau svarbi už “Traukinuką Čarlį"... gal net svarbesnė. Po to 
jis atsigręžė į Edį ir vėl pajuto kylantį susierzinimą dėl kvai- 
los jo mįslės. Tas jaunas vyras panėšėjo į Ketbertą dar ir tuo, 
jog, deja, Rolandui kartais kildavo noras papurtyti jį taip, 
kad iš nosies pasipiltų kraujas ir išbyrėtų dantys. 

Ramiau, šauly... ramiau! - prabilo galvoje pašaipus Korto 
balsas, ir Rolandas užgniaužė savo emocijas. Tai padaryti 
buvo lengviau prisiminus, kad Edis negali retsykiais nepa- 
kvailioti; charakterį taip pat iš dalies formuoja ka. Ir šaulys 
puikiai žinojo, kad Edis moka ne tik paikioti. Prisiminė po- 
kalbį prie kelio prieš tris dienas, kai Edis apkaltino jį naudo- 
jantį draugus kaip pėstininkus ant savo žaidimo lentos. Tai 
jį papiktino... tačiau buvo taip arti tiesos, kad kėlė ir gėdą. 

Savo laimei, nenumanydamas apie tas mintis, Edis pa- 
klausė: 

- Kas yra žalias, sveria šimtą tonų ir gyvena vandenyno 
dugne? 

- Aš žinau, - atsakė Džeikas. - Mobis Dikas, didysis 
žaliasis banginis. 

- Idiotizmas, - leptelėjo Rolandas. 

- Taip... bet juokinga, - atsakė Edis. - Beje, pokštai taip 
pat verčia lanksčiai mąstyti. Matai... - Jis pažvelgė į Rolan- 
do veidą, nusijuokė ir iškėlė rankas. - Tiek jau to. Pasiduo- 
du. Tu niekad nesuprasi. Net per milijoną metų. Geriau pa- 
žiūrėkime tą knygiūkštę. Aš net pasistengsiu žiūrėti į ją rim- 
*Mislė paremta dress/undress žodžių daugiaprasmiškumu, kurie su žo- 
džiu laužas įgauna reikšmę “įkurti" ir “užgesinti". 

tai... jeigu prieš tai pavakarieniausime. 

- Stebėk mane, - vos pastebimai šypsodamasis tarė 
Šaulys. 

- A? 

- Tai reiškia, sutarėme. 

Džeikas brūkštelėjo skeltuvu per titnagą. Prakuros pa- 
sigavo kibirkštį ir įsiliepsnojo. Berniukas atsilošė patenkin- 
tas ir apsikabinęs Oi kaklą žiūrėjo, kaip laužas įsikuria. Jis 
labai savimi didžiavosi. Jis įkūrė laužą... ir atspėjo Rolando 
mįslę. 

- Žinau vieną, - pavalgęs mėsos suktinukų tarė Džei- 
kas. 

- Ar ji kvaila? - paklausė Rolandas. 

- Nea. Tikrą. 

- Tai užmink. 

- Gerai. Bėgti gali, eiti - ne, turi žiotis - nešneka, vin- 
giuoja ne uodega, turi vagą - nesodina? 

- Gera mįslė, - švelniai atsakė Rolandas, - bet sena. 
Upė. 

Džeikas šiek tiek nukabino nosį. 

- Tave tikrai sunku paimti. 

Rolandas numetė paskutinį suktinuko kąsnį plepetūnui, 
tas godžiai surijo. 

- Aš? Ne, aš, kaip Edis sako, puksas. Pažinotum Ale- 
ną. Jis kolekcionavo mįsles kaip damos vėduokles. 

- Nori pasakyti, fuksas, Rolandai, - pataisė Edis. 

- Ačiū, o čia dar viena: du apvalūs, vienas ilgas, visoms 
boboms reikalingas? 

"Edis nusikvatojo: 

- Pimpalas! Žiauri, Rolandai! Bet man patinka! 

Rolandas papurtė galvą: 

- Atsakymas ne toks. Geroje mįslėje atsakymas dažnai 
slypi žodžiuose, kaip Džeiko mįslėje, bet kartais ji, kaip fo- 

kusininko rankos, nukreipia žvilgsnį visai kita linkme. 

- Ji dviguba, - pasakė Džeikas. Ir pakartojo, ką Aaronas 
Depnė aiškino apie Samsono mįslę. Šaulys linktelėjo. 

- Žirklės? - spėjo Siuzana ir pati patvirtino: - Žinoma, 
žirklės. Kaip ir mįslėje apie laužą. Joje paslėpta metafora. 
Jeigu supranti metaforą, gali ir mįslę įminti. 

- Paslėpiau seksą po metafora, bet ji skėlė man antausį 
ir išdidi nuėjo, - liūdnai pasakė Edis. Niekas jo nesiklausė. 

- Kai “vienas" papildai žodžiu “galas"', - tęsė Siuzana, - 
viskas pasidaro aišku. - Ji atrodė patenkinta savimi. 

Rolandas linktelėjo: 

- Aš žinau kitą atsakymą - kirpės. Bet esu įsitikinęs, jog 
tai vienas ir tas pat. 

Edis paėmė mįslių knygelę ir ėmė sklaidyti lapus. 

- O kaip šita, Rolandai? Kada durys ne durys? 

Rolandas susiraukė: 

- Čia dar viena tavo kvailystė? Mano kantrybė turi ri... 

- Ne. Aš pažadėjau surimtėti ir bandau, bent jau. Radau 
ją šitoje knygoje ir lyg tyčia žinau atsakymą. Išgirdau ją vai- 
kystėje. 

Džeikas, taip pat žinąs atsakymą, pamerkė Edžiui. Edis 
pamerkė Džeikui ir nustebo pamatęs, kad Oi irgi bando pa- 
mėgdžioti. Plepetūnas mirksėjo abiem akutėm, kol nusivylęs 
pasidavė. 

O Rolandas su Siuzana suko galvas. 

- Turėtų būti kaip nors susiję su meile, - balsu svarstė 
Šaulys. - Durys, dievinti. Kada dievinimas ne dievinimas.... 
hmmm...* 

- Hmmm, - pritarė Oi. Jis tobulai pakartojo susimąsčiu- 
sio Rolando balsą. Edis vėl mirktelėjo Džeikui. Vaikas pri- 
sidengė delnu šypseną. 

- Atsakymas - netikra meilė? - pagaliau spėjo Šaulys. 

- Ne-a. 

- Langas, - staiga ryžtingai ištarė Siuzana. - Kada durys 
ne durys? Kai jos - langas. 


*A door-- durys, adore - dievinti. Abu žodžiai tariami vienodai. 

- Ne. - Edis atvirai šypsojosi, o Džeikas stebėjosi, kaip 
toli nuo tikrojo atsakymo abu nugrybavo. Tikri stebuklai, 
pagalvojo jis. Paprasčiausi dalykai, jokių skraidančių kili- 
mų, pranykstančių dramblių, bet vis tiek stebuklai. Ir stai- 
ga jų užsiėmimas - mįslių minimas prie laužo - pasirodė vi- 
sai kitoje šviesoje. Panašu į aklą vištą užrištomis akimis, tik 
raištis buvo iš žodžių. 

- Pasiduodu, - ištarė Siuzana. 

- Taip, - pritarė Rolandas. - Pasakykite, jeigu žinote. 

- Atsakymas - kai lapotos. Durys ne durys tada, kai jos 
- atlapotos. Supratote? - Palaukęs, kol Rolando žvilgsnis 
nušvis, pakausė: - Bloga, sakysi? Aš tikrai stengiausi būti 
rimtas. 

- Visai nebloga. Priešingai, gera. Kortas būtų išlukšte- 
nęs, esu tikras... Alenas irgi, tačiau vis tiek labai gudri. O 
aš, kaip visuomet - per daug įsigilinu ir pramaunu pro ša- 
lį. 

- Tame išties kažkas yra, ar ne? - susimąstęs ištarė 
Edis. Rolandas linktelėjo, bet Edis nematė; jis žiūrėjo į lau- 
žą, kur anglyse žydo ir vyto šimtai rožių. 

- Dar vieną ir'baigsim, - tarė Rolandas. - Tik nuo šios 
nakties budėsim. Pirmas tu, Edi, tada Siuzana. Aš būsiu 
paskutinis. 

- O aš? - pasiklausė Džeikas. 

- Vėliau galėsi ir tu. Dabar tau svarbiau išsimiegoti. 

- Tu tikrai manai, kad tai būtina? - pasiteiravo Siuza- 
na. 

- Nežinau. O tai geriausia priežastis to imtis. Džeikai, 
parink mums mįslę iš knygos. 

Edis padavė knygelę vaikui, tas pavartė lapus 1r sustojo 
prie vienos netoli pabaigos. 

+ Oho! Šita tikrai jėga! 

- Varyk, - paragino Edis. - Jeigu aš neatspėsiu, Siuzė 
žinos. Visas pasaulis žino mus kaip Edį Dyną ir jo Mįslių 
Karalienę. 

- Kokie mes šiandien šmaikštūs, a? - papriekaištavo 


76 


Siuzana. - Pažiūrėsim, kaip šmaikštausi sėdėdamas prie ke- 
lio per naktį, aukseli. 

Džeikas paskaitė: “Šiaip jis niekas, o vardą turi. Būna il- 
gas, būna trumpas, dalyvauja visuose pokalbiuose, kartu 
sportuoja ir žaidžia". 

Jie spėliojo bemaž ketvirtį valandos, bet nė vienas nesu- 
gebėjo pasiūlyti panašaus atsakymo. 

- Galbūt įminsime sapne, - pasakė Džeikas. - Miegoda- 
mas gavau atsakymą apie upę. 

- Pigi knygiūkštė su išplėštais atsakymais, - burbtelėjo 
Edis. Atsistojęs jis apsisiautė pečius apklotu. 

- Na, ji tikrai pigi. Misteris Taueris atidavė man už dy- 
ką. 

- Ką man stebėti, Rolandai? - paklausė Edis. 

Rolandas patraukė pečiais: 

- Nežinau, bet pamatęs ar išgirdęs pats suprasi. 

- Pažadink mane, kai pradės lenkti miegas, - tarė Siuza- 
na. 

- Būtinai. 

Palei kelią ėjo žole apaugęs griovys. Edis įsitaisė kito- 
je jo pusėje, susisupęs į apklotą. Žvaigždes užstojo debesų 
valktis. Iš vakarų pūtė stiprus vėjas. Kai Edis pasuko veidą 
į juos, aiškiai užuodė šių lygumų šeimininkus - buivolus. Su- 
kaitusio kailio ir mėšlo tvaiką. Uoslės aštrumas, atsiradęs per 
paskutinius kelis mėnesius, buvo neįtikėtinas... ir kartais, to- 
kiais atvejais, kaip šis, šiurpokas. 

Kažkur toli vos girdimai sumykė buivoliukas. 

Edis pasisuko į miestą ir jam po kurio laiko pasirodė, 
kad ima įžiūrėti atskirus šviesos žiburėlius - amžinąsias žva- 
kes iš dvynių pasakojimo, - nors pats sau pripažino, jog tai 
gali būti tik jo vaizduotės padarinys. 

Nepamiršk, brolau, kad esi labai toli nuo Keturiasde- 
šimt antrosios gatvės... viltis yra puikus dalykas, nepaisant 

to, ką apie ją šneka, bet nesivilk taip smarkiai, kad pamirš- 
tum: esi toli nuo Keturiasdešimt antrosios gatvės. Čia ne 
Niujorkas, nors ir labai to norėtum. Čia Ladas ir bus toks, 
koks yra. Jeigu nepamirši, viskas greičiausiai bus gerai. 

Jis trumpino sargybos laiką ieškodamas paskutinės 
mįslės įminimo. Rolando priekaištas dėl minklės apie kūdi- 
kį jį užgavo, todėl labai norėjosi iš pat ryto atsikelti su tei- 
singu atsakymu. Žinoma, jie vis tiek negalės jo pasitikrin- 
ti knygoje, bet, jo įsitikinimu, gerų mįslių atsakymas visuo- 
met būna geras ir akivaizdus. 

Kartais ilgas, kartais trumpas. Čia raktas, o visa kita 
- akių dūmimas. Kas kartais būna ilgas, kartais trumpas. 
Kelnės? Na, kelnės būna ilgos arba trumpos. Bet jos ne- 
sportuoja. Istorijos? Kaip ir kelnės, tinka tik vienu atveju. 
Buteliai būna ilgi ir trumpi... 

- Eilė, - sumurmėjo jis ir jau pasidžiaugė, kad rado at- 
sakymą - būdvardžiai tinka kaip pirštinės. Būna ilgų eilių ir 
trumpų eilučių. Tiktai nei tokios, nei anokios nedalyvauja 
pokalbiuose, anei žaidimuose. 

Jis pajuto kylant nusivylimą ir mintyse šyptelėjo, kad 
taip jautriai reaguoja į nekaltą žodžių žaidimą iš vaikiškos 
knygelės. Tačiau iškart tapo lengviau patikėti, kad dėl mįs- 
lių žmonės žudo vienas kitą... kai ant jos daug pastatyta ar- 
ba kuris nors griebiasi apgaulės. 

Pamiršk... dabar darai tą patį, ką Rolandas - šaudai 
pro šalį. 

O kas dar belieka galvoti? 

Bet kai vėl ėmė dundėti būgnai tolimajame mieste, jis 
rado kitą užsiėmimą. Garsas ne stiprėjo pamažu, o užgriau- 
dėjo staiga, tarsi nuspaudus jungiklį. Edis priėjo prie kelio 
ir atsisukęs į miestą įsiklausė. Po kelių sekundžių atsigrę- 
žė pažiūrėti, ar dundesys neišbudino draugų. Ne. Vėl atsi- 
sukęs į Ladą priglaudė prie ausies delną, kad geriau girdė- 
tų. 

Bum...ba-bum...ba-bum-bumbum-bum. 

Bum...ba-bum...ba-bum-bumbum-bum. 

Edžio įsitikinimas, kad jis neklysta, vis stiprėjo; jis ši- 
tą mįslę įminė. 

Bum...ba-bum...ba-bum-bumbum-bum. 

Mintis, kad jis stovi prie apleisto kelio pustuščiame pa- 
saulyje, stovi šimtas septyniasdešimt mylių nuo miesto, ku- 
rį pastatė nuostabi išnykusi civilizacija, ir klausosi rokenrolo 
ritmų... tai beprotybė, bet ar didesnė beprotybė už šviesofo- 
rą, iš kurio išlenda aprūdijusi vėliavėlė su užrašu “Eiti"? Ar- 
ba vokiečių lėktuvo nuolaužas iš ketvirtojo dešimtmečio? 

Edis tyliai padainavo “Z Z Top“ dainą: 


Tau užtenka to lipnaus daikčiuko 
Kad užklijuotum savo prabangius mėlynus džinsus 
Sakau taip, taip... 


Žodžiai idealiai rikiavosi pagal būgnų ritmą. Be abejo- 
nės, jis girdi “Velkro Flai“ būgnų partiją. Abejonių neliko. 

Netrukus garsas nutrūko taip pat staiga, kaip ir prasidė- 
jo, liko tik vėjas ir Sendo upė, kuri bėgti gali, eiti ne. 

Kitos penkios dienos praėjo be nuotykių. Jie ėjo, žiūrė- 
jo, kaip auga tiltas ir miestas; jie nakvojo, valgė, minė mįs- 
les, paeiliui budėjo (Džeikas įtikino Rolandą leisti jam pabu- 
dėti dvi valandas prieš auštant), miegojo. Vienintelis įdomes- 
nis nuotykis buvo su bitėmis. 

Įpusėjus trečiai dienai nuo tada, kai rado nukritusį lėk- 
tuvą, jie išgirdo zirzimą, kuris vis stiprėjo, kol užgožė visus 
kitus garsus. Pagaliau Rolandas sustojo. 

- Ten, - parodė jis į eukaliptų giraitę. 

- Panašu į bites, - tarė Siuzana. 

Žydros Šaulio akys nušvito: 

- Šįvakar pasmaližiausime. 

- Nežinau, kaip tau pasakyti, Rolandai, - įsiterpė Edis, 
- bet man kažkodėl nepatinka būti geliamam. 

- Mums visiems nepatinka, - atsakė Rolandas. - Bet 
šiandien nėra vėjo, galėsime aprūkyti jas ir iškopti medų 
nesukėlę gaisro pusėje pasaulio. Eime, pasižiūrėsim. 

Šaulys nunešė Siuzaną, kuri troško nuotykių ne mažiau 
už Rolandą, ant rankų. Edis su Džeikui sliūkino iš paskos, 
o plepetūnas, nutaręs, jog saugiausia nesikišti, liko tupėti 
prie Didžiojo trakto lekuodamas kaip šuo ir įdėmiai juos 
stebėdamas. 

Rolandas prie pirmųjų medžių sustojo. 

- Likite, kur esate, - liepė jis Edžiui su Džeiku. - Mes 
slinksime pasižiūrėti. Jeigu viskas gerai, pašauksiu. - Ir nu- 
sinešė Siuzaną į tankmę, palikęs laukti. 

Šešėlyje buvo vėsiau. Visą laiką girdėjosi nenutrūks- 
tantis, hipnotiškas ūžimas. 

- Jų įtartinai daug, - suniurnėjo Rolandas. - Vasaros pa- 
baiga, bitės turėtų būti išlėkusios nektaro. Nesu... 

Jis pastebėjo laukymės viduryje iš medžio drevės išlin- 
dusį lizdą ir nebaigė žodžio. 

- Kas joms? - paklausė Siuzana nusigandusi. - Rolan- 
dai, kas joms atsitiko? 

Stora ir nerangi kaip mėšlinė musė spalį, pro galvą 
prazvimbė bitė. Siuzana išsilenkė nuo jos. 

Rolandas pamojo prisijungti kitiems. Kai Edis su Džei- 
ku priėjo, visi sustojo ir tylėdami apžiūrėjo avilį. Koriai bu- 
vo ne iš tvarkingų gražių šešiakampių akučių, o bet kaip su- 
lipdyti iš įvairiausių skylių, pats lizdas atrodė ištirpęs, tar- 
si pakaitintas deglu. O po jį ropinėjančios bitės buvo baltos 
kaip sniegas. 

- Nelaižysim šįvakar medaus, - pasakė Rolandas. - Net 
jei ir rastume, apsinuodytume. 

Viena iš tų neregėtų bičių pralėkė pro Džeiko veidą. 
Vaikas pasibjaurėjęs ją nuvijo. 

- Kas tai padarė? - paklausė Edis. - Kas joms nutiko, 
Rolandai? 

- Tas pat, kas ištuštino visą šitą kraštą; tas, dėl ko di- 
džioji buivolų dalis iki šiol gimsta nevaisingais išsigimė- 

liais. Girdėjau vadinant tai Senuoju Karu, Didžiuoju Gaisru, 
Kataklizmu arba Didžiuoju Apnuodijimu. Kad ir kaip ten bū- 
tų, nuo jo prasidėjo visos mūsų bėdos daugelį metų, tūkstan- 
čius metų prieš tai, kai gimė Upės Perkėlos žmonių prosene- 
liai. Fizinės pasekmės - dvigalviai buivolai ir baltos bitės - 
retėja laikui bėgant. Pats esu liudininkas. Kitos permainos 
yra didesnės, sunkiau matomos, ir jos tebevyksta toliau. 

Jie stebėjo apsvaigusias ir bejėges baltas bites, ropinė- 
jančias aplinkui savo avilį. Kai kurios bandė kažką lipdyti, 
bet didžioji dalis paprasčiausiai šmirinėjo atsitrenkdamos į 
kitas arba lipdamos per galvas. Edis prisiminė kadaise ma- 
tytą kino afišą. Išsigelbėjusiųjų minia palieka vietovę, kurio- 
je sprogo magistralinis dujotiekis, išgriovęs kone visą kaž- 
kokio Kalifornijos miesto kvartalą. Šitie vabzdžiai priminė 
jam tuos apspangusius, sukrėstus žmones. 

- Jūs juk pergyvenote branduolinį karą, taip? - paklau- 
sė, kone apkaltino, Edis. - Tie Didieji Senoliai, apie kuriuos 
taip gražiai pasakoji... jie juk susisprogdino ir iškeliavo tie- 
siai pas Abraomą. Taip? 

- Aš nežinau, kas atsitiko. Niekas nežino. To meto įra- 
šai pražuvo, o likę pasakojimai painūs ir prieštaringi. 

- Dingstam iš čia, - virpančiu balsu pasiūlė Džeikas. - 
Man nuo tų šlykštynių bloga darosi. 

- Pritariu, zuiki, - tarė Siuzana. 

Taip jie paliko bites gyventi savo betikslį gyvenimą ži- 
labarzdžių medžių giraitėje ir apsiėjo tą vakarą be saldumy- 
nų. 

- Kada papasakosi mums, ką tu žinai? - paklausė Edis 
kitą rytą. Diena buvo giedra, bet žvarbi; į šį pasaulį sėlino ru- 
duo. 

Rolandas pakėlė akis. 

- Ką nori tuo pasakyti? 

- Noriu išgirsti visą tavo istoriją, nuo pradžios iki galo, 

pradedant Gileadu. Kaip tenai augai ir kuo viskas baigėsi. 
Noriu išgirsti, iš kur sužinojai apie Tamsųjį Bokštą ir ko- 
dėl sugalvojai jo ieškoti. Taip pat man norisi žinoti apie pir- 
muosius tavo draugus. Ir kas jiems atsitiko. 

Rolandas nusitraukė skrybėlę, nusišluostė prakaitą nuo 
kaktos ir vėl užsidėjo. - 

- Turi teisę tai žinoti ir, manau, aš papasakosiu... bet 
ne dabar. Pasakojimas bus labai ilgas. Niekad nemaniau, 
kad ją kam nors pasakosiu, todėl antrą kartą tikrai nekarto- 
siu. 

- Tai kada? - mygo Edis. 

- Kai ateis laikas, - atsakė Šaulys, ir jiems teko tuo pa- 
sitenkinti. 

Rolandas pakirdo vos tik Džeikas jį papurtė. Jis atsisė- 
do ir apsidairė, bet Edis ir Siuzana kietai miegojo, o balkš- 
voje apyaušrio šviesoje jis daugiau nieko nepastebėjo. 

- Kas yra? - tyliai paklausė Džeiko. 

- Nežinau. Kažkas kaunasi. Einam, pasiklausysi. 

Rolandas nusimetė apklotą ir nusekė Džeiką prie kelio. 
Jis prisiminė, kad iki vietos, kur Sendas prateka pro mies- 
tą ir į jį veda pagal Spindulį pastatytas tiltas, likusios tik 
trys dienos kelio. Milžiniškas jo lankas matėsi geriau nei 
bet kada, ir iš čia Šaulys galėjo įžiūrėti mažiausiai tuziną 
nutrūkusių it lyros stygos lynų. 

Tą naktį vėjas pūtė tiesiai į jų veidus, iš miesto atneš- 
ti garsai buvo tylūs, bet aiškūs. 

- Kautynės? - paklausė Džeikas. 

Rolandas linktelėjo ir pridėjo pirštą prie lūpų. 

Girdėjosi tylūs riksmai, driokstelėjo kažkoks sunkus 
daiktas ir, žinoma, trankėsi būgnai. Netrukus jie išgirdo dar 
vieną pokštelėjimą, tik jau skambesnį - dužo stiklas. 

- Jetau, - sukuždėjo Džeikas ir prislinko arčiau Šaulio. 

Po to pasigirdo garsai, kokių Rolandas tikėjosi neiš- 

girsti: šautuvų pokšėjimas ir galingas sprogimas, kuris atsi- 
rito per lygumas lyg neregimas kėglių kamuolys. Tada riks- 
mus, dunksėjimus ir dūžtančių daiktų garsus užgožė būgnai, 
o kai po kelių minučių jie vėl nelauktai nutilo, miestas bu- 
vo tylus. Tik dabar ta tyla atrodė labai trapi. 

Rolandas apglėbė Džeiko pečius. 

- Dar ne per vėlu apeiti aplinkui, - ištarė jis. 

Berniukas pakėlė akis. 

- Mes negalime. 

- Dėl traukinio? 

Džeikas linktelėjo ir prodainiu ištarė: 

- Bleinas yra rakštis, bet turim į jį įsėsti. O tai padaryti 
galime tik mieste. 

Rolandas mąsliai pažvelgė į Džeiką. 

- Kodėl sakai “turime"? Ar čia ka? Žinok, Džeikai, kad 
dar gerai nesupranti ka... jam tyrinėti protingi žmonės paski- 
ria visą savo gyvenimą. 

- Nežinau, ka tai ar ne, bet man visiškai aišku, jog ke- 
liauti bevaise žeme negalime tol, kol esame neapsaugoti, tai 
yra be Bleino. Be jo mirsime kaip tos bitės, kai ateis žiema. 
Mums reikia apsaugos, nes dykros užnuodytos. 

- Iš kur ištraukei? 

- Iš niekur netraukiau! - kone piktai šūktelėjo Džeikas. 
- Tiesiog taip yra! 

- Gerai, - nuramino Rolandas. Jis vėl pažvelgė į Ladą. - 
Bet reikės būti baisiai atsargiems. Mums nepasisekė, kad jie 
tebeturi parako. Jeigu turi jo, gali turėti ir galingesnių ginklų. 
Abejoju, ar moka jais naudotis, tačiau tai dar pavojingiau. 
Įsikarščiavę jie gali pasiųsti visus mus į pragarą. 

- Arą, - ištarė rūstus balsas už nugarų. Jie atsigręžė ir pa- 
matė prie kelio tupintį Oi. 


Vėliau tą pačią dieną jie priėjo antrą kelią, kuris įsilie- 
jo į Didįjį traktą iš vakarų. Už tos vietos daug platesnis ir 

perskirtas per vidurį kažkokiu šlifuotu akmeniu kelias ėmė 
dubti, o aptrupėjusios sienos, kylančios iš abiejų pusių, ver- 
tė jaustis keliauninkus kaip spąstuose. Jie sustojo prie sky- 
lės, pralaužtos toje betono sienoje, kur atsivėrė raminantis 
vaizdas į supančias erdves, ir lengvai užvalgė. 

- Kaip manai, Edi, kodėl jie apleido tokį kelią? - pa- 
klausė Džeikas. - Juk jie tyčia pastatė jį taip, kad jis leistųsi, 
ar ne? 

Edis pažvelgė per angą į lygumas ir linktelėjo. 

- Tai kodėl? 

- Nežinau, brolau, - atsakė Dynas, nors atsakymą įtarė. 
Dirstelėjęs į Rolandą suprato, jog tas irgi žino. Įleistas ke- 
lias buvo gera vieta gintis. Pasislėpę už betono sienų žmo- 
nės galėjo kontroliuoti einančius keliu. Jeigu gynėjams ne- 
patiko Didžiuoju traktu į Ladą ėję svečiai, galėjo pasitikti 
juos akmenų kruša. 

- Tu tikrai nežinai? - paklausė Džeikas. 

Edis nusišypsojo ir pasistengė nebegalvoti, kad dabar 
koks nors tipas tyko jų, pasirengęs numesti aprūdijusią 
bombą. 

- Neįsivaizduoju. 

Siuzana piktai švilptelėjo pro dantis. 

- Šitas kelias kaip į pragarą, Rolandai. Jau maniau, kad 
nereikės nešioklės, bet teks ją ištraukti. - Šaulys nieko ne- 
sakęs išsiėmė ją iš savo kuprinės. 

Didysis traktas prastėjo tuo labiau, kuo daugiau šaluti- 
nių keliukų jungėsi prie jo kaip upeliai į didelę upę. Priar- 
tėjus prie tilto grindinio akmenis pakeitė paviršius, kuris 
Rolandui labiausiai priminė metalą, o kitiems - asfaltą ar- 
ba dervą. Ši danga išsilaikė prasčiau už akmenis; laikas pa- 
liko randus, dar daugiau - arklių pasagos ir vežimų ratai. 
Paviršius suskeldėjo, sunku buvo eiti, ką jau ten stumti ve- 
žimėlį su Siuzana. 

Betono sienos iš abiejų pusių vis augo, statėjo, ir dabar 
jų viršuje jie pamatė sustatytus smailėjančius pavidalus, 
ryškiai išsiskiriančius dangaus fone. Rolandui jos pasirodė 

panašios į milžinams skirtus strėlių antgalius. O jo bendra- 
keleiviams jie labiau priminė raketas arba sviedinius. Siuza- 
nai pirmiausia galvon toptelėjo “Redstoun" raketos, paleis- 
tos iš Kanaveralo iškyšulio; Edis prisiminė po visą Europą 
išmėtytas “žemė-oras" raketas, paleidžiamas iš sunkvežimių. 
Džeikas pirmiausia pagalvojo apie tarpkontinentines raketas, 
saugomas betoninėse slėptuvėse Kanzaso ar negyvenamuo- 
se Nevados kalnuose, užprogramuotas duoti atkirtį Kinijai 
arba Rusijai, jeigu kiltų branduolinė pasaulio pabaiga. Ir visi 
jautėsi patekę į tamsią ir šiurpią šešėlių zoną arba į seno, ta- 
čiau vis dar veikiančio prakeiksmo kraštą. 

Po kelių valandų kelionės tuo grioviu, kurį Džeikas pa- 
vadino bausmės rikiuote, betoninės sienos pasibaigė tuzino 
kelių sankirta, ir vėl atsivėrė kraštovaizdis... visus be galo 
nudžiugindamas, nors garsiai nė vienas neišsitarė. Virš san- 
kryžos kabojo dar vienas šviesoforas. Šis Edžiui, Siuzanai ir 
Džeikui buvo pažįstamas; su stiklo akimis iš keturių pusių, 
nors lempos seniai buvo iškultos. 

- Lažinuosi, kad šitas kelias kadaise buvo aštuntasis pa- 
saulio stebuklas, - tarė Siuzana, - o dabar - še tau, minų lau- 
kas. 

- Seni keliai kartais geriausi, - sutiko Rolandas. 

Edis rodė į vakarus. 

- Pažiūrėkite. 

Dingus betoninėms užtvaroms visi pamatė tai, ką sena- 
sis Si pasakojo prie karčios kavos puodelių Upės Perkėloje. 
“Vienas bėgis, - sakė jis, - užkeltas ant žmogaus padaryto ak- 
mens, iš kurio Senoliai darė savo gatves ir sienas, pylimo". 
Į juos iš vakarų bėgo plonas tiesus bėgis, po to kirto Sendą 
siaura auksine estakada ir dingo mieste. Tas statinys buvo 
paprastas ir elegantiškas, vienintelis, kurio čia nepalietė rū- 
dys, tačiau vis vien klaikiai apskretęs. Ties viduriu didelė es- 
takados atkarpa buvo išlūžusi ir nugarmėjusi į upę. Liko dvi 
viena į kitą pasvirusios it kaltinantys pirštai atramos. Iš van- 
dens po skyle kyšojo metalo vamzdis. Kadaise jis buvo 
skaisčiai mėlynas, dabar - su rūdžių dėmėmis. Iš ten jis at- 

rodė labai mažas. 

- Štai, kas liko iš Bleino, - ištarė Edis. - Nenuostabu, 
kad jie daugiau jo nebegirdi. Pastoliai vieną dieną neišlai- 
kė, kai jis važiavo per upę, ir nugarmėjo. Tikriausiai, tuo 
metu buvo sumažinęs greitį, nes būtų tiesiog perskriejęs tar- 
pą, ir mes dabar žiūrėtume tik į skylę kitame krante. Ma- 
nau, traukinys buvo tikras technikos stebuklas, kol važinė- 
jo. 

- Mersė minėjo, kad yra ir kitas, - priminė Siuzana. 

- Taip. Bet ji sakė negirdėjusi jo jau septynerius ar net 
aštuonerius metus, o tetulė Talita tvirtina, jog dešimt. Kaip 
manai, Džeikai... Džeikai? Žemė Džeikui, Žemė Džeikui, 
atsiliepk, drauguži. 

Džeikas, kuris įdėmiai tyrinėjo traukinio likučius van- 
denyje, tik susigūžė. 

- Iš tavęs labai daug naudos, - mestelėjo Edis. - Tikras 
pagalbininkas... todėl tave ir myliu. Mes visi mylime. 

Džeikas jo nesiklausė. Jis gerai žinojo, ką mato. Bet 
ten ne Bleinas. Iš vandens kyšojo žydras kaminas. O sapne 
Bleinas buvo murzinai rausvas kaip kramtomoji guma su 
beisbolininkų kortelėmis. 

Rolandas tuo metu užsinėrė ant krūtinės Siuzanos ne- 
šioklės diržus. 

- Edi, įkelk savo ponią į šitą išradimą. Metas judintis 
ir patiems viską apžiūrėti iš arti. 

Džeikas atplėšė akis nuo traukinio ir nervingai dirste- 
lėjo į tiltą. Jis girdėjo vaiduoklišką švilpesį - tai vėjas gro- 
jo pavargusio plieno lynais virš betoninio pamato. 

- Kaip manai, eiti į kitą pusę nepavojinga? - paklausė 
jis. 

- Rytoj sužinosime, - atsakė Rolandas. 

Kitą rytą Šaulio grupelė sustojo prie ilgo, surūdijusio 
tilto į Ladą. Edžio svajonės surasti senus gerus elfus, kurie 

išsaugojo techniką, pamažu tirpo. Iš tokio atstumo jis įžiū- 
rėjo, kad skylės miesto peizaže yra sudeginti arba išsprogdin- 
ti rajonai. O siluetas dangaus fone priminė žandikaulį su iš- 
birusiais dantimis. 

Reikia pripažinti, daug pastatų tebestovėjo, tačiau jie at- 
rodė tokie apleisti, kad Edžiui nuotaika visiškai subjuro, o 
tiltas, jungiantis keliauninkus su tuo plieno ir betono labirin- 
tu, atrodė koks tik nori, tiktai ne tvirtas ir amžinas. Vertika- 
lios pakabos kairėje pusėje mataravo palaidos, o dešinėje - 
kone zvimbė nuo įtempimo. Tiltas buvo sudėtas iš tuščiavi- 
durių trapecijos formos betono dėžių, dalis kurių pakilo į vir- 
šų, palikusios kyšoti juodus savo vidurius, kitos pasislinko 
į šoną. Dauguma jų buvo tik suskilusios, nors pasitaikydavo 
ir su skylėmis, kuriose prasmegtų net sunkvežimis. Kur ne 
kur buvo įlūžęs net tik dėžės viršus, bet ir dugnas, matėsi 
klampus upės krantas ir pilkšvai žalias vanduo. Edis primetė, 
kad tilto centre iki vandens turėtų būti apie trys šimtai pėdų. 
Mažiausiai. 

Edis dirstelėjo į gigantiškus betono kesonus, prie kurių 
buvo pritvirtinti pagrindiniai lynai, ir jam pasirodė, kad de- 
šinysis išklibintas iš žemės. Jis nutarė neužsiminti apie tai ki- 
tiems, užtenka to, kad tiltas pastebimai siūbavo. Vien žiūrint 
į jį galėjai susirgti jūros liga. 

- Na? - paklausė jis Rolando. - Ką manai? 

Šaulys parodė į dešinę tilto pusę. Tenai ėjo pakrypęs be- 
ne penkių pėdų pločio pėsčiųjų takelis. Sukonstruotas ant 
mažesnių betono dėžių jis kabojo kaip atskiras tiltas. Jį lai- 
kė apačioje ištemptas kabelis arba plieno strypas, pritvirtin- 
tas didžiuliais gnybtais prie pagrindinių lynų. Edis apžiūrė- 
jo artimiausią labai susidomėjęs, lyg svarstytų, ar galima pa- 
tikėti savo gyvybę tai konstrukcijai. Gnybtas buvo aprūdijęs, 
bet laikėsi tvirtai. Metale buvo įspausti žodžiai: “LAMER- 
KO LIEJYKLA". Ir Edis nustebęs pajuto, jog nebežino, ko- 
kia kalba jie parašyti: anglų ar Aukštąja. 

- Manau, galėtume eiti juo, - atsakė Rolandas. - Tik vie- 
noje vietoje įlūžęs. Matai? 

- Aha, sunku nepastebėti. 

Tiltas, kuris driekėsi mažiausiai tris ketvirčius mylios, 
daugiau kaip tūkstantį metų nebuvo remontuotas, tačiau 
Šaulys spėjo, jog daugiausia sugadinta per pastarąjį pen- 
kiasdešimtmetį. Kai dešinėje esantys lynai ėmė trūkinėti, 
tiltas vis labiau sviro į kairę. Labiausiai pasisukęs jis buvo 
ties viduriu, tarp dviejų keturių šimtų pėdų bokštų. Tame 
taške, kur išlinkimo įtampa buvo stipriausia, žiojėjo didžiu- 
lė skylė, primenanti akį. Takas įlūžo mažiau, tačiau į Sen- 
dą nugarmėjo mažiausiai dvi betono plokštės, palikusios 
dviejų ar trijų dešimčių pėdų pločio tarpą. Toje vietoje aiš- 
kiai matėsi plieno strypas ar kabelis, prilaikantis taką. Juo 
teks pereiti tą skylę. 

- Manau, mums pavyks pereiti, - rodydamas ranka ta- 
rė Rolandas. - Skylė, suprantama, kels nepatogumų, tačiau 
turėklai liko, galėsime jų prisilaikyti. 

Edis linktelėjo jausdamas, kaip tankiai plaka širdis krū- 
tinėje. Tako pagrindas priminė storą vamzdį iš sujungtų 
plieno lakštų ir viršuje nesiekė keturių pėdų pločio. Jis įsi- 
vaizdavo, kaip teks pereiti išlenktu paviršiumi, įsikibus į tu- 
rėklą, kai tiltas siūbuoja kaip laivas jūroje. 

- Jėzau, - ištarė Edis ir norėjo nusispjauti, bet gerklė 
buvo perdžiūvusi. - Tu rimtai, Rolandai? 

- Kiek matau, tai vienintelis kelias. - Rolandas parodė 
į upę, ir Edis pamatė antrą tiltą. Šis skendėjo Sende. Iš van- 
dens kyšojo tik aprūdiję metalo kampai. 

- Kaip tu, Džeikai? - paklausė Siuzana. 

- Jokių problemų, - nesusimąstęs atšovė berniukas. Ir 
net šypsojosi. 

- Nekenčiu tavęs, vaike, - metė Edis. 

Šaulys žvelgė į Edį susirūpinęs. 

: Jeigu jauti, kad negalėsi, sakyk dabar. Kad nuėjęs pu- 
sę tilto nesustingtum. 

Edis valandėlę tyrinėjo persuktą tiltą, paskui linktelė- 
jo: 

- Manau, susitvarkysiu. Niekad per daug nemėgau 

aukščio, bet kaip nors. 

- Puiku. - Rolandas permetė visus akimis. - Greičiau 
pradėsim, greičiau baigsim. Aš eisiu pirmas su Siuzana. Po 
mūsų Džeikas, o Edis - paskutinis. Ar paneši vežimėlį? 

- Juokas, - atšovė Edis. 

- Tuomet einam. 

Vos tik jie atsidūrė ant tilto, baimė it vanduo užpildė vi- 
sas tuščias Edžio ertmes, ir jis ėmė abejoti, ar nepadarė pa- 
vojingos kvailystės. Nuo tvirtos žemės atrodė, kad tiltas svy- 
ruoja nestipriai, bet atsistojęs ant jo Edis pasijuto kaip užli- 
pęs ant didžiausios pasaulyje laikrodžio švytuoklės. Tiltas 
siūbavo lėtai, bet pastoviai, o mostas truko ilgiau, nei jis ti- 
kėjosi. Pats takas buvo suskeldėjęs ir mažiausiai dešimt pro- 
centų pasviręs į kairę. Kojos slidinėjo palaidais betono gaba- 
liukais, kiekvieną jo žingsnį lydėjo sunkus vienas į kitą be- 
sitrinančių betono blokų cypimas. Už tilto lėtai siūbavo 
miesto siluetas. 

Virš galvų lynais monotoniškai grojo vėjas. Apačioje 
status skardis leidosi prie vandens. Edis pakilo trisdešimt pė- 
dų nuo žemės... po to šešiasdešimt... šimtą dešimt. Netru- 
kus stovės virš vandens. Kiekviename žingsnyje į kairę 
blauzdą dunksėjo ratukai. 

Tarp kojų praniro kažkas gauruota, ir Edis mėšlungiškai 
įsitvėrė į aprūdijusį turėklą dešine ranka, šiaip taip užkandęs 
riksmą. Pro jį praturseno Oi, kilstelėjęs į viršų snukutį, su- 
prask: Atsiprašau, aš tik noriu praeiti. 

- Bjaurus žvėriūkštis, - iškošė Edis. 

Netrukus jis suprato, kad žiūrėti aukštyn į kabančius ly- 
nus ne ką geriau, netgi blogiau. Rūdys dengė juos storu 
sluoksniu, kai kur kyšojo išsipūtusios metalo gijos, prime- 
nančios vatą. Iš savo dėdės Redžo, kuris dirbo dažytoju tiek 
prie Džordžo Vašingtono, tiek Triboro tilto, Edis žinojo, kad 

tie lynai supinti iš daugybės metalo gijų. Tačiau susukti šito 
tilto lynai baigė atsisukti, gijos trūkinėjo po vieną. 

Tiek išlaikė, išlaikys ir dabar. Manai, tiltas įgrius į upę 
todėl, kad bandom per jį pereiti? Nesureikšmink taip savęs. 

Tačiau tai visai neguodė. Kiek Edis žinojo, jie buvo 
pirmieji, po daugybės metų bandantys tai padaryti. O tiltas 
vis tiek turės kada nors sugriūti, iš būklės sprendžiant, tai 
nutiks greitai. Jų svoris gali pasitarnauti kaip paskutinis la- 
šas, perpildęs taurę. 

Mokasinu paspyręs betono gabaliuką Edis pakraupęs 
žiūrėjo, kaip jis vartydamasis krenta žemyn. Po to pasigir- 
do tylus - vos girdimas - pliumptelėjimas, kai jis įkrito į 
vandenį. Vėjo gūsis prilipdė marškinius prie prakaituotos 
odos. Tiltas dejavo ir suposi. Edis pamėgino atitraukti ranką 
nuo turėklo, bet pirštai atrodė kaip prišalę prie metalo. 

Jis užsimerkė. Tu nesustosi. Ne. Draudžiu tau sustoti. 
Jeigu nori į ką nors žiūrėti, žiūrėk į tą ilgšį bjaurybę. Edis 
atsimerkė, įbedė žvilgsnį į Šaulį ir paleidęs turėklą nuslin- 
ko toliau. 

Rolandas priėjo skylę ir atsigręžė. Džeikas ėjo atsilikęs 
per penkias pėdas. Oi laikėsi prie jo kojų. Plepetūnas slin- 
ko prisiplojęs prie žemės, ištempęs į priekį kaklą. Virš upės 
vėjas pūtė stipriau, šiaušė šilkinį žvėrelio kailiuką. Edis pė- 
dino atsilikęs per dvidešimt penkias pėdas. Susikaupęs jis 
vilko Siuzanos vežimėlį ir pabalusiais pirštais gniaužė tu- 
rėklą. 

- Siuzana? 

- Taip, - atsiliepė toji. - Viskas gerai. 

- Džeikai? 

Džeikas pakėlė galvą. Jis šypsojosi, ir Šaulys suprato, 
kad su juo bėdos nebus. Berniūkštį, atrodė, šitas nuotykis 
netgi džiugina. Vėjas pūtė nuo dailios jo kaktos plaukus, 

akys žibėjo. Džeikas iškėlė nykštį. Rolandas pasielgė taip 
pat. 

- Edi? 

- Dėl manęs nesirūpinkite. 

Dynas buvo nukreipęs akis į Šaulį, bet tas nutarė, kad 
Edis žiūri pro jį į pastatus kitame tilto gale. Ir gerai; jeigu bi- 
jo aukščio, tai geriausia išeitis. 

- Sutarta, nesirūpinsiu, - sumurmėjo Rolandas. - Dabar 
bandysim pereiti tarpą, Siuzana. Sėdėk ramiai. Jokių staigių 
judesių. Supratai? 

- Taip. 

- Jeigu nori pasitaisyti, taisykis dabar. 

- Viskas gerai, Rolandai, - ramiai atsakė moteris. - Ti- 
kiuosi, kad Edis susitvarkys. 

- Edis dabar šaulys. Ir elgiasi kaip šaulys. 

Rolandas pasisuko į dešinę, veidu į upę, ir įsitvėrė į tu- 
rėklą. Po to ėmė lėtai slinkti aprūdijusiu kabeliu. 

Džeikas palaukė, kol Šaulys su Siuzana įveiks didžiąją 
tarpo dalį, ir pradėjo eiti pats. Kliudė vėjo gūsiai ir tilto siū- 
bavimas, bet baimės jis nejautė. Priešingai nei Edis, jo nie- 
kad nekamavo aukščio baimė, jam netgi patiko iš taip aukštai 
žiūrėti į upę, primenančią plieno kaspiną. 

Pasiekęs skylės vidurį (Rolandas su Siuzana atsistoję ant 
tvirto pagrindo jį stebėjo) Džeikas atsigręžė ir nustėro. Tar- 
damiesi, kaip persikelti, jie visai pamiršo vieną komandos 
narį. Oi tupėjo sustingęs, prisiplojęs prie betono ir aiškiai 
persigandęs tolimojoje skylės pusėje. Jis uostinėjo betono 
kraštą. 

- Ateik, Oi! - pašaukė Džeikas. 

- Oi! - atsiliepė plepetūnas, ir jo balsas sudrebėjo visai 
kaip žmogaus. Jis ištiesė ilgą savo kaklą, bet nepajudėjo. 
Liūdnai spigino didelėmis auksinėmis savo akutėmis. 

Naujas vėjo gūsis įsupo tiltą. Kažkas dzingtelėjo netoli 
Džeiko galvos, tartum pertempta gitaros styga. Viena gre- 
timo lyno gija užsirietė, vos neperdrėskusi vaiko veido. Už 
dešimties pėdų nenuleisdamas nuo Džeiko akių tupėjo Oi. 

- Eik toliau! - pašaukė Rolandas. - Vėjas stiprėja! Grei- 
čiau, Džeikai! 

- Be Oi neisiu! 

Džeikas pasuko atgal. Bet nespėjus paeiti dviejų žings- 
nių, žvėrelis nedrąsiai atsistojo ant taką laikančio lyno. Na- 
gai įsitempusių, pusiau sulenktų kojų gale krebždeno meta- 
linį paviršių. Edis bejėgiškai stovėjo už plepetūno mirtinai 
išsigandęs. 

- Gerai, Oi! - padrąsino Džeikas. - Eikš pas mane! 

- Oi-Oi! Eik-eik! - šūktelėjo plepetūnas ir skubiai nu- 
turseno lynu. Beveik pasiekė vaiką, kai į tiltą sudužo nau- 
jas vėjo gūsis. Tiltas pajudėjo, gyvūnėlis karštligiškai bandė 
įsikibti kur nors, užpakalinės kojos pakibo ore. Dar bandė 
kabintis priekinėmis, bet nagai slydo nuo metalo. Užpaka- 
linėmis kojomis žvėrelis spurdėjo ore. 

Džeikas paleido turėklą ir puolė jį gaudyti, nematyda- 
mas nieko, tik auksines Oi akis. 

- Džeikai, ne! - sukriokė Edis su Rolandu vienu balsu, 
kiekvienas iš savo pusės. Abu per toli, kad galėtų kuo nors 
padėti. 

Džeikas griuvo ant kabelio visu ilgiu. Kuprinė skau- 
džiai dunkstelėjo į mentes, it biliardo kamuoliai barkštelė- 
jo dantys. Vėjas vėl ūžtelėjo. Jis apsikabino dešine ranka 
kabelį, o kaire ranka ore sugavo bekrentantį Oi. Plepetūnas 
mėšlungiškai suleido nagus į atkištą ranką. Iš neapsakomo 
skausmo vaikas suriko, bet nulenkęs galvą laikėsi dešine 
ranka už kabelio ir spaudėsi keliais prie metalinio pavir- 
šiaus. Oi kybojo ant jo plaštakos kaip cirko akrobatas, spi- 
gino į jį geltonomis akimis, o Džeiko kraujas sruveno per 
plepetūno galvą. 

Tada vėl užgriuvo vėjas, ir Džeikas pradėjo slysti nuo 
troso. 

Paniška baimė paliko Edį. Jos vietą užėmė neįprasta, bet 
labai laukiama ramybė. Jis metė Siuzanos vežimėlį ant su- 
skeldėjusio cemento ir nevikriai nubėgo kabeliu, nesilaiky- 
damas netgi už turėklo. Džeikas kybojo žemyn galva su Oi, 
svyrančiu nuo kairės jo rankos kaip gauruota švytuoklė. De- 
šinė vaiko ranka slydo. 

Edis prasižergęs driokstelėjo ant kabelio. Tą akimirką 
netgi skaudžiai sumušto tarpkojo nepajuto. Jis stvėrė vaiką 
už plaukų viena ranka, o kita - už kuprinės. Sekundę pats pa- 
juto netenkąs pusiausvyros, išsigando, jog nugarmės visi 
trys. 

Jis paleido Džeiko plaukus ir stipriau suspaudė jo kup- 
rinės diržus, melsdamas, kad vaikis nebūtų pirkęs jos per pi- 
gių prekių išpardavimą. O laisva ranka pagraibė virš galvos 
turėklo. Po sekundės, visiems toliau slystant žemyn, ranka 
sugniaužė metalą. 

- ROLANDAI! - sukriokė jis. - PADĖK MAN! 

Bet Šaulys jau stovėjo šalia su Siuzana ant nugaros. Kai 
jis pasilenkė, moteris apsivijo rankomis jo kaklą, kad neiš- 
lėktų iš savo balno. Šaulys apkabino vaiką už krūtinės ir iš- 
traukė. Kai vaiko kojos vėl rėmėsi į kabelį, Džeikas dešine 
ranka apglėbė virpantį žvėrelį. Kairė ranka degė iš skausmo. 

- Paleisk, Oi, - sudejavo jis. - Paleisk, mes saugūs. 

Iš pradžių jis nusigando, kad Oi nepaleis, bet žvėrelis iš 
lėto atlenkė nagus, ir berniukas galėjo ištraukti savo plašta- 
ką. Ranka buvo kruvina ir išmarginta tamsių skylučių Žiedu. 

- Oi, - išlemeno plepetūnas, ir Džeikas apstulbo pama- 
tęs, kad jo akys pilnos ašarų. Gyvūnėlis ištempė kaklą ir lyž- 
telėjo Džeiko veidą kruvinu liežuviu. 

- Nieko, - tarė berniukas, panardindamas veidą į šiltą 
kailiuką. Jis pats pravirko nuo šoko ir skausmo. - Nesijau- 
dink, viskas gerai. Tau nieko kito neliko, aš nepykstu. 

Edis iš lėto stojosi. Jo veidas buvo papilkėjęs, o pats 
jautėsi taip, it kažkas būtų sugrūdęs kiaušus į vidurius. Kai- 
re ranka jis apsičiupinėjo klyną. 

- Po velnių, dar tapsiu eunuchu, - sukrankė jis. 

- Tu nenualpsi, Edi? - paklausė Rolandas. Naujas vė- 
jo gūsis nubloškė jo skrybėlę Siuzanai į veidą. Moteris su- 
gavo ją ir užmaukšlino Šauliui iki ausų taip, kad šis priminė 
pusprotį kalnų atsiskyrėlį. | 

- Ne, - atsakė Edis, - nors ir labai norėčiau... 

- Pažiūrėkit į Džeiką, - tarė Siuzana. - Jis rimtai krau- 
juoja. 

- Viskas gerai. - Džeikas bandė slėpti savo ranką. Bet 
Rolandas švelniai ją sugavo ir apžiūrėjo. Plaštakoje žiojė- 
jo mažiausiai tuzinas žaizdų, dauguma gilios. Kol vaikas 
nepalankstys jos, sunku pasakyti, ar kaulai nelūžę ir krau- 
jagyslės neperpjautos. O tokiems eksperimentams ne laikas. 

Rolandas pasilenkė prie Oi. Plepetūnas žiūrėjo į jį nu- 
sigandęs ir liūdnas. Jis net nebandė nusilaižyti nuo snuku- 
čio Džeiko kraujo, nors tai būtų pats natūraliausias dalykas. 

- Neliesk jo, - tarė Džeikas, apsikabindamas žvėriuką. 
- Čia ne jo kaltė. Tai aš jį pamiršau. O vėjas jį nupūtė. 

- Aš jo neskriausiu, - pasakė Rolandas. Jis nebijojo, 
kad plepetūnas serga pasiutlige, bet neketino leisti jam lai- 
žyti vaiko kraują. O dėl kitų ligų, kokias nešioja Oi... ką gi, 
ka kaip visuomet viską nulems. Rolandas nusitraukė savo 
kaklaskarę ir nušluostė plepetūno snukutį. - Geras Oi, šau- 
nuolis. 

- Oi, - išlemeno plepetūnas, ir Siuzana, mačiusi viską 
per Rolando petį, galėjo prisiekti, kad jo balse girdėjo dė- 
kingumo gaidelę. 

Juos atakavo naujas vėjo gūsis. Oras bjuro, ir sparčiai. 

- Edi, mums reikia nešdintis nuo šito tilto kuo greičiau. 
Ar pajėgsi eiti? 

- Ne, masa, aš geriau pasimirsiu čičia. - Šakymą mau- 
dė, bet jau ne taip, kaip prieš minutę. 

- Gerai. Judam. Ir kuo greičiau. 

Rolandas atsisuko, žengė žingsnį ir sustojo. Kitoje ply- 
šio pusėje stovėjo vyras ir abejingai į juos spoksojo. 

Nepažįstamasis prisiartino, kai jų dėmesys buvo sutelk- 
tas į Džeiką ir Oi. Ant nugaros jis buvo pasikabinęs arbale- 
tą, galvą apsimuturiavęs ryškiai geltona skara. Vėjas plaikstė 
jos galus kaip vėliavas. Ausyse karojo dideli auksiniai žie- 
dai su kryžiais. Vieną akį dengė balto šilko juosta. O veidas 
buvo nusėtas purpurinėmis, šlapiuojančiomis opomis. Žmo- 
gui galėjai duoti tiek trisdešimt, tiek penkiasdešimt ar šešias- 
dešimt metų. Vieną ranką jis laikė už galvos. Kas joje, Ro- 
landas neįžiūrėjo, tik daiktas buvo pernelyg taisyklingos for- 
mos, kad būtų akmuo. 

Už nepažįstamojo temstančiame danguje keistai išryškė- 
jo miestas. Ir žiūrėdamas į pastatus kitame krante, apleistus 
sandėlius, į tuos tamsius užkampius ir akmens labirintus, 
Edis pirmą kartą suprato, kaip apsigaudinėjo tikėdamasis ras- 
ti ten pagalbą. Dabar jis įžiūrėjo suskeldėjusius fasadus, įlū- 
žusius stogus, matė paukščių lizdus ant briaunų ir išdaužy- 
tų langų, dabar leido sau užuosti miestą ir traukė į nosį ne 
nuostabius prieskonius ir prašmatnių patiekalų aromatus, o 
apsvilusių čiužinių, užgesintų vandeniu iš kanalizacijos, tvai- 
ką. Jis staiga perprato Ladą, perprato kiaurai. Išsišiepęs pi- 
ratas, išdygęs jiems nematant, buvo geriausia, ką galima rasti 
tokioje merdinčioje irštvoje. 

Rolandas išsitraukė savo revolverį. 

- Patrauk savo žaislą, draugeli, - tarė vyras geltona skara 
su tokiu klaikiu akcentu, jog buvo beveik neįmanoma su- 
prasti. - Patrauk, širdele. Tu, vaikinas, ne liurbis, bet ne tau 
dabar su manim lygintis. 

Spuoguotveidis vilkėjo dėmėto velveto kelnes ir kitoje 
įlūžusio tako pusėje priminė piratą savo šlovingų dienų ga- 
le: sergantį, apiplyšusį, bet vis dar pavojingą. 

- Tarkime, aš to nepadarysiu? - paklausė Šaulys. - Kas, 
jeigu aš nutarsiu įsodinti kulką į buką tavo makaulę? 

- Tada aš iškeliausiu į pragarą šiek tiek anksčiau, kad 
spėčiau atidaryti jums duris, - atsakė vyras su geltona ska- 
ra ir sukrankė girgždančiu balsu. Tada pamojavo ranka. 
- Man vis tiek, kada ten atsidursiu. 

Rolandas suprato, jog tai tiesa. Atrodo, kad tam žmo- 
geliui liko gyventi metai... daugiausiai, o paskutinių mėne- 
sių niekas nepavydės. Dėl opų ant jo veido buvo kalta ne 
radiacija; jeigu Rolando akys neapgavo, tas žmogelis sirgo 
paskutine ligos, kurią gydytojai vadina “mandrusu", o pa- 
prasti žmonės - kekšės pumpurais, stadija. Susidurti su pa- 
vojingu priešininku visuomet pavojinga, tačiau bent gali ap- 
skaičiuoti savo galimybes. Bet kai susiduri akis į akį su ne- 
gyvėliu, visai kitaip. 

- Žinote, ką aš čia turiu, mielieji? - paklausė piratas. - 
Ar įsivaizduojate, ką senasis Gašeris turi savo rankoje? 
Granatą, metalinį kiaušinuką, kurį paliko senieji, ir aš jau 
nutraukiau jos kepurėlę... juk prisistatyti su kepure labai 
nemandagu! 

Jis vėl nusižvengė, po to veidas it ranka mostelėjus pa- 
niuro. Ę 

- Tik mano pirštas dabar laiko trauktuvėlį, mano mie- 
li. Jeigu nupilsite mane, bus didžiulis pokšt! Tu ir ta juoda 
beždžionė ant tavo nugaros išnyksite. Tas varlys irgi, drįstu 
manyti. O eržilas už tavęs, atkišęs žaislinį pistoletą, gali lik- 
ti gyvas, kol pasieks vandenį... o jį tikrai pasieks, nes šitas 
tiltas jau mažiausiai keturiasdešimt metų kybo ant plauko ir 
jam pribaigti daug nereikės. Tai ar dabar padėsi savo gelž- 
galį, ar vienu vagonu keliausime į pragarą? 

Rolandas pamąstė, ar nepavyktų kulka išmušti grana- 
tą iš vyro rankos, bet pamatęs, kaip tvirtai jis ją gniaužia, 
įsikišo ginklą dėklan. 

- A, gerai! - vėl pralinksmėjęs šūktelėjo Gašeris. - Ži- 
nojau, kad nesi mulkis, vien pažiūrėjęs į tave! O, taip! Ži- 
nojau! 

- Ko nori? - paklausė Rolandas, nors jau įtarė, koks bus 
atsakymas. 

Gašeris pakėlė laisvą ranką ir dūrė murzinu pirštu į 
Džeiką. 

- Varlio. Atiduok man tą vaikėzą ir būsite laisvi. 

- Išgraužk, - atšovė Siuzana. 

- Kodėl ne? - sukikeno piratas. - Duokite man veidro- 
džio šukę, nusipjausiu ir susikišiu, kur reikia - kodėl gi ne, 
juk daugiau jis niekam nebetinka! Aš net negaliu nusičiurin- 
ti, nes degina taip, kad viskas pilve vartosi! - Jo ramios pil- 
kos akys nesitraukė nuo Rolando veido. - Ką pasakysi, biče? 

- Kas bus mums, kai atiduosiu berniuką? 

- Keliausite savo keliu, ir mes jums nekliudysime! - at- 
sakė vyras geltona skara ilgai nemąstęs. - Duodu jums Tik- 
Tako žodį. Perduodu jo žodį iš savo lūpų jūsų ausims, taip, 
taip, jis irgi kietas riešutas, nelaužo savo žodžio. O dėl ma- 
žių negalėčiau guldyti galvos, bet su Tik-Tako žiliais proble- 
mų nebus. 

- Ką, po galais, tu čia pliauški, Rolandai? - suriko Edis. 
- Tu juk negalvoji jo atiduoti, taip? 

Šaulys neatsigręžė į Džeiką, jo lūpos net nesujudėjo, kai 
sumurmėjo: “Savo pažadą aš išlaikysiu". 

- Taip, žinau. - Tada Džeikas garsiai sušuko: - Nuleisk 
ginklą, Edi. Aš nuspręsiu. 

- Džeikai, tu išprotėjai! 

Piratas džiugiai sukrizeno. 

- Anaiptol, biče! Tai tu kvailas, jeigu manimi netiki. Pa- 
galiau su mumis jis bus apsaugotas nuo būgnų, taip? Tik pa- 
galvok: jeigu nekalbėčiau rimtai, ar nebūčiau pirma liepęs 
numesti savo ginklus? Kas gali būti lengviau? Ar liepiau? 
Ne! 

Siuzana nugirdo Rolando pokalbį su Džeiku. Ji suprato, 
kad tokioje padėtyje jie neturi iš ko rinktis. 

- Edi, nuleisk, - tarė ji. 

- O iš kur mums žinoti, kad nepaleisi granatos į mus, kai 
tik turėsi vaiką? - šūktelėjo Edis. 


97 


- Numušiu ore, jeigu pabandys, - atsakė Rolandas. - Ir 
jis tai Žino. 

- Galbūt žinau. Atrodai pajėgus tai padaryti. 

- Jeigu jis kalba tiesą, - tęsė Rolandas, - jis žus kartu su 
mumis, jeigu nepataikysiu į jo granatą, nes tiltas tikrai su- 
grius. 

- Visai nekvaila, seni! - įvertino Gašeris. - Tai tu tik- 
rai kietas, ar ne? - Jis nusižvengė ir vėl surimtėjęs tarė: - 
Baigiam kalbas. Spręskite. Atiduodate man vaiką ar keliau- 
sime iki galo visi? 

Neleidęs Rolandui atsakyti, Džeikas prasmuko pro jį 
ant kabelio. Jis tebelaikė susisukusį Oi dešinėje rankoje, o 
kairę laikė atkišęs priešais save. 

- Ne, Džeikai! - beviltiškai suriko Edis. 

- Aš tave surasiu, - taip pat tyliai pažadėjo Rolandas. 

- Žinau, - pakartojo berniukas. Vėjas vėl išjudino tiltą. 
Sendas pasipuošė baltomis bangų karūnomis, vanduo puto- 
jo aplinkui mėlyną vienbėgio traukinio kaminą. 

- Oi, tu mano viščiuk! - sukrankė Gašeris. Jis iššiepė 
paskutinius baltose lyg antkapiniai akmenys dantenose sty- 
rančius dantis. - Mažasis mano varlius! Tu tik nesustok. 

- Rolandai, jis gali blefuoti! - sušuko Edis. - Granata 
netikra! 

Šaulys nieko neatsakė. 
dantis ir ėmė urgzti ant Gašerio. 

- Mesk tą kalbantį maišą, - įsakė piratas. 

- Eik šikt, - ramiai atšovė Džeikas. 

Gašeris valandėlę stovėjo nustebęs, po to linktelėjo: 

- Numylėtinis? Puiku. - Jis pasitraukė per porą žings- 
nių. - Paleisk jį, kai atsistosi ant betono. Bet jeigu puls ma- 
ne, pažadu, kad ištaškysiu smegenis. 

- Smegenis, - iššiepęs dantis pakartojo plepetūnas. 

- Nutilk, Oi, - sumurmėjo Džeikas. Jis pasiekė tvirtą 
pagrindą tą akimirką, kai naujas, dar stipresnis vėjo gūsis 
atsitrenkė į tiltą. Iš visų pusių pasigirdo metalo gijų pokšė- 

jimas. Džeikas atsigręžė ir pamatė Rolandą su Edžiu, įsiki- 
busius į turėklą. Siuzana žiūrėjo į jį šauliui per petį, vėjas 
taršė garbanotus jos plaukus. Džeikas pamojo atsisveikinda- 
mas ranka. 

Tu neleisi man nukristi? - paklausė jis. Ne, daugiau nie- 
kada, atsakė Rolandas. Džeikas juo tikėjo... bet jis labai bi- 
jojo to, kas gali atsitikti, kol Rolandas pavys. Jis nuleido žvė- 
relį ant žemės. Tą pačią akimirką Gašeris užsimojo jį nuspir- 
ti. Oi šmurkštelėjo šalin, išsisukdamas nuo batuotos kojos. 

- Bėk! - suriko Džeikas. Oi šovė pro juos ir pasileido 
šuoliais į Ladą, straksėdamas per plyšius ir aplenkdamas 
duobes. Jis nesidairė. Tada Gašeris užmetė ranką ant Džei- 
ko kaklo. Nuo jo trenkė prakaitu ir pūvančia mėsa. Tas tvai- 
kas ėmė pykinti. 

Jis stuktelėjo tarpukoju Džeikui į užpakalį. 

- Gal aš visai nesu toks niekam tikęs, kaip maniau. Kaip 
sako: jaunystės vynas nugirdo net senius! Turėsime gražaus 
laiko, kaip sakai, mano mažas varliau? Pasismaginsime taip, 
kad angelai užgiedos. 

Viešpatie, sudejavo mintyse Džeikas. 

Gašeris pakėlė balsą: 

- Dabar mes einame, seni... laukia svarbūs reikalai ir 
svarbūs žmonės, bet savo žodį ištesėsiu. Tavim dėtas likčiau 
stovėti čia dar ketvirtį valandos. Jeigu krustelsi, visi keliau- 
sime į paskutinę kelionę. Supratai mane? 

- Taip, - atsakė Rolandas. 

- Ar tiki manimi, kad neturiu ką prarasti? 

- Taip. 

- Ir puiku. Judinkis, vaike! Bėgte! 

Gašeris sugniaužė Džeiko gerklę taip, kad tas vos galėjo 
įkvėpti. Ir tempė jį atbulą. Jie traukėsi veidu į Rolandą, ku- 
ris stovėjo prie skylės su Siuzana ant nugaros ir Edžiu, lai- 
kančiu “Riugerį", kurį Gašeris pavadino žaisliniu. Piratas 
pūkštė jam į ausį karštą orą. Blogiausia, kad teko juo kvė- 
puoti. 

- Jokių fokusų, - įspėjo Gašeris, - o tai nurausiu tavo 

svambaliukus ir sugrūsiu į subinę. Bus gaila prarasti juos 
taip nė karto ir nepasinaudojus, a? Labai liūdna. 

Jie pasiekė tilto galą. Džeikas sustingo, įsitikinęs, kad 
Gašeris vis tiek nusvies granatą, bet tas nemetė... iš karto. 
Jis įtraukė Džeiką į siaurą plyšį tarp dviejų būdelių, iš ku- 
rių kadaise, matyt, buvo renkamas mokestis už važiavimą 
tiltu. Už jų nelyginant kalėjimo vienutės, riogsojo plytiniai 
sandėliai. 

- Dabar, širduk, aš paleisiu tavo kaklą, kad turėtum kuo 
kvėpuoti, kai bėgsim, bet laikysiu už rankos. Ir jeigu nelėk- 
si kaip vėjas, ištrauksiu ją ir tave atvanosiu, pažadu, girdi? 

Džeikas linktelėjo ir vėl galėjo giliai įkvėpti. Kitą 
mirksnį prisiminė sužeistą savo ranką, bet kai Gašeris su- 
leido nagus it reples į jo žastą, kairės rankos skausmas pa- 
sirodė niekai. 

- Op-lia! - linksmai suriko Gašeris, mosteldamas gra- 
nata kitiems. - Ate, mielieji! - O tada suriaumojo Džeikui: 
- Dabar bėk, bjaurus varliau! Bėk! 

Jis vienu ypu apsuko Džeiką ir nusitempė, kiek nešė 
kojos. Jie nušoko nuo pylimo ant gatvės. Pirma Džeiko 
mintis buvo tokia: Štai kaip atrodys Yst Rive Draiv gatvė 
praėjus dviems ar trims šimtams metų nuo smegenų epide- 
mijos, kuri iššlavė visus protingus Žemės žmones. 

Palei šaligatvius riogsojo senų surūdijusių automobilių 
kėbulai. Dauguma mašinų priminė burbulo formos rodste- 
rius, panašius į eksperimentinius modelius iš fantastinių 
Volto Disnėjaus komiksų, nors Džeikas pažino “Volksva- 
gen Beetle", ševroletą ir A modelio fordą. Visi tie automo- 
biliai liko be padangų; kažkas pavogė jas arba guma sutrū- 
nijo prieš daug metų. Ir visi stiklai buvo išdaužyti, tarsi 
miesto gyventojai nekentė visko, kas netyčia gali atspindėti 
jų išvaizdą. 

Visi kanalizacijos grioviai užsikimšo nuo neaiškios pri- 
gimties metalo gabalų ir stiklo šukių. Geresniais laikais pa- 
lei gatvę augę medžiai dabar stypsojo it sustirusios metalo 
skulptūros. Sandėlius kažkas susprogdino arba jie sugriuvo 

patys, ir už plytų krūvų Džeikas įžiūrėjo upę ir aprūdijusius 
tilto lynus. Drėgmės ir puvėsių kvapas čia buvo dar stipres- 
nis. 

Gatvė staigiai sukosi į rytus, nukrypdama nuo Spindu- 
lio kelio, ir griuvėsių bei šiukšlių tolydžio gausėjo. Už šešių 
ar septynių kvartalų nuo upės kelias atrodė visiškai užtver- 
tas, bet Gašeris tempėsi jį kaip tik ten. Iš pradžių berniukas 
bėgo greta, bet piratas laikėsi nepakeliamo tempo, ir vaikas 
uždusęs atsiliko per žingsnį. Gašeris truktelėjo taip, kad vos 
nepargriovė, ir nutįsė vaiką prie šiukšlių ir betono užtvaros. 
Kamštis, kuris Džeikui pasirodė pastatytas tyčia, - užtvėrė 
gatvę tarp dviejų didelių pastatų dulkino marmuro fasadais. 
Vieno kairėje pusėje jis pastebėjo statulą, kurią išsyk paži- 
no: Aklas teisingumas; vadinasi, ji sergėjo teismo rūmus. Bet 
ilgiau apsidairyti Džeikas nespėjo - piratas vilko prie barika- 
dos nė kiek nelėtindamas žingsnio. 

Jeigu mėgins mane užvilkti, abu nusisuksime sprandus! 
pagalvojo Džeikas, bet Gašeris, kuris lėkė kaip vėjas, nepai- 
sydamas ligos, tik giliau suleido nagus ir patraukė paskui sa- 
ve. Tada berniukas pastebėjo siaurą praėjimą betono luitų, 
sulaužytų baldų, santechnikos, automobilių laužo krūvoje. Ir 
staiga suprato. Prie šito labirinto Rolandas sugaiš kelias va- 
landas... o Gašeris gyvena čia ir žino kiekvieną pėdą. 

Siauras tamsus praėjimas į skersgatvį buvo kairėje są- 
vartyno pusėje. Kai pasiekė jį, Gašeris sviedė mažą žalią 
daiktą per petį. 

- Patariu pasilenkti, mažiau! - ir spigiai nusikvatojo. Po 
akimirkos gatvę supurtė galingas sprogimas. Viena iš maši- 
nų pašoko dvidešimt pėdų į orą ir nusileido ant stogo. Per 
Džeiko galvą pasipylė plytų kruša, kažkas skaudžiai atsimu- 
šė jam į mentę. Jis susverdėjo ir būtų nugriuvęs, tačiau Ga- 
šeris kilstelėjo ant kojų ir įtraukė į siaurą ertmę. Vos tik at- 
sidūrė ankštame praėjime, juos pasiekė ir suvystė tamsūs še- 
šėliai. 

Kai jie praėjo, už betono luito išlindo plaukuotas pavi- 
dalas. Ten buvo Oi. Jis pastovėjo prie praėjimo angos ištem- 

pęs kaklą, blizgančiomis akutėmis. Netrukus nusekė iš pas- 
kos, prikišęs nosį-prie žemės ir rūpestingai uostinėdamas. 

- Eime, - sukomandavo Rolandas, kai tik Gašeris din- 
go iš akių. 

- Kaip tu galėjai? - paklausė Edis. - Kaip galėjai leisti 
tam išsigimėliui paimti Džeiką? 

- Neturėjau pasirinkimo. Atnešk ratukus. Mums jų pri- 
reiks. 

Jie pasiekė betono taką kitoje plyšio pusėje, kai tiltą 
nupurtė sprogimo banga. 

- Dangau! - šūktelėjo Edis ir perbalęs atsisuko į Šaulį. 

- Nesijaudink, - ramiai atsakė Rolandas. - Tokie tipai, 
kaip Gašeris, moka elgtis su sprogstančiais žaisliukais. - Jie 
pasiekė būdeles tilto gale. Rolandas sustojo už jų, ant ram- 
pos. 

- Tu žinojai, kad tas banditas kalba rimtai, taip? - ne- 
nurimo Edis. - Noriu pasakyti, žinojai iš tikrųjų, nespėlio- 
jai. 

- Jis vaikščiojantis lavonas, tokiems nereikia blefuoti. 
- Šaulys kalbėjo ramiai, nors jo balse jautėsi kartėlis. - Nu- 
jaučiau, kad kas nors panašaus gali nutikti; jeigu būtume 
pastebėję jį anksčiau, kur nesiekia jo sprogstantis kiaušinis, 
dar būtume jo atsikratę. Bet tuo metu nukrito Džeikas, ir 
jam pavyko prislinkti arčiau. Įsivaizduoju, jis mano, jog at- 
sivedėme berniuką tik todėl, kad saugiai praeitume miestą. 
Prakeikimas! Po paraliais, kaip nesiseka! - Rolandas tren- 
kė kumščiu į koją. 

- Gerai, eime jo ieškoti! 

Šaulys papurtė galvą. 

- Čia mes išsiskirsime. Ten, kur tas šunsnukis nuėjo, 
Siuzanos neštis negalime. Palikti jos vienos taip pat nega- 
lime. 

- Bet... 

- Klausykis ir nesiginčyk... jeigu nori išgelbėti Džeiką. 
Jeigu ilgai čia stovėsime, pėdsakai visai atauš. O šaltais pėd- 
sakais sunku sekti. Tu turėsi ką veikti. Čia kažkur yra ant- 
rasis Bleinas, Džeikas tuo įsitikinęs, todėl jūs su Siuzana tu- 
rite jį surasti. Kažkur turi būti stotis. Suprantate? 

Laimė, Edis nesiginčijo. 

- Gerai. Mes jį surasime. Kas tada? 

- Kas pusvalandį paleiskite po šūvį. Kai surasiu Džeiką, 
ateisiu. 

- Šūviai gali pritraukti ir kitus žmones, - pastebėjo Siu- 
zana. Edis padėjo jai išlipti iš nešioklės ir atsisėsti į vežimėlį. 

Rolandas šaltai pažvelgė į juos. 

- Pasirūpinsite jais. 

- Gerai. - Edis atkišo ranką. Rolandas spustelėjo. - Su- 
rask jį, Rolandai. 

- O, gali nesirūpinti. Melsk savo dievų, kad surasčiau 
kuo greičiau. Ir nepamirškite savo tėvų veido, abu. 

Siuzana linktelėjo. 

- Pasistengsime. 

Rolandas pasisuko ir lengvai nubėgo pylimu žemyn. Kai 
jis dingo iš akių, Edis pažvelgė į Siuzaną ir nenustebo pama- 
tęs ją verkiančią. Jam ir pačiam norėjosi verkti. Dar prieš pu- 
sę valandos jie keliavo tvirta draugų grupele. Per kelias mi- 
nutes jų kvartetas buvo visai suardytas: Džeikas pagrobtas, 
Rolandas iškeliavo jo ieškoti. Net Oi paspruko. Dar niekad 
Edis nesijautė toks vienišas. 

- Jaučiu, kad daugiau niekad jų nepamatysim, - tarė Siu- 
zana. 

- Žinoma, pamatysime! - šiurkščiai atšovė jis, bet pui- 
kiai suprato, ką Siuzana mąsto, nes pats jautėsi taip pat. Širdį 
slėgė nuojauta, kad ką tik prasidėjusi jų kelionė baigiasi. - 
Dvikovoje su Atila Hunu aš statyčiau du prieš tris už Rolan- 
dą Barbarą. Keliaujam, Siuze, turim spėti į traukinį. 

- Kur? - sutrikusi paklausė ji. 

- Nežinau. Gal suraskime pirmą pasitaikius; seną elfą ir 
paklauskime, a? 

- Ką čia pliurpi, Edvardai Dynai? 

- Nieko, - atsakė šis. Ir, kadangi tai buvo gryniausia 
graudi tiesa, jis suėmė už jos vežimėlio rankenų ir ėmė 
stumti ją suskeldėjusia, stiklų pridaužyta rampa į Ladą. 

Džeikas akimirksniu pasinėrė į ūkanotą pasaulį, kur 
vieninteliu orientyru tamsoje buvo skausmas: jo sukandžio- 
ta ranka; petys, į kurį plieniniais vinimis įsikirto purvini 
Gašerio pirštai; tarsi ugnyje liepsnojantys plaučiai. Netru- 
kus visi šie skausmai susiliejo į vieną, o paskui juos užgo- 
žė kitas skausmas - gilus, duriantis, šone. Jis nežinojo, ar 
Rolandas jau eina jų pėdomis, ar ne. Jis nežinojo, ar ilgai 
Oi tvers šiame pasaulyje, tokiame nepanašiame į jam įpras- 
tus miškus bei lygumas, tokiame svetimame vietovėms, ku- 
rias jis pažinojo prieš išeidamas su žmonėmis - su jais. O 
paskui Gašeris atsivėdėjęs kirto jam per veidą, kruvinai su- 
mušdamas nosį, ir visos mintys pradingo, nuplautos purpu- 
rinio skausmo bangos. 

- Judinkis, mažas niekšeli! Judink savo švelnią subinę! 

- Aš.bėgu.... greičiau negaliu, tikrai, - iškvėpė Džeikas, 
vos spėjęs išsilenkti aštrios stiklinės skeveldros, kyšančios 
iš sienos kairėje nelyginant ilgas perregimas dantis. 

- Tu jau pasistenk, mano zuikuti, antraip aš tave taip 
krestelsiu, kad tu akimirksniu išsijungsi ir man teks vilkti 
tave už plaukų! Nagi, skuosk, niekadėjau! 

Džeikas visgi padidino greitį, nors nė pats nenutuokė, 
kaip. Kai jiedu tik suko į skersgatvį, jis dar guodė save vil- 
timi, jog netrukus prasidės erdvesnė gatvė, bet dabar - ne- 
norom - jis buvo priverstas pripažinti, kad nieko panašaus 
nebus. Jie bėgo ne šiaip kokia gatvele: tai buvo užmaskuo- 
tas ir įtvirtintas kelias, vedantis į žilaplaukių būstinės gilu- 
mą. Aukštos netvirtos sienos, stūksančios abipus tako, bu- 
vo sukrautos iš pačių neįtikimiausių statybinių medžiagų: 

automobilių liekanų, dalinai ar visiškai sutraiškytų sunkiais 
granito bei plieno luitais; marmurinių kolonų; fabrikinių ne- 
aiškios paskirties staklių - blausiai raudonų nuo rūdžių tose 
vietose, kurių nepalytėjo juodas tepalas. Pasitaikė ir kažko- 
kia krištolo bei chromo žuvis, dydžiu nenusileidžianti nedi- 
deliam lėktuvui, su vieninteliu paslaptingu žodžiu, išvedžio- 
tu ant žvynuoto žvilgančio šono Aukštąja Kalba: “EKSTA- 
ZĖ“. Paskui dar besikryžiuojančios grandinės su milžiniško- 
mis veikiausiai Džeiko galvos dydžio grandimis, apvyniotos 
aplink netvarkingai suverstus sulūžusius baldus, kurie balan- 
savo barikados viršuje it cirko dramblys, stovintis viena koja 
ant siauros plieninės platformos. 

Jie pribėgo to beprotiško tako išsišakojimą, ir Gašeris 
ryžtingai pasuko kairėn. Tolėliau takas šakojosi vėl: šį kar- 
tą - į tris takelius, tokius siauručius ir tamsius, kad jie panė- 
šėjo veikiau į tunelio landas. Dabar Gašeris pasuko į dešinę. 
Tasai naujas takelis - jis vedė tarp “sienų", sukrautų iš pū- 
vančių kartoninių dėžių ir seno pageltusio popieriaus (tik- 
riausiai knygų bei žurnalų liekanų) kupetų, - buvo pernelyg 
siauras, kad juo galima būtų bėgti petys petin. Gašeris stum- 
telėjo Džeiką į priekį ir ėmė be perstojo kumščiuoti berniu- 
kui į nugarą, neleisdamas sulėtinti žingsnio. Tai štai kaip tur- 
būt jaučiasi veršis, koridoriumi genamas į skerdyklą, pagal- 
vojo Džeikas ir prisiekė sau, kad, jei sugebės išsikapstyti iš 
čia gyvas, tai niekada daugiau nebevalgys mėsos. 

- Bėk, mano mažyti! Bėk! 

Netrukus Džeikas suprato jau nebepajėgiąs stebėti visų 
posūkių bei tako išsišakojimų, ir, Gašeriui vedant jį vis to- 
lyn į šias neįtikėtinas surūdijusio metalo laužo, sulaužytų 
baldų ir į sąvartyną išmestų staklių džiungles, jo viltis išsi- 
gelbėti tirpo it dūmas. Dabar jau netgi Rolandas nesugebės 
jo surasti: jis pats neišvengiamai čia pasiklys ir liks klaidžioti 
apleistais koridoriaus bei siaurais šio košmarų pasaulio take- 
liais iki pat mirties. 

Takelis pakrypo nuokalnėn, ir popieriaus kalnų sienos 
užleido vietą senų spintų, skaičiavimų mašinėlių ir nunioko- 

tos kompiuterinės įrangos sankaupai. Visa tai priminė lenk- 
tynes užverstame kažkokios košmariškos radijo stoties san- 
dėlyje. Beveik ištisą minutę kairėje stūksojo siena, suręsta 
lyg iš televizorių, lyg iš netvarkingai sumestų monitorių. 
Ekranai spoksojo į jį negyvomis akimis. Šaligatvis po ko- 
jomis leidosi toliau, ir netrukus Džeikas suprato, kad jie iš 
tiesų pateko į tunelį. Temstančio dangaus lopinėlis virš gal- 
vos virto siauručiu dryžiu, dryžis - siūlelių. Jie tarytum 
įžengė į niaurią mirusiųjų karaliją ir blaškėsi neaprėpiamo 
sąvartyno viduryje it žiurkės. 

O kas bus, jei visa tai užgrius mums ant galvų? - pa- 
galvojo Džeikas, tačiau dabartinėje kone visiško išsekimo 
būklėje jo nebaugino netgi ši perspektyva. Jeigu šitaip nu- 
tiks, jis bent jau turės progą truputėlį atsipūsti. 

Gašeris ginė jį, kaip valstietis gena mulą, smūgiuoda- 
mas į kairiąją mentę, kai reikėdavo sukti kairėn, į dešinią- 
ją - kai dešinėn. O kai kelias vedė tiesiai, jis daužė Džeikui 
per pakaušį. Berniukas šastelėjo į šalį, stengdamasis išsi- 
lenkti iš sienos kyšančio vamzdigalio, tačiau nesuspėjo. Jis 
šlaunimi atsitrenkė į vamzdį ir kūlvirsčia nusirito stačiai ant 
stiklo bei sulūžusių lentų krūvos. Gašeris pastvėrė jį ore ir 
vėl stumtelėjo į priekį. 

- Bėk, nerangus priekvaiši! Tu ką, nesugebi normaliai 
bėgti? Jei ne Tik-Takas, aš tave išdralinčiau tiesiog čia, o 
paskui perrėžčiau tau gerklę, ir viskas! 

Džeikas bėgo purpuriniame rūke, kuriame buvo tik 
skausmas ir Gašerio kumščių smūgiai. Galų gale, kaip tik 
tą akimirką, kai Džeikas nusprendė, jog bėgti toliau jis pa- 
prasčiausiai nebegali ir nebebėgs, Gašeris stvėrė jį už kaklo 
ir trūktelėjęs sustabdė - beje, taip staigiai, jog Džeikas slo- 
piai suaimanavęs rėžėsi jam stačiai į pilvą. 

- O štai čia mūsų laukia viena gudrybė, - linksmai iš- 
kvėpė Gašeris. - Pažvelk antai ten, tiesiai. Matai, virš žemės 
kertasi du laideliai? Matai? 

Iš pradžių Džeikas nieko nepamatė. Buvo pernelyg 
tamsu. Kairėje kūpsojo milžiniškų varinių arbatinukų krū- 

va, dešinėje - kažkokie plieniniai daiktai, primenantys akva- 
langus. Džeikui pasirodė, jog pakaktų stipriau pūstelėti, ir vi- 
sa tai lavina nusiristų žemyn. Jis delnu nusišluostė kaktą, nu- 
braukdamas nuo akių plaukus, ir pasistengė negalvoti, kaip 
jis atrodytų, jei subyrėtų visas šis mažiausiai šešiolika tonų 
sveriantis kalnas. Jis prisimerkęs pažvelgė į priekį - tenai, 
kur jam rodė Gašeris. Taip, dabar jis įžiūrėjo - bet su di- 
džiausiu vargu - du plonutėlaičius sidabrinius siūlelius, pri- 
menančius gitaros ar bandžos stygas. Jie leidosi abipus tako, 
kirsdamiesi dviejų pėdų aukštyje virš žemės. 

- Šliaužk po jais, širdele mano. Ir būk atsargus: jeigu 
juos užkliudysi, ant auksinės tavo galvelės žnektelės pusė šio 
prakeikto miesto cemento bei plieno. Ir ant mano galvos taip 
pat, nors aš abejoju, kad tave tai labai jaudina, tiesa? Nagi, 
šliaužk! 

Džeikas nusimetė nuo pečių kuprinę ir nušliaužė į prie- 
kį, stumdamas krepšį priešais save. Šliauždamas po plony- 
čiais, tampriai įtemptais laidais, jis ūmai suvokė, kad jam vis 
dėlto norisi dar truputį pagyventi šiame pasaulyje. Jis beveik 
fiziškai juto visas tas kruopščiai subalansuoto šlamšto krū- 
vas, tik ir telaukiančias, kad jis kliudytų laidą ir leistų joms 
nugarmėti žemyn. Ko gero, šitie du laidai prilaiko kelis pa- 
grindinius spąstų akmenis, - mąstė jis. - Jei bent vienas iš jų 
pasijudins iš vietos... o nelaime, visiems mums galas. Jis pa- 
juto, kaip vienas laidelis lengvai palytėjo jam nugarą. Aukš- 
tai viršuje kažkas girgžtelėjo. 

- Atsargiau, mulki! - Gašeris kone sudejavo. - Atsargiau, 
kam sakau! 

Berniukas pralindo po besikertančiais laidais, atsispirda- 
mas nuo žemės alkūnėmis ir pėdomis. Nuo prakaito sulipę 
plaukai vėl užkrito jam ant akių, bet Džeikas nedrįso jų nu- 
braukti. 

- Pagaliau, - suniurnėjo Gašeris ir nerūpestingai lengvai 
(kas liudijo apie ilgametę praktiką) prašliaužė po laidais. Pa- 
kilęs nuo žemės, jis mikliai pastvėrė Džeiko kuprinę, kol 
berniukas nespėjo vėl užsimesti jos ant nugaros. - O ką gi 

mes čia turime, biče? - paklausė jis, segiodamas diržus ir 
smalsiai žvelgdamas vidun. - Gal kokios nors dovanėlės se- 
nam draugui? Žinai, Gašeriui patinka dovanėlės, oi kaip pa- 
tinka! 

- Nieko ten nėra, išskyrus... 

Gašerio kumštis perskrodė orą, ir Džeiko galva lošte- 
lėjo atgal. Smūgis vėl pataikė į nosį. Iš jos trykštelėjo švie- 
žia kraujo srovelė. 

- Už ką? - riktelėjo Džeikas, virpėdamas iš įtūžio ir pa- 
žeminimo. 

- Už tai, kad tu daug plepi. Aš turiu akis, aš galiu pats 
pasižiūrėti, be tavo idiotiškų pastabų! - suklykė Gašeris ir 
švystelėjo kuprinukę į šalį. Jis įsmeigė į berniuką įniršio ku- 
dantis. - Ir dar už tai, mano zuikuti, kad per tave mes čia 
vos nepasilaidojome! - Jis sekundėlę patylėjo ir jau ramiau 
pridūrė: - Jr todėl, kad aš taip panorėjau, - prisipažinsiu at- 
virai. Tavo kvailas avelės snukis varo mane iš kantrybės, 
taip ir norisi užvažiuoti per jį iš visų jėgų. - Jis išsišiepė-dar 
plačiau, apnuogindamas ne tik dantis, bet ir pūvančias 
balkšvas dantenas. Reginys, dera pripažinti, neitin estetiš- 
kas. Džeikas pagalvojo, kad jis būtų nieko nepraradęs, jei 
nebūtų to pamatęs. Netgi atvirkščiai. - Jei tavo kietasis 
draugužis atseks mus iki šios vietos, jo lauks didžiulis siur- 
prizas, kaip manai? - Gašeris išsišiepęs užvertė galvą. - 
Kažkur tenai, viršuje, jei neklystu, turėtų būti didelis auto- 
busas. 

Džeikas apsiverkė - nuvargusios, beviltiškos ašaros nu- 
sirito skruostais, purviname veide palikdamos drėgnus pėd- 
sakus. 

Gašeris grėsmingai kilstelėjo delną. 

- Nagi, judinkis, bičiuli, kol aš pats su tavimi neapsi- 
žliumbiau... nes tavo gerasis draugužis - gana sentimenta- 
lus vaikinas, garbės žodis, ir kai jis ima sielvartauti bei liū- 
dėti, tai pralinksmėti gali tik užvažiuodamas kam nors per 
snukį, štai kaip. Bėk! 

Jiedu nubėgo. Gašeris tarytum aklai rinkosi takus, ve- 
dančius vis tolyn ir gilyn į šį girgždantį troškų labirintą. 
Kryptį jis po senovei nurodinėjo smūgiais per mentes. Kaž- 
kuriame etape "įsijungė" būgnai. Atrodė, jog garsas sklinda 
iš visur ir iš niekur. Džeikui jis tapo tuo šiaudeliu, kuris su- 
laužė kupranugariui nugarkaulį. Netekęs paskutinės vilties, 
berniukas liovėsi net mąstyti ir visa galva pasinėrė į košma- 
rą. 

Rolandas sustojo priešais barikadą, užtvėrusią gatvę nuo 
viršaus iki apačios ir nuo krašto iki krašto. Skirtingai nei 
Džeikas, jis net nesitikėjo, jog anapus jos plytės atvira erd- 
vė. Rytuose stūksančius pastatus veikiausiai saugoja sargy- 
biniai, kaip įtvirtintas salas šiukšlių, šlamšto ir metalo laužo 
jūroje... ir, žinoma, ten pilna spąstų. Dalis barikadą sudaran- 
čių daiktų veikiausiai susikaupė savaime per pastaruosius 
penkis ar septynis šimtus metų - o gal net per tūkstantį, bet 
Rolandas nusprendė, jog didžiąją jų dalį čionai atitempė ži- 
liai. Tiesą sakant, rytinis Lado pakraštys virto jų tvirtove, ir 
Rolandas dabar stovėjo prie išorinės jos sienos. 

Jis lėtai pajudėjo į priekį ir išvydo angą, slypinčią už 
milžiniško cementinio luito. Žmogus pritūpė ir storame dul- 
kių sluoksnyje pastebėjo pėdsakus - dvi pėdų voreles, vienas 
dideles, kitas mažesnes. Rolandas jau stojosi, bet paskui pri- 
tūpė vėl. Ne dvi vorelės, o trys... ir šias trečiąsias paliko ne- 
didelio žvėrelio letenos. 

- O17 - negarsiai šūktelėjo Rolandas. Praėjo kelios se- 
kundės, Šaulys jau nebesitikėjo sulauksiąs atsakymo, bet 
ūmai iš tamsos pasigirdo prislopintas lojimas. Rolandas 
žengtelėjo į angą ir išvydo akis - juodas, su auksiniu apva- 
du, - žvelgiančias į jį iš už pirmojo posūkio. Jis pribėgo prie 
plepetūno. Oi, iki šiol nenoriai prisileidęs žmones (išskyrus 
Džeiką), atsitraukė atatupstas ir sustingo, neramiai stebei- 

lydamas į šaulį. 

- Ar tu man padėsi? - paklausė Rolandas, sielos gelmė- 
je jau pajutėjęs artėjant sausą purpurinę miglą, visuomet ly- 
dinčią mūšio karštligę, tačiau susirėmimo valanda dar ne- 
išmušė. Žinoma, ji išmuš, bet kol kas jis turi - privalo - ne- 
pasiduoti šiam jausmui, atnešančiam neįtikėtiną palengvė- 
jimą. - Ar padėsi man surasti Džeiką? 

- Eika, - viauktelėjo Oi, nenuleisdamas nuo Šaulio ne- 
ramių, budrių akių. 

- Tuomet eime. Ieškok Džeiko. 

Oi tučtuojau apsigręžė ir sparčiai nurisnojo koridoriu- 
mi, nosimi kone braukdamas per žemę. Rolandas nusekė 
paskui jį, tik retsykiais kilsteldamas akis ir dirsteldamas į 
žvėrelį. Jis įdėmiai stebėjo senovinius grindinio akmenis: 
ieškojo kokio nors ženklo. 

- Viešpatie, - iškvėpė Edis. - Kas gi jie per žmonės? 

Gatve, nusidriekusia palei pandusą, jie perėjo kelis 
kvartalus, kol priešakyje išvydo kelią užtvėrusią barikadą 
(ir prasilenkė su Rolandu, nėrusiu į landą prieš kelias mi- 
nutes), tuomet pasuko į šiaurę, į plačią gatvę, kuri Edžiui 
priminė Penktąją aveniu. Tiesa, jis neišdrįso pasidalinti sa- 
vo mintimis su Siuzana; jis vis dar negalėjo atsitokėti nuo 
kartaus nusivylimo, užplūstančio kas kartą, vien pažvelgus 
į šituos dvokiančius griuvėsius; ir pasakyti kokį nors padrą- 
sinantį žodį jam paprasčiausiai nepakako jėgų. 

“Penktoji aveniu" atvedė juos į aukštų balto akmens 
statinių kvartalą, ir šis Edžiui priminė Senovės Romą - to- 
kią, kokią ją rodo filmuose apie gladiatorius (o tokių filmų 
jis kadaise, dar būdamas vaikas, matė dešimtis). Tai buvo 
paprasti, netgi truputį atšiaurūs pastatai, kurių dauguma iš- 
liko nepalytėti. Jis beveik neabejojo, jog kažkada šiuose 
statiniuose veikė valstybinės įstaigos: galerijos, bibliotekos, 

galbūt muziejai. Vienas iš jų, su milžinišku kupolo pavida- 
lo stogu, įskilusiu it granito kiaušinis, veikiausiai buvo ob- 
servatorija, nors Edis kažin kur skaitė, jog astronomai mėgs- 
ta darbuotis atokiau nuo didelių miestų, kadangi elektros 
šviesa kliudo jiems stebėti žvaigždes. 

Tarp šių įspūdingų pastatų plytėjo plačios atviros erd- 
vės, ir nors žolę bei gėles, neatmenamais laikais žydėjusias 
gazonuose, dabar gožė piktžolės bei krūmai, šioje miesto da- 
lyje iki šiol išsilaikė kažkokia kilnios didybės aura, ir Edis 
pamanė, jog senais laikais čia tikriausiai buvo kultūrinis La- 
do gyvenimo centras. Žinoma, tie laikai liko tolimoje praei- 
tyje: Edis labai abejojo, kad Gašeris ir kompanija domisi, 
tarkime, baletu ar kamerine muzika. 

Jiedu su Siuzana pasiekė pagrindinę sankryžą. Iš čia, ne- 
lyginant rato stipinai, šakojosi dar keturi platūs prospektai. 
Viduryje, tarytum rato ašis, plytėjo erdvi grįsta aikštė, ap- 
juosta plieniniais keturiasdešimties pėdų aukščio stulpais, ant 
kurių kybojo garsiakalbiai. Pačiame centre stovėjo posta- 
mentas su statulos likučiais - piestu stovinčiu galingu bron- 
ziniu kovos žirgu, pažaliavusiu nuo laiko. Kadaise išdidžiai 
ant jo sėdėjęs bronzinis raitelis dabar tysojo ant surūdijusio 
šono nuošalyje, vienoje rankoje gniauždamas kardą, o kito- 
je - kažką panašaus į automatą. Jo kojos po senovei linko, 
tarsi spausdamos žirgo, kurio daugiau nebebuvo, šonus, ta- 
čiau metaliniai batai liko bronzinėse balnakilpėse. MIRTIS 
ŽILIAMS! - buvo parašyta ant postamento oranžiniais išblu- 
kusiais dažais. 

Nužvelgęs tolumon smingančius prospektus, Edis išvy- 
do daugiau stulpų su garsiakalbiais. Keli iš jų parvirto ant šo- 
no, bet likusieji stovėjo stačiai, ir ant kiekvieno kybojo lavo- 
nų girliandos, tad aikštę, į kurią juos atvedė “Penktoji ave- 
niu", ir visus keturis prospektus, smingančius tolyn į mies- 
tą, tarytum saugojo nedidelė negyvėlių armija. 

- Kas gi jie per žmonės? - pakartojo savo klausimą Edis. 

Klausimas buvo adresuotas erdvei, Edis nelaukė atsaky- 
mo, o Siuzana nė neketino jam atsakyti... nors atsakyti bū- 

tų galėjusi. Jos sąmonėje ir anksčiau kildavo gyvi Rolando 
pasaulio praeities vaizdai, tačiau dar niekada jie nebuvo to- 
kie ryškūs ir įtikinami, kaip dabar. Seniau, kaip, pavyz- 
džiui, tuose paveiksluose, kurie jai pasivaideno Upės Per- 
kėloje, visi tie vaizdiniai buvo kupini kažkokio pamėkliš- 
ko iliuziškumo, charakteringo sapnams, o dabar šitie įsi- 
vaizduojami reginiai kilo tarsi vieningu tvyksniu - tarytum 
žaibas išplėštų iš tamsos pykčio iškreiptą maniako veidą. 

Garsiakalbiai... lavonai ant stulpų... būgnai. Ūmai ji 
suprato, kokiu būdu visa tai siejasi tarpusavyje, lygiai taip, 
kaip anksčiau ji suprato - netgi ne suprato, o sužinojo, - kad 
prikrautus vežimus, slenkančius per Upės Perkėlą pakeliui 
į Džimtauną, tempė jaučiai, o ne arkliai arba mulai. 

- Nekreipk dėmesio, - pratarė ji, ir jeigu jos balsas vir- 
pėjo, tai tik truputėlį. - Mes ieškome traukinio, tai tą ir da- 
rykime... kur mums dabar eiti, kaip manai? 

Edis užvertė galvą ir, žvilgtelėjęs į tamsėjantį dangų, 
pagal tenai skriejančių debesų piešinį išsyk nustatė Spindu- 
lio kelią. Nuleidęs akis, jis nė kiek nenustebo išvydęs, jog 
išėjimą į gatvę, daugmaž atitinkančią Spindulio kryptį, sau- 
go didelis akmeninis vėžlys. Atrodė, jog akys, žibančios ant 
gyvatiškos jo galvos, atsargiai kyšančios iš po granitinio 
šarvo, smalsiai žvelgia į juos. Edis galva mostelėjo į vėžlį 
ir išspaudė menkutę šypsenėlę. 

- “Koksai milžinas VĖŽLYS..." 

Siuzana tik probėgom dirstelėjo į akmeninį gyvūną ir 
linktelėjo. Edis pervežė ją per aikštę ir išritino vežimėlį į 
Vėžlio gatvę. Nuo lavonų, kybančių ant visų stulpų, sklido 
sausas cinamono kvapas, nuo kurio Edžiui sutraukė skran- 
dį... 1r visai ne dėl to, kad kvapas buvo prastas, o todėl, 
kad, atvirkščiai, jis buvo malonus - tarsi dvelktų kažkokiais 
saldžiais milteliais, kuriais vaikai su malonumu barsto kep- 
tos rytinės duonos riekę. 

Laimei, Vėžlio gatvė buvo pakankamai plati, be to, 
dauguma lavonų, nukarusių nuo stulpų, seniai virto išdžiū- 
vusiomis mumijomis, nors Siuzana ir pastebėjo keletą są- 

lyginai “šviežių" kūnų: aplink juos zvimbė musės, debesimis 
tūpdamos ant patamsėjusios išpurtusių veidų odos, o pūvan- 
čiose akiduobėse knibždėjo kirmėlės. 

Ir po kiekvienu stulpu baltavo mažos kaulų krūvelės. 

- Ko gero, jų čia tūkstančiai, - tarstelėjo Edis. - Vyrai, 
moterys, vaikai. 

- Taip, - ramiai pratarė Siuzana ir pati nusistebėjo, kaip 
keistai ir abejingai skamba jos balsas. - Jie turėjo pakanka- 
mai daug laiko, ir jie juo pasinaudojo, kad išžudytų vieni ki- 
tus. 

- Kurgi, terauna juos perkūnas, gerieji išmintingieji el- 
fai?! - Edis nervingai nusikvatojo, tačiau jo balsas įtartinai 
panėšėjo į kūkčiojimą. Pats sau jis pagalvojo, kad, regis, pra- 
deda geriau “įkirsti" tikrą šios lyg ir nekaltos frazės prasmę: 
Pasaulis pasislinko iš vietos, - išvysti, kokios blogio ir tam- 
suoliškumo gelmės slypi joje. 

Bedugnės gelmės. 

Šitie garsiakalbiai įrengti karo metu, - mąstė Siuzana. - 
Tikriausiai taip ir buvo. Vienas Dievas težino, koks karas ir 
kada jis prasidėjo, bet paprastiems žmonėms jis turėjo atro- 
dyti toks pat kruvinas ir beprasmis, kaip ir visais laikais. Per 
šiuos ruporus Lado vadovai pagarsindavo visam miestui sa- 
vo sprendimus, o patys veikiausiai sėdėjo kokioje nors įtvir- 
tintoje slėptuvėje - panašioje į komandinį bunkerį, kuriame 
antrojo pasaulinio pabaigoje slėpėsi Hitleris ir visa reicho 
grietinėlė. 

Jos ausyse skambėjo valdingas balsas, kadaise griaudė- 
jęs iš šių garsiakalbių, - jinai jį girdėjo taip pat aiškiai, kaip 
anksčiau girdėjo vežimų, riedančių per Upės Perkėlą, girgž- 
desį, kaip girdėjo rimbo švilpesį virš vežimus tempiančių 
jaučių nugarų. 

Provizijos paskirstymo centrai A ir D šiandien bus už- 
daryti; prašome visus kreiptis į centrus B, C, E ir F. Su sa- 
vimi turėti korteles ir kuponus. 

Devintasis, dešimtasis ir dvyliktasis milicijos būriai turi 
nedelsiant prisistatyti į Sendsaidą. 

Oro antskrydžiai laukiami nuo aštuntos iki dešimtos 
valandos. Visi civiliai gyventojai privalo pasislėpti iš anks- 
to numatytose slėptuvėse. Su savimi turėti dujokaukes. Kar- 
toju: su savimi turėti dujokaukes. 

Skelbimai, taip... ir dar naujienų laidos. Žinoma, fal- 
sifikuotų naujienų - propagandinių, militarizuotų suvesti- 
nių, kurias Džordžas Orvelas* pavadintų “dvižodyste". O 
tarpuose tikriausiai muzika: bravūriniai kariniai maršai - ir 
liepsningi kvietimai atkeršyti už kritusius draugus, išsiųsti 
naujus vyrus bei moteris į liepsnojantį karo kraterį. 

Paskui karas baigėsi, ir mieste pasidarė labai tylu... ku- 
riam laikui. Bet netrukus garsiakalbiai atgijo vėl. Kada? 
Prieš šimtą metų? Prieš penkiasdešimt? Koks skirtumas? 
Siuzana nusprendė, kad jokio. Svarbu buvo tik viena: kai 
šitie ruporai įsijungia, jie kas kartą perduoda tą patį įrašą - 
tratančių būgnų įrašą. Ir senųjų miesto gyventojų ainiai 
šiuos ritmus palaikė... kuo? Vėžlio balsu? Spindulio valios 
pasireiškimu? 

Staiga, be jokio sąryšio, Siuzana prisiminė, kaip kartą 
paklausė tėvo, tykaus, tačiau itin ciniško žmogaus, ar šis ti- 
ki, kad yra Dievas ir kad Dievas iš dangaus valdo žmonių 
likimus. Na, - atsakė jis tuomet Siuzanai, - čia tikriausiai 
visko per pusę, Odeta. Dievas yra, tuo aš neabejoju, tik ma- 
nau, jog dabar mes nelabai Jam terūpim. Man regis, po to, 
kai mes, žmonės, nužudėme Jo sūnų, Jis galų gale suprato, 
kad su Adomo ir Ievos provaikiais jau nieko nebepadary- 
si, ir paprasčiausiai nusiplovė rankas. Ir pasielgė labai iš- 
mintingai. 

Užuot atsakiusi, Siuzana (kuri iš tėčio apskritai ir tikė- 
josi kažko panašaus: jai jau sukako vienuolika, ir ji buvo 
pakankamai gerai išstudijavusi tėvo proto sandarą) parodė 
jam skelbimą iš vietos laikraščio, išspausdintą rubrikoje 
“Mūsų parapija". Skelbime buvo rašoma, jog kitą sekma- 
dienį garbusis tėvas Merdokas iš metodistų Viešpaties Ma- 
*Džordžas Orvelas (1903-1950) - anglų rašytojas, įžymaus romano- 
antiutopijos “1984" autorius. 

lonės bažnyčios skaitys pamokslą tema “Dievas kalbasi su 
mumis kiekvieną dieną“, o po to bus skaitomos ištraukos iš 
Pirmojo laiško Korintiečiams. Tėvas juokėsi iki ašarų. Na, 
veikiausiai visi mes retsykiais girdime balsą - kažkieno bal- 
są, - Juoko priepuoliui praėjus, išspaudė jis. - Bet tu, dukrele, 
gali lažintis iš paskutinio dolerio: kiekvienas iš mūsų, įskai- 
tant ir garbųjį tėvą Merdoką, girdi būtent tai, ką pats nori 
išgirsti. Taip patogiau. 

O šitie žmonės, regis, paprastame mušamųjų partijos įra- 
še norėjo išgirsti kvietimą ritualinėms žudynėms. Ir dabar, 
kai iš šimtų ir tūkstančių mieste įrengtų garsiakalbių pasi- 
girsta būgnų tratėjimas - žvalus griausmas, kuris, kaip tvir- 
tina Edis, yra viso labo tik mušamųjų partija “Z Z Top" dai- 
nelei “Velkro Flai“, - jis tampa jiems signalu išvynioti kelis 
virvių ritinius ir ant artimiausių stulpų pakabinti porą mies- 
telėnų. 

Ir kiek gi jų iš viso? - mąstė Siuzana, kol Edis ritino jos 
vežimėlį; briaunuoti, kieti ratai džeržgėjo per sudužusius 
stiklus ir šnarėjo per popieriaus skiautes. - Kiek gi jų žuvo 
per tuos metus vien dėl to, jog kažkur po miestu užsikirto 
elektroninė schema, įjungianti radijo transliaciją? Galbūt 
viskas prasidėjo dėl to, kad jie pajuto gilų vidinį svetimumą, 
sklindantį nuo šitos muzikos, kažkokiu nesuvokiamu būdu 
pakliuvusios čionai - kaip, beje, ir mes patys, ir tas sudužęs 
aeroplanas, ir šitie automobiliai gatvėse - iš kito pasaulio? 

Šito ji nežinojo, bet ūmai suprato, jog dabar irgi prita- 
ria šiek tiek ciniškam tėvo požiūriui į Dievą ir Jo galimus pa- 
šnekesius su Adomo sūnumis bei Ievos dukromis. Turbūt šie 
žmonės paprasčiausiai ieškojo deramo preteksto žudyti kits 
kitą ir surado jį būgnų grumėjime, kuris, kaip pretekstas, bu- 
vo nė kiek ne prastesnis už bet kurį kitą. 

Ji susivokė, kad jos mintys vėl ir vėl grįžta prie avilio, 
kurį jie aptiko eukaliptų giraitėje, - beformio avilio su bal- 
tomis bitėmis, kurių nuodingas medus veikiausiai būtų juos 
nužudęs, jeigu jie būtų buvę tokie kvaili, kad jo paragautų. 
Čia, Sendo upės pakrantėje, buvo dar vienas merdintis avi- 

lys, kuriame taip pat gyveno baltos bitės-mutantės, susipai- 
niojusios, pasimetusios, iš vėžių išmuštos būtybės, kurių 
įkandimas galėjo būti toks pat mirtinas. 

Ir keliems gi dar lemta numirti anksčiau, nei nutrūks ta 
magnetofono juostelė? 

Ir, tarsi Siuzanos mintys būtų neatsargiai įjungusios 
įrašą, garsiakalbiai staiga atgijo ir pradėjo transliuoti nesi- 
baigiantį sinkopuotą būgnų tratėjimą. Edis riktelėjo iš ne- 
tikėtumo. Siuzana irgi suriko ir prispaudė prie ausų delnus 
- bet per tas kelias sekundes, kol dar nebuvo spėjusi užsi- 
kimšti ausų, ji vis dėlto sugebėjo išgirsti kitą muziką: takelį, 
o gal kelis takelius, nuslopintus prieš daugelį dešimtmečių, 
kuomet kažkas (galbūt atsitiktinai) išderino įrašą, atjungęs 
gitarų ir vokalo partiją. 

Edis vežė ją Vėžlio gatve išilgai Spindulio kelio, steng- 
damasis žiūrėti į visas puses išsyk ir tuo pat metu nepaste- 
bėti puvimo dvoko. Dėkui Dievui, ateina vakaras, - pagal- 
vojo jis. 

Jis ėmė stumti vežimėlį sparčiau, įdėmiu žvilgsniu 
slysdamas per vešliomis piktžolėmis apžėlusius tarpus tarp 
baltų pastatų: ar kur nors nešmėstelės grakštus virš miesto 
iškelto geležinkelio lankas. Jis troško kuo greičiau išsineš- 
dinti iš šios lavonų alėjos. Giliai įkvėpęs oro, kupino sals- 
vo cinamono kvapo, Edis pagalvojo, kad dar niekad gyve- 
nime nieko taip netroško, kaip išsinešdinti iš čia. 

Džeikas išsyk atsipeikėjo, kai Gašeris nutvėrė jį už 
apykaklės ir negailestingai bei stipriai trūktelėjo, tarytum 
šuoliais pasileidusį žirgą tramdantis raitelis. Tuo pat metu 
jis kyštelėjo priekin vieną koją, ir Džeikas kluptelėjęs par- 
krito ant nugaros. Jis smarkiai trenkėsi galva į šaligatvį ir 
akimirkai išsijungė. Kas jau kas, o Gašeris tikrai nesikama- 
vo iš meilės žmonijai, tad jam pavyko tučtuojau atgaivinti 
Džeiką, nutvėrus už apatinės lūpos ir staigiai išvertus ją lau- 

kan. 

Džeikas sukliko ir akimoju atsisėdo, aklai mosuodamas 
kumščiais. Gašeris lengvai išsilenkė silpnų jo smūgių, kyš- 
telėjo antrąją ranką Džeikui po pažastimi ir staigiu judesiu 
pakėlė jį nuo žemės. Džeikas stovėjo, siūbuodamas pirmyn- 
atgal it girtas. Jis jau neprotestavo - nebegalėjo. Berniukas 
vargiai tesuvokė, kas vyksta, ir apskritai nieko nebejautė, iš- 
skyrus vienintelį dalyką: visus jo raumenis maudė nuo per- 
sitempimo, o sužeista ranka tarytum kaukė - lyg žvėris, pa- 
tekęs į spąstus. 

Gašeris akivaizdžiai duso, ir šį kartą jis sugaišo kiek il- 
giau, kol atgavo kvapą. Jis stovėjo, palinkęs į priekį ir ran- 
komis remdamasis į kelius. Sulig kiekvienu jo įkvėpimu gir- 
dėjosi tylus švilptelėjimas. Ant galvos apmuturiuota geltona 
skarelė nuslinko į šalį. Vienintelė akis žvilgėjo, kaip netik- 
ras deimantas. Baltas šilkinis kitos akies raištis susiglamžė - 
iš po jo lėtai šliaužė šlykštūs gelsvo skysčio krešuliai ir te- 
kėjo skruostu. 

- Pakelk makaulę, zuikuti, ir pamatysi, kodėl aš tave su- 
stabdžiau. Nagi, pasigrožėk! 

Džeikas užvertė galvą ir, kadangi jau seniai skendėjo 
pusiau nesąmoningoje būsenoje, visiškai nenustebo, išvydęs 
aštuoniasdešimties pėdų aukštyje virš jų galvų pakibusį mar- 
murinį treilerio dydžio fontaną. Jiedu su Gašeriu dabar sto- 
vėjo kone tiksliai po juo. Fontanas laikėsi ant dviejų surūdi- 
jusių trosų, kurių beveik nesimatė už svyruojančios bažny- 
tinių suolų krūvos. Nepaisant stingulio, Džeikas pastebėjo, 
kad šitie trosai nusidėvėję rimčiau, nei tie, kurie laikė tiltą. 

- Matai? - šiepdamasis paklausė Gašeris. Jis kilstelėjo 
kairiąją ranką link balto raiščio, dengiančio puvėsiais srūvan- 
čią akį, išgraibė iš po jo lipnią košę ir pavydėtinai abejingai 
nukrėtė ją nuo pirštų. - Gražu, tiesa? O-o, Tik-Takas - pro- 
tingas vyriokas, tuo gali būti tikras. Jis niekada neklysta. 
(Kur tie šermenų būgnai? Jie jau turėtų pasigirsti... jeigu Va- 
rinė Kakta pamiršo juos įjungti, aš savo rankomis sugrūsiu 
lazdą jam į subinę, ir dar taip, kad gerklėje pasidarys rūgš- 

tu). O dabar dirstelk į priekį, mano žavingasis gardusis zui- 
kuti. 

Džeikas taip ir padarė, ir tučtuojau gavo tokį galingą 
smūgį, jog nuskriejo atbulas ir kone išsitiesė. 

- Taigi ne tenai, idiote! Žemyn! Matai tuos du tamsius 
akmenis? 

Po sekundėlės kitos Džeikas juos pastebėjo ir abejingai 
linktelėjo galvą. 

- Labai tau patariu ant jų neužlipti, zuikuti, antraip vi- 
sas šis gremėzdas nudribs tau stačiai ant galvos, ir tam, ku- 
ris užsigeis tave nugramdyti, teks pasinaudoti sugeriamuoju 
popieriumi. Aišku? 

Džeikas vėl linktelėjo. 

- Gerai. - Gašeris paskutinį kartą giliai įkvėpė ir plekš- 
telėjo berniukui per petį. - Tuomet pirmyn. Ko lauki? Na! 

Džeikas perlipo pirmąjį iš tamsesnių akmenų ir pamatė, 
jog tai ne akmuo, o metalinė riedulio formos plokštė. Ant- 
roji plokštė gulėjo priešaky pirmosios, beje, padėta gana 
gudriai: taip, kad neatidus - ir nekviestas - svečias, atsitik- 
tinai neužmynęs pirmosios, kone neišvengiamai užmintų 
antrąją. 

Nagi, ženk žingsnį - užmink ją, - tarė sau jis. - Kodėl gi 
ne? Vis vien šiame prakeiktame labirinte Šaulys nė už ką 
tavęs nesuras, tad pirmyn, tegul viskas žnekteli tau ant gal- 
vos. Taip bus geriau... ir švariau, negu tasai siurprizėlis, 
kurį tau paruošė šitas Gašeris su savo draugeliais. Ir kur 
kas greičiau. 

Jis kilstelėjo koją su dulkėtu sportbačiu virš plokštės- 
spąstų. 

Gašeris stuktelėjo jam kumščiu per nugarą, bet nelabai 
stipriai. 

- Ir ką gi tu sau manai, meduolėli? Užsigeidei pamai- 
tinti kirminus? - paklausė jis - beje, nuolatinį žiaurų tyčio- 
jimąsi jo balse pakeitė paprastas žmogiškas smalsumas. Jei- 
gu jį atmiešė dar kokie nors jausmai, tai tikrai ne baimė, o 
veikiau nuostaba. - Tiek to, pirmyn, jei tik esi tikras, kad 

tau norisi būtent šito. Man tai kas? Mano bilietėlis seniai ki- 
šenėje. Tik pasiskubink, kad tave kirminai surytų! 

Džeiko koja nusileido ant grindinio už plokštės, įjun- 
giančios spąstų mechanizmą. Jo sprendimą pagyventi ilgė- 
liau sąlygojo toli gražu ne viltis, jog Rolandas jį suras ir iš- 
gelbės... Džeikas net neabejojo, kad Rolandas elgsis būtent 
šitaip: tol eis į priekį, kol kas nors jį sustabdys, o paskui - 
jeigu sugebės, jeigu jam pakaks jėgų - įveiks dar kelis jardus. 

Jį sulaikė kas kita. Jeigu jis dabar užmintų plokštę, tai 
Gašeriui - galbūt - irgi būtų galas, bet vien Gašerio maža: pa- 
kako tik dirstelėti į šį vaikščiojantį lavoną, kad suprastum, 
jog tasai visiškai nemeluoja tvirtindamas, kad jau merdėja. 
Džeikas nusprendė palaukti vildamasis, kad - jei jau mirti, tai 
su muzika - jam gali pasitaikyti proga nusitempti su savimi 
du ar tris Gašerio draugužius... galbūt netgi tą, kurį jis va- 
dina Tik-Taku. 

Jei jau aš ketinu, anot jo, “pamaitinti kirminus", - 
svarstė Džeikas, - tai į kompaniją vertėtų pasikviesti dides- 
nę "minią". 

Rolandas jį suprastų. 

Džeikas suklydo, vertindamas Rolando sugebėjimus at- 
sekti jų kelią šiuo neįtikėtinu labirintu; Džeiko kuprinė bu- 
vo pats pastebimiausias iš visų jų paliktų ženklų, be to, Ro- 
landas greitai suprato, kad jam nėra reikalo stabčioti, ieškant 
pėdsakų. Jam tereikėjo paprasčiausiai eiti paskui Oi. 

Ir vis dėlto jis retsykiais sustodavo - kai kuriuose išsiša- 
kojimuose, - norėdamas įsitikinti, ir kas kartą, kai taip nutik- 
davo, Oi atsigręždavo į jį, negarsiai ir nekantriai sulodamas, 
tarsi sakydamas: Pasiskubink! Nestovėk! Nori juos pražiop- 
soti? Po to, kai Šaulio aptikti ženklai: pėdsakai, Džeiko 
marškinių siūlelis, geltonos Gašerio skarelės skiautelė - tris 
kartus patvirtino plepetūno uoslę, Rolandas liovėsi abejojęs 
ir ryžtingai nusekė paskui žvėrelį. Jis po senovei ieškojo žen- 

klų, paprasčiausiai dėl to daugiau nebesustodavo. O paskui 
pasigirdo būgnų tratėjimas, ir būtent jis --ir dar Gašerio, 
ūmai panorusio patikrinti, kas guli Džeiko kuprinėje, smal- 
sumas - tą dieną išgelbėjo Rolandui gyvybę. 

Jis staiga sustojo, ir ranka pati stvėrė pistoletą - anks- 
čiau, nei Šaulys suvokė, iš kur atsirado tie garsai. Supratęs, 
kas nutiko, jis piktai riktelėjo, įsimetė revolverį atgal į dėklą 
ir jau ketino eiti toliau, bet jo žvilgsnis atsitiktinai kliudė 
Džeiko kuprinę... o paskui jis pastebėjo kelis plonyčius 
žvilgančius siūlus, ištemptus ore. Rolandas prisimerkė ir 
įžiūrėjo du plonutėlaičius laidelius, besikryžiuojančius virš 
žemės maždaug kelių lygyje, vos už trijų pėdų priešakyje. 
Oi, iš prigimties mitrus žvėrelis, be vargo praslydo pro V 
formos “vartelius", kuriuos sudarė susikertantys laidai... 
bet jei ne būgnai ir ne atsitiktinai į akis kritusi kuprinė, Ro- 
landas būtų užšokęs tiesiai ant jų. Jis pakėlė galvą ir atidžiai 
ištyrinėjo lyg ir netvarkingą visokiausio šlamšto sankaupą, 
kūpsančią abipus siauro koridoriaus. Jo lūpos tvirtai susi- 
čiaupė. Mirtis buvo arti, ir jį išgelbėjo tiktai ka įsikišimas. 

Oi nekantriai viauktelėjo. 

Rolandas išsitiesė ant pilvo ir nušliaužė po spąstais, ju- 
dėdamas lėtai ir atsargiai, - jis buvo stambesnis už Gašerį, 
jau nekalbant apie Džeiką. Jei jis būtų buvęs truputį apva- 
lesnis, tai būtų apskritai neprasispraudęs po laidais, jų ne- 
kliudydamas. Ausyse aidėjo būgnų griausmas. Jie visi išsi- 
kraustė iš proto, ar ką? - pagalvojo jis. - Jeigu man šio 
triukšmo tektų klausytis kasdien, aš tikrai išprotėčiau. 

Pralindęs pro laidus, Šaulys pakėlė Džeiko kuprinę ir 
dirstelėjo vidun. Tarytum niekas neprapuolė: knygos, šio- 
kie tokie drabužiai ir visokiausi mažyčiai “lobiai", kurių 
berniukas prisirinko pakelyje, - akmenėlis su žvilgančiomis 
geltonomis gyslelėmis, panašiomis į auksą, tačiau ne auk- 
sinėmis; strėlės antgalis, galbūt paliktas senųjų miško gy- 
ventojų (Džeikas surado jį girioje kitą dieną po to, kai pa- 
kliuvo į šį pasaulį); kelios monetos iš jo paties pasaulio; tė- 
vo akiniai nuo saulės ir dar keli “niekučiai"', kuriuos mylėti, 

suprasti ir vertinti gali tiktai berniukas, nepasiekęs netgi pa- 
augliško amžiaus, - vienu žodžiu, viskas, ką vaikinukas no- 
rės susigrąžinti... jei Rolandas spės surasti jį anksčiau, nei 
Gašeris ir visa žilių brolija jį palauš ir pakeis taip, kad jis vi- 
siškai nustos domėtis nekaltais užsiėmimais ir vaikystės 
“vertybėmis". 

Rolando mintyse iškilo besivaipantis Gašerio snukis - 
tarsi demono ar iš butelio paleisto džino atvaizdas: kreivi reti 
dantys, tuščios negyvėlio akys, opos, šliaužiančios skruostais 
ir smakru, apžėlusiu šiurkščiais šeriais. Jeigu tu jį paliesi... 
- pagalvojo Šaulys, bet tučtuojau save sutramdė: tokios min- 
tys tik atvestų jį į aklavietę. Jei Gašeris įskaudins berniuką 
(Džeiką! - klykė atkaklus vidinis balsas. - Ne šiaip berniu- 
ką, o Džeiką! Džeiką!), Rolandas nužudys Gašerį. Bet tai 
nieko nereiškia. Šis kerštas būtų tik beprasmiškas veiksmas, 
nes Gašeris jau miręs. 

Šaulys pailgino kuprinės diržus, eilinį kartą pasigėrėjęs 
išmoningomis dirželių sagtimis, užsimetė ją ir atsistojo. Oi 
pasiruošė bėgti toliau, bet Rolandas šūktelėjo jį vardu, ir žvė- 
relis atsigręžė. 

- Pas mane, Oi! - Rolandas nežinojo, ar plepetūnas su- 
pras komandą (o jei ir supras, tai ar panorės paklusti), bet 
jiems dabar geriau - ir saugiau - laikytis arčiau kits kito. Vie- 
nus spąstus jiedu įveikė sėkmingai. Bet kur yra vieni, gali 
būti ir kiti. O kitą kartą Oi gali ir nepasisekti. 

- Eikas! - nejudėdamas iš vietos, viauktelėjo Oi. Jo 10- 
jimas nuskambėjo pakankamai žvaliai, ir tik žvėrelio akys at- 
spindėjo tikrąją jo būklę: jos patamsėjo iš baimės. 

- Taip, bet mudviejų kelionė pavojinga, - pratarė Rolan- 
das. - Pas mane. 

Už nugaros, kažin kur kelyje, kuriuo jie atėjo, pasigir- 
do griausmas - tarsi kristų kažkas sunkaus. Galbūt kritimas 
įvyko dėl būgnų tratėjimo sukeltos vibracijos. Dabar Rolan- 
das išvydo stulpus su juodais garsiakalbių vamzdžiais, ky- 
šančiais iš nuolaužų ir šiukšlių krūvų, tarsi kažkokių keistų 
žvėrių kaklai. 

Oi pribėgo prie jo ir, sunkiai alsuodamas, pakėlė aštrų 
snukutį. 

- Eikas! Eikas-Eikas! 

- Taip. Džeikas. - Rolandas vėl pasileido bėgte. 

Oi risnojo greta jo, tarytum pats paprasčiausias šuo. 

Visa, kas dėjosi aplink, Edžiui vėl įgavo kažkokią keis- 
tą prasmę, kurią vienas protingas vyriškis kadaise pavadi- 
no deja vu: jis vėl lėkė, priešaky stumdamas vežimėlį, ir 
stengėsi aplenkti laiką. Tiktai vietoje jūros pakrantės drie- 
kėsi Vėžlio gatvė, o visa kita buvo kaip buvę. Beje, ne, vis 
dėlto egzistavo vienas esminis skirtumas: dabar jie ieškojo 
stoties (arba “lopšio"), o ne durų, stovinčių be įtvirtinimo. 

Siuzana išsitiesusi sėdėjo vežimėlyje, dešinėje ranko- 
je gniauždama Rolando pistoletą, nukreiptą į neramų, debe- 
simis aptrauktą dangų. Jos plaukai plaikstėsi vėjyje. Būgnai 
dundėjo ir griaudėjo. Jų ritmas kirto ir kapojo it smūgis. 
Priešakyje, gatvės viduryje, voliojosi kažkoks nemenkas 
lėkštės pavidalo daiktas. Jį išvydus, pertemptoje Edžio są- 
monėje iškilo paveikslas, veikiausiai sąlygotas klasikinės 
abipus kelio išsirikiavusių pastatų architektūros: Toras ir 
Jupiteris žaidžia frisbį. Jupiteris sviedžia milžinišką diską, 
ir Toras leidžia šiam perskrosti debesį... velniai rautų, pa- 
sismaginimas Olimpe! 

Dievų frisbis, - pagalvojo jis, laviruodamas su Siuzanos 
vežimėliu tarp dviejų surūdijusių automobilių, - na, ir min- 
telės gi tave lanko, biče. 

Jis nuritino vežimėlį ant šaligatvio, ketindamas apva- 
žiuoti lėkštės pavidalo daiktą, kuris dabar, jiems priėjus ar- 
čiau, įgavo apvalios teleantenos kontūrus. Šiaip ar taip - 
kažko panašaus. Aplenkęs “anteną", Edis vėl nustūmė ve- 
žimėlį į važiuojamąją dalį - keliauti šaligatviu buvo gana 
sunku, kadangi jis visas buvo užverstas šiukšlėmis, - ir kaip 
sykis tą akimirką būgnai ūmai nutilo. Jų aidas nusirito to- 

lumon, ir vėl pasidarė tylu... tiksliau pasakius, toli gražu ne 
tylu, bet po tokio neįmanomo triukšmo Edis neišsyk tai su- 
vokė. Priekyje, Vėžlio gatvės ir kito plataus prospekto san- 
kryžoje, stovėjo skliautuotas balto marmuro pastatas, apsi- 
raizgęs laukinės vynuogės ūgliais ir kažkokiais egzotiškais 
augalais su keistomis “barzdomis", primenančiomis kipari- 
sų vainikus. Bet netgi ir toks jis atrodė nuostabus ir kupinas 
kažkokios didybės. Tačiau jų dėmesį patraukė ne jis - iš už 
marmurinio statinio kampo sklido susijaudinusios minios 
šurmulys. 

- Nesustok! - griežtai pratarė Siuzana. - Mes neturime 
laiko, kad... 

Virš tolygaus balsų gaudesio kilo isteriškas klyksmas, 
lydimas pritarimo šūksnių ir, kaip nekeista, aplodismentų, 
panašių į tuos, kuriuos Edžiui teko girdėti Atlantik Sičio ka- 
zino, pasibaigus lošimui. Veriantis klyksmas virto gergždi- 
mu - ilgu ir lėtai gęstančiu, - primenančiu cikadų treškesį jų 
vasaros miego periodu. Edis pajuto, kaip ant pakaušio pies- 
tu stojasi plaukai. Jis apžvelgė lavonus, tabaluojančius ant 
artimiausio stulpo, ir suprato, jog mažiai iš Lado, tie links- 
muoliai, dabar smaginasi tenai, už kampo, surengę eilinę vie- 
šą egzekuciją. 

Nuostabu, - pagalvojo jis. - Tik gaila, kad tarp jų nėra 
Tonio Orlando ir Dono. Šitie akimoju suorganizuotų jiems 
“Pabelsk tris kartus" - numirti būtų lengviau. 

Edis smalsiai dirstelėjo į baltą akmeninį milžiną. Tokiu 
atstumu jau jautėsi malonus augalų aromatas. Nuo šio kva- 
po jam ėmė ašaroti akys, tačiau Edžiui jis vis vien patiko la- 
biau už salsvą cinamono dvelksmą, sklindantį nuo išdžiūvu- 
sių mumifikuotų lavonų. Ant plonų stiebelių karančios 
“barzdos" formavo kažką panašaus į augmenijos krioklius, 
pridengiančius visą eilę skliautuotų įėjimų į pastatą. Netikė- 
tai iš vieno “krioklio" išniro žmogiška figūra ir ėmė skubiai 
leistis jų link. Kai pirmasis išgąstis praėjo, Edis suprato, jog 
tai vaikas ir, sprendžiant iš ūgio, dar visai mažytis. Jis vilkė- 

jo keistus lordo Fauntlerojaus* stiliaus drabužius. Neįprastą 
kostiumą papildė marškiniai su nėriniuota gofruota apykak- 
le ir trumpos aksominės kelnytės. Kūdikio plaukuose mar- 
gavo juostelės. Edis vargais negalais įveikė troškimą paro- 
dyti “ožką": Eina ožka raguota mažų vaikelių badyti. U-tiu- 
tiu. 

- Ateikit čionai! - aukštu spigiu balsu šūktelėjo jiems 
vaikas. Jo plaukuose įsipainiojo keli žali ūgliai. Jis nesusto- 
damas nubraukė juos ranka. - Jie tenai aukoja Judrųjį! At- 
ėjo jo eilė keliauti į būgnų šalį! Eime, antraip pražiopsosi- 
te visą linksmumą, terauna jį dievai! 

Siuzaną, kaip ir Edį, baisiausiai apstulbino netikėtas 
kūdikio pasirodymas ir jo gana neįprasta išvaizda, bet, kai 
tasai pribėgo arčiau, ji pastebėjo dar vieną keistenybę: ža- 
lumynus, įstrigusius juostelėmis padabintuose plaukuose, 
jis kažin kodėl braukė tiktai viena ranka. Dešinę ranką vai- 
kas nuolat laikė už nugaros. 

Koksai jis mažas ir nerangus! - tarė sau Siuzana, o pas- 
kui jos sąmonėje tarytum įsijungė magnetofono įrašas ir su- 
skambo Rolando žodžiai, ištarti tilto pakraštyje, jiems ke- 
liaujant į šią pusę: Aš žinojau, kad gali nutikti kažkas pana- 
šaus... jeigu mes būtume pastebėję jį anksčiau, tą niekšą, 
kol dar buvome už jo sprogstamojo kiaušinio veikimo spin- 
dulio ribų... tikra tiesa, sekasi kaip skenduoliams! 

Ji nukreipė Rolando pistoletą į vaiką, kuris, liuoktelė- 
jęs nuo šaligatvio, skuodė tiesiai į juos. 

- Nė iš vietos! - suriko ji. - Nė iš vietos, kam sakau! 

- Siuze, kas tau? - apstulbo Edis. 

Siuzana jo tarytum neišgirdo. Tam tikra - labai realia 
- prasme Siuzana Dyn apskritai liovėsi egzistavusi: dabar 
vežimėlyje sėdėjo Deta Volker su karštligiškai degančiomis 
įtariomis akimis. 

- Nė iš vietos, arba aš šausiu! 

Matyt, mažasis lordas Fauntlerojus buvo kurčias, ka- 
* Amerikiečių rašytojos Frensės Elizos Bernet (1849-1924) romano 
vaikams “Mažasis lordas Fauntlerojus" veikėjas. 

dangi įspėjantis Siuzanos riksmas jo visiškai nepaveikė. 

- Greičiau! - džiūgaudamas klykė jis. - Antraip pražiop- 
sosite visą linksmumą! Judrusis tuojau... 

Jis ėmė lėtai traukti antrąją ranką iš už nugaros. Tiktai 
dabar Edis suvokė, kad tai joks vaikas, o išsigimęs nykštu- 
kas, senų seniausiai atsisveikinęs su vaikyste. O jo veido iš- 
raiška, kurią Edis iš pradžių palaikė linksmumu, iš tiesų te- 
buvo klaiki įniršio ir neapykantos kaukė. Jo skruostus ir kak- 
tą nusėjo pūvančios balkšvos opos, kurias Rolandas vadino 
“kekšės žiedais“. 

Siuzana taip ir nespėjo išvysti jo veido. Visas jos dėme- 
sys buvo sukauptas į dešiniąją išsigimėlio ranką su joje su- 
gniaužtu blausiai žaliu rutuliu. Ji pamatė viską, ko reikėjo. 
To pakako. Nugriaudėjo šūvis. Nykštuką švystelėjo atgal. Jis 
žnektelėjo ant šaligatvio. Iš mažutėlaitės jo burnos išsiveržė 
veriantis riksmas - skausmo ir įtūžio klyksmas. Granata iš- 
krito iš suglebusios rankos ir nusirito atgal link tos pačios ar- 
kos, iš kurios prieš minutėlę pasirodė “mažylis". 

Deta pradingo, kaip sapnas. Siuzana pasibaisėjusi ir pa- 
sibjaurėjusi nukreipė žvilgsnį nuo rūkstančio revolverio į 
mažą figūrėlę, išsipleikusią ant šaligatvio. 

- O, Viešpatie! Aš jį nušoviau! Edi, aš jį nušoviau! 

- Mirtis... žiliams! 

Mažasis lordas Fauntlerojus pamėgino išrėkti šiuos žo- 
džius iššaukiančiu, įžūliu tonu, tačiau užspringo krauju, 
kliūstelėjusiu iš burnos ir užliejusiu nedaugelį daugmaž šva- 
rių jo kadaise baltų marškinių vietų. Kažkur viduje, veikiau- 
siai vidiniame laukiniais vynuogienojais apžėlusio marmuri- 
nio pastato kieme, nugriaudėjo prislopintas sprogimo griaus- 
mas, ir gauruotas vešlios augmenijos kilimas susiūbavo, iš- 
sipūsdamas it vėliava vėjyje. Iš arkų padvelkė dūmais - du- 
sinančiais, aitriais. Edis puolė prie Siuzanos, pridengdamas 
ją savo kūnu. Cementinių skeveldrų - laimei, nedidelių - kru- 
ša pasipylė jam ant nugaros ir pakaušio. Kairėje kažkas drėg- 
nai ir nemaloniai čiaukštelėjo. Jis mažumėlę pramerkė akis 
ir, dirstelėjęs ta kryptimi, išvydo mažojo Fauntlerojaus gal- 

vą, kuri nusirito į griovį ir tenai sustojo. Nykštuko akys liko 
atmerktos, burna taip ir sustingo iššiepta bei persikreipusi. 

Dabar jie išgirdo kitus balsus: kažkas klykė, kažkas 
spiegė, kažkas urzgė iš pykčio. Edis skubiai atšoko nuo 
Siuzanos vežimėlio - šis susiūbavo, atsistojo ant vieno ra- 
to, bet vis dėlto, laimei, neapvirto - ir žvilgtelėjo į arką, iš 
kurios pasirodė nykštukas. Iš ten jau bėgo žmonės: kažkas 
iš už pastato kampo, kažkas iš vynuogienojais apraizgytų 
arkų. Įvairaus plauko minia, gal dvidešimt žmonių. Vyrai ir 
moterys, materializavęsi iš dūmų po granatos sprogimo, tar- 
si kažkokios piktos dvasios. Beveik visų galvos buvo apriš- 
tos žydromis skepetomis, ir visi rankose laikė ginklus: ga- 
na apgailėtiną ir margą aprūdijusių kardų rinkinį, akivaiz- 
džiai bukus peilius bei suskeldėjusius vėzdus. Vienas vyriš- 
kis karingai mosavo plaktuku. Mažiai, - pagalvojo Edis. - 
Mes nutraukėme linksmą jų vakarėlį, ir, regis, jie labai nu- 
siminė. 

Išvydę stumiamame krėsle sėdinčią Siuzaną ir ant vie- 
no kelio greta vežimėlio priklaupusį Edį, mėlynraiščiai pra- 
pliupo pašėlusiais klyksmais: Mirtis žiliams! Nudėti juos 
abu! Jie pražudė Puošnųjį, tenubaudžia juos Dievas! Vy- 
riškis, mažumą išsiveržęs į priekį, apsisiautęs kažkokiu si- 
jonu, panašiu į tuos, kuriuos dėvi škotų kariai, mosavo 
abordažiniu kardu. Jis apsuko ginklą virš galvos (vos nenu- 
rėždamas makaulės greta stovinčiai storai tetulei, kuri spėjo 
laiku pritūpti) ir puolė prie Edžio bei Siuzanos. Minia džiu- 
giai suklykė ir leidosi jam įkandin. 

Apniukusios vėjuotos dienos tylą perplėšė šūvio 
griausmas, ir viršutinė sijoną dėvinčio mažiaus galvos da- 
lis ištiško į gabalus. Pilkas storosios tetulės, kuriai “škotas" 
vos nenurėžė galvos, veidas “pražydo" purpuriniu punkty- 
ru, ir ji persigandusi slopiai riktelėjo. Likusieji įsibėgėję 
pralėkė pro šalį plačiai atmerktomis, nieko nereginčiomis 
akimis, pašėlusiai klykaudami ir nepastebėdami nei storu- 
lės spiegimo, nei lavono. 

- Edi! - suriko Siuzana ir iššovė dar kartą. Vyriškis su 


126 


šilku puošta kepuraite ir kelius siekiančiais batais susmuko 
ant grindinio. 

Edis siektelėjo “Riugerio", ir menką košmarišką akimir- 
ką jam pasivaideno, kad pistoletas pamestas. Ginklo ranke- 
na - nutinka ir šitaip! - užsikabino už kelnių diržo. Jis kyš- 
telėjo ranką už juostos ir trūktelėjo iš visų jėgų. Nelemtas 
daiktas įstrigo. Taikiklis vamzdžio gale užsikabino už apa- 
tinių. : 

Siuzana iššovė tris kartus iš eilės. Visos trys kulkos pa- 
taikė į tikslą, bet tai nesustabdė įsisiautėjusių mažių. 

- Edi, kur tu? Padėk man! 

Edis trūktelėjęs perplėšė kelnes, jausdamasis apgailėti- 
na supermeno kopija, ir galų gale sugebėjo ištraukti “Riuge- 
rį". Kairiuoju delnu jis numušė saugiklio svertelį ir, alkūne 
įsirėmęs į šlaunį truputį aukščiau kelio, atidengė ugnį. Jis jau 
apie nieką negalvojo. Tiesą sakant, galvoti nė nereikėjo - ir 
taikytis taip pat. Rolandas kartą jiems sakė, kad kautynėse 
šaulio rankos veikia tarytum pačios savaime, nepriklausomai 
nuo jo, ir dabar Edis tuo įsitikino. Beje, tokiu atstumu net- 
gi aklam būtų nelengva prašauti pro šalį. Po Siuzanos šūvių 
mažių skaičius sumažėjo iki penkiolikos. Edis “praūžė" per 
likusius, tarsi uraganas per rugių lauką, mažiau nei per dvi 
sekundes patiesdamas keturis. 

Dabar solidari jų minia, suvienyta beprotiško ir ugnin- 
go troškimo, pamažu ėmė skaidytis. Plaktuku mosavęs vyriš- 
kis netikėtai švystelėjo savo ginklą ir leidosi bėgti, juokingai 
pasišokinėdamas ant artrito išsukiotų kojų. Jo pavyzdžiu pa- 
sekė dar du. Likusieji neryžtingai sustojo. 

- Pirmyn, velniai jus rautų! - suurzgė sąlyginai jaunas 
vyriškis. Žydras šalikas buvo pariškas ant jo kaklo, tarsi žo- 
kėjaus kaklaskarė. Ant plikos jo makaulės už ausų styrojo du 
apgailėtini susivėlusių rudų plaukų kuokštai. Siuzana nu- 
sprendė, kad jis panašus į klouną Klarabelį; Edžiui jis kaž- 
kodėl priminė Ronaldą Makdonaldą; ir abu išsyk pastebėjo, 
kad tai rimtas priešininkas. Plikasis “žokėjus" paleido į juos 
sunkią, akivaizdžiai savadarbę ietį, kuri savo “karjerą" vei- 

kiausiai pradėjo kaip stalo koja. Nieko nekliudžiusi, ji tren- 
kėsi į grindinį Edžio ir Siuzanos dešinėje. - Pirmyn, pasa- 
kiau! Mes susidorosime su jais, jeigu smogsime visi drau- 
ge... 

- Atleisk, drauguži, - sumurmėjo Edis 1r iššovė, taiky- 
damas į krūtinę. 

Klarabelis-Ronaldas atsilošė, ranka ant krūtinės su- 
gniauždamas marškinius ir spoksodamas į Edį plačiai at- 
merktomis akimis, kuriose galėjai įskaityti vienintelę, iki 
skausmo aiškią mintį: šitaip neturėjo nutikti. Ranka nukri- 
to, bejėgiškai nukardama palei šoną. Iš burnos trykštelėjo 
kraujo srovelė, stačiai neįtikėtinai ryški pilkame apniuku- 
sios dienos švytėjime. Mažiai - nedaugelis išlikusiųjų - ty- 
lėdami žiūrėjo, kaip jis svyruodamas suklupo ant kelių. 
Vienas iš jų žengtelėjo į šalį, ketindamas dingti. 

- Nė velnio, - pratarė Edis. - Pasilik, kur esi, mano 
sprunkantis drauge, antraip turėsi galimybę kaip reikiant ap- 
žiūrėti tą laukymę, kurioje nutrūksta tavojo gyvenimo ke- 
lias. - Jis pakėlė balsą. - Nagi, berniukai ir mergaitės, mes- 
kite viską, ką turite rankose! Viską! Ir skubiai! Tučtuojau! 

- Tu... - sukuždėjo mirštantysis. - Tu... šaulys? 

- Taip. - Edis niauriai apžvelgė pritilusius mažius. 

- Meldžiu tave... atleisti, - iškvėpė plikasis kariūnas ir 
parkrito veidu į žemę. 

- Šauliai? - bukai perklausė kažkas iš minios. Balse 
skambėjo neslepiama baimė. Ir supratimas. 

- Nors tu ir kvailas, bet, kaip matau, ne kurčias, - pra- 
tarė Siuzana, - o tai jau šis tas. - Ji mostelėjo revolveriu, ku- 
riame (Edis žinojo tiksliai) nebeliko nė vieno šovinio. Ir, 
beje, kiek gi jų liko jo “Riugeryje"? Tik dabar jis suvokė, 
jog nė nenutuokia, kiek apskritai šovinių telpa šio pistole- 
to apkaboje. Kaip galima būti tokiu idiotu... beje, negi jis 
galvojo, kad jiems teks susidurti su panašiais pavojais? Ne, 
jam net negalėjo šauti į galvą... - Jūs girdėjote, ką jis pasa- 
kė, vaikinai? Nagi, meskit savo žaislelius. Atostogos baigė- 
si. 

Jie vienas po kito pakluso. Moteris, ant kurios veido da- 
bar džiūvo misterio Kardas-ir-Sijonas kraujas - gera pinta 
kraujo, - neryžtingai pratarė: 

- Jums nereikėjo žudyti Vinstono; misis... šiandien jo 
gimtadienis... buvo. 

- Štai ir būtų verčiau sėdėjęs namuose ir kramsnojęs 
šventinį tortuką, - atsakė Edis. Įvertinus situaciją, kuriai la- 
biausiai tiko įvertinimas “kliedesys", nei moters replika, nei 
jo atsakymas jam nepasirodė nei keisti, nei netinkami. Gry- 
nas siurrealizmas. 

Tarp likusių mažių buvo dar viena moteriškos lyties at- 
stovė - liesa būtybė šviesiais, kuokštais slenkančiais plau- 
kais, tarsi ji sirgtų dedervine. Edis pastebėjo, kaip moteris 
pamažėle, žingsnelis po žingsnelio, ėmė sėlinti link mirusio 
nykštuko - ir link potencialiai saugios žalumos, slepiančios 
įėjimą į arką, - ir įkalė kulką į suskeldėjusį cementą jai po 
kojomis. Jis ir pats tiksliai nežinojo, ko jam iš jos reikia, sta- 
čiai nesinorėjo, kad vienas blogas pavyzdys užkrėstų liku- 
sius. Be to, jis bijojo savo paties rankų - ar maža ką jos ims 
daryti, jei visa ši liguista niūri liaudis pamėgins nusiplauti. 
Kad ir ką jis galvojo apie visus tuos šaulių reikalus, jo ran- 
koms, kaip paaiškėjo, šis užsiėmimas patiko. 

- Nejudėk iš vietos, gražuole. Mums draugiškų karinių 
pajėgų karininkas užtikrins tavo saugumą. - Jis dirstelėjo į 
Siuzaną. Šiosios veidas papilkėjo, ir tai privertė Edį sunerim- 
ti. - Kaip laikaisi, Siuze? Gerai? - tyliai paklausė jis. 

- Normaliai. 

- Tu gi nekrisi apalpusi, tiesa? Kadangi... 

- Ne. - Ji pakėlė akis, tamsias it prieblandoje skendintys 
urvai. - Tiesiog anksčiau aš niekada į nieką nešaudžiau... 
aišku? 

Ką gi, pratinkis, - vos nepasakė jisai, bet prikando lie- 
žuvį ir vėl kreivai dėbtelėjo į penketą išlikusiųjų. Šie spok- 
sojo į jį ir Siuzaną, o jų akys atrodė kupinos buko išgąsčio, 
kuris, ką ir besakyti, buvo neapsakomai tolimas tikrajai bai- 
mei. 

Velniai rautų, taigi jie senų seniausiai pamiršo, kas tai 
yra baimė, - tarė sau Edis. - Kaip ir džiaugsmas, liūdesys 
ar meilė... man regis, jie apskritai nebemoka jausti. Jie 
pernelyg ilgai gyvena šioje pražūtingoje vietoje. 

Ir tuomet jis prisiminė juoką, susijaudinimo šūksnius, 
aplodismentus... Ką gi, vadinasi, buvo vienas dalykas, ku- 
ris priversdavo judėti sustingusius jų variklius, - kai kas, 
galintis pažadinti juose šiokius tokius, tegul ir iškreiptus, 
jausmus. Judrusis būtų galėjęs tai patvirtinti. 

- Kas čia pas jus vyriausias? - paklausė Edis, įdėmiai 
stebėdamas sankryžą už jų nugarų - jei kartais tie, kurie pa- 
bėgo, persigalvotų ir sumanytų dar kartą suvaidinti narsuo- 
lius. Kol kas jis nematė ir negirdėjo nieko įtartina. Regis, 
visi likusieji nusprendė palikti šį penketą likimo valiai. 

Jie neryžtingai susižvalgė, ir galų gale prabilo moteris 
su krauju išterliotu veidu: 

- Buvo Judrusis, bet kai šį kartą sugriaudėjo dieviškieji 
būgnai, jis ištraukė burtą, ir mes leidome jam pasišokti. Po 
jo, ko gero, sektų Vinstonas, bet jūs nudėjote jį iš savo pra- 
keiktų pistoletų. Taip, taip, nudėjote. - Ji tyčia delnu nu- 
braukė nuo skruosto kraują, pažvelgė į savo ranką ir vėl 
įsmeigė niaurų žvilgsnį į Edį. 4 

- O ką, tavo manymu, ketino man padaryti Vinstonas, 
švysteldamas savo išskaptuotą ietį? - pasmalsavo Edis. Jam 
buvo labai nemalonu, kad ta storoji tetulė privertė jį pasi- 
justi kaltu. - Palyginti šukuoseną? 

- Ir Frankliną Puošnųjį nudėjote taip pat, - niūriai būg- 
nijo storulė. - O kas jūs tokie apskritai? Arba žiliai, o tai jau 
savaime blogai, arba porelė prakeiktų svetimšalių, kas dar 
blogiau. Kiek gi mūsų, mažių, liko Šiauriniame mieste? Kas 
mus apgins? Topsis? Taip, Topsis galėtų... Topsis Jūrinin- 
kas... tačiau jo su mumis nėra, tiesa? Jis sėdo į savo valtį 
ir nuplaukė upe... taip, būtent šitaip jis ir padarė, ir tekrenta 
ant jo Viešpaties rūstybė, aš jums pasakysiu! 

Siuzana jau nebesiklausė žodžių. Jos mintys 1t užbur- 
tos nuolat grįždavo prie vienos frazės, kurią ankstėliau 1š- 

tarė storoji moteris: Burtą ištraukė Judrusis, ir mes leidome 
jam pasišokti. Seniai, dar koledže, ji perskaitė Šerlės Džek- 
son apsakymą “ Loterija". Tie žmonės - išsigimę tikrųjų ma- 
žių ainiai - buvo tikras košmariškos Džekson fantazijos įsi- 
kūnijimas. Nenuostabu, kad jie jau nebesugeba patirti jokių 
stiprių jausmų. O kas sugebėtų, žinodamas, kad jam teks da- 
lyvauti tame siaubingame burtų traukime, ir ne kartą per me- 
tus, kaip apsakyme, o du tris kartus per dieną? 

- Bet kodėl gi? - paklausė ji krauju apsitaškiusios mo- 
ters. Jos siaubo persmelktas balsas skambėjo kimiai ir dus- 
liai. - Kam jums visa tai? 

Storulė įsistebeilijo į Siuzaną, kaip į beviltišką idiotę. 

- Kam? Ogi tam, kad vaiduokliai, gyvenantys mašinose, 
neapsėstų mirusiųjų kūnų - mažių ar žilių, vis vien - ir ne- 
pasiųstų jų per skyles žemėje į viršų, kad pastarieji mus su- 
rytų. Tai žino kiekvienas kvailys. 

- Nėra jokių vaiduoklių, - pamėginti paprotinti ją Siuza- 
na, bet netgi pati suprato, kad jos žodžiai stačiai beprasmiški. 
Čia vaiduokliai egzistuoja, egzistuoja. Šiame pasaulyje jie 
visur. Ir vis dėlto ji tęsė: - Tratėjimas, kurį jūs vadinate die- 
viškaisiais būgnais, viso labo tik magnetofono įrašas. Papras- 
čiausiai kažkur užstrigo juostelė, štai ir viskas. - Tuomet Siu- 
zanai dingtelėjo nauja mintis, ir ji pridūrė: - O gal žiliai ši- 
tai daro tyčia... jūs niekada nesusimąstėte? Jie gyvena kitoje 
miesto dalyje, juk taip? Ir po žeme taip pat? Jie visuomet 
stengėsi jus išgyvendinti. Galbūt jie surado būdą, kaip pri- 
versti jus atlikti už juos visą juodą darbą. 

Krauju apsitaškiusi moteris stovėjo greta pagyvenusio 
pono su katiliuku - ko gero, pačiu seniausiu pasaulyje - ir iš- 
blukusiomis chaki spalvos kelnėmis. Jis žengė į priekį ir pra- 
bilo taip pabrėžtinai mandagiai, kad gili jo panieka svetimie- 
siems įgavo durklo su aštriais it skustuvais ašmenimis savy- 
bę: 

- Jūs klystate, ponia šaule. Čia, po Ladu, mašinų nesu- 
skaičiuosi, ir visose gyvena vaiduokliai... demonai-dvasios, 
nešančios mirtingiesiems vien tik blogį. Tie demonai-dvasios 

netgi labai sugeba pakelti negyvėlius.... O negyvėlių pas 
mus, Lade, pakanka. 

- Paklausykit, - susierzinęs įsiterpė Edis. - O ar jūs pats 
nors kartą matėte tuos zombius, a, Dživzai*? Ar juos ap- 
skritai kas nors matė? 

Dživzas perkreipė lūpas ir nieko nepasakė - jo pašaipa 
bylojo pati už save. Ko gi dar galima tikėtis iš kažkokių pa- 
mišusių svetimšalių, kurie, užuot ieškoję supratimo, ima 
pleškinti iš revolverių? 

Edis nusprendė, kad visų geriausia būtų nutraukti šią 
beprasmišką diskusiją. Jis vis vien niekam tikęs pamoksli- 
ninkas. Edis mostelėjo savo “Riugeriu" prieš krauju apsitaš- 
kiusios moters nosį. 

- Tu ir tas tavo draugužis... kuris primena anglų ka- 
merdinerį išeiginę dieną... nuvesite mus į stotį, o po to mes 
su jumis švelniai atsisveikinsim, ir, prisipažinsiu jums atvi- 
rai, tuo mano darbo diena, kad ją kur, baigsis. 

- Stotį? - perklausė pagyvenęs vyriškis, primenantis 
Dživzą. - O kas tai yra - “stotis"? 

- Lopšys, - patikslino Siuzana. - Nuvesite mus pas 
Bleiną. | 

Paskutinioji frazė vis dėlto pakirto Dživzą: paniekina- 
ma gyvenimo patirties užgrūdinto žmogaus išraiška virto 
tikru siaubu. 

- Tenai negalima! - kone suriko jis. - Lopšys - uždraus- 
ta zona, o Bleinas - pats pavojingiausias iš visų Lado šmėk- 
lų. 

Uždrausta zona? - pagalvojo Edis. - Nuostabu. Jei tai 
tiesa, mums bent jau nebeskaudės galvos dėl jūsų, priekvai- 
šiai. Be to, jam buvo malonu sužinoti, kad Bleinas vis dėlto 
egzistuoja... šiaip ar taip, patys mažiai tuo tiki. 

Likusieji žvelgė į Edį ir Siuzaną visiškai nesusigaudy- 
dami: tikriausiai šitaip naujai atverstų fanatikų krikščionių 
* Liokajus Dživzas - vienas iš pagrindinių anglų rašytojo humoristo 
Pelemo Grenvilo Vudhauso (1881-1975) romanų bei apsakymų vei- 
kėjų. 

minia būtų spoksojusi į mitrius prekeivius, pasiūliusius jiems 
išsinuomoti Sandoros Skrynią ir paversti ją viešu tualetu. 

Edis kilstelėjo “Riugerį", nusitaikydamas tiksliai į Dživ- 
zo kaktą. 

- Mums reikia būtent tenai, - tarė jis. - Mes einame. Ir 
jeigu tu iš tiesų nenori susitikti su savo protėviais tiesiog da- 
bar, tai verčiau liaukis inkštęs ir nuvesk mus, kur tau pasa- 
kyta. 

Dživzas ir krauju aptaškyta moteris neramiai susižvalgė, 
bet kai “kamerdineris" vėl atsigręžė į Siuzaną ir Edį, jo vei- 
das buvo griežtas ir labai ryžtingas. 

- Geriau jūs mus sušaudykit, - niauriai pratarė jis. - Mes 
verčiau mirsim, nei eisim tenai. 

- Taigi jūs tik pasižiūrėkite į save, vaikinai: saujelė 
kuoktelėjusių priekvaišių su merdinčiomis smegenimis! - 
įsiuto Siuzana. - Niekas nemirs! Niekas! Kuriems galams 
mirti?! Tiesiog jūs mus palydėsite, ir viskas! Vardan visų 
šventų! 

- Bet, ponia, - rimtu tonu prabilo storulė, - ar mirti, ar 
įeiti į Lopšį pas Bleiną - juk tas pats. Nes Bleinas miega, ir 
tas, kas jį pažadins, labai brangiai už tai sumokės. 

- Na, pakaks, gražuole. - Edžio kantrybė jau taip pat bai- 
gė išsekti. - Negi galima pajusti kavos kvapą, įkišus nosį į 
subinę? 

- Aš nelabai jus supratau, - keistai didingai (ir iš kur tik 
ėmėsi toji didybė?) pratarė storulė. 

- Noriu pasakyti, kad jūs galite pasirinkti: surizikuoti už- 
sitraukti Bleino rūstybę ir nuvesti mus į Lopšį, arba pasilikti 
čia ir jau užtikrintai patirti Edžio įniršį. Beje, visai nebūtina 
žudyti žmogų išsyk - nurėžei makaulę, ir tvarkelė, viskas ty- 
ku ramu. Galima sušaudyti ir po gabalėlį, o aš dabar būtent 
taip ir nusiteikęs. Man siaubingai nepatinka jūsų miesteliūkš- 
tis, ir diena buvo sušikta... muzika monotoniška, įrašas už- 
sikirto, visi gyventojai serga chroniška arba aštria psichoze 
ir protiniu nepilnavertiškumu, o pats pirmas vaikinas, kurį 
čia sutikome, švystelėjo į mus granatą ir pagrobė mūsų drau- 

gą. Tai ką gi jūs man pasakysit? 

- O ko jums pas Bleiną? - paklausė vienas iš penkių li- 
kusių mažių. - Jis jau seniai nebekruta savo Lopšyje... jau 
daugelį metų. Jis netgi liovėsi plepėti savo skirtingais bal- 
sais ir juoktis. 

Plepėti skirtingais balsais ir juoktis? - Edis nesuprato. 
Jis dirstelėjo į Siuzaną. Galbūt ji ką nors nutuokia? Bet 
mergina tik gūžtelėjo pečiais. 

- Paskutinis pas Bleiną ėjo Ardis, - pranešė krauju ap- 
sitaškiusi moteris. 

Dživzas niauriai linktelėjo: 

- Ardis visuomet pasigėręs netekdavo proto. Bleinas 
jam uždavė kažkokį klausimą. Aš jį girdėjau, tik nesupra- 
tau, apie ką kalba... kažkas apie varnų motiną, beje, neži- 
nau... ir kai Ardis nesugebėjo atsakyti, Bleinas supleškino 
jį žydra ugnimi. 

- Elektra? - pasitikslino Edis. 

Dživzas ir krauju apsitaškiusi moteris draugiškai link- 
telėjo. 

- Aha, - patvirtino moteris, - ta pačia. Elektra. Šitaip ją 
vadino senaisiais laikais. Šitą aš žinau. 

- Jums visiškai nebūtina užeiti į Lopšį, - netikėtai pa- 
siūlė Siuzana. - Paprasčiausiai nuveskite mus kur nors, iš 
kur galima jį matyti. O toliau mes nueisime patys. 

Moteris nepatikliai dėbtelėjo į juos. Paskui Dživzas pa- 
lenkė storulės galvą į save ir ėmė kažką kuždėti šiai į ausį. 
Trys likę mažiai stovėjo truputėlį atokiau, išsirikiavę nely- 
gia linija ir žvelgdami į Edį su Siuzana nereginčiomis aki- 
mis, tarytum žmonės, dar neatsitokėję po masinio oro ant- 
skrydžio. 

Galų gale moteris apsidairė. 

- Gerai, mes nuvesime jus prie Lopšio, ir galėsite neš- 
dintis velniop. 

- Aš irgi taip manau, - pritarė jai Edis. - Tu ir Dživzas, 
judu eisite su mumis. Likusieji laisvi. - Jis perliejo juos niū- 
riu žvilgsniu. - Tik turėkit omeny: bent viena iš pasalų 

švystelta ietis, bent viena strėlė ar plyta - ir šitie du tučtuo- 
jau mirs. - Jo grasinimas nuskambėjo taip silpnai ir taip be- 
prasmiškai, kad Edis tučtuojau pasigailėjo savo žodžių. Negi 
tokius prietrankas jaudina šitos porelės ar kurio kito atskirai 
paimto “artimojo" likimas, jeigu jie kiekvieną dieną du ar 
tris išsiunčia į kitą pasaulį. Et, tiek to, - pagalvojo jis, žvelg- 
damas įkandin tolstančių mažių, kurie skuodė šalin nesižval- 
gydami, - dabar jau per vėlu. Galvoti reikėjo anksčiau. 

- Eime, - tarstelėjo moteris. - Norėtųsi kuo greičiau jū- 
sų atsikratyti. 

- Mums irgi, - atsiliepė Edis. 

Bet moteris, prieš leisdamasi į kelią, padarė vieną daly- 
ką, truputį suminkštinusį Edžio širdį: ji atsiklaupė ant kelių, 
nubraukė plaukus nuo vyriškio su “škotiškų sijonėliu“ vei- 
do ir pabučiavo purviną jo skruostą. 

- Sudie, Vinstonai, - sukuždėjo ji. - Palauk manęs tenai, 
kur išsiskiria medžiai, o vanduo saldus. Palauk, aš ateisiu pas 
tave. Būtinai, kaip aušra gena tamsą į vakarus. 

- Aš nenorėjau jo žudyti, - ūmai pratarė Siuzana. - No- 
riu, kad tu tai žinotum. Bet man nesinorėjo mirti pačiai. 

- Taip. - Į Siuzaną atgręžtas veidas buvo griežtas ir ste- 
bėtinai ramus. Moters akys liko sausos. - Bet jei ketinate už- 
eiti pas Bleiną, jūs vis vien mirsite. Ir veikiausiai mirsite 
taip, kad dar pavydėsite Vinstonui, vargšeliui. Jis žiaurus, ta- 
sai Bleinas. Pats Žiauriausias iš visų piktų dvasių šioje žiau- 
rioje ir blogio kupinoje vietoje. 

- Eime, Mode, - Dživzas padėjo jai atsistoti. 

- Taip. Reikia viską užbaigti. - Ji dėbtelėjo į Siuzaną ir 
Edį. Jos žvilgsnis buvo kupinas ryžto, bet ir sutrikimo taip 
pat. - Tebus prakeiktos mano akys už tai, kad jos Žiūrėjo į 
jus. Ir tebus prakeikti jūsų revolveriai, nes visos mūsų bėdos 
per juos. 

Ir, esant šitokiam santykiui, - pagalvojo Siuzana, - jūsų 
bėdos, sesyt, nesibaigs nė po tūkstančio metų. 

Modė skubiai nužingsniavo Vėžlio gatve. Dživzas pėdi- 
no greta jos. Edis, kuriam teko stumti Siuzanos vežimėlį, vos 

spėjo paskui juos. Netrukus jis ėmė dusti. Aukšti pastatai su 
raižytomis arkomis užleido vietą vynuogienojais apžėlu- 
siems statiniams, išmėtytiems plačiose, jau seniai niekieno 
tingas ir brangus rajonas. Bendrame fone ypač išsiskyrė vie- 
nas pastatas: išoriškai nesudėtingas kubo formos statinys iš 
baltų akmeninių plokščių ir su kolonų eile, prilaikančia ky- 
bantį stogą. Edis vėl prisiminė filmus apie gladiatorius, ku- 
rie jam taip patiko vaikystėje. Siuzana, gavusi geresnį kla- 
sikinį išsilavinimą, prisiminė Partenoną. Abu išsyk pastebė- 
jo stulbinantį akmeninį bestiariumą - Lokį ir Vėžlį, Žuvį ir 
Žiurkę, Žirgą ir Šunį, skulptūrines figūrėles, išsirikiavusias 
stogo pakraštyje po dvi virš kiekvienos kolonos, - ir supra- 
to, jog galų gale atėjo, kur reikia. 

Visą kelią jų neapleido nemalonus jausmas, kad juos 
stebi galybė akių - akių, kupinų neapykantos ir drauge pa- 
garbios baimės, - ir dabar jis tik sustiprėjo. Virš miesto pra- 
sidėjo audra. Pirmasis griaustinis nudundėjo tuomet, kai 
Edis ir Siuzana pastebėjo vienbėgį: kaip ir audra, jis įsiver- 
žė į miestą iš pietų, susiliejo su Vėžlio gatve ir vedė tiesiai 
į Lado Lopšį. O kai jie priėjo arčiau, seni išdžiūvę kūnai ant 
stulpų abipus prospekto pradėjo virpėti ir šokti vėjo gūsiuo- 
se. 

Jie bėgo dar ilgai ilgai, dievažin kiek (Džeikas jau nie- 
ko nebesuvokė; jis tesugebėjo pastebėti, kad nutilo būgnai), 
o paskui Gašeris ir vėl sustabdė jį staigiu trūktelėjimu. Šį 
kartą Džeikas pajėgė išsilaikyti ant kojų. Jam atsivėrė ant- 
rasis kvėpavimas. Gašeris, tas senas griuvena, jautėsi pras- 
čiau. 

- Uf! Mano senasis siurblys ima gesti, saldainiuk. 

- Prasti popieriai, - abejingai atsiliepė Džeikas ir nu- 

skriejo atatupstas. Gašeris iš visų jėgų kirto jam per skruostą. 

- Na, taip, tu nė ašaros nenubrauksi, jei aš čia nusibaig- 
siu. Žinau, kaipgi! Tik tu nesitikėk, mano jaunasis drauge... 
senis Gašeris jau daugelį palydėjo ir dar daugelį palydės, ir 
aš ne tam užgimiau pasaulyje, kad pakratyčiau kanopas po 
tokio, kaip tu, saldžioji uogele, kojomis. 

Džeikas abejingai išklausė visus tuos kliedesius. Minty- 
se jis tvirtai nusprendė, kad Gašeris iškeliaus pas savo pro- 
tėvius jau šiandien. Jis pats asmeniškai tuo pasirūpins. Gal- 
būt Gašeris drauge nusitemps ir jį, bet Džeikui jau buvo vis 
vien. Jis nusišluostė kraują nuo pramuštos lūpos ir įsmeigė 
mąslų žvilgsnį į savo išterliotą delną, nesiliaudamas stebėtis, 
kaip greit troškimas žudyti užvaldo žmogaus širdį. 

Gašeris pastebėjo, kad Džeikas apžiūrinėja savo kruvi- 

- Ką, teka syvai? Štai šitaip. Ir čia dar ne paskutinieji sy- 
vai, kuriuos tavo senasis draugas Gašeris išsunks iš tavo 
liekno jauno medelio, kol įkrės jam proto. O proto jis įkrės, 
gali būti tikras. - Jis mostelėjo žemyn, į švarplėtą grindinį. 
Žvilgsniu pasekęs Gašerio pirštą, Džeikas pastebėjo surūdi- 
jusį liuko dangtį, pridengiantį įėjimą į požeminę šachtą. Ant 
jos matėsi gamyklinis ženklas, kurį berniukas ne taip seniai 
jau kažkur matė: LAMERKO LIEJYKLA. 

- Tenai šone yra rankena, - pranešė jam Gašeris. - Ma- 
tai? Štai tuo dabar ir užsiimk: pakelk dangtį. Ir gyviau. Gal- 
būt tuomet šviesiosios Tik-Tako akys išvys tave su visais 
dantimis. 

Džeikas be žodžių stvėrė rankeną ir trūktelėjo. Pakanka- 
mai stipriai, tačiau vis dėlto ne iš visų jėgų. Siaurų gatvelių 
ir skersgatvių labirintas, kuriuo jį ginė Gašeris, būtų galėjęs 
įstumti į neviltį kiekvieną, tačiau čia, viršuje, buvo bent jau 
šviesu. Džeikas nežinojo, kas jų laukia požemyje po miestu, 
kur neperžvelgiama tamsa užbraukia ne tik pabėgimo gali- 
mybę, bet netgi svajones apie jį... ir jis nesiskubino išsiaiš- 
kinti. Šiaip ar taip, tol, kol jo neprivers konkrečiai. 

Tačiau Gašeris greitai sudėliojo viską į vietas. 

- Jis pernelyg sunkus... - pradėjo Džeikas, tačiau už- 
baigti nespėjo, nes “piratas" stvėrė jį už gerklės ir atplėšė 
nuo žemės, tad jų veidai atsidūrė viename lygyje. Po ilgo 
bėgimo užkampiais Gašerio skruostai mažumą paraudo ir 
sudrėko nuo prakaito, o opos, ėdančios kūną, įgavo pasi- 
šlykštėtiną gelsvai purpurinį atspalvį. Atviros žaizdos tary- 
tum alsavo, tolygiais pliūpsniais išstumdamos užkrėstos 
mėsos gabalėlius ir kraujo krešulius. Džeikas dar spėjo 
užuosti jo dvokų kvapą, o paskui Gašeris suspaudė jam ger- 
klę, ir kvėpuoti nebeliko kuo. 

- Paklausyk, bjaurybe. Ir klausyk įdėmiai, kadangi aš 
perspėju tave paskutinį kartą. Dabar tu pakelsi tą suknistą 
gelžgalį, antraip aš šita pačia ranka išplėšiu tau liežuvį. Ir 
gali kandžioti mane, kiek tik širdis geidžia, į sveikatą, nes 
skaudulys jau mano kraujyje, ir nepraeis nė savaitė, kai ant 
tavo švelnaus snukelio prašmatniai pražys pirmieji žiedeliai 
- jeigu, Žinoma, tu tiek išgyvensi. Ar gerai mane supratai? 

Džeikas beviltiškai linktelėjo galvą. Gašerio veidas iš- 
sišiepė jau pilkose tirštėjančios miglos klostėse, o jo balsas 
ataidėjo tarytum iš kažin kur toli. 

- Štai ir šaunumėlis. - Gašeris nusviedė Džeiką šalin. 
Suglebęs berniuko kūnas žnektelėjo ant grindinio greta liu- 
ko; jis godžiai gaudė orą ir žiaukčiojo, tarytum vemdamas. 
Galų gale jam pavyko įkvėpti - oras švilpdamas įsiveržė į 
plaučius, nutvilkydamas juos skysta ugnimi. Džeikas išspjo- 
vė kruvinų seilių gniutulą. Dabar jam iš tiesų pasidarė blo- 
ga. 

- Nagi, nukelk dangtį, mano širdies džiaugsme, ir dau- 
giau dėl to nebesibarkim. 

Džeikas nušliaužė prie liuko dangčio, sugniaužė ranke- 
ną ir šį kartą trūktelėjo ją iš visų jėgų. Pirmą - košmarišką 
- akimirką jam pasirodė, kad jis vis vien nepajėgs jo pakelti. 
Bet paskui jis gyvai įsivaizdavo, kaip Gašerio ranka lenda 
jam į gerklę ir čiumpa liežuvį... ši perspektyva suteikė ber- 
niukui jėgų. Juosmenyje kažkas trekštelėjo, visą nugaros 
apačią persmelkė bukas skausmas, bet apvalus dangtis, 

girgždėdamas per akmenis, lėtai nuslinko į šalį, ir po juo at- 
sivėrė plonytis tamsos pjautuvas. 

- Puiku, mano zuikuti, puiku! - drąsino jį Gašeris. - Na, 
stačiai mažas mulas! Nagi, trauk - nepasiduok, nesustok pu- 
siaukelėje! 

Kai pjautuvėlis pasidarė pusės mėnulio dydžio, o nugara 
iš skausmo virto baltai įkaitusio metalo gabalu, Gašeris spyrė 
jam į užpakalį, ir Džeikas išsitiesė ant grindinio. 

- Nuostabu! - reziumavo Gašeris, dirstelėjęs į tamsą. - O 
dabar, mano saule, skubiai lipk žemyn. Tenai šone yra kopė- 
čios. Tik, žiūrėk, nenukrisk... pakopos ten slidžios, seniai 
apžėlusios samanom... antraip tau teks skristi iki paties dug- 
no. Pakopų tenai viso labo dvidešimt, jei aš ūmai ko nepa- 
miršau. Kai nusileisi apačion, sustok, kaip paklusnus berniu- 
kas, ir lauk manęs. Žinoma, tau gali kilti noras pasprukti nuo 
seno gero draugo, bet tai ne pati geriausia mintis, kaip ma- 
nai? 

- Ne, - tarė Džeikas. - Ne geriausia. 

- Šaunuolis, protingas berniukas! - Gašerio lūpas ištem- 
pė jo įprasta ir, dera pridurti, šlykšti šypsena, apnuoginusi 
kelis išlikusius dantis. - Ten apačioje tamsu. Labai tamsu. Ir 
velniška daugybė tunelių. Ir visi veda į skirtingas puses. Ta- 
vo senas bičiulis Gašeris pažįsta juos kaip savo penkis pirš- 
tus, garbės žodis, o štai tu ten pasiklysi akimirksniu. Be to, 
tenai pilna žiurkių - didelių ir labai alkanų žiurkių. Tad ver- 
čiau jau palauk manęs. 

- Palauksiu. 

Gašeris prisimerkęs įsistebeilijo į jį. 

- Kalbi kaip tie, iš naujųjų... bet tu tiksliai ne mažius, 
galiu prisiekti kuo tik nori. Iš kurgi tu, mano saule? 

Džeikas nutylėjo. 

- Regis, mes prarijome liežuvį. Na, ir tiek to, nelabai ir 
norėjosi sužinoti. Tik-Takas vis vien tave prakalbins, pami- 
nėsi mano žodį. Tikis turi talentą prašnekinti žmones. O jau 
jeigu jis ką nors prašnekina, tai, žiūrėk, pasitaiko, kad tasai 
įsismagina ir ima plepėti nesustodamas, beje, kitą kartą taip 

sparčiai plepa ir taip garsiai rėkia, jog tenka trinktelti jam 
per makaulę, kad netarškėtų kaip šarka. Visi turi atsakinė- 
ti, kai kalbasi su Tik-Taku, ir visi atsakinėja, netgi tokie 
dailučiukai saldučiukai berniukai, kaip tu. O dabar, kad ta- 
ve griausmas, lįsk vidun... Nagi! 

Jis kilstelėjo koją, ketindamas įspirti Džeikui, bet šį 
kartą berniukui pavyko išsilenkti. Jis dirstelėjo į pusiau pra- 
virą liuką, išvydo kopėčias ir pradėjo leistis žemyn. Džei- 
ko galva dar nebuvo pranykusi po žeme, kai orą ūmai su- 
drebino klaikus grumėjimas. Nugriaudėjo toli, maždaug už 
mylios, bet Džeikas išsyk suprato, kas tai buvo, ir suriko iš 
nevilties. 

Gašerio lūpų kampučius iškreipė niauri pašaipa. 

- Tavo kietasis draugužis nuėjo toliau, nei tu drįsai ti- 
kėtis, tiesa, mano žavingasis? Bet aš taip ir maniau... išsyk 
supratau, ką jis sugeba, nes mačiau jo akis - įžūlias, gudrias. 
Aš taip ir maniau, kad jis išsyk leisis vaduoti savo mažojo 
draugužio, ir nesuklydau. Laidus jis pastebėjo, užtai užsi- 
žiopsojo prie fontano, tad dabar tau nebėra dėl ko jaudin- 
tis. Leiskis, mano saldžiašikni. 

Jis pakėlė koją, taikydamasis į virš šaligatvio kyšančią 
Džeiko galvą. Berniukas pasilenkė, norėdamas išvengti 
smūgio. Viena jo koja nuslydo nuo pakopos, ir jam teko įsi- 
tverti opomis nusėtos Gašerio kojos. Džeikas pakėlė į jį 
maldaujančias akis, bet mirštančiame, žaizdų išakėtame vei- 
de neišvydo nė lašelio gailesčio. 

- Prašau, - kone verkdamas išspaudė Džeikas. Jis įsi- 
vaizdavo Rolandą, sutraiškytą akmeninio fontano luitų. 
Kaip tenai sakė Gašeris? Jei kas nors užsigeis tave nugram- 
dyti, jam teks pasinaudoti sugeriamuoju popieriumi. 

- Prašyk, mano širdele, prašyk, maldauk. Tik vargu ar 
ką išrnelsi, nes, kaip mes sakome, visa užuojauta, kokia tik 
yra, liko anoje tilto pusėje. Ir tu verčiau šią tiesą įsisavink. 
Nespoksok į mane, lipk, antraip taip tave išvelėsiu, kad 
smegenys ištikš pro ausis. 

Tad Džeikas ėmė leistis žemyn. Kai jis pasiekė stovin- 

čiu vandeniu užlietą šulinio dugną, noras verkti praėjo. Pa- 
narinęs galvą ir nuleidęs pečius, berniukas stovėjo ir laukė, 
kol Gašeris nulips žemyn ir nuves jį pasitikti likimo. 

Rolandas išties tik per stebuklą neužšoko ant besikry- 
žiuojančių laidų, išlaikančių pusiausvyroje šlamšto laviną, 
pasirengusią užgriūti kiekvieną neatsargų “svečią", tačiau 
virš galvos pakabintas fontanas buvo atviriausia kvailystė - 
tokius spąstus gali paspęsti tiktai naivus kūdikis. Kortas juos 
mokė, kad, keliaujant per priešo teritoriją, aplinkinę vietovę 
bei padėtį reikia tyrinėti sektoriais - įskaitant viską, kas yra 
užnugaryje, viršuje ir po kojomis. 

- Stok! - įsakė jis plepetūnui, pakeldamas balsą, kad per- 
rėktų būgnų tratėjimą. 

- Ok! - sutiko Oi ir, dirstelėjęs į priekį, tučtuojau pridū- 
rė: - Eikas! 

- Taip. - Šaulys dar kartą dirstelėjo į viršuje pakabintą 
marmurinį fontaną, paskui apžvelgė grindinį, ieškodamas 
mechanizmo, įjungiančio spąstus, ir beveik išsyk jį pastebė- 
jo. Ir ne vieną, o netgi du. Galbūt kažkada ši maskuotė bu- 
vo pakankamai pakenčiama ir veiksminga, bet tie laikai jau 
seniai praėjo. Rolandas pritūpė, delnais įsirėmė į kelius ir 
prabilo, kreipdamasis į Oi, kuris, užvertęs aukštyn snukutį, 
įdėmiai žiūrėjo jam į akis. - Dabar aš tave minutėlei paim- 
siu ant rankų. Tik tu nesijaudink, Ot. 

- Oi! 

Rolandas atsargiai palytėjo plepetūną, pakišdamas šiam 
po pilveliu abi rankas. Iš pradžių Oi visas įsitempė ir pamė- 
gino atšokti, bet paskui Rolandas pajuto, kad žvėrelis vis dėl- 
to atsipalaidavo. Jam akivaizdžiai nepatiko, kad jį liečia kaž- 
kas kitas, o ne Džeikas, tačiau jis, regis, su tuo susitaikė. Ro- 
landas jau kelintą kartą nusistebėjo, koks gi vis dėlto Oi pro- 
tingas. 

Jis pernešė žvėrelį siauručiu takeliu po kybančiu fon- 
tanu, atsargiai peržengdamas netikrus akmenis. Kai tik jie- 
du įveikė pavojingą ruožą, Šaulys išsyk paleido plepetūną. 
Tą pat akimirką nutilo būgnai. 

- Eikas! - nekantriai viauktelėjo Oi. - Eikas-Eikas! 

- Taip... bet iš pradžių mums reikia prasukti vieną ne- 
didelį reikaliuką. 

Rolandas nuvedė Oi dar bent penkiolika jardų tolėliau, 
paskui pasilenkė, pakėlė nuo grindinio sunkų betono gabalą 
ir susimąstęs permetė iš rankos į ranką, tarsi vertindamas jo 
svorį. Rytuose nuaidėjo šūvis. Per būgnų trenksmą Rolan- 
das negirdėjo trumpo Siuzanos ir Edžio susirėmimo su 
siautėjančių mažių minia triukšmo, tačiau šį šūvį Šaulys 1Š- 
girdo pakankamai aiškiai. Jis nusišypsojo: tasai šūvis be- 
veik užtikrintai reiškė, kad Dynų pora pasiekė Lopšį, - pir- 
moji gera naujiena per visą dieną, kuri, rodos, tęsėsi jau vi- 
są savaitę. 

Rolandas užsimojo ir sviedė betono nuolaužą. Metimas 
buvo taiklus, kaip ir tuomet, Upės Perkėloje, kai Šaulys pa- 
leido akmenį į senovinį šviesoforą: betono nuolauža trenkė- 
si tiksliai į vienos plokštės-spąstų centrą. Kažkur viršuje 
bjauriai girgžtelėjęs trūko vienas surūdijęs trosas. Marmu- 
rinis fontanas pakrypo ir akimirkai pakibo, prilaikomas ant- 
rojo troso. Bet kuris daugmaž treniruotas žmogus su gera 
reakcija per šią akimirką spėtų pasitraukti iš pavojingos zo- 
nos, - automatiškai pastebėjo Rolandas. O kai ir tasai tro- 
sas galiausiai nutrūko, fontanas tėškėsi žemėn, tarytum be- 
formis rožinis akmuo. 

Kai fontanas trenkėsi į grindinį, viskas aplinkui, regis, 
sudrebėjo. Rolandas pritūpė už plieninių surūdijusių sijų 
krūvos. Oi mikliai liuoktelėjo jam ant kelių. Į orą pakilo 
marmurinės skeveldros - beje, kai kurie gabalai buvo nedi- 
delio vežimaičio dydžio. Kelios menkesnės nuotrupos pa- 
taikė Rolandui į veidą. Jis nupurtė plepetūno kailiuką, ku- 
riame taip pat įstrigo rausvos atplaišos, ir nužvelgė savo 
rankų darbo barikadą. Fontanas perskilo pusiau nelyginant 

didelis dubuo. Grįžti mums teks kitu keliu, - tarė sau Rolan- 
das. Ir šiaip jau itin siauras praėjimas dabar buvo visiškai 
užblokuotas. 

Įdomu, ar Džeikas girdėjo dūžtančio fontano trenksmą, 
o jei girdėjo, tai ką jis pagalvojo? Dėl Gašerio Rolandas net 
nepergyveno: tasai tikriausiai nuspręs, kad Šaulį sutrėškė į 
grindinį, - Rolandui tai buvo tik į naudą. Bet ką pagalvojo 
Džeikas? Tą patį? Jis gi turėtų suprasti, kad Šaulio į tokius 
niekingus spąstus neįviliosi... tačiau, jei Gašeris jį įbaugino, 
Džeikas šiuo metu galėjo apskritai nieko nebesuprasti. Kad 
ir kaip ten būtų, dabar nėra laiko apmąstymams ir spėlio- 
nėms, ir jei Rolandas turėtų galimybę pasukti laiką atgal, jis 
padarytų tą patį. Tegul Gašeris jau nebe šio pasaulio gyven- 
tojas, jisai - vyrukas narsus ir žvėriškai gudrus. Jei dabar jis 
bent truputį susilpnins budrumą, vadinasi, stengtis buvo ver- 
ta. 

Rolandas atsistojo. 

- Oi! Ieškok Džeiko! 

- Eiko! - Oi ištempė snukutį, uosdamas berniuko kvapą, 
ir vėl pasileido į priekį, rodydamas Rolandui kelią. Po de- 
šimties minučių plepetūnas stabtelėjo prie kanalizacijos liuko 
dangčio, apuostė žemę aplinkui jį ir, kilstelėjęs galvą į Ro- 
landą, trūksmingai sulojo. 

Šaulys priklaupė ant vieno kelio ir įdėmiai ištyrinėjo 
painius pėdsakus bei plačią subraižyto grindinio juostą. Iš 
visko sprendžiant, šį dangtį atitraukinėjo gana dažnai. Rolan- 
do veidas po senovei liko abejingas, ir jis tiktai prisimerkė, 
spragoje tarp dviejų riedulių išvydęs kruvinų seilių krešulį. 

- Jisai be paliovos muša berniuką, tasai niekšas, - su- 
murmėjo Šaulys. 

Tada nutempė į šalį liuko dangtį ir pažvelgė žemyn. Pas- 
kui atvarstė marškinius ir ištraukė iš kilpų žaliaminį dirželį. 
Rolandas pajuto, kaip jam į krūtinę ir pilvą it mažutėlaičiai 
peiliai sminga aštrūs nageliai. Tačiau Oi tučtuojau įtraukė 
nagus ir iškišo snukutį iš užančio, žybsėdamas akimis ir pūš- 

kuodamas, tarsi mažas garo variklis. Šaulys jautė, kaip gre- 
ta jo širdies daužosi maža širdutė. Jis pasirausė krepšyje ir 
ištraukė kitą žaliaminį dirželį, šįkart ilgesnį. 

- Teks pririšti tave pavadėliu. Tiesa, man šis sumany- 
mas nelabai patinka, o tau tikriausiai patiks dar mažiau, bet 
tenai, apačioje, pernelyg tamsu. 

Surišęs abu dirželius, viename gale jis sumezgė kilpą 
ir užmetė ją plepetūnui ant kaklo. Rolandas manė, kad žvė- 
relis vėl šieps dantis ir galbūt netgi pamėgins jam įkasti, bet 
Oi tupėjo stebėtinai ramiai. Jis tik pažvelgė į Šaulį savo 
juodomis akimis su auksiniais apvadais ir nekantriai viauk- 
telėjo: 

- Eikas! 

Rolandas sukando dantimis laisvąjį virvelės galą ir at- 
sisėdo ant kanalizacinio liuko krašto... jei, žinoma, čia bu- 
vo kanalizacinis liukas. Koja užčiuopė pirmąją kopėčių pa- 
kopą. Šaulys leidosi lėtai ir atsargiai, jam labai trukdė su- 
žalota ranka. Dabar dviejų pirštų trūko kaip niekada. Be to, 
plieninės kabės buvo apsitraukusios kažkokiu tirštu slidžiu 
tepalu ir dar kažin kuo švelniu bei drėgnu, veikiausiai sa- 
manomis. Šiltas Oi kūnelis pūkuotu kamuoliu glūdėjo tarp 
marškinių ir pilvo. Žvėriukas tolygiai švilpdamas alsavo. 
Menkoje šviesoje, besiskverbiančioje į šachtą iš lauko, auk- 
siniai ratilai aplinkui jo akis spindėjo, tarsi dų medalionai. 

Ir štai galiausiai Rolando koja tekštelėjusi pasinėrė į 
šachtos dugne susikaupusį vandenį. Akimirkai jis kilstelė- 
jo akis į blyškią baltą šviesos monetą aukštai viršuje. Tune- 
lyje buvo drėgna ir šilta, ir dvokė, kaip sename rūsyje. Kaž- 
kur netoliese dusliai ir monotoniškai ant akmenų kapsėjo 
vanduo. Kiek tolėliau gaudė kažkokie mechanizmai. Rolan- 
das išsitraukė iš užančio Oi - rodos, žvėrelis buvo nuošir- 
džiai jam dėkingas - ir paleido jį į seklų nutekamųjų van- 
denų srautą, tingiai čiurlenantį tunelio dugnu. 

- Dabar viskas priklauso tiktai nuo tavęs, - plepetūnui 
į ausį sukuždėjo Šaulys. - Ieškok Džeiko, Oi. Ieškok Džei- 
ko! 

- Eiko! - atsiliepė Oi ir skubiai nušlepsėjo vandeniu į 
tamsą. Jo galva ant ilgo kaklo siūbavo it švytuoklė. Rolan- 
das užsivyniojo laisvąjį pavadėlio galą ant sužalotos rankos 
ir nusekė paskui jį. 

Lopšys - įspūdingas ir milžiniškas pastatas, iš tiesų nu- 
sipelnęs, kad Siuzanos ir Edžio sąmonėje jo pavadinimas bū- 
tų suvokiamas jau iš didžiosios raidės, - stūksojo vidury pla- 
čios aikštės, bent penketą kartų didesnės už tą, kurioje sto- 
vėjo griūvanti statula. Tik dabar, kaip reikiant apžiūrėjusi 
Lopšį, Siuzana pajuto, kokie pilki, seni ir niekam tikę buvo 
visi kiti Lado statiniai. Į Lopšį buvo skaudu žiūrėti - toks 
spindinčiai švarus jis atrodė. Laukinių vynuogių ūgliai nelipo 
prie jo sniego baltumo paviršiaus; idiotiški užrašai nebjauro- 
jo jo akinančių sienų, kolonų ir pakopų. Čia nesimatė netgi 
gelsvų dulkių, vėjo nešamų iš lygumų ir nuklojusių, regis, 
visą miestą. Kai jie priėjo arčiau, Siuzana suprato kodėl: abi- 
pus fasado iš angų, slypinčių variu spindinčių stogo atbrai- 
lų šešėlyje, tekėjo neišsenkantys vandens srautai. Kitos ne- 
regimos angos be paliovos purškė pakopas plaunančius fon- 
tanėlius, sukurdamos mažų kriokliukų kaskadas. 

- Tai bent! - iškvėpė Edis. - Palyginti su šita, Didžioji 
Centrinė atrodo it prišniaukšta tarpstotė Giliosios Subinės 
kaime, Nebraskos valstijoje. 

- Tu tikras poetas, mielasis, - sausai pakomentavo Siu- 
zana. 

Pakopos žiedu juosė visą pastatą ir vedė į erdvų atvirą 
holą. Tačiau, nors čia ir nežėlė vešli augmenija, užstojanti 
apžvalgą, žvilgtelti vidun niekaip nepavyko: platus, virš laip- 
tų pakibęs stogas metė pernelyg tamsų šešėlį. Stogo pakraš- 
čiu aplinkui visą pastatą po du kolonoje marširavo Spindu- 
lio totemai, o garbingiausiose vietose, kampuose, ilsėjosi 
žvėrys, kokių nesusapnuosi nė klaikiausiame sapne: kažko- 

kie siaubingi drakonai su žvynuotais kūnais, milžiniškomis 
letenomis su išskleistais nagais ir piktomis skvarbiomis aki- 
mis. 

Edis lengvai palytėjo Siuzanos petį ir mostelėjo kiek 
aukščiau. Siuzana pakėlė akis... ir jai užgniaužė kvapą. Pa- 
čioje bokšto viršūnėje, iškilusi virš Spindulio simbolių ir 
drakonų, tarsi šie būtų jos vergai, stūksojo figūra: auksinis 
mažiausiai šešiasdešimties pėdų aukščio karys. Sena kaubo- 
jiška jo skrybėlė atsmaukta ant pakaušio, ir matėsi aukšta, 
raukšlių išvagota kakta - tos raukšlės buvo ne tiek nugyven- 
tų metų, kiek amžinų rūpesčių bei nerimo pėdsakas; aplink 
kaklą apvyniota skarelė buvo atsainiai nuleista ant krūtinės, 
tarsi būtų tik ką nurišta po ilgos sunkios tarnybos, saugant 
veidą nuo dulkių. Vienoje rankoje, iškeltoje į viršų, karys 
laikė revolverį, kitoje - kažką panašaus į alyvos šakelę. 

Virš Lado Lopšio, apsitaisęs auksu, stovėjo Rolandas 
iš Gileado. 

Ne, - tarė sau Siuzana, galiausiai prisiminusi, kad jai 
reikia kvėpuoti. - Tai ne jis... bet, kita vertus, tai būtent jis. 
Šis žmogus - šaulys... buvo šaulys. Ir stulbinantis jo, žuvu- 
sio veikiausiai jau prieš tūkstantį metų, ir Rolando panašu- 
mas - štai visa tiesa ir ka-teto, kurį reikia žinoti, esmė. 

Toli toli pietuose nugrumėjo griaustinis. Žaibai vijo 
dangumi skubančius debesis. Gaila, pagalvojo Siuzana, kad 
jie neturi laiko ir negali kaip reikiant apžiūrėti auksinio ka- 
rio virš Lopšio bokšto ir žvėrių ant stogo: jai pasirodė, kad 
ant kiekvieno akmeninio žvėries iškirsti kažkokie žodžiai - 
veikiausiai labai svarbūs. Kad pavyktų juos perskaityti... 
Bet dabar jie paprasčiausiai negalėjo gaišti laiko. 

Ten, kur Vėžlio gatvė įsiliejo į Lopšio aikštę, grindinį 
kirto platus raudonas dryžis. Modė ir vyriškis, kurį Edis pa- 
krikštijo Dživzu-kamerdineriu, sustojo pagarbiu atstumu 
nuo raudonosios žymės. 

- Viskas, toliau mes neisime, - abejingu bespalviu bal- 
su pranešė jiems Modė. - Galite mus sušaudyti, vis vien 
mirtingųjų gyvybės priklauso dievams, ir mes visi tenai bū- 

sime, bet aš, nepaisant nieko, verčiau numirsiu šiapus drau- 
džiamos ribos. Aš nenoriu rūstinti Bleino dėl kažkokių ten 
svetimšalių. 

- Aš irgi, - pritarė jai Dživzas. Jis nusiėmė savo apdul- 
kėjusį katiliuką ir prispaudė jį prie plikos krūtinės, su pagar- 
biu siaubu žvelgdamas į Lopšį. 

- Štai ir puiku, - atsiliepė Siuzana. - Nešdinkitės abu iš 
čia. 

- Na, taip, mes tik nusigręšime, ir jūs išsyk šausite mums 
į nugaras. - Dživzo balsas virpėjo. - Galiu prisiekti kuo tik 
norite, kad taip ir bus. 

Modė krestelėjo galvą. Kraujo purslai ant jos veido iš- 
džiūvo, virtę negražiomis tamsiai raudonomis strazdanomis. 

- Šauliai niekada nešauna į nugarą... šitai aš Žinau tiks- 
liai. 

- O iš kur mums žinot, šauliai jie ar ne? Ar maža ką jie 
sako. 

Modė parodė į didelį revolverį su aptrinta sandalmedžio 
rankena Siuzanos rankose. Dživzas dirstelėjo į ginklą, se- 
kundėlę pamąstė... ir ištiesė moteriai ranką. Kai Modė su- 
gniaužė jo delną, Siuzanos mintys apie juos, kaip apie užkie- 
tėjusių žudikų porelę, staigiai pasikeitė. Jie panėšėjo veikiau 
į Joniuką ir Grytutę, nei į Boni ir Klaidą - pavargę, persigan- 
dę, pasimetę, jiedu pasiklydo miške taip seniai, kad net spėjo 
jame pasenti. Jos baimę ir neapykantą jiems tarsi ranka nu- 
ėmė, o anų jausmų vietoje kilo gerklę gniaužiantis gailestis. 
Ir liūdesys. 

- Likite sveiki, - tyliai ir švelniai pratarė ji. - Grįžkite na- 
mo ir nebijokite - nei aš, nei mano vyras nepadarysime jums 
nieko bloga. 

Modė linktelėjo. 

- Aš tikiu, kad jūs nelinkite mums blogo. Ir aš atleidžiu 
tau už tai, kad nušovei Vinstoną. Bet paklausyk manęs, ir pa- 
klausyk įdėmiai: laikykitės atokiau nuo Lopšio. Kad 1 ko- 
kios svarbios būtų jūsų priežastys eiti tenai, jos nėra vertos 
gyvenimo. Įžengti į Bleino Lopšį - užtikrinta mirtis. 

- Mes neturime iš ko rinktis, - prabilo Edis, ir tą aki- 
mirką vėl nudundėjo griaustinis, tarsi patvirtindamas jo žo- 
džius. - O dabar jūs paklausykit manęs. Nežinau, kas ten po 
Ladu yra ir ko nėra, bet dėl vieno dalyko esu tikras: būgnai, 
dėl kurių jūs taip stengiatės, - viso labo tik vieno įrašo at- 
karpa, dainelės, sukurtos pasaulyje, iš kurio atėjome mudu 
su žmona, nuotrupa. - Dirstelėjęs į nustebusius jų veidus, jis 
susierzinęs kilstelėjo rankas į dangų. - Viešpatie Dieve ma- 
no, moliūginis pyragaiti, nejaugi jūs nesuprantate?! Jūs čia 
žudote kits kitą dėl kažkokios suknistos dainelės, kuri net 
nebuvo išleista singlu! 

Siuzana padėjo ranką jam ant peties ir tyliai pašaukė 
vardu. Iš pradžių jis neatkreipė į ją dėmesio, savo teisuoliš- 
ko įtūžio kupinu žvilgsniu stebeilydamas tai į Dživzą, tai į 
Modėę, tai vėl į Dživzą. 

- Jūs taip trokštate išvysti pabaisas? Tuomet geriau įsi- 
žiūrėkite vienas į kitą. O kai sugrįšite į tą savo beprotnamį, 
kurį vadinate namais, įdėmiau pažvelkite į draugus ir gimi- 
naičius. 

- Jūs dar nesuprantate. - Modės akys buvo tamsios ir 
rimtos. - Nesuprantate. Taip... Jūs suprasite. 

- Eikite, - tyliai pratarė Siuzana. - Mums su jumis nė- 
ra ko šnekėtis: mes paprasčiausiai nesuprantame vieni kitų. 
Keliaukit. Eikite savo keliu ir vis dėlto pasistenkite prisi- 
minti savo tėvų veidus, nes man atrodo, kad jau kadai juos 
užmiršote. 

Netarę daugiau nė žodžio, vyras ir moteris apsigręžė ir 
nukiūtino, laikydamiesi už rankų, - tenai, iš kur atėjo, - ret- 
sykiais grįžteldami per petį: Joniukas ir Grytutė, išsigandę 
vaikai, pasiklydę dideliame miške. 

- Išleiskite mane iš čia, - nuvargusiu balsu pratarė Edis, 
paskui spragtelėjo “Riugerio" saugiklį, kyštelėjo pistoletą 
už džinsų diržo ir delnais pasitrynė raudonas karščiuojan- 
čias akis. - Paprasčiausiai išleiskite mane... tai viskas, ko 
prašau. 

- Aš suprantu, apie ką tu kalbi, gražuoli. - Siuzana bu- 

vo nejuokais persigandusi, bet jos galvos pakreipime vis vien 
bruožus ir spėjo juos pamilti. Padėjęs rankas jai ant pečių, 
pasilenkė ir pabučiavo ją. Niekas negalėjo jam sukliudyti: 
nei klaiki aplinka, persmelkta niaurios paslapties, nei artėjan- 
ti audra. Kai jis galiausiai atsiplėšė nuo jos lūpų, jinai ati- 
džiai į jį pažvelgė, ir jos plačiai atmerktose akyse šoko links- 
mi žiburėliai. - Oho! Ir kas gi čia dabar tau pasidarė? 

- Paprasčiausiai aš labai tave myliu, - pratarė Edis, - o 
daugiau, tiesą sakant, nieko. Priežastis pakankamai svari, 
kaip tu manai? 

Jos žvilgsnis sušvelnėjo. Siuzana net pagalvojo, ar ne 
metas būtų atskleisti jam vieną nedidelę paslaptį - nors ir pati 
dar tiksliai nežinojo, ar tai tiesa, ar ne, - bet, ko gero, dabar 
netinkamas laikas. Ir ne pati tinkamiausia vieta. Dabar ji ne- 
galėjo pranešti jam apie savo spėjamą nėštumą, lygiai kaip ir 
negalėjo gaišti laiko ir skaityti žodžių, iškirstų akmeninėse 
Vartų Sargų statulose. 

- Pakankamai svari, Edi, - atsiliepė ji. 

- Susitikimas su tavimi - visų geriausias dalykas, nuti- 
kęs man per visą gyvenimą. - Jis tiesiog rijo ją žvilgsniu. - 
Man visuomet sunkiai sekėsi spausti tokius žodžius... ma- 
nau, jog gyvenimas greta Henrio pribaigė manyje bet kokį 
sentimentalumą... tačiau tai tiesa. Iš pradžių, man regis, aš 
pamilau tave todėl, kad tavyje tarytum susikoncentravo vis- 
kas, ko aš netekau per Rolandą - turiu omeny Niujorką ir vi- 
sa kita, - bet dabar tas jausmas kur kas didesnis, nes aš jau 
nebenoriu tenai sugrįžti. O tu? 

Ji pažvelgė į Lopšį. Vien nuo minties, kas gali jų lauk- 
ti ten, viduje, ją apimdavo klaikus siaubas, ir vis dėlto... ji 
vėl pažvelgė į Edį. | 

- Ne, aš nebenoriu sugrįžti atgal. Dabar tetrokštu eiti į 
priekį. Šiaip ar taip, kol tu su manimi. Žinai, tu labai įdomiai 
pasakei: pamilai mane todėl, kad per jį netekai savojo pasau- 
lio. 

- Įdomiai? 

- O aš pamilau tave dėl to, kad tu išvadavai mane nuo 
Detos Volker. - Ji akimirkai nutilo, paskui tylutėliai papurtė 
galvą. - Ne... viskas daug sudėtingiau. Aš pamilau tave dėl 
to, kad tu išlaisvinai mane nuo tų abiejų bjaurybių. Viena 
- keikūnė ir vagilė, kuri smaginosi, erzindama ir “mėtyda- 
ma“ vaikinus. Antroji - savimi patenkinta ir pasipūtusi lė- 
lė. Kaip dabar suprantu, pusė manęs priklausė vienai ir pusė 
- kitai. Siuzana Dyn man patinka kur kas labiau... o išva- 
davai mane tu. Jeigu ne tu, aš nebūčiau tapusi tokia, kokia 
esu dabar. 

Šį kartą jinai ištiesė rankas jo apglėbti: prispaudė del- 
nus prie šeriais apžėlusių skruostų, prisitraukė artyn ir švel- 
niai pabučiavo į lūpas, - o kai jis lengvai palytėjo jos krū- 
tinę, ji atsiduso ir uždengė jo ranką delnu. 

- Verčiau eikime, - iškvėpė Siuzana, - antraip tuojau iš- 
sitiesime tiesiog čia, vidury gatvės... ir tuomet jau tikrai 
peršlapsime. Netrukus pradės lyti - pasižiūrėk. 

Edis paskutinį kartą apžvelgė liūdnus tylius bokštus, 
langus be stiklų, vynuogienojais apraizgytas sienas. Paskui 
linktelėjo: 

- Taip. Eime. Šis miestas vis vien neturi jokios ateities. 

Jis nustūmė Siuzanos vežimėlį į priekį. Kai vežimėlio 
ratai kirto raudoną liniją, kurią Modė pavadino draudžiama 
riba, abu nejučia įsitempė nuogąstaudami, jog netrukus įsi- 
jungs koks nors senovinis apsauginis mechanizmas-spąstai 
ir pribaigs juos abu. Bet nieko nenutiko. Edis išritino veži- 
mėlį į aikštę. Kai jiedu prisiartino prie baltų Lopšio laiptų, 
iš dangaus pasipylė šaltas, vėjo genamas lietus. 

Nei Siuzana, nei Edis nežinojo, kad miestą užgriuvo 
pirmoji rudeninė Viduriniojo Pasaulio audra. 

Kai tik jiedu atsidūrė dvokiančioje kanalizacijos nuo- 
tekų tamsoje, Gašeris sumažino pašėlusį tempą, kurį palaikė 
paviršiuje. Bet Džeikas nemanė, kad taip nutiko dėl tamsos: 

regis, Gašeris nemelavo, kai gyrėsi žinąs visus čionykščius 
posūkius ir visus kelio vingius. Veikiausiai reikalas tas, kad 
jo kankintojas buvo įsitikinęs, jog Rolandas žuvo, sutrėkštas 
į blyną po griuvusiu marmuriniu fontanu. 

O patį Džeiką, praėjus pirmajam sukrėtimui, pradėjo ka- 
muoti abejonės. 

Jei Rolandas pastebėjo ištemptus laidelius - 0 tie spąs- 
tai buvo gudresni, nei virš galvos pakabintas fontanas, - tai 
ar galėjo būti, kad jis nepastebėjo tokio griozdo? Iš princi- 
po tokios galimybės atmesti nevalia, bet Džeikui ji rodėsi 
menkai tikėtina. Veikiausiai Rolandas nuvertė fontaną tyčia, 
norėdamas užliūliuoti Gašerio budrumą ir galbūt priversti jį 
sumažinti tempą. Džeikas abejojo, kad Rolandas sugebės at- 
sekti jų kelią požeminiame labirinte - nežinodamas kelio, ak- 
linoje tamsoje judėti nepajėgs netgi šaulys, - bet jam vis dėl- 
to malonu buvo galvoti, kad Rolandas nežuvo, stengdamasis 
išpildyti savo pažadą. 

Jie pasuko į dešinę, paskui į kairę ir vėl į kairę. Džeikas 
apskritai nieko nematė, bet užtai visi kiti jo pojūčiai paašt- 
rėjo, ir palaipsniui jis ėmė miglotai suvokti juos supančią ap- 
linką. Prislopintas atskiruose tuneliuose veikiančių staklių 
gausmas retsykiais pagarsėdavo, paskui nutykdavo vėl, kai 
akmeninės Lado gelmės susiglausdavo virš jų, prarydamos 
visus garsus. Jo veidą periodiškai nugairindavo skersvėjis. 
Kartais oro srautai būdavo vėsūs, kartais - šilti. Vandeniu 
žliugsintys žingsniai dusliai aidėjo šoniniuose tuneliuose, iš 
kurių, tiesą sakant, ir sklido tie dvokūs kvapai, o kartą Džei- 
kas vos neprasimušė galvos į kažkokį metalinį daiktą, karantį 
nuo lubų. Apgraibom jį apčiupinėjęs, berniukas nusprendė, 
jog tai, ko gero, buvo kranas. Po to nutikimo Džeikas nuo- 
lat mosavo rankomis, kad išvengtų naujų netikėtų susidūri- 
mų su tamsoje neregimais daiktais. 

Gašeris nurodinėjo jam kryptį, smūgiuodamas per pe- 
čius, tarsi buliaus varovas. Jiedu judėjo pakankamai sparčiai, 
bet vis dėlto ne bėgte. Gašeris palaipsniui atgavo kvapą. Iš 
pradžių jis kažką bambėjo, o paskui ūmai uždainavo duslo- 

ku, tačiau netikėtai melodingu tenoru: 


Tram-taram-taram-tam-tam, lentinė lūšnelė, 
Kai gausiu darbelį, tau pirksiu žiedelį. 
Taram-tarararam-taram-taram, 

Kai atvažiuosiu, griūsime šienan, 
Taram-tram-tararam, papukai statūs. 
Velniškai noris tave ištratint 

Ant šieno... tararam-tam-tara! 


Gašeris sudainavo dar penkis ar šešis panašaus stiliaus 
kupletus, po to nutilo. 

- O dabar tu man ką nors padainuok, gražuoliuk. 

- Kad aš nieko nežinau, - iškvėpė Džeikas, nuoširdžiai 
vildamasis, jog Gašeris pamanys, kad jis dūsta. Berniukas 
nežinojo, kuo tai gali baigtis, gerai ar blogai, bet čia, tam- 
soje, norint pasiekti bet kokį, tegul ir menkiausią, pranašu- 
mą, tiko viskas. 

Gašeris trinktelėjo Džeikui alkūne per nugarą, be to, 
smarkiai - berniukas vos nepargriuvo į purviną vandenį, tin- 
giai čiurlenantį tuneliu dugnu. 

- Tu verčiau ką nors prisimink, jei, žinoma, nenori, kad 
aš iš tavo švelnios nugarytės ištraukyčiau šonkaulius. - Jis 
patylėjo ir pridūrė: - Čia pilna vaiduoklių, tikra tiesa. Jie 
gyvena mašinose, tegul juos bala. O dainavimas priverčia 
juos laikytis atokiai... baido. Tu nežinojai? Nagi, dainuok! 

Džeikas karštligiškai mąstė, nenorėdamas sulaukti ei- 
linės “švelnios"? Gašerio pamokos. Pasirausęs atmintyje, jis 
ištraukė vieną dainelę, kurią išmoko vasaros stovykloje, kai 
jam buvo septyneri ar aštuoneri. Jis išsižiojo ir užtraukė ją 
tamsoje, įsiklausydamas į savo balsą, aidintį nuo akmeninių 
sienų ir tarytum šuoliuojantį tarp tekančio vandens teškėji- 
mo, lašų kapsėjimo ir senovinių mašinų gaudesio: 


Mano mergaitė - saldainiukas, ji iš Niujorko. 
Perku jai viską, kad ji būtų stilinga mergiotė. 

Šlaunelės Koros - 
Tarsi linkorai. 
O, Dieve, kur nuplaukia pinigėliai. 


Mano mergaitė - pasakaitė, jinai iš Filio, 
Perku jai viską, kad ji būtų stilinga mergiotė. 


Akys mergicos - 
Tarytum picos. 
O, Dieve, kur nuplaukia pinigėliai. 


Gašeris ištiesė rankas, pastvėrė Džeiką už ausų, tarsi už 
puodo rankenėlių, ir trūktelėjo į save. Berniukas sustojo. 

- Tiesiai pagal kursą duobė, - pranešė Gašeris. - Tiesa, 
su tokiu balsu, kaip taviškis, visiems būtų geriau, jeigu tu 
prasmegtum skradžiai, bet Tik-Takas tam nepritartų, taip. 
Tad kol kas dar pagyvenk. - Gašeris paleido Džeiko ausis, 
liepsnojančias it ugnyje, ir įsikibo į jo marškinių apykaklę. 
- O dabar pasilenk į priekį, kol toje pusėje apčiuopsi pako- 
pas. Ir nesumanyk paslysti, kad mudu tenai nenusiristume 
abu! 

Džeikas atsargiai pasilenkė į priekį, ištiesdamas priešais 
save rankas. Vien nuo minties, kad po juo atsivers duobė, 
kurios jis nemato, jį persmelkė klaiki baimė. Apčiuopęs pa- 
kopas, jis pajuto, kaip veidą nutvilkė šilto oro srovė - šva- 
raus, gaivaus oro, kone aromatingo. Toli apačioje ruseno 
blyški rožinė šviesa. Jo pirštai palietė plieninę siją ir su- 
gniaužė ją. Ant kairiosios rankos vėl atsivėrė įkandimų žaiz- 
dos. Delnu nusruveno šiltas kraujas. 

- Radai? - paklausė Gašeris. 

- Taip. 

- Tai šliaužk žemyn! Ko, velniai rautų, lauki?! - Jis pa- 
leido berniuko marškinių apykaklę, ir Džeikas gyvai įsivaiz- 
davo, kaip Gašeris kelia koją, ketindamas geru spyriu į su- 
binę suteikti jam pagreitį. Jis peržengė blausiai mirguliuojan- 
čią angą ir ėmė leistis pakopomis žemyn, visokeriopai steng- 

damasis neįtempti sužeistos rankos. Šį kartą ant plieninių 
kabių nebuvo nei samanų, nei slidaus ir riebaus tepalo. Jos 
net nebuvo surūdijusios. Jie leidosi pakankamai ilgai, ir kol 
Džeikas šliaužė žemyn - berniukui teko pasiskubinti, kad 
Gašeris savo sunkiais batais neužliptų jam ant rankų, - jis 
prisiminė vieną filmą, kurį kadaise matė per televizorių: 
“Kelionė į Žemės centrą". 

Staklių gaudesys vis garsėjo, rausva šviesa - ryškėjo. 
Veikiančių mechanizmų garsuose vis vien jautėsi kažkoks 
nedarnumas, bet tamsoje paaštrėjusi klausa Džeikui pakuž- 
dėjo, kad šios mašinos yra geresnės darbinės formos nei tos, 
kurios liko viršuje. Kai Džeikas galų gale pasiekė šachtos 
dugną, grindys po kojomis pasirodė besančios sausos. Prie- 
šais žiojėjo nauja, horizontali, gal šešių pėdų aukščio šachta 
- kvadratinis koridorius, kurio sienos buvo iškaltos suknie- 
dytais nerūdijančio plieno lakštais. Jis driekėsi, kiek tik 
akys užmatė, į abi puses tiesiai it strėlė. Intuityviai, net ne- 
susimąstydamas, Džeikas suprato, kad šis tunelis (esantis 
septyniasdešimties, jei ne daugiau, pėdų gylyje po Ladu) ir- 
gi nutiestas išilgai Spindulio kelio. O kažkur ten, priešakyje 
- Džeikas buvo tuo įsitikinęs šimtu procentų, nors nė už ką 
nebūtų pajėgęs atsakyti, iš kur ėmėsi tas įsitikinimas, - tie- 
siai virš tunelio stovi tas pats traukinys, per kurį, tiesą sa- 
kant, visa tai ir prasidėjo. 

Abipus šachtos, po pat jos lubomis, dviem eilėm rikia- 
vosi siaurų ventiliacinių grotelių gretos. Būtent iš šių angų 
į tunelį plūdo švaraus sauso oro srautas. Šen bei ten nuo 
ventiliacinių grotelių karojo melsvai pilkos samanų barz- 
dos, tačiau dauguma atrodė tvarkingai. Kas antras groteles 
žymėjo geltonais dažais nupiešta strėliukė, o po strėliuke - 
kažkoks paslaptingas simbolis, primenantis mažąją / raidę. 
Strėliukės buvo nukreiptos ta kryptimi, kuria ėjo Gašeris ir 
Džeikas. 

Rausva šviesa sklido iš stiklinių vamzdelių, dviem ei- 
lėm įtvirtintų tunelio lubose. Vienos - maždaug kas trečios 
- nedegė apskritai, kitos mirgėjo ir šnypštė, beveik neteik- 

damos šviesos, tačiau kone pusė veikė normaliai. Neoninis 
apšvietimas, - nustebęs pagalvojo Džeikas. - Nieko sau, ar 
ne? 

pastebėjęs apstulbusį berniuko veidą. 

- Šaunu, tiesa? Vasarą vėsu, žiemą šilta, o ėdesio tiek, 
kad penki šimtai vyrų nesurytų per penkis šimtus metų. O ar 
žinai, kas visų svarbiausia, katinėli? Visų visų svarbiausia 
visoje šioje velnio išmonėje? 

Džeikas papurtė galvą. 

- Tiems prakeiktiems mažiams nė į galvą nešauna, kad 
ši vieta apskritai egzistuoja! Jie mano, kad čia, po žeme, gy- 
vena pabaisos. Taigi mažius verčiau nudvės, nei prieis prie 
kanalizacijos liuko arčiau kaip per dvidešimtį pėdų, jei tik jo 
primygtinai nepaprašysi! 

Gašeris užvertė galvą ir iš širdies nusikvatojo. Džeikas 
stovėjo tylėdamas, nors vidinis balsas - šaltas, slypintis pa- 
čioje sąmonės gelmėje, - kuždėjo, kad būtų visai ne pro ša- 
lį pritarti Gašerio juokui. Kad ir diplomatiniais sumetimais. 
Bet Džeikas visgi nenusijuokė, nes tiksliai žinojo, kaip jau- 
čiasi mažiai. Po Ladu iš tiesų gyvena pabaisos: troliai, mil- 
žinai žmogėdros ir šmėklos. Negi jis nėra vienos tokios pa- 
baisos belaisvis? 

Gašeris stumtelėjo jį kairėn. 

- Nagi, kulniuok... mes jau beveik atvykome. Na! 

Jiedu nužingsniavo tolyn. Žingsnių aidas, atsimušęs nuo 
sienų, ritosi jiems įkandin. Po dešimties ar penkiolikos mi- 
nučių Džeikas sienoje išvydo hermetiškai uždarytą liuką. Kai 
jie priėjo arčiau, jis įžiūrėjo, kad iš sunkaus dangčio centro 
styro didelis sukamas ratas. Dešinėje kybojo vidinio pasikal- 
bėjimo įrenginio dėžutė. 

- Viskas, daugiau nebėr jėgų! - iškvėpė Gašeris, kai jie- 
du sustojo prie durų tunelio gale. - Ligotam ir senam inva- 
lidui, tai yra, nuolankiam tamstos tarnui, tokios lenktynės jau 
mažumą per sunkios. - Didžiuoju pirštu spustelėjęs pasikal- 
bėjimo įrenginio mygtuką, jis karktelėjo į mikrofoną: - Ei, 

Tik-Takai, aš jį turiu... atgabenau sveiką ir gyvą, kaip su- 
tarta! Ir nė plaukelis nuo jo galvos nenukrito! Aš gi tau pa- 
žadėjau, o ką pažadu, tą ir padarau! Pasikliauk senuoju 
Gašeriu, sakiau tau, Gašeris neapvils! O dabar atidaryk ir 
įleisk mus! 

Jis paleido mygtuką ir nekantriai įsistebeilijo į duris. 
Ratas nė nekrustelėjo, o iš garsiakalbio pasigirdo monoto- 
niškas sniaukrojantis balsas: 

- Slaptažodis? 

Gašeris suraukė kaktą, susimąstęs ilgu purvinu nagu 
pasikasė pasmakrę, paskui, matyt, nieko nesugalvojęs, kils- 
telėjo nuo akies raištį ir išspaudė eilinę gelsvai žalių glei- 
vių porciją. 

- Tasai Tik-Takas su savo slaptažodžiais! - subambė- 
jo jis, kreipdamasis į Džeiką. Jo balsas skambėjo piktai, bet 
už parodomojo susierzinimo slypėjo nerimas. - Žinoma, 
Tik-Takas - kietas vaikinas, bet kitą kartą, pasakysiu tau, 
užsišika visai be reikalo. 

Jis spustelėjo mygtuką ir keikdamasis suriaumojo: 

- Liaukis, Tik-Takai! Tu ką, nepažinai mano balso? 
Gal tau padovanoti klausos aparatą? 

- Aš pažinau tave, nusiramink, - sugrįžo į garsiakalbį 
sniaukrojantis, truputį manieringas balsas. Džeikui jis ma- 
žumą priminė Džerio Rydo balsą, šiam vaidinant Barto Rei- 
noldso draugužį seriale “Smoukis ir Banditas". - Betgi aš 
nežinau, su kuo tu ten, tiesa? Tu ką, pamiršai: mūsų vide- 
okamera nusibaigė dar praėjusiais metais. Sakyk slaptažo- 
dį, Gašeri, antraip galėsi pūti tenai iki amžiaus galo! 

Gašeris kyštelėjo pirštą į nosį, ištraukė mėtinės žėlė 
spalvos snarglių krešulį ir ištrynė jį į garsiakalbio groteles. 
Džeikas truputį nustebęs stebėjo šį vaikišką pykčio protrūkį 
- na, argi ne šaunumėlis?! - ir jautė, kaip jo gerkle kyla ir 
veržiasi laukan visiškai nederamas isteriškas juokas. Ir rei- 
kėjo gi šitaip uždusus lėkti painiu, spąstų kupinu labirintu, 
paskui aklinoje tamsoje kiūtinti po žeme, kad įstrigtum prie 

kažkokių durų tunelio gale tiktai todėl, kad Gašeris pamiršo 
slaptažodį? 

Gašeris piktai dėbtelėjo į Džeiką, paskui delnu perbrau- 
kė kaukolę, nusiimdamas nuo galvos šlapią prakaituotą gel- 
toną raištį. Kaip paaiškėjo, jis buvo visiškai plikas, neskai- 
tant kelių apgailėtinų pasišiaušusių juodų plaukų kuokštelių, 
panašių į dygliakiaulės adatas. Virš kairiojo smilkinio matėsi 
gili įduba. Pasirausęs raištyje, Gašeris ištraukė suglamžytą 
popieriaus skiautelę. 

- Laimink, Viešpatie, Hutsą, - sau panosėje sumurmėjo 
jis. - Hutsas, šaunuolis, pasirūpino manimi, ir labai gerai pa- 
darė, taip. 

Jis įsistebeilijo į popierėlį, apversdamas jį tai viena, tai 
kita puse, o paskui ištiesė jį Džeikui ir tyliai, tarsi baiminda- 
masis, kad Tik-Takas gali nugirsti (nors mygtukas KALBĖ- 
KITE pasikalbėjimo įrenginyje nebuvo nuspaustas), sukuž- 
dėjo: 

- Paklausyk, tu juk tikras mažas želtmenas, tiesa? O pir- 
mas dalykas, kurio moko bet kurį želtmeną po to, kai jis jau 
išmoksta nemyžti kampe ir neėsti dantų pastos, - tai skaity- 
ti. Nagi, perskaityk man, kas per žodis čia parašytas, zuikuti, 
nes jis visai iškrito man iš galvos... garbės žodis. 

Džeikas paėmė skiautelę, dirstelėjo į ją ir vėl pakėlė akis 
į Gašerį. 

- O jei neperskaitysiu? - ramiai paklausė jis. 

Nuo tokio atsakymo Gašeris sekundėle: neteko žado... 
o paskui vėl spindulingai išsišiepė, kaip ir visuomet prieš sa- 
vo niūraus ir pavojingo “geraširdiškumo" priepuolius. 

- Tuomet aš sugniaušiu tavo švelnų kaklelį ir tavo gal- 
va belsiuos į duris, - pranešė jis. - Žinia, Tik-Takas veikiau- 
siai nesusigraudins, tad aš labai abejoju, kad man netgi tokiu 
radikalių būdu pavyks įtikintį senį Taką įsileisti mane vidun 
- žinai, jis vis dar truputį nervinasi dėl tavo kietojo bičiulio, 
- bet man bent jau-palengvės, kai pamatysiu, kaip tavo sme- 
genys sruvena per ratą. 

Džeikas susimąstė. Niaurus, visiškai nederamas juokas 

po senovei kunkuliavo gerklėje, verždamasis laukan. Tik- 
Takas - kietas vaikinas, jokių klausimų. Ir niekada nepra- 
šauna pro šalį. Jis teisingai viską apskaičiavo: net jei Rolan- 
das sučiuptų pasiuntinį, jis vargiai priverstų Gašerį, kuris ir 
šiaip jau beveik lavonas, išduoti slaptažodį. Bet vienoje vie- 
toje Tik-Takas, regis, prašovė stambiai - jis neįvertino sky- 
lėtos Gašerio atminties. 

Tiktai nesijuok. Jeigu pradėsi juoktis, jis užtikrintai iš- 
taškys tau smegenis. 

Nepaisant visos savo bravados ir grasinimų, Gašeris į 
Džeiką žvelgė su akivaizdžiu ir nuoširdžiu nerimu, ir ber- 
niukas mintyse pažymėjo vieną svarbų dalyką, kuris ateityje 
jam galėjo praversti: Gašeris iš tiesų nebijo mirties... užtai 
bijo pažeminimo. 

- Na, gerai, Gašeri, - ramiai tarė jis. - Ten parašyta 
“dosnusis"'. 

- Duok šen. - Gašeris išplėšė lapelį Džeikui iš rankų, 
įsimetė atgal į skepetą ir, skubiai apvyniojęs geltoną skudu- 
rą aplink savo pliką makaulę, įspaudė pirštu pasikalbėjimo 
įrenginio mygtuką. - Ei, Tik-Takai? Tu dar čia? 

- O kurgi aš, tavo manymu, turėčiau būti? Vakarinia- 
me pasaulio gale? - Sniaukrojančiame manieringame balse 
dabar suskambo nuostabos gaidelės. 

Gašeris parodė garsiakalbiui balkšvą liežuvį, bet jo bal- 
sas skambėjo meilikaujamai, kone nuolankiai: 

- Slaptažodis - žodis “dosnusis", ir gražus žodis, drįs- 
tu pastebėti! O dabar įsileisk mane, tegul būsiu prakeiktas! 

- Žinoma, žinoma. - Kažkur greta įsijungė slaptas me- 
chanizmas. Džeikas net pašoko iš netikėtumo. Ratas herme- 
tinių durų centre pajudėjo. Kai jis pasisuko ir sustojo, Ga- 
šeris stvėrė jį abiem rankom ir trūktelėjo į save. Paskui čiu- 
po Džeiką už rankos ir taip timptelėjo į priekį, kad berniu- 
kas vos nesuklupo ant virš grindų iškelto slenksčio. Viena- 
akis kankintojas vilkte įvilko jį į kažkokį kambarį, ir Džei- 
kas galėjo prisiekti, kad jam dar niekad gyvenime neteko 
regėti keistesnės patalpos. 


158 


26 


Rolandas nusileido link blausios rožinės šviesos. Pro jo 
ant krūtinės prasegtų marškinių atvartą žėrėdamos dirsčiojo 
protingos Oi akutės; maksimaliai ištempęs savo ilgą kaklą, 
plepetūnas uodė šilto oro sroves, plūstančias per ventiliaci- 
jos groteles. Aklinoje požemio tamsoje Rolandui teko visiš- 
kai pasikliauti gyvūno uosle, ir jis labai bijojo, kad tekančia- 
me vandenyje Oi pames Džeiko pėdsakus... bet kai Šaulys 
išgirdo dainavimą - iš pradžių Gašerio, paskui Džeiko, - dus- 
liu aidu skardintį tuneliuose, jis lengviau atsiduso. Oi nesu- 
klydo. 

Žvėriukas taip pat išgirdo dainavimą. Iki šios akimirkos 
jis sėlino į priekį lėtai ir apdairiai, retsykiais netgi truputėlį 
pagrįždamas atgal, norėdamas dar kartą įsitikinti, kad uoslė 
jo neapgavo, bet, vos tik išgirdęs Džeiko balsą, pasileido 
bėgte, įterpdamas odinį dirželį it stygą. Iš pradžių Rolan- 
das išsigando, jog plepetūnas ims šaukti Džeiką savo kimo- 
ku, veriančiu balsu - Eikai! Eikai! - bet žvėrelis tylėjo. O kai 
jiedu pasiekė šachtą, vedančią į apatinius šio požeminio la- 
birinto aukštus, Rolandas apačioje išgirdo kažkokio naujo 
mechanizmo - veikiausiai siurblio - gausmą, po kurio nuai- 
dėjo metalinis užsitrenkiančių durų žvangesys. 

Nusileidęs į kvadratinį tunelį, Šaulys visų pirma apžvel- 
gė dvigubą švytinčių vamzdelių eilę palubėje, vedančią, kiek 
tik akys užmatė, į abi puses. Jie liepsnojo pelkių ugnimi, 
kaip toji iškaba virš Balazaro užeigos Niujorke. Atidžiau įsi- 
žiūrėjęs į siauras chromuotas groteles ant ventiliacinių angų, 
iškirstų pačiose lubose, ir geltonų strėliukių gretą po jomis, 
Rolandas nuėmė nuo Oi kaklo pavadėlio kilpą. Šis akivaiz- 
džiai nudžiugo ir ėmė purtyti galvą. 

- Mes jau netoliese, - į pakeltą plepetūno ausį sumurmė- 
jo Rolandas, - tad dabar elgtis reikia labai atsargiai ir tyliai. 
Tu supratai, Oi? Labai tyliai. 

- Y-liai, - kimiai sukuždėjo Oi, ir kitu metu jo balsas 
veikiausiai būtų nuskambėjęs netgi juokingai. 

Rolandas nuleido Oi ant žemės, ir tasai tučtuojau nu- 
skuodė tuneliu, ištiesęs kaklą ir prikišęs nosį prie plieninių 
grindų. Rolandas girdėjo, kaip plepetūnas tyliai murma sau 
po nosimi: Eikai-Eikai! Eikai-Eikai! Rolandas išsitraukė iš 
dėklo pistoletą ir nusekė jam iš paskos. 

Edis su Siuzana sustingo ant baltų pakopų, apžiūrinė- 
dami milžinišką Bleino Lopšio statinį. Dangus virš Lado ta- 
rytum prasivėrė - lietus kliūstelėjo neperžvelgiama siena. 

- Nieko sau namelį susirentė! Tik pamiršo įrengti takelį 
invalidų vežimėliams. - Edžiui teko rėkti, kad jo balsas ne- 
paskęstų lietaus šniokštime ir griaustinio trenksme. 

- Nieko baisaus, - nekantriai atsiliepė Siuzana, ropšda- 
masi iš vežimėlio. - Eikim greičiau, antraip peršlapsim. 

Edis abejodamas pažvelgė į laiptus. Žinoma, pakopos 
ne itin aukštos... užtai jų daug. | 

- Siuzana, tu tikra, kad pajėgsi? 

- Dar ir tave aplenksiu, baltaveidi, - numojo Siuzana ir 
neįtikėtinai vikriai ėmė keberiotis laiptais aukštyn, pasirem- 
dama tvirtomis, raumeningomis rankomis ir atsistumdama 
nuo pakopų kojų strampgaliais. 

Ir jinai iš tiesų vos jo neaplenkė. Edžiui teko kautis su 
gremėzdišku metaliniu krėslu, kurio jis negalėjo numesti ir 
kuris baisiai jam trukdė. Kol pasiekė viršutinę aikštelę, abu 
užduso. Nuo permirkusių jų drabužių kilo garas. Edis pa- 
stvėrė Siuzaną už pažastų, kilstelėjo ją ir staiga sustingo, 
glėbdamas ją per taliją ir glausdamas prie savęs, užuot so- 
dinęs atgal į vežimėlį. Kažkodėl - kad taip sužinojus, kodėl, 
- juos ūmai užvaldė žaisminga, pamišėliška nuotaika. Jis jos 
geidė. Tiesiog čia ir dabar. 

Taip, leiskite man atsikvėpti, - pagalvojo jis. - Tu pa- 

siekei šią vietą gyvas, štai tavo liaukos ir nerimsta, pasiren- 
gusios žygdarbiams ir lėbavimui. 

Siuzana aplaižė lūpas ir, panarinusi pirštus į Edžio še- 
veliūrą, iš visų jėgų trūktelėjo. Skaudėjo... bet buvo ir nepa- 
prastai malonų. 

- Aš gi sakiau, jog tave aplenksiu, berniuk, - žemu ki- 
moku balsu sukuždėjo ji. 

- Nemeluok... aš buvau pirmas, puse pakopos. - Jis pa- 
mėgino apsimesti, jog nėra toks jau uždusęs, bet jam nieko 
neišėjo. 

- Galbūt... užtai tu visiškai išsikvėpei. - Viena jos ran- 
ka slystelėjo žemyn ir lengvai spustelėjo tą pačią vietą. Siu- 
zanos akyse šmėstelėjo žiburėliai. - Bet kai kas, atvirkščiai, 
kupinas jėgų. 

Dangumi nusirito griausmas. Jiedu abu krūptelėjo ir nu- 
sijuokė. 

- Liaukis, - pratarė jis. - Irgi mat, rado laiką. Kažkokia 
beprotystė! Br-r! 

Ji neprieštaravo, bet dar kartą švelniai sugniaužė tą pa- 
čią vietą ir tik paskui patraukė ranką bei padėjo jam ant pe- 
ties. Edis - žinia, apgailestaudamas - pasodino ją atgal į ve- 
žimėlį ir nuritino plačiomis plokštėmis po stogo atbraila. Jam 
pasirodė, jog lygiai toks pat apgailestavimas šmėstelėjo ir 
Siuzanos akyse. 

Kai jiedu atsidūrė po stogu, ir iš viršaus ant jų nebelijo, 
Edis stabtelėjo ir apsidairė. Lopšio Aikštė, Vėžlio gatvė... 
visas miestas jau nyko už virpančios pilkos lietaus uždangos. 
Ir Edžiui visiškai nebuvo gaila. Jo atminties užrašų knyge- 
lėje Ladas nepakliuvo į malonių prisiminimų sąrašą. 

- Pažvelk, - tyliai saumurmėjo Siuzana, mostelėjusi į ar- 
timiausią vandens nutekėjimo vamzdį. Apatiniame jo gale 
puikavosi didžiulė žuvies galva, apaugusi akmeniniais žvy- 
nais. Sprendžiant iš išvaizdos, ši žuvelė buvo artima drako- 
niškų siaubūnų, tupinčių Lopšio kampuose, giminaitė. Iš jos 
nasrų sidabriniu upeliu liejosi vanduo. 

- Regis, tai jau ne “trumpalaikiai krituliai“, - pastebėjo 
Edis. 

- Kokie krituliai?! Šitas lietus pliaups tol, kol jam įky- 
rės, o paskui dar lašelį, tiesiog iš pykčio. Galbūt tai truks 
savaitę, o gal ir mėnesį. Bet pabaigos galime ir nesulaukti, 
jei Bleinas ūmai nuspręs, kad jam nepatinka mūsų snukiai. 
Tad, tiesą sakant, jokio skirtumo. Pykštelėk kartelį, brangu- 
sis, tegul Rolandas žino, kad mes atvykome į paskyrimo 
vietą, o paskui truputį čia apsižvalgysime, gerai? 

Edis priėjo prie laiptų krašto, iškišo ranką laukan ir iš- 
šovė, nukreipęs “Riugerį" į pilką, debesimis nuklotą dangų. 
Būtent šitą šūvį - už mylios, jei ne toliau, - ir girdėjo Ro- 
landas, einantis Gašerio ir Džeiko pėdsakais “labirinte su 
spąstais“. Edis dar kelias akimirkas pastovėjo, stengdama- 
sis įtikinti save, kad viskas dar gali baigtis gerai, o jo šir- 
dis klysta, taip atkakliai ir nepaliaujamai tvirtindama, kad 
jie daugiau niekada nebepamatys nei Džeiko, nei Rolando. 
Viskas bus gerai... Spragtelėjęs pistoleto saugiklį, jis kyš- 
telėjo ginklą atgal už džinsų diržo ir grįžo pas Siuzaną. Ap- 
gręžė vežimėlį ir nustūmė jį tarpueiliu tarp kolonų, tolstan- 
čių į pastato gilumą. Pakeliui Siuzana išsitraukė Rolando 
revolverį ir iš naujo jį užtaisė. 

Čia, po masyviu akmeniniu stogu, lietaus teškenimas 
virto paslaptingu, pamėklišku šnaresiu. Sienų akmuo slopi- 
no net griaustinio grumėjimą. Lopšį prilaikančios kolonos 
buvo mažiausiai dešimties pėdų skersmens. Jų viršūnės 
skendo palubės tamsoje. Tenai, prieblandoje, negarsiai bur- 
kavo balandžiai. 

Iš miglotos ūkanos išplaukė lentelė, pakabinta ant sun- 
kios chromuotos grandinės: 


ŠIAURINIS POZITRONIKOS CENTRAS 
SVEIKINA JUS LADO LOPŠYJE! 
Pietryčių maršrutas 
(BLEINAS) 

Šiaurės vakarų maršrutas 
(PATRICIJA) 

- Dabar mes žinom, kaip vadinosi tas traukinys, kuris 
nugarmėjo... nugarmėjo į upę, - pastebėjo Edis. - Patricija. 
Tiktai jie sumaišė spalvas. Paprastai manoma, jog mergaičių 
spalva - rožinė, o berniukų spalva - žydra, o ne atvirkščiai. 

- Gal jiedu abu žydri. 

- Ne. Bleinas rožinis. 

- Iš kur ištraukei? 

Edis sutrikęs dirstelėjo į Siuzaną. 

- Nežinau iš kur... paprasčiausiai žinau. 

Jiedu pajudėjo pagal strėlę, rodančią Bleino stovėjimo 
kryptį, ir pasiekė atvirą erdvę, kurioje kadaise turbūt buvo 
stoties vestibiulis. Edis nepasižymėjo Siuzanos savybe min- 
timis įsiskverbti į praeitį ir matyti ją ryškių bei aiškių vaiz- 
dinių serija, tačiau jis vis dėlto įsivaizdavo tokį paveikslą: 
erdvi aikštė su kolonomis pilna žmonių, jie skuba, ieško sa- 
vo vagonų, glėbesčiuojasi atsisveikindami ir susitikdami, ir 
virš visa ko aidi tūkstančių kulniukų taukšėjimas bei neaiš- 
kių balsų gaudesys. O iš garsiakalbių, nustelbdami visus gar- 
sus, aidi įvairiausi pranešimai: 

Prašome užimti vietas Patricijos traukinyje, išvykstan- 
čiame šiaurvakarinių feodų kryptimi... 

Dėmesio, dėmesio, keleivi Kilingtonai, keleivi Kilingto- 
nai, jūsų laukia apatiniame aukšte prie informacinio biuro. 

Bleinas atvyksta į antrąjį kelią. Pasitinkančiuosius pra- 
šome eiti į platformą... 

O dabar čia beliko vien balandžiai. 

Edis nejučia susigūžė. 

- Pasižiūrėk į tuos veidus, - sumurmėjo Siuzana. - Ne- 
žinau, kaip tau, o man nuo jų bloga. - Ji mostelėjo į dešinę. 
Aukštai ant sienos prietemoje Edis išvydo akmeninių veidų 
eilę: jie kūpsojo iš balto marmuro ir spoksojo į juos iš vir- 
šaus žemyn - atšiaurūs ir niūrūs savo amatą įsimylėjusių bu- 
delių veidai. Kelios akmeninės galvos atitrūko ir dabar vo- 
liojosi granitinėmis nuolaužomis, abejingai ir iš aukšto ste- 
bint kolegoms, o tos, kurios dar laikėsi, buvo apipintos tan- 
kiu įtrūkimų voratinkliu ir aplipintos balandžių išmatomis. 

- Veikiausiai kokio nors Aukščiausiojo teismo nariai, 
- paspėliojo Edis, baimingai nužvelgdamas visas tas plonas 
sučiauptas akmenines lūpas ir tuščias trūkinėjančias akis. - 
Šitaip atrodyti gali tiktai teisėjai: išmintingi ir podraug niek- 
šiški... kas jau kas, o aš tai žinau! Nė vieno padoraus snu- 
kio. Tokie, kaip šitie, bekojui krabui net ramento nepaduos. 

- “Statulų nuverstų krūva, kur saulė plieskia, kur me- 
dis miręs nemeta šešėlio“, - padeklamavo Siuzana, ir nuo 
šių žodžių Edžio nugara kažkodėl nuėjo pagaugais. 

- Iš kur šitie žodžiai, Siuzana? 

- Iš vieno eilėraščio. Jį parašė žmogus, kuriam veikiau- 
siai baisiame sapne prisisapnavo Ladas. Tiek to, Edi, eime. 
Na, ir velniop juos. Pamirškime. 

- Lengviau pasakyti nei padaryti. - Bet Edis vis dėlto 
stumtelėjo vežimėlį, ir jie pajudėjo tolyn. 

Iš prietemos priešakyje išplaukė kažkoks aukštas gro- 
tuotas barjeras, primenantis statmenus smaigų vartus, sau- 
gančius pakabinamą viduramžių pilies tiltą... o už barjero 
šmėžavo neryškūs traukinio kontūrai. Šitaip Edis ir Siuza- 
na pirmąkart pamatė vienbėgį Bleiną. Jis iš tiesų pasirodė 
besąs rožinis, kaip ir tvirtino Edis. Švelnus jo tonas buvo 
lyg tyčia pritaikytas prie marmurinių kolonų gyslelių spal- 
vos. Bleinas tarsi sklendė virš aukštos platformos ištemp- 
tu, aptakiu kulkos formos siluetu. Dingojosi, kad jis pada- 
rytas iš kūno, o ne iš metalo. Jo paviršius buvo glotnus, be 
jokių įtrūkimų ir eižėjimų, ir tik vienoje vietoje jį vėrė an- 
ga - trikampis langas priešakinėje dalyje su milžinišku va- 
lytuvu. Edis žinojo, kad lygiai toks pat yra ir kitoje pusėje, 
tad, jei žiūrėtum į Bleiną iš priešakio, susidarytų įspūdis, 
jog jisai turi veidą, kaip Traukinukas Čarlis. O valytuvai 
veikiausiai panėšėtų į antakius virš gudriai primerktų akių. 

Balta šviesa, besiliejanti pro atvirą arką šiaurrytinėje 
Lopšio sienoje, krito ant Bleino ilgu įkypu stačiakampiu. 
Edis pamanė, jog šis traukinys panašus į kažkokio pasakiš- 
ko rausvo banginio - visuomet paslaptingo ir nebylaus - stu- 
burkaulį. 

- Na, štai, - sukuždėjo jis. - Mes jį suradome. 

- Taip. Vienbėgį Bleiną. 

- Tačiau jis negyvas, kaip manai? Šiaip ar taip, atrodo 
negyvas. 

- Ne. Jis gyvas. Paprasčiausiai miega. 

- Iš kur žinai? 

- O iš kur tu žinojai, kad jis rožinis? - Ji nelaukė atsa- 
kymo, ir Edis jai neatsakė. Siuzanos veidą iškreipė neapsa- 
koma baimė. - Jis miega, ir žinai, ką tau pasakysiu? Aš bi- 
jau... man baisu jį žadinti. 

- Na, gerai, verčiau palaukime likusiųjų. 

Siuzana papurtė galvą. 

- Man regis, mes privalome viską paruošti iš anksto... 
turiu omeny, iki jų pasirodymo... kadangi, man regis, jie čia 
atkurnės baisiai skubėdami. Pristumk mane prie tos dėželės 
ant grotelių. Primena pasikalbėjimo įrenginį. Matai? 

Edis pastebėjo dėželę ir lėtai nuritino vežimėlį jos link. 
Įrenginys buvo pritvirtintas prie grotelių šalia uždarų durų 
vidury pertvaros, stūksančios visu Lopšio perimetru. Verti- 
kalūs užtvaros strypai buvo pagaminti iš metalo, primenan- 
čio nerūdijantį plieną; vartai - iš kaustytos geležies, o apatinė 
jų dalis nyko plienu apmuštoje grindų angoje. Edis matė, jog 
pro grotas jiems prasiveržti nepavyks. Atstumas tarp stovų 
neviršijo ir keturių colių. Pro tokią siaurą spragą vargiai pra- 
lįstų netgi Oi. 

Virš galvų šnarėjo ir burkavo balandžiai. Kairysis Siu- 
zanos vežimėlio ratas monotoniškai girgždėjo, erzindamas 
nervus. Pusę karalystės už mašininės alyvos skardinę, - pa- 
galvojo Edis ir tiktai dabar suvokė siaubingai bijąs. Jam bu- 
vo ne šiaip baisu. Jis jau seniai nepatyrė nieko panašaus: nuo 
tos dienos, kai jiedu su Henriu stovėjo Dač-Hile, Reinhold- 
stryte, spoksodami į pakrypusį Dvarą. Tą dieną - viskas nu- 
tiko tolimais 1977-aisiais - jie nesiryžo užeiti į klaikų “na- 
mą su vaiduokliais". Jiedu nusigręžė nuo jo ir nužingsniavo 
šalin, ir visą kelią jis mintyse sau prisiekinėjo, kad niekada, 

niekada, niekada nebesugrįš į tą baisią vietą. Šią priesaiką 
jis, galima sakyti, įvykdė... bet štai jums, prašom, naujas 
“namas su vaiduokliais". Ir štai jums, prašom, pagrindinis 
vaiduoklis - vienbėgis Bleinas - kresnas rožinis siluetas su 
trikampiu langeliu, žvairuojančiu į jį nelyginant plėšraus ir 
pavojingo žvėries akis, o pats žvėris lyg ir miega, bet iš tie- 
sų tik apsimeta miegąs. 

Jis jau seniai nebekruta savo Lopšy... jau daugelį me- 
tų... Jis netgi liovėsi plepėti savo skirtingais balsais ir juok- 

s... Paskutinis pas Bleiną ėjo Ardis... Bleinas jam užda- 
vė kažkokį klausimą... ir kai Ardis nesugebėjo atsakyti, 
Bleinas supleškino jį žydra ugnimi. 

Jeigu jis dabar prabils, aš turbūt išsikraustysiu iš pro- 

- pagalvojo Edis. 

Lauke siaučiantis vėjas sustiprėjo, lietaus purslai pro 
aukštą įvažiavimo arkos angą lėkė vidun. Ant Bleino lan- 
go stiklo tiško smulkūs lašeliai. 

Edis nei iš šio, nei iš to krūptelėjo ir įdėmiai apsidai- 
rė aplink. 

- Regis, mus stebi... aš jaučiu. 

- Man tai ne naujiena, - atsiliepė Siuzana. - Pavėžėk 
mane arčiau vartų, Edi. Noriu kaip reikiant apžiūrėti šį 
daiktą. 

- Gerai, tiktai neliesk jo, pažadi? Galbūt prie jo pri- 
jungta įtampa... 

- Jei Bleinas užsigeis mus pakepinti, jis taip ir padarys, 
nieko nepaisydamas, - numojo ranka Siuzana, žvelgdama 
per užtvarą į rausvą Bleino nugarą. - Ir tu tai žinai ne pras- 
čiau už mane. 

Edis žinojo ir todėl nutylėjo. 

Dėželė iš tiesų priminė pasikalbėjimo įrenginį, sutap- 
dintą su apsauginės signalizacijos sistema. Viršutinėje jos 
pusėje matėsi garsiakalbis su įprasto jungiklių KLAUSYKI- 
TE/KALBĖKITE tipo mygtuku. Po garsiakalbiu iombo for- 
ma rikiavosi skaičiai nuo vieneto iki šimto: 

11 12 15 14 15 
16 17 18 19 20 21 
22 25 24 25 26 27 28 
29 30 51 32 33 34 35 36 
87 58 39 40 41 42 43 4 45 
46 47 48 49 50 51 52 55 54 55 
56 57 58 59 60 61 62 63 64 
65 66 67 68 69 70 71 72 
73 714 75 76 7 78 09 


Po rombu iš skaičių styrojo dar du mygtukai. Viename 
Aukštąja Kalba buvo parašyta KODAS-KOMANDA, kitame 
- ĮVADAS. 

Siuzana sunerimusi spoksojo į jai nepažįstamą įrenginį. 
Ji atrodė sutrikusi ir netgi išsigandusi. 

- Kas čia galėtų būti, kaip manai? Primena gudragalviš- 
kus daiktelius iš fantastinių romanų. 

Na, žinoma, - pagalvojo Edis. Jam kažin kaip net iš gal- 
vos išgaravo, kad jiedu su Siuzana iš skirtingų laikmečių. 
Galbūt savajame laike Siuzana ir matė vieną ar dvi apsaugi- 
nės signalizacijos sistemas (šiaip ar taip, ji gyveno Manhe- 
tene, tarp turtuolių, nors pastarieji ir nelabai ją mėgo), tačiau, 
kaip bežiūrėsi, elektroninė įranga, egzistavusi jos laikais, 
1963 metais, ir supersudėtingi jam pažįstamų 1987 metų 
prietaisai - tai, kaip sakoma, du didžiuliai skirtumai. O juk 
mudu su ja niekada nesikalbėjom apie tuos skirtumus, - pa- 
galvojo jis. - Įdomu, ką ji pasakytų, jei aš jai praneščiau, kad 
tuo metu, kai Rolandas mane pagrobė, Ronaldas Reiganas 
buvo Jungtinių Valstijų prezidentu? Ji VEmausiai nuspręs- 
tų, kad aš kuoktelėjau. 

- Čia apsauginės signalizacijos sistema, - paaiškino jis, 

nesileisdamas į smulkmenas. O paskui, nors visi jo jausmai 
ir instinktai sukilo prieš tokią neleistiną kvailystę, jis pri- 
vertė save kilstelti ranką ir pirštu spustelti mygtuką KLAU- 
SYKITE/KALBĖKITE. 

Keista, bet srovė jo netrenkė. Į ranką net nesmogė žyd- 
ras žaibas. Netgi jokių požymių, kad tas daiktas apskritai 
veikia. 

Gal Bleinas vis dėlto mirė. Gal jis vis dėlto mirė. 

Tiktai kažin kodėl neatrodė, jog tai galėtų būti tiesa. 

- Alio? - klausiamai pratarė Edis, gyvai įsivaizduoda- 
mas, kaip vargšelis Ardis staugia iš skausmo mikrobangi- 
nio spinduliavimo sraute, o ant jo kūno ir veido plaikstosi 
žydros ugnies iškrovos, nuo kurių lydosi akys ir užsilieps- 
noja plaukai. - Alio... Bleinai? Kas nors? 

Jis atleido mygtuką ir įsitempęs sustingo. Siuzana kyš- 
telėjo jam į ranką savo mažą ir šaltą delniuką. Vis dar jo- 
kio atsakymo. Edis vėl spustelėjo mygtuką - šį kartą jam 
ėjosi kur kas sunkiau. 

- Bleinai? 

Jis paleido mygtuką. Lukterėjo. Vėl jokio atsakymo. 
Edis pajuto, kaip ima svaigti galva: nemalonus, netgi pavo- 
jingas jausmas, kuris dažnai apimdavo jį susijaudinimo ar 
baimės akimirkomis. Kai taip nutikdavo, jis jau nebepajėg- 
davo mąstyti blaiviai. Jį tarsi apsėsdavo velnias. Jam norė- 
davosi į viską nusispjaut. Taip buvo, kai jis susikirto su tuo 
siauraveidžiu Balazaro ryšininku Nasau. Ir lygiai tas pat da- 
rėsi dabar. Jei Rolandas pamatytų jį tuomet, kai jame įsi- 
siautėja šio beprotiško nekantrumo liepsna, jis suprastų, jog 
Edis ne šiaip labai panašus į Ketbertą, - tokiomis akimirko- 
mis jis veikiausiai galėtų prisiekti, kad Edis ir yra Ketber- 
tas. 

Edis iš visų jėgų įspaudė mygtuką ir klaikiu balsu, imi- 
tuodamas (beje, visiškai nesėkmingai) sodrų britanišką ak- 
centą, suriaumojo: 

- Sveikas, Bleinai! Sveikas, seni! Čia Robinas Lyčas, 
vyriausias žurnalo “Turtingų besmegenių gyvenimas“ re- 

daktorius, aš atėjau pranešti, kad leidyklos loterijoje tu lai- 
mėjai šešis milijonus dolerių ir naujutėlaitį “Ford-eskortą"! 

Švelniai ir baugiai suplakę sparnais, virš jo būreliu pa- 
kilo balandžiai. Siuzanai tikra to žodžio prasme atkaro žan- 
dikaulis. Jos veide sustingo apstulbusios dievobaimingos 
moters išraiška, tarsi ji būtų tik ką išgirdusi, kaip jos bran- 
gus vyrelis piktžodžiauja Dievo šventovėje. 

- Liaukis, Edi! Tučtuojau liaukis! 

Bet Edis jau nebesivaldė. Jo lūpas ištempė šypsena, bet 
akyse slypėjo baimė, isterija ir tūžmingas susierzinimas. 

- Tu su savo vienbėge mergyte, Patricija, praleisi stulbi- 
nantį mėnesį pasakiškame Džimtauno kampelyje. Jūsų pa- 
slaugoms prabangus viešbutis, patys geriausi vynai ir pačios 
šviežiausios skaisčios mergelės užkandai. Tu... 

- Š-Š-Š... 

Užspringęs pusėj žodžio, Edis dirstelėjo į Siuzaną. Juo 
dėtas bet kuris kitas būtų pagalvojęs, kad tai ji jam šnipšte- 
lėjo, - ir netgi ne todėl, kad kartą ji jau mėgino jį numaldy- 
ti, bet visų pirma dėl to, kad daugiau čia nieko nebuvo, - tie- 
są sakant, Edis taip ir pagalvojo, bet podraug jis visąlaik ži- 
nojo, kad tai ne ji. Balsas buvo ne jos. Jis ir skambėjo kitaip. 
Tai buvo kūdikio balsas - labai mažo ir išsigandusio vaike- 
lio balselis. 

- Siuze? Tu... 

Siuzana papurtė galvą, tuo pat metu kilsteldama ranką ir 
rodydama į pasikalbėjimo įrenginį. Edis nustebęs pamatė, 
jog mygtukas su užrašu KODAS-KOMANDA dega vos ru- 
senančia blyškiai rožine šviesa - jos spalva buvo lygiai tokia 
pat, kaip ir traukinio, miegančio savo Lopšyje anapus užtva- 
TOS. 

- $-š-$... nežadinkite jo, - sielvartingai pratarė vaikiškas 
balsas, besiliejantis iš garsiakalbio, tykus ir švelnus, tarsi va- 
karinis brizas. 

- Kas.. - pradėjo Edis, bet tuojau pat nutilo. Jis kreste- 
lėjo galvą, ištiesė ranką link mygtuko KLAUSYKITE/KAL- 
BĖKITE ir lengvai jį spustelėjo. Dabar jo balse ir intonaci- 

jose Roberto Lyčo išsidirbinėjimų nebeliko nė ženklo. Jis 
kone sąmokslininkiškai sukuždėjo: 

- Kas tu? Kas gi tu?.. 

Ir paleido mygtuką. Jiedu su Siuzana pažvelgė vienas 
į kitą plačiai atmerktomis akimis nelyginant vaikai, kurie 
ūmai sužino, kad gyvena viename name su keistu - galbūt 
netgi psichiškai nesveiku - suaugusiuoju. Jūs turbūt paklau- 
site: o iš kur jie sužino? Apie tai jiems praneša kitas vaikas. 
Vaikas, kuris su tuo trenktu suaugusiuoju išgyveno ne me- 
tus ir ne dvejus, ir visą tą laiką jam teko slapstytis kampuo- 
se bei tylomis sėlinti namo, kai suaugusysis miegojo; pa- 
mirštas, persigandęs vaikas, kuris - taip jau susiklostė! - yra 
nematomas. 

Atsakymo nebuvo. Edis laukė. Laikas ėjo. Sekundės tę- 
sėsi siaubingai ilgai - ko gero, per kiekvieną jų galima bu- 
vo perskaityti visą knygą. Galų gale Edis neištvėrė ir ištiesė 
ranką link mygtuko, ir kaip sykis tą akimirką skyde vėl įsi- 
žiebė menkutis rožinis žiburėlis. 

- Aš Mažasis Bleinas, - sakuždėjo vaiko balselis. - Tas, 
kurio jis nemato. Tas, apie kurį jis pamiršo. Tas, kuris - jis 
tuo įsitikinęs - liko griuvėsių salėse ir mirties menėse. 

Edis vėl nuspaudė mygtuką. Jo ranka nenorom virpė- 
jo, ir jis niekaip nepajėgė numaldyti to virpulio. Balsas taip 
pat trūkinėjo sulig kiekvienu žodžiu: 

- Kas? Kas nemato? Lokys? 

Ne... na, koks gi, atsiprašant, lokys?! Negyvas Šardi- 
kas guli miške už daugybės mylių nuo čia; ir netgi per tą 
laiką pasaulis spėjo pasislinkti toliau. Ūmai Edis prisiminė, 
ką jis pajuto ir išgyveno, pridėjęs ausį prie paslaptingų ne- 
žinomos paskirties durų, kurias aptiko toje laukymėje, kur 
savo keistą, nesuvokiamą pusiau gyvenimą gyveno Šardi- 
kas, - prie durų, išmargintų geltonais ir juodais dryžiais, ka- 
žin kodėl kėlusiais neaiškią baimę. Dabar Edis suprato, kad 
visa tai - vieno paveikslo dalys, vienos visumos, klaikios ir 
išėstos puvinio, voratinklio, suplėšyto į skutus, kurio cen- 
tre nepažintu ir nepažįstamu akmeniniu voru tūno Tamsu- 

sis Bokštas. Per keletą pastarųjų dienų visas Vidurinysis Pa- 
saulis virto vienu vaiduoklių kupinu namu; Vidurinysis Pa- 
saulis virto Nusodintuvu, virto Didžiąja Tuštuma. Tapo be- 
vaise žeme, kurioje gyveno tik pamėkliškos būtybės, - žeme, 
kuri pati tapo pamėkle. 

Ir anksčiau, nei iš garsiakalbio jam atsakė vaikiškas bal- 
selis, Edis perskaitė atsakymą be garso krutančiose Siuzanos 
lūpose - atsakymą akivaizdų ir labai paprastą, kaip pasufle- 
ruotas mįslės įminimas. 

- Didysis Bleinas, - suakuždėjo neregimos būtybės balsas. 
- Didysis Bleinas... vaiduoklis mašinoje... visose mašinose. 

Siuzana kilstelėjo ranką prie gerklės ir iš visų jėgų ją su- 
gniaužė, tarsi būtų norėjusi pasmaugti pati save. Jos akyse 
švytėjo tik siaubas, tačiau žvilgsnis nesustingo ir nesuakme- 
nėjo - jis liko įdėmus ir skvarbus. Ir jame greta siaubo su- 
spindo pažinimas. Kažkada praeityje ji pažinojo kažką - jei 
ne su panašiu balsu, tai su panašiais išgyvenimais bei patir- 
timi... dar tais laikais, kai viena visuma - Siuzana - buvo 
perskelta į dvi puseles, amžinai kovojančias tarpusavyje: 
Odetą ir Detą. Vaikiškas balsas jai išties buvo netikėtas, bet 
sielvartingas jos žvilgsnis bylojo, kad Siuzana pažino, kas 
tai. 

Kam, jeigu ne jai, žinoti, kas yra asmenybės susidveji- 
nimas. 

Siuzana jį patyrė savo kailiu. Patyrė su kaupu. 

- Edi, eime iš čia. - Ją užvaldęs siaubas pavertė Siuza- 
nos kalbą nerišliu garsų srautu be jokių skyrybos ženklų. 
Edis girdėjo, kaip jos gerklėje švilpia oras, tarsi žiemos vė- 
jas vamzdyje. - Edi mums reikia išeiti Edi mums reikia išeiti 
iš čia Edi... 

- Per vėlu, - pertraukė ją plonytis liūdnas balselis. - Jis 
pabudo. Didysis Bleinas pabudo. Jis žino, kad jūs čia. Jis ei- 
na. 

Ūmai palubėje sušmėžavo kažkokie tvyksniai - skaisčios 
oranžinės pašvaistės lankai. Visą Lopšį užliejo ryški šviesa, 
vaikydama šešėlius. Balandžiai - šimtų šimtai - persigandę 

pakilo iš savo lizdų į orą ir paklaikę ėmė suktis betiksliame 
aklame skrydyje. 

- Palauk! - sušuko Edis. - Palauk, prašau tavęs! 

Iš susijaudinimo jis pamiršo spustelti mygtuką, bet tai 
jau nieko nebereiškė. Mažasis Bleinas vis vien jį išgirdo ir 
atsakė: 

- Ne! Aš nenoriu, kad jis mane čia nutvertų! Jis nužu- 
dys mane... aš nenoriu! 

Rausvas žiburėlis pasikalbėjimo įrenginyje užgeso, bet 
tik akimirkai. Tučtuojau įsižiebė išsyk du mygtukai: KO- 
DAS-KOMANDA ir ĮVADAS, - ir ne blausia rožine švie- 
sa, o liepsningai raudona, kaip įkaitęs žaizdras kalvėje. 

- KAS JŪS ? - sugriaudėjo valdingas balsas, sklindan- 
tis ne tik iš mažučio garsiakalbio, bet ir iš visų prijungtų bei 
vis dar veikiančių garsiakalbių mieste. Sutrūniję ir pūvan- 
tys lavonai, kybantys ant stulpų, suvirpėjo nuo šio galingo 
balso vibracijų: atrodė, jog net ir mirusieji, jei tik pajėgtų, 
skuostų kuo toliau nuo Bleino. 

Siuzana susigūžė savo krėsle, delnais užsidengdama 
ausis. Jos veidas ištįso iš baimės ir nesąmoningo pasibjau- 
rėjimo, burną iškreipė begarsis riksmas. Edis taip pat paju- 
to, kaip siaubo banga bloškia jį atgal į praeitį - link tų fan- 
tastiškų ir košmariškų haliucinacijų, kurias jis piešdavo 
vaizduotėje, kai jam buvo vienuolika metų. Negi ne šio bal- 
so jis bijojo, kai jiedu su Hariu stovėjo priešais Dvarą? Ne- 
gi ne šio balso jis, galima sakyti, ir laukė? Jis nežinojo... 
užtai suprato, ką turėjo jausti Džekas iš pasakos, kai galų 
gale suvokė, jog pernelyg dažnai lankstė pupos ūglį ir vis 
dėlto pažadino milžiną. 

- KAIP JŪS IŠDRĮSOTE SUTRIKDYTI MANO MIE- 
GĄ? ATSAKYKITE NEDELSDAMI - ANTRAIP TUČ- 
TUOJAU MIRSITE. 

Ko gero, Edis būtų sustingęs it akmuo, leisdamas Blei- 
nui - Didžiajam Bleinui - daryti su juo ką nori... supleškin- 
ti, kaip Ardį (o gal ir dar blogiau); matyt, jis ir /urėjo su- 
stingti, suakmenėjęs iš baimės... baimės, veikiausiai pasi- 

taikančios tik pasakose... baimės, tūnančios pačiame triušio 
urvelio dugne. Ir tik prisiminimas apie plonytį sielvartingą 
balselį, kuris užkalbino jį pirmas, suteikė jam jėgų ir padė- 
jo pasijudinti iš vietos: tas balselis priklausė silpnam kūdi- 
kiui, kuris, ir pats nejuokais išsigandęs, vis dėlto mėgino pa- 
dėti jiedviem su Siuzana. 

O dabar reikia suktis pačiam - niekas tau nepadės, - tarė 
sau jis. - Tu jį pažadinai, tu su juo ir aiškinkis. Tik pradėk, 
dėl Dievo meilės, pradėk! 

Edis ištiesė ranką ir vėl spustelėjo mygtuką. 

- Aš esu Edis Dynas. Ši moteris - mano žmona Siuzana. 
Mes... 

Jis nutilo ir pažvelgė į Siuzaną. Ši linktelėjo, paraginda- 
ma jį nevilties kupinu gestu - atseit, pirmyn, brangusis, tęsk. 

- Mes einame į vieną vietą. Ieškome Tamsiojo Bokšto, 
stovinčio Spindulio kelyje. Su mumis eina dar du, Rolandas, 
šaulys iš Gileado ir... Džeikas iš Niujorko. Mudu su Siuza- 
na taip pat iš Niujorko. Jeigu tu esi... - Jis prikando liežuvį, 
prarydamas žodžius “Didysis Bleinas“, jau pasirengusius iš- 
sprūsti pro lūpas. Jeigu jis dabar būtų juos ištaręs, protas, 
glūdintis už galingojo balso, būtų sumetęs, kad jie girdėjo ir 
kitą balsą: šmėkla šmėkloje, jei galima taip pasakyti. 

Siuzana vėl beviltiškai sumosavo jam abiem rankom - 
atseit, varyk toliau. 

- Jeigu tu esi vienbėgis Bleinas... na... mes norėtume 
tavęs paprašyti, kad tu mus pavėžėtum. 

Jis paleido mygtuką. Kelias ilgas ir slogias akimirkas at- 
sakymo nebuvo. Edžiui ir Siuzanai jos virto valandomis. Be- 
sitęsiančioje tyloje girdėjosi tik neramus balandžių sparnų 
plakimas. O kai galų gale vėl pasigirdo Bleino balsas, jis 
sklido tik iš mažojo vartų garsiakalbio ir skambėjo kone 
žmogiškai: 

- NEMĖGINKITE MANĘS APGAUTI. MANO KAN- 
TRYBĖ NĖRA BERIBĖ. VISOS DURYS Į TUOS PASAU- 
LIUS UŽDARYTOS. GILEADAS DAUGIAU NEBEEG- 

ZISTUOJA, O VISI, KURIUOS VADINO ŠAULIAIS, MI- 
RE. O DABAR ATSAKYKITE Į MANO KLAUSIMĄ: 
KAS JŪS TOKIE? IR PRIEŠ ATSAKYDAMI GERAI PA- 
GALVOKITE - AŠ JŪSŲ KLAUSIU PASKUTINĮ KAR- 
TĄ. 

Pasigirdo kažkoks šnypščiantis garsas. Nuo lubų tvyks- 
telėjo plonytis akinamai žydros spalvos spindulys - toks 
ryškus, kad rodėsi beveik baltas, - ir prasvilino golfo ka- 
muoliuko dydžio skylę marmurinėse grindyse už penkių pė- 
dų nuo Siuzanos vežimėlio. Iš skylės tingia čiurkšlele pa- 
kilo dūmai. Padvelkė taip, kaip dvelkia oras po žaibo smū- 
gio. Sekundėlę kitą Edis ir Siuzana spoksojo vienas į kitą, 
sukaustyti nebylaus siaubo, o paskui Edis šoko prie pasikal- 
bėjimo įrenginio ir pirštu įspaudė mygtuką. 

- Tu klysti! Mes tikrai iš Niujorko! Mes atėjome čio- 
nai per duris ant jūros kranto... visai neseniai, prieš keletą 
savaičių! 

- Tai tiesa! - šūktelėjo Siuzana. - Prisiekiu tau, tai tie- 
sa! 

Tyla. Už ilgo barjero blausiai tviskėjo rožinė Bleino 
nugara. Atrodė, jog priekinės dalies langas žvairuoja į juos 
nelyginant mieguista stiklinė akis. Valytuvas panėšėjo į 
gudriai ir klastingai primerktą voką. 

- O KUR ĮRODYMAI? 

- Viešpatie, iš kur aš jam ištrauksiu įrodymus? - Edis 
bejėgiškai grįžtelėjo į Siuzaną. 

- Nežinau. 

Edis vėl spustelėjo mygtuką. 

- Laisvės statula! Ar ji tau ką nors reiškia? 

- TESK. - Dabar Bleino balsas skambėjo bemaž mąs- 
liai. 

- Empair-Steit-Bildingas! Fondų Birža! Tarptautinės 
prekybos centras! Koni-Ailendas! Radio-Sitis! Mjuzik-ho- 
las! Yst-Vil... 

Bleinas jį pertraukė... ir šį kartą - neįtikėtina, tačiau 

faktas, - iš garsiakalbio skambantis balsas buvo tiksli Džo- 
no Veino* balso kopija. 

- GERAI, PILIGRIME. AŠ TAVIMI TIKIU. 

Edis ir Siuzana vėl susižvalgė. Tiktai dabar jų akyse, 
nors ir mažumą suglumusiose, spindėjo akivaizdus paleng- 
vėjimas. Bet apsidžiaugė jie per anksti: kai Bleinas prabilo 
vėl, jo balsas skambėjo abejingai ir šaltai: 

- UŽDUOK MAN KLAUSIMĄ, EDI DYNAI IŠ NIU- 
JORKO. IR TEGUL TAVO KLAUSIMAS BŪNA GERAS. 
- Po neilgos pauzės Bleinas pridūrė: - NES JEI KLAUSI- 
MAS BUS KVAILAS, JUDU ABU MIRSITE, KAD IR IŠ 
KUR BŪTUMĖT ATĖJĘ. 

Siuzana atplėšė susirūpinusį žvilgsnį nuo dėželės, ky- 
bančios ant vartų, ir dirstelėjo į Edį. 

- Apie ką jis čia? 

Edis papurtė galvą. 

- Nenutuokiu. 

Kambarys, į kurį Džeiką įstūmė Gašeris, berniukui pa- 
sirodė labai panašus į “minitmeno" raketos šachtą, papuoš- 
tą daiktais, kuriems vieta tiktai beprotnamyje. Apskritai ne- 
aišku, kas gi tai buvo: iš dalies muziejus, iš dalies svetainė, 
iš dalies kažkokių hipių susibūrimo vietelė. Tuščia erdvė virš 
galvos užsibaigė skliautuotomis lubomis; grindų nebuvo vi- 
siškai, apatinę “šachtos" dalį sudarė apvalėjantis dugnas, 
esantis septyniasdešimt penkiomis ar net šimtu pėdų žemiau 
lygio, ant kurio dabar stovėjo Džeikas. Palei visą ištisinę ap- 
valią sieną vertikaliais meridianais rikiavosi neoninės įvai- 
riausių spalvų lempos: raudonos, mėlynos ir žalios, geltonos 
ir oranžinės, rožinės ir persikinės, - vaivorykštiniais mazgais 
susiliejančios palubėje ir startinės šachtos dugne... jei, žino- 
ma, čia buvo šachta. 

*Džonas Veinas (1907-1979) - amerikiečių aktorius ir režisierius. Dau- 
giausiai vaidino vesternuose ir kariniuose filmuose. 

Pats kambarys, apačioje apkantuotas surūdijusiomis 
metalinėmis grotelėmis, užėmė viršutinį šio griozdiško kap- 
sulės formos statinio trečdalį. Šen ir ten ant geležinių gro- 
telių, čia atstojančių grindis, voliojosi kilimai, iš pažiūros 
primenantys turkiškus (vėliau Džeikas sužinojo, kad jie iš- 
austi Kašmino feode). Kilimų kampai buvo prispausti prie 
grindų sunkiomis skryniomis, apkaustytomis variu, dide- 
liais toršerais ir išlenktomis visokiausiu šlamštu užverstų 
krėslų kojelėmis. Priešingu atveju jie būtų plaikstęsi vėjy- 
je it popieriaus skiautelės priešais įjungtą ventiliatorių: iš 
apačios nepaliaujamu srautu plūdo šiltas oras. Kita srovė, 
sklindanti iš ventiliacinių šachtų (panašių į tas, kurias Džei- 
kas matė koridoriuje), sukosi už penkių pėdų virš jo galvos. 
Tolimajame keistojo kambario gale matėsi dar vienerios du- 
rys, lygiai tokios pat, kaip ir tos, pro kurias čionai įėjo jie- 
du su Gašeriu. Džeikas nusprendė, kad už jų plyti korido- 
rius, nutiestas po žeme išilgai Spindulio kelio. 

Kambaryje buvo žmonių. Viso šešetas: keturi vyrai ir 
dvi moterys. Berniukas įspėjo, kad priešais jį visa žilių va- 
dovybės viršūnėlė... jei, žinoma, jie apskritai dar turėjo 
kam vadovauti. Remdamasis žiniomis, kurias jam pavyko 
sukaupti apie žilius, Džeikas drąsiai galėjo daryti išvadą, 
kad jie, kaip rūšis, merdėja. Tarp esančiųjų kambaryje ne- 
buvo nė vieno jauno žmogaus, tačiau liežuvis nesivertė va- 
dinti juos seniais. Jie buvo dar, kaip sakoma, pačiame jėgų 
žydėjime. Susirinkusieji visi kaip vienas atsigręžė į Džeiką 
ir smalsiai įsistebeilijo į jį - beje, kaip ir jis į juos. 

Kambario centre milžiniškame krėsle, kurį neabejotinai 
galėjai vadinti sostu, permetęs koją per masyvų ranktūrį, sė- 
dėjo augalotas vyras - kažkoks tarpinis kario-vikingo ir mil- 
žino iš vaikiškos knygelės variantas. Jo iki pusės apnuogin- 
tas torsas kūpsojo įspūdingais raumenimis. Prie galiūno pe- 
ties ant plataus diržo kybojo makštyse paslėptas durklas, o 
ant kaklo - kažkoks keistas amuletas. Neskaitant sidabrinės 
juostelės, juosiančios vienos rankos bicepsus, jis dar vilkėjo 
glaudžiai aptemptas minkštas odines kelnes, sukištas į ba- 

tus. Savo geltoną šalikėlį jis dėvėjo ne ant kaklo ir netgi ne 
ant galvos, kaip Gašeris, o aprištą aplink aukšto bato aulą. 
Purvini šviesūs žilstelėję plaukai krito kone iki pat plačios 
nugaros vidurio; jo žalios akys, smalsios ir tiriančios, panė- 
šėjo į katino akis - pakankamai seno katino, daug patyrusio 
ir jau įgavusio proto, bet dar nenukaršusio ir nepraradusio to 
subtilaus žiaurumo, kuris kačių giminei atstoja jumoro jaus- 
mą. Ant krėslo atkaltės prie aptrinto diržo kybojo prieštva- 
ninės konstrukcijos automatas. 

Džeikas įdėmiau įsižiūrėjo į kuloną ant milžino vikingo 
krūtinės ir pastebėjo, kad tai stiklinė karsto formos dėželė, 
pakabinta ant sidabrinės grandinėlės. Viduje, po stiklu, blau- 
siai spindėjo auksinis ciferblatas. Strėliukės rodė penkias mi- 
nutes ketvirtos. Po ciferblatu siūbavo mažutėlaitė švytuoklė- 
lė, ir nors kambaryje be paliovos šiureno iš apačios ir iš vir- 
šaus plūstantis oras, Džeikas išgirdo, kaip tiksi laikrodis. 
Strėliukės judėjo sparčiau, nei derėjo, ir Džeikas visiškai ne- 
nustebo pamatęs, kad jos juda priešinga kryptimi. 

Jis kažkodėl prisiminė krokodilą iš “Piterio Peno" - tą 
patį, kuris visą laiką vaikėsi kapitoną Kablį, - ir berniuko lū- 
pos pačios savaime susiklostė į šypseną. Gašeris ją pastebėjo 
ir grėsmingai kilstelėjo ranką. Džeikas susigūžė, rankomis 
užsidengdamas veidą. 

Tik-Takas pagrūmojo Gašeriui pirštu, kaip mokyklos 
mokytojas išdykusiam mokiniui. 

- Liaukis gi tu... nėra ko karščiuotis, Gašeri. 

Gašeris tučtuojau nuleido ranką, jau pakeltą smūgiui. Jo 
veidas pasikeitė neatpažįstamai. Anksčiau jis paeiliui reiškė 
arba buką įniršį, arba meistriškai suvaidintą, kone nuoširdų, 
linksmumą. Gi dabar jo opų išėstas snukis spinduliavo be- 
protišką susižavėjimą ir vergišką nuolankumą. Kaip ir visi 
čia esantys (neišskiriant nė paties Džeiko), Gašeris stačiai 
nepajėgė atplėšti akių nuo Tik-Tako: tasai traukė žvilgsnius 
it magnetas. Ir Džeikas suprato kodėl. Tik-Takas čia buvo 
vienintelis žmogus, kuris rodėsi iš tiesų kupinas jėgų, iš tiesų 
sveikas. Iš tiesų gyvas. 

- Nėra ko - vadinasi, nėra ko. Kaip pasakysi. - Tačiau 
prieš vėl įsisiurbdamas žvilgsniu į baltaplaukį milžiną soste, 
Gašeris niauriai dėbtelėjo į Džeiką. - Tik, pasakysiu tau, 
Tik-Takai, jis baisiai įžūlus. Toks įžūlus, stačiai siaubas. Jei 
nori žinoti mano nuomonę, mums su juo teks pasikamuo- 
ti, kol iš jo bus kokios nors naudos. 

- Kai man prireiks tavo nuomonės, aš paklausiu, - ra- 
miai atsiliepė Tik-Takas. - O dabar, Gešai, uždaryk duris... 
tu tvarte gimęs, ar ką? 

Viena iš moterų - tamsiaplaukė - nusikvatojo. Jos ki- 
mus juokas panėšėjo į varnos krankimą. Bet tereikėjo Tik- 
Takui trumpai dirstelti jos pusėn, ir ji išsyk nutilo bei nu- 
leido akis. 

Durys, per kurias Gašeris įtempė į kambarį Džeiką, iš 
tiesų buvo dvigubos. Jų išdėstymas berniukui priminė kos- 
minio laivo šliuzo kamerą iš fantastinių filmų. Gašeris už- 
vėrė abejas duris, paskui atsigręžė į Tik-Taką ir parodė jam 
į viršų pakeltą didįjį pirštą. Tasai linktelėjo ir, ištiesęs ranką 
link mygtuko ant kažkokio neaiškios paskirties daikto, pa- 
našaus į lektoriaus katedrą, lėtai - bemaž svajingai - spus- 
telėjo jį. Kažkur sienoje įsijungė siurblys. Neoninių lempų 
švytėjimas priblėso. Pasigirdo lengvas oro šnypštimas. Ra- 
tas ant vidinių durų pasisuko. /r ant išorinių veikiausiai taip 
pat, - paspėliojo Džeikas. Ko gero, tai vis dėlto priešlėktu- 
vinė slėptuvė. Kai siurblys išsijungė, lempos vėl sutvisko 
savo nebylia ryškia šviesa. 

- Na, štai, - patenkintas reziumavo Tik-Takas ir, pasig- 
ręžęs į Džeiką, nužvelgė jį nuo galvos iki kojų. Džeikas ne- 
jučia susigūžė. Jį persmelkė keistas jausmas, tarsi jį būtų 
peršvietę rentgeno spinduliais, užregistravę ir įsegę į segtu- 
vą. - Visi mes gyvi ir sveiki. Sėdim čia šiltai ir su visais pa- 
togumais, kaip tavo blakės ant kilimo. Teisingai, Hutsai? 

- Aha! - skubiai atsiliepė liesas aukštas vyriškis juodu 
kostiumu. Jo veidas buvo nusėtas kažkokiais spuogais, ir jis 
be paliovos kasėsi. . 

- Aš jį atvedžiau, - prabilo Gašeris. - Aš sakiau, kad 

manimi gali neabejoti. Jei ką pažadu, tai ir padarau. 

- Taip, - patvirtino Tik-Takas. - Tiksliai į dešimtuką. 
Tiesa, aš abejojau dėl slaptažodžio, tai yra, įsiminsi tu jį ar 
ne, ir galų gale jau pamaniau, kad abejota ne veltui, tačiau... 

Tamsiaplaukė moteris nusikvatojo vėl. Tik-Takas nežy- 
miai grįžtelėjo į ją. Jo lūpų kampučius timptelėjo tingi, be- 
maž abejingai apatiška, pašaipa, ir Džeikui dar nespėjus su- 
sigaudyti, kas vyksta - kas jau įvyko, - moteris atšlijo, pla- 
čiai atmerkusi akis iš nuostabos bei skausmo, ir stvėrėsi už 
kažkokios neaiškios ataugos krūtinėje, kurios vos prieš se- 
kundę tenai nebuvo. 

Tik tada Džeikas suprato, kad Tik-Takas gręždamasis 
atliko kažkokį žaibišką judesį, netgi ne judesį, o šmėstelėji- 
mą. Berniukas įsižiūrėjo atidžiau ir pastebėjo, kad plonos 
baltos durklo rankenos, styrojusios iš makščių ant Tik-Tako 
perpetės, ten nebesimato. Peilis, įsmigęs į tamsiaplaukės mo- 
ters krūtinę, dabar buvo kitame kambario gale. Tik-Takas iš- 
sitraukė ir sviedė jį neišpasakytai greit - ko gero, netgi Ro- 
landui būtų sunku su juo varžytis. Tai panėšėjo į kažkokį fo- 
kusą. Piktą, žiaurų fokusą. 

Įsiviešpatavusioje tyloje visi likusieji stebėjo, kaip mo- 
teris susvyravo ir žengė keletą žingsnių Tik-Tako link, ki- 
miai alsuodama ir abiem rankom gniauždama durklą, įsmi- 
gusį jos krūtinėn iki pat rankenos. Eidama ji šlaunimi kliu- 
dė toršerą. Vyriškis juodu kostiumu, kurį Tik-Takas pavadi- 
no Hutsu, liuoktelėjo į priekį ir pastvėrė jį, neleisdamas nu- 
kristi. Pats Tik-Takas nė nekrustelėjo; jis sėdėjo kaip sėdė- 
jęs savo soste, vieną koją atsainiai permetęs per ranktūrį, ir 
su tingia šypsenėle žvelgė į moterį. 

Ji užkliuvo už kilimo krašto ir ėmė kristi veidu į žemę. 
Ir tuomet Tik-Takas vėl atliko vieną judesį, nepastebimą, 
žaibišką: sulenkė, o paskui staigiai ištiesė koją, permestą per 
krėslo turėklą, smogdamas moteriai į pilvo apačią. Ją nubloš- 
kė atgal. Iš burnos kliūstelėjo kraujas ir aptaškė baldus. Mo- 
teris trenkėsi į pertvarą, nuslydo ja ant grindų, kur ir nurimo, 
nuleidusi galvą ant krūtinės, kaip meksikietė iš kažkokio fil- 

mo, karštą vidurdienį prisėdusi pailsėti prie molinės lūšne- 
lės sienos, - Džeikui kažkodėl dingtelėjo toks palyginimas. 
Jis nepajėgė suvokti, kad ji mirusi: taip siaubingai greit mo- 
teris iš gyvųjų pasaulio perėjo į mirusiųjų karaliją. Neoni- 
nių lempų šviesa jos tamsius plaukus pavertė pusiau perre- 
gima ūkana, tviskančia žydra ir ryškiai raudona spalva. Jos 
stiklinės akys, kuriose amžiams sustingo priešmirtinė nuo- 
staba, spoksojo tiesiai į Tik-Taką. 

- Aš ją įspėjau dėl to juoko, ir ne kartą, - pastebėjo ta- 
sai, nukreipdamas niaurų žvilgsnį į antrąją moterį, stambią, 
rudaplaukę, kažkuo primenančią vilkiką. - Ar ne, Tile? 

- Įspėjai, - tučtuojau sutiko Tilė. Jos akyse liepsnojo 
susižavėjimu atmieštas siaubas. Regis, visas tas įvykis ją 
smarkiai sujaudino. Ji nuolat laižė lūpas. - Ir ne kartą. Ga- 
liu prisiekti kuo tik nori, kad prasmegčiau skradžiai. 

- Aha, - tingiai pastebėjo Tik-Takas, - su tokia riebia 
subine, kaip taviškė, prasmegti nesunku. Perduok man ma- 
no peiliuką, Brandonai; ir nepamiršk gerai jo nušluostyti. 

Kresnas kreivakojis vyriškis skubiai pašoko iš krėslo ir 
puolė vykdyti įsakymo. Peilis iš pradžių nepasidavė; regis, 
jis įstrigo nelaimingosios juodaplaukės moters kauluose. 
Baugiai dirstelėjęs į Tik-Taką, Brandonas tvirčiau sugniau- 
žė rankeną ir trūktelėjo stipriau. 

Tačiau Tik-Takas tučtuojau pamiršo ir Brandoną, ir 
vargšelę, kuri - tikra to žodžio prasme - mirė nuo juoko. 
Spindinčių žalių akių žvilgsnis jau įsmigo į Džeiką, kuris 
galiūną akivaizdžiai domino labiau, nei mirusi moteris. 

- Prieik arčiau, menkysta, - paliepė Tik-Takas. - Noriu 
geriau tave apžiūrėti. 

Gašeris stumtelėjo Džeiką į priekį. Tasai suklupo ir 
veikiausiai būtų pargriuvęs, jei stiprios Tik-Tako rankos ne- 
būtų pastvėrusios jo už pečių. Įsitikinęs, jog berniukas at- 
gavo pusiausvyrą, Tik-Takas jį paleido, čiupo kairiosios 
rankos riešą ir kilstelėjo jį aukštyn. Jo dėmesį patraukė laik- 
rodis “Seiko". 

- Jeigu šis daikčiukas iš tiesų toks, kaip manau, tuomet 

tai tikras ir teisingas ženklas, - sumurmėjo Tik-Takas. - Na- 
gi, pasakyk man, berniuk... ką per sigulą tu turi? 

Džeikui, kuris nė nenutuokė, kas tai yra sigulas, beliko 
pasikliauti tiktai likimo malone. 

- Čia laikrodis. Tiktai jis neveikia, misteri Tik-Takai. 

Hutsas sukikeno ir, kai Tik-Takas pasigręžė į jį, tuojau 
pat baimingai užspaudė burną rankomis. Beje, po sekundė- 
lės milžinas vikingas vėl žiūrėjo į Džeiką, ir niaurų jo vei- 
dą ūmai nutvieskė spindulinga šypsena. Žvelgiant į šią šyp- 
seną, kažkaip net nesitikėjo, kad čia, šiame kambaryje, tik ką 
įvyko žmogžudystė - kad prie sienos kiūto negyva moteris, 
o ne meksikietė iš filmo, prisėdusi pailsėti karštą vidudienį. 
Žvelgiant į šią šypseną, net nesitikėjo, kad visi šie žmonės - 
psichiniai ligoniai, o patsai Tik-Takas veikiausiai yra pats 
aršiausias ir pagrindinis šio didelio beprotnamio psichas. 

- Laikrodis. - Tik-Takas linktelėjo galvą. - Ką gi, pava- 
dinimas visiškai tinkamas: šiaip ar taip, kam gi reikalingi tie 
daiktai, kurie rodo laiką... kad retsykiais į juos dirsčiotum. 
Teisingai, Brandonai? Gašeri? Tile? 

Jie atsakė draugiškais pritarimo šūksniais. Apdovanojęs 
juos savo kerinčia šypsena, Tik-Takas vėl atsigręžė į Džei- 
ką. Tačiau berniukas pastebėjo, kad ši šypsena, nors ir neįti- 
kėtinai maloni bei miela, vis dėlto neatsispindi jo akyse. Tik- 
Tako akys nesišypsojo, jos liko tokios pat, kaip ir visada: 
šaltos, Žiaurios ir žingeidžios. 

Jis ištiesė pirštą link laikrodžio ant kairiojo Džeiko riešo 
- prietaisas rodė devyniasdešimt vieną minutę aštuntos, be to, 
vakaro ir ryto tuo pat metu, - ir tučtuojau atitraukė ranką, 
taip ir nepalytėjęs stiklo virš elektroninio skystų kristalų tab- 
lo. 

- Pasakyk man, mano jaunasis drauge... ar šis tavo laik- 
rodis... ar jis kartais ne su spąstais? 

- Ką? A-a! Ne. Jis be spąstų. - Džeikas pirštu prilietė 
“Seiko". 

- Tai dar nieko nereiškia, jei jis priderintas tavo kūno 
dažniui, - pastebėjo Tik-Takas. Dabar jis kalbėjo aštriu atsai- 

niu tonu - tokiu tonu visuomet šnekėdavo Džeiko tėtušis, 
jei nenorėdavo, kad jo pašnekovai įspėtų, jog jis visiškai 
nenutuokia, apie ką eina kalba. Tik-Takas susimąstęs dėb- 
telėjo į Brandoną, ir Džeikas suprato, jog tasai dabar sve- 
ria visus “už" ir “prieš", spręsdamas, ar verta kreivakojį 
trumpulį paskirti savo įgaliotuoju “palietėju". Ko gero, ši 
mintis jo nesužavėjo. Tik-Takas nusigręžė nuo Brandono ir 
vėl pažvelgė Džeikui į akis. - Jeigu tas šūdniekis trinktels 
man srove, tu, bičiuli, po trisdešimties sekundžių uždusi, 
įbedęs nosį į savo nuosavą subinę. 

Džeikas springdamas nurijo gerklėje stringantį gniužu- 
lą, bet nieko nepasakė. Tik-Takas ištiesė ranką ir šį kartą 
prilietė pirštu ciferblatą. Kai tik jis palytėjo laikrodį, visi 
skaičiai virto nuliais, ir laiko atskaita prasidėjo iš naujo. 

Tik-Takas prisimerkė, laukdamas spėjamo skausmingo 
impulso, o kai paaiškėjo, kad jokios iškrovos nebus, jo akių 
kampučiuose pasirodė pirmos nuoširdžios šypsenos raukš- 
lelės. Džeikas nusprendė, kad dėl šios permainos iš dalies 
buvo kaltas Tik-Tako gėrėjimasis savo asmenine narsa, 
nors šiaip jau tai buvo paprasčiausia nuostaba. Plius, be 
abejo, susidomėjimas. 

- O ar tu negalėtum man jo padovanoti? - meiliai pa- 
klausė jis Džeiko. - Tarkim, kaip savo geros valios įrody- 
mą? Matai, mano brangus jaunasis drauge, aš renku kolek- 
ciją. 

- Prašau. - Džeikas tučtuojau nusisegė laikrodį ir padė- 
jo jį į ištiestą Tik-Tako delną. 

- Jūs tik pasiklausykite - šneka, kaip mažas šilkašiknis 
želtmenas, ne, išties, - džiugiai karktelėjo Gašeris. - Anks- 
tesniais laikais tasai, kuris nutverdavo tokį grobį, gaudavo 
gerą apdovanojimą, Tiki. Labai gerą apdovanojimą. Ką jau 
čia, mano tėtušis... 

- Tavo tėtušis nudvėsė nuo mandruso, ir netgi šunys jo 
neėdė, kai jis autus padžiovė, - nutraukė jį Tik-Takas. - O 
dabar užsičiaupk, idiote tu. 

Iš pradžių Gašeris suvirpėjo iš įsiūčio... o paskui sutri- 

ko, pasimetė, ir, prisėdęs ant artimiausios kėdės, užčiaupė 
burną. 

Tuo tarpu Tik-Takas, bemaž virpėdamas iš palaimos, 
studijavo besitampančią laikrodžio apyrankę. Ištempė ją iki 
galo, tada paleido, vėl ištempė ir vėl paleido. Į plyšį, atsivė- 
rusį tarp apyrankės grandžių, įkišo plaukų sruogą ir paten- 
kintas nusijuokė, kai plaukai įstrigo jame. Kyštelėjo ranką į 
apyrankę ir užsitempė ją kone iki pat alkūnės. Pats sau Džei- 
kas pagalvojo, kad jo niujorkietiškas suvenyras nelabai de- 
ra ant šio kario-vikingo letenos, tačiau apdairiai nutylėjo. 

- Kietai! - šūktelėjo Tik-Takas. - O dabar pasakyk man, 
berniuk, kur tu jį gavai? 

- Man jį gimimo dienos proga padovanojo tėvai, - atsa- 
kė Džeikas. Išgirdęs jo žodžius, Gašeris palinko į priekį, ma- 
tyt, geisdamas eilinį kartą priminti apie atlygį. Bet jei ir taip, 
tai įdėmus Tik-Tako žvilgsnis privertė jį persigalvoti. Gaše- 
ris sustingo ant kėdės, taip nieko ir nepasakęs. 

- Iš tiesų? - nusistebėjo Tik-Takas, kilsteldamas antakį. 
Jis aptiko mažą ciferblato apšvietimo mygtuką ir ėmė susi- 
kaupęs jį spaudyti, stebėdamas, kaip įsižiebia ir gęsta švie- 
sa. Kai jis vėl dirstelėjo į Džeiką, jo akys susiaurėjo, virsda- 
mos žaliais plyšeliais. - O dabar pasakyk man štai ką, mano 
berniuk... kokia jo veikimo schema: bipoliarinė ar monopo- 
liarinė? 

- Jis apskritai veikia ne su schema, - atsiliepė Džeikas, 
dar neįtardamas, kad jo nenoras prisipažinti, jog šie terminai 
jam nepažįstami, labai netolimoje ateityje atneš aibes nema- 
lonumų. - Man regis, jis veikia su baterija. Nikelio-kadmio, 
jei neklystu. Man dar neteko jos keisti, o pridedamą instruk- 
ciją jau seniai pamečiau. 

Tik-Takas įdėmiai pažvelgė į jį. Žiūrėjo jis ilgai ir tylė- 
damas, tad Džeikas ūmai persigandęs suprato, kad balta- 
plaukis milžinas stengiasi nustatyti, ar atėjūnas tyčiojasi iš jo, 
ar ne. Jeigu jam dabar pasivaidens, jog Džeikas išties nori iš 
jo pasijuokti, tai lyginant su pirtimi, kurią berniukui užkurs 
Tik-Takas, įžeidimai ir sumušimai, patirti kelionėje į šį po- 

žemį, atrodys tik bičiuliškas pakutenimas. Reikia nedelsiant 
nukreipti Tik-Tako dėmesį. Džeikas leptelėjo tai, kas pir- 
miausiai šovė jam į galvą: 

- Jis buvo jūsų senelis, tiesa? 

Tik-Takas klausiamai kilstelėjo antakį. Jo rankos nusi- 
leido ant Džeiko pečių, ir nors šį kartą galiūnas jų nesu- 
gniaužė, berniukas vis vien pajuto fenomenalią jų jėgą. Jei 
Tik-Takas sugniauš rankas ir trūktels jį į save, Džeiko rak- 
tikauliai sulūš it pieštukai. O jei atstums, tai tuomet tikriau- 
siai sulaužys jam stuburą. 

- Kas buvo mano senelis, šunyti? 

Džeikas nužvelgė plačius Tik-Tako pečius ir masyvią 
jo galvą - didingą ir netgi, galima sakyti, karališką. Jis pri- 
siminė, kaip tuomet, prie sudužusio aeroplano, Siuzana pa- 
sakė: Tu tik pažvelk į jį, Rolandai... koks jis augalotas! 
Jiems tikriausiai teko sutepti jį sviestu, kad įgrūstų į kabi- 
ną! 

- Tasai žmogus lėktuve. Deividas Šaunusis. 

Tik-Takas apstulbęs plačiai atsimerkė. Paskui atlošė 
galvą ir griausmingai nusikvatojo, ir jo juokas skardžiu aidu 
nusirito po skliautuotu lubų kupolu. Visi likusieji ėmė šyp- 
sotis, tačiau kažin kaip nervingai. Prisimindami, kas nuti- 
ko juodaplaukei moteriškei, jie - nė vienas iš jų - nesiryžo 
nusijuokti balsu. 

- Kad ir kas tu būtum, kad ir iš kur būtum atėjęs, ma- 
no bermniuk, tu - linksmas vaikinas. Ko gero, pats linksmiau- 
sias iš visų, su kuriais senajam Tik-Takui teko susidurti per 
daugelį metų. Šaunusis man buvo ne senelis, o prosenelis, 
bet tu mažne pataikei į tikslą... kaip manai, Gašeri, širde- 
le? 

- Uhu, - sutiko Gašeris. - Jis vaikinas apsukrus, pasa- 
kysiu tau. Bet vis vien siaubingai įžūlus. 

- Kas teisybė, tas teisybė, - mąsliai nutęsė Tik-Takas. 
Jis lengvai spustelėjo rankas ir trūktelėjo Džeiką arčiau sa- 
vo besišypsančio gražaus ir beprotiško veido. - Aš ir pats 
matau, kad jis akiplėša. Iš jo akių matau. Bet mes tuo pa- 

sirūpinsim, tiesa, Gašeri? 

Jis dabar kalbasi ne su Gašeriu, - suprato Džeikas, - o 
su manimi. Jis mąsto, jis mane hipnotizuoja... ir, regis, jam 
neblogai sekasi. 

- Taip, - iškvėpė Gašeris. 

Džeiką apėmė jausmas, kad jis skęsta žaliose akyse. 
Nors Tik-Takas jo pečius gniaužė nelabai stipriai, berniukui 
rodėsi, jog trūksta oro. Jis sukaupė visą savo valią, stengda- 
masis išsiveržti iš hipnotinės Tik-Tako valdžios, pražiojo 
burną ir vėl leptelėjo tai, kas pirmiausiai atėjo į galvą: 

- Taip krito lordas Pertas, ir žemė sudrebėjo nuo to 
griausmo. 

Frazė paveikė Tik-Taką kaip kumščio smūgis į veidą. Jis 
net krūptelėjo. Žalios akys grėsmingai prisimerkė. Pirštai 
skaudžiai įsikirto į Džeiko pečius. 

- Ką tu pasakei? Kur apskritai tai girdėjai? 

- Paukštukas ant uodegos atnešė. - Džeikas tyčia atsakė 
taip įžūliai, už ką tučtuojau ir sumokėjo: perskriejo visą 
kambarį ir šlaunimi trenkėsi į užapvalintą sieną. Ir jam bai- 
siai pasisekė. Jei būtų atsitrenkęs į ją galva, tai veikiausiai 
būtų išsijungęs, o gal ir apskritai ištiškęs, gi dabar jis tik 
atšoko ir sukniubo ant grotuotų grindų it bulvių maišas. 
Džeikas krestelėjo galvą, suglumęs apsidairė aplink ir paste- 
bėjo sėdįs stačiai priešais tamsiaplaukę moterį, kuri toli gra- 
žu nesiilsėjo karštą vidudienį. Išgąstingai riktelėjęs, jis ketur- 
pėsčias nušliaužė šalin - toliau nuo negyvėlės. Hutsas spyrė 
jam į krūtinę, ir Džeikas persivertė ant nugaros. Taip ir liko 
tysoti, burna gaudydamas orą ir spoksodamas į viršų, į lubas, 
tenai, kur neoninės lempos-vamzdeliai liejosi į vaivorykšti- 
nį mazgą. O po sekundėlės viską užstojo Tik-Tako veidas. 
Žaliūko lūpos buvo tvirtai sučiauptos į griežtą, įtemptą liniją, 
skruostai liepsnojo, o akys... jo akys buvo sklidinos baimės. 
Stiklinė karsto formos dėželė, kurią jis su sidabro grandinėle 
nešiojo ant kaklo, tabalavo tiesiai prieš Džeiko akis, siūbuo- 
dama it miniatiūrinė viduje įtaisyto laikrodžio švytuoklė. 

- Gašeris teisus, - reziumavo Tik-Takas, paskui stvėrė 

berniuką už krūtų ir pakėlė nuo žemės. - Tu velniškas aki- 
plėša. Kaip matau, pernelyg daug išsidirbinėji. Bet su ma- 
nimi tau pačiam nesinorės taip įžūlauti. Niekada nesinorės, 
mano berniuk. Ar kada nors girdėjai apie žmones su trum- 
pute dagtimi? Ta prasme, kad jų virvelė greitai sudega. Tai 
štai, aš apskritai neturiu dagties - sprogstu akimirksniu. 
Gausybė individų galėtų tau šitai patvirtinti, jei nebūčiau jų 
privertęs nutilti visiems laikams. Jei dar bent kartelį mano 
akivaizdoje paminėsi lordą Pertą - bent kartą, tau aišku? - 
aš nurėšiu tau pusę makaulės ir surysiu smegenis. Ta isto- 
rija nelaiminga, ir aš nenoriu, kad ji būtų prisimenama ži- 
lių Lopšyje. Tu mane supratai? 

Jis pakėlė Džeiką aukštyn ir krestelėjo nelyginant kili- 
mėlį. 

- Berniukas pravirko. 

- Supratai? 

- T-t-taip. 

- Štai ir šaunu. - Tik-Takas pastatė Džeiką ant grindų. 
Berniukas susvyravo ir nusišluostė ašaras, išterliodamas ant 
skruostų purvą, tamsų it blakstienų tušas. - O dabar, mano 
jaunasis drauge, mudu su tavimi surengsime klausimų ir at- 
sakymų vakarėlį. Aš uždavinėju klausimus, tu man į juos 
atsakinėji. Aišku? 

Džeikas nesureagavo. Jis žvelgė į ventiliacijos groteles, 
juosiančias apvalų kambarį, stengdamasis išvengti Tik-Ta- 
ko žvilgsnio. 

Šis dviem pirštais pastvėrė berniuką už nosies ir skau- 
džiai suspaudė. 

- Ar aišku, aš tavęs klausiu? 

- Taip! - išrėkė Džeikas, pasisukdamas į Tik-Taką. Da- 
bar jo akys ašarojo ne tik iš baimės, bet ir nuo skausmo. 
Jam nepakenčiamai norėjosi dar kartą dirstelti į vieną ven- 
tiliacijos angą ir įsitikinti, jog tenai matytas siluetas nebu- 
vo tiktai jo supainiotos, karščiuojančios vaizduotės žaismas, 
bet Džeikas nusprendė nerizikuoti. Jis baiminosi, jog kaž- 
kas kitas - ir visų pirma pats Tik-Takas - paseks jo žvilgs- 

nį ir taip pat pamatys... 

- Gerai. - Nepaleisdamas Džeiko nosies, Tik-Takas nu- 
vilko jį link savo krėslo. Atsisėdo. Vėl nerūpestingai permetė 
koją per ranktūrį. - Imkim ir mažumėlę bičiuliškai pasišne- 
kučiuokim. Pradėsim nuo to, kuo tu vardu... Na, ir kuo gi tu 
vardu, mano berniuk? 

- Džeikas Čambersas. - Jo balsas skambėjo neaiškiai ir 
sniaukriai, tarsi sergant sloga. Su suspausta nosimi sklan- 
džiai nepašnekėsi. 

- Ar tu kartais nesi Ne-Sysius, Džeikai Čambersai? 

Iš pradžių Džeikas pamanė, jog tokiu - gana keistu - bū- 
du Tik-Takas nori paklausti, ar jis neapsišlapino... nors vi- 
si jie puikiai mato, kad į kelnes jis neprivarė. 

- Aš nesuprantu... 

Tik-Takas lengvai krestelėjo jo nosį. 

- Ne-Sysius! Ne-Sysius! Pakaks kvailioti, mano ber- 
niuk! Būta čia ko nesuprasti?! 

- Aš išties nesuprantu... - pradėjo Džeikas, ir tuomet jo 
žvilgsnis įsmigo į prieštvaninės konstrukcijos automatą, ky- 
bantį ant krėslo atkaltės. Jis prisiminė sudužusį “foke-vulfą" 
su svastika ant sparno ir galų gale susigaudė, apie ką kalba- 
ma. - Ne... aš ne nacistas. Aš amerikietis. Visa tai baigėsi 
gerokai anksčiau, nei aš gimiau. Gerokai anksčiau. 

Tik-Takas paleido Džeiko nosį. Iš nosies tučtuojau 
kliūstelėjo kraujas. 

- Galėjai išsyk man pasakyti ir tuo pačiu išvengti skaus- 
mingų pojūčių, Džeikai Čambersai... bet, kad ir kaip ten bū- 
tų, dabar tu žinai, kaip mes čia tvarkome savo reikalus, a? 

Džeikas tylomis linktelėjo. 

- Na, štai ir šaunu. Pradėsim nuo pačių paprasčiausių 
klausimų. 

Džeikas paslapčia dirstelėjo į ventiliacijos groteles ir vos 
sutramdė džiaugsmo atodūsį. Vadinasi, jam nepasivaideno. 
Jis iš tiesų jas matė... dvi juodas akis su auksiniais apvadė- 
liais, tarsi pakibusias tamsoje už chromuotų virbų. 

Oi. 

Tik-Takas skėlė jam antausį. Džeikas nuskriejo atbu- 
las, kone žnekteldamas ant kelių Gašeriui, kuris nutvėrė jį 
ir vėl stumtelėjo į priekį. 

- Vyksta pamoka, širdele mano, - šnipštelėjo Gašeris. 
- Štai ir elkis, kaip pridera pamokoje! Ir gerai viską įsidė- 
mėk! 

- Kai aš į tave kreipiuosi, žiūrėk į mane, - įspėjo Tik- 
Takas. - Norėčiau, kad tu į mane žiūrėtum su pagarba, 
Džeikai Čambersai. Su elementaria žmogiška pagarba. Ant- 
raip nurėšiu tau kiaušius. 

- Gerai. 

Žaliose Tik-Tako akyse šmėstelėjo pavojinga kibirkš- 
tėlė. 

- Gerai - kas? 

Džeikas karštligiškai ieškojo atsakymo, beviltiškai la- 
viruodamas tarp galvoje sūkuriuojančių klausimų ir steng- 
damasis neapgaudinėti savęs viltimi, kuri su nauja jėga įsi- 
plieskė jo širdyje. Ir vis dėlto jis rado atsakymą, kuris bū- 
tų tikęs jo paties mažių Lopšiui... kitaip žinomam Paipero 
mokyklos vardu: 

- Gerai, sere. 

Tik-Takas nusišypsojo. 

+ Pradžiai visai neblogai, mano berniuk. - Jis palinko į 
priekį, rankomis įsiremdamas į šlaunis. - O dabar pasakyk 
man... kas tai yra “amerikietis"? 

Džeikas prabilo, iš visų jėgų stengdamasis nežiūrėti į 
ventiliacijos groteles. 

Rolandas įsidėjo revolverį į dėklą, abiem rankom įsi- 
tvėrė į geležinių durų ratą ir pamėgino jį pasukti. Šis nepa- 
judėjo nė per colį. Tiesą sakant, Šaulio tai nenustebino. Jis 
nieko daugiau ir nesitikėjo. Tačiau uždarų durų problema 
liko rimta, ir ją reikėjo išspręsti. 

Oi stabtelėjo prie kairiosios Rolando kojos, pakėlė snu- 
kutį ir nekantriai dirstelėjo į žmogų laukdamas, kol tasai ati- 
darys duris, kad jiedu galėtų eiti toliau - pas Džeiką. Bet jei 
viskas būtų taip paprasta! Stovėti čia, prie durų, ir laukti, kol 
kas nors išeis, nebuvo prasmės: kas ten žino, kada kuriam 
nors iš žilių prireiks pasinaudoti būtent šiuo išėjimu? Gal 
praeis valanda. O gal visa diena. Gal kelios dienos. O kol 
Rolandas stirksos čia, prie durų, ir gaiš laiką, Gašeriui ir jo 
bičiuliams gali kilti įvairiausių minčių. Pavyzdžiui, iškepti 
Džeiką gyvą. 

Šaulys priglaudė prie durų ausį, bet neišgirdo nė garso. 
Ir šis faktas jį nelabai tenustebino. Jis jau matė tokias duris 
- spynos nenumuši niekuo, nors pleškintum į ją iš revolve- 
rio, ir per jas apskritai nieko nesigirdi. Durys gali būti vien- 
gubos, o gali ir dvigubos: dvejos durys, vienos už kitų, ir 
tarp jų tuščia erdvė. Norint atverti šias duris, reikia spustel- 
ti mygtuką, įjungiantį spynos atrakinimo mechanizmą. Bet jį 
reikia kažkaip surasti. Štai jeigu Džeikui pavyktų jį pasiek- 
ti, tuomet galima būtų tikėtis, jog dar ne viskas prarasta. 

Rolandas gerai suprato, kad, tarkime taip, jis nėra tikra- 
sis šio ka-teto narys. Tikriausiai netgi Oi galėtų giliau, nei jis 
pats, įsiskverbti į slapto šios mažos bendrijos gyvenimo es- 
mę (pavyzdžiui, Šaulys abejojo, kad Oi atsekė Džeiko kelią 
šiame tamsiame ir drėgname tunelių labirinte vien tiktai sa- 
vo uoslės dėka). Tačiau, kad ir kaip ten būtų, Rolandas su- 
gebėjo padėti Džeikui, kai tasai stengėsi pereiti į jo pasaulį 
pro duris žemėje. Jis pajėgė pamatyti... o kai berniukas iš- 
metė raktą į spragą grindyse ir mėgino jį ištraukti, Šaulys su- 
gebėjo perduoti jam pranešimą mintimis. 

Galbūt jam pavyks ir šį kartą. Tik reikia būti atsargiam. 
Geriausiu atveju žiliai susivoks, jog kažkas dedasi. Blogiau- 
siu - Džeikas neteisingai supras Šaulio žinią ir padarys ko- 
kią nors kvailystę. 

Štai jeigu jis pajėgtų matyti... 

Rolandas užsimerkė ir susikaupė, stengdamasis mintimis 
prasiskverbti pas: Džeiką. Jis įsivaizdavo berniuko akis ir pa- 

siuntė savo ka ieškoti šių akių. 

Iš pradžių jam nieko neišėjo, bet galų gale jo sąmonė- 
je susiklostė miglotas paveikslas: veidas su ilgais šviesiais 
žilstelėjusiais plaukais. Giliose akiduobėse žibėjo žalios 
akys, tarsi pamėkliški žiburėliai urvo tamsoje. Rolandas 
tučtuojau suprato regis patį Tik-Taką ir nedvejodamas nu- 
sprendė, kad tasai - ainis to paties Deivido Šauniojo, žuvu- 
sio oro karietos avarijos metu. Įdomus pastebėjimas, bet 
šiuo atveju neturintis jokios praktinės vertės. Šaulys pamė- 
gino kaip reikiant apžiūrėti likusią kambario, kuriame lai- 
kė Džeiką, dalį ir žmones, esančius šiame kambaryje. 

- Eikas, - sukuždėjo Oi, tarytum trokšdamas priminti 
Rolandui, kad dabar ne pats tinkamiausias metas miegoti. 

- Š-š-š, - neatsimerkdamas tylutėliai šnipštelėjo Šaulys. 

Bet kad ir kaip Rolandas stengėsi, jam nepavyko pama- 
tyti nieko daugiau. Tiktai kažkokias išskydusias dėmes. Ir, 
regis, jis žinojo, kodėl. Visas Džeiko dėmesys dabar buvo 
sukauptas į vieną žmogų - Tik-Taką; visa kita ir visi liku- 
sieji virto miglotais, rūku aptrauktais šešėliais, tūnančiais 
pačiame atokiausiame Džeiko suvokimo pakraštyje. 

Rolandas atsimerkė ir nusivylęs plekštelėjo sugniauž- 
ta kairiąja ranka per dešiniosios delną. Jis buvo įsitikinęs, 
jog pajėgs pamatyti daugiau, jei tik dar truputėlį smarkiau 
įtemps vaizduotę... bet tuomet Džeikas veikiausiai pajus jo 
buvimą. O tai pavojinga. Gašeris gali ką nors įtarti, o Tik- 
Takas užtikrintai užuos pavojų. 

Šaulys pakėlė galvą ir susimąstęs apžvelgė siaurus gro- 
tuotus ventiliacijos liukus, paskui nuleido akis į Oi. Rolan- 
das jau seniai neabejojo, kad plepetūnas protingas, tik nieko 
nenutuokė apie jo proto ribas. Regis, dabar jam pasitaikė 
proga šį tą išsiaiškinti. 

Šaulys kilstelėjo sveiką kairiąją ranką, kyštelėjo pirš- 
tus tarp horizontalių ventiliacijos grotelių (artimiausių du- 
rims, pro kurias nusivedė Džeiką) virbų ir trūktelėjo. Šios 
atsiplėšė, apiberdamos jį rūdžių dribsniais ir sudžiūvusio- 
mis samanomis. Žinia, už išlaužos atsivėrusi spraga buvo 

pernelyg siaura žmogui... bet ne plepetūnui. Rolandas padė- 
jo groteles ant grindų, paėmė Oi ant rankų ir tylutėliai sukuž- 
dėjo šiam į ausį: 

grįžk čionai. 

Oi nemirksėdamas tylomis žvelgė jam tiesiai į akis - 
žvėrelis nė karto neviauktelėjo net Džeiko vardo. Rolandas 
nežinojo, suprato Oi jo žodžius ar ne, bet gaišti laiką bevai- 
siams apmąstymams nebuvo prasmės. Jeigu Oi suprato, tai 
suprato, o jeigu ne... Šaulys pakėlė žvėriuką link ventiliaci- 
jos šachtos. Tasai apuostė sudžiūvusių samanų likučius, de- 
likačiai nusičiaudėjo ir pritūpė ištraukimo angos pakraštyje, 
stebeilydamas į Rolandą. Keistose jo akyse su auksiniais ap- 
vadais akivaizdžiai spindėjo abejonė. Skersvėjis šiureno jo 
ilgą šilkinį kailį. 

- Eik, pasižiūrėk ir sugrįžk pas mane, - pašnibždomis 
pakartojo Rolandas. 

Oi įtraukė nagelius, apsisuko ir pranyko šachtos tamso- 
je, be garso žengdamas švelniomis letenų pagalvėlėmis. 

Rolandas išsitraukė revolverį ir užsiėmė pačiu sunkiau- 
siu darbu - ėmė laukti. 

Oi sugrįžo jau po trijų minučių. Šaulys nukėlė jį nuo 
šachtos krašto ir nuleido ant grindų. Oi užvertė galvą ir, iš- 
tempęs kaklą, pažvelgė į žmogų iš apačios viršun. 

- Kiek jų, Oi? - paklausė Rolandas. - Kiek ten žmonių? 

Oi toliau tylėdamas spoksojo į jį. Praėjo sekundė, kita. 
Rolandas nusiminė ir nusprendė, kad jau nieko neišeis, tik 
ūmai žvėrelis neryžtingai kilstelėjo dešinę leteną, išleido na- 
gus ir įsistebeilijo į ją, tarsi stengdamasis prisiminti kažko- 
kį svarbų, sudėtingą dalyką. O paskui ėmė letena bilsnoti į 
grindis. 

Vienas... du... trys... keturi. Ir dar du smūgiai, greiti ir 
tvarkingi - išleisti nageliai lengvai caktelėjo į plienines grin- 
dis: penki, šeši. Paskui vėl nedidelė pauzė. Oi palenkė gal- 
vą ir susimąstė. Jis panėšėjo į kūdikį, susipainiojusį sudėtin- 

gų loginių sąvokų tinkle. Galų gale jis dar kartą - paskuti- 
nį - žiūrėdamas tiesiai į Rolandą, bilstelėjo nagais į grindis. 

- Eikas! 

Šešetas žilių... ir Džeikas. 

Rolandas paėmė žvėrelį ant rankų ir paglostė jo kailių- 
ką. 

- Šaunuolis, - sukuždėjo jis Oi, sklidinas nuostabos ir 
dėkingumo. Jis vylėsi kokio nors rezultato, bet nedrįso ti- 
kėtis sulauksiąs tokio išsamaus ir tikslaus atsakymo. O kad 
atsakymas tikslus, Rolandas nė neabejojo. - Geras berniu- 
kas! Šaunuolis! 

- Uolis! Oi! Eikas! 

Taip. Džeikas. Čia ir visa bėda. Džeikas, kuriam jis, 
Rolandas, davė pažadą. Ir ketino išlaikyti savo žodį. 

Šaulys paskendo apmąstymuose. Jo maniera regzti 
minčių monologą buvo gana savotiška. Joje sausas pragma- 
tizmas derinosi su įgimta, žvėriška intuicija, kurią jis vei- 
kiausiai paveldėjo iš senelės, senos moters - Dedros Pami- 
šėlės. Būtent intuicijos dėka Rolandas sugebėjo išlikti ir iš- 
gyventi tiek metų po visų jo buvusių draugų žūties. Ir da- 
bar jos dėka jis privalėjo išgelbėti Džeiką. 

Jis vėl paėmė Oi ant rankų, kuo puikiausiai suvokda- 
mas, jog Džeikas dar gali - gali - likti gyvas, o štai plepe- 
tūnas tikriausiai žus. Šaulys sukuždėjo kelis žodžius į bud- 
riai pakeltą žvėrelio ausį. Trumpam nutilo. Pakartojo ko- 
mandą. Vėl padarė pauzę ir pakartojo. Galiausiai nutilo ir 
įleido plapetūną į ventiliacijos šachtą. 

- Gerai, berniuk, - atsisveikindamas sušnibždėjo Rolan- 
das. - Eik. Padaryk viską, kas turi būti padaryta. Mano šir- 
dis su tavimi. 

- Oi! Irdis! Eikas! - atsiliepė plepetūnas ir nuskubėjo į 
tamsą. 

Rolandas laukė. 

Dabar prasidės tokie dalykai, kad visiems velniams pa- 
sidarys bloga. 

Užduok man klausimą, Edi Dynai iš Niujorko. Ir tegul 
tavo klausimas būna geras... nes jei klausimas bus kvailas, 
judu abu mirsite, kad ir iš kur būtumėt atėję. 

Ir kaipgi, prašau pasakyti, dera reaguoti į panašų pareiš- 
kimą? 

Tamsiai raudonas žiburėlis pasikalbėjimo įrenginyje 
ūmai užgeso. Jo vietoje vėl sutvisko rožinis. 

- Mąstyk greičiau, - ragindamas sulemeno silpnutis 
Mažojo Bleino balselis. - Jis niekad anksčiau nebuvo toks 
piktas... mąstyk greičiau, antraip jis nužudys jus abu! 

Edis pažymėjo - tačiau kažin kaip miglotai, - kad balan- 
džiai vis dar suka ratus virš Lopšio kupolo ir kad kai kurie 
iš jų, atsimušę į akmenines kolonas, negyvi krinta žemėn. 

- Ko jam reikia? - sušnypštė Siuzana į mikrofoną, kreip- 
damasi į Mažąjį Bleiną, kurio balselis prigludo kažkur vidu- 
je. - Ko jam reikia? Dėl Dievo meilės, pasakyk, ko? 

Tyla. Edį persmelkė nemalonus jausmas, jog atokvėpio 
minutė, kurią taip maloningai pamąstymui suteikė Didysis 
Bleinas (jei čia apskritai buvo atokvėpis, ir jei Bleinas, tasai, 
Didysis, buvo maloningas), tuojau pasibaigs. Spustelėjęs 
mygtuką KLAUSYKITE/KALBĖKITE, Edis prabilo karštli- 
giškai gyvybingu tonu, o jo skruostais ir kaklu akimirksniu 
ėmė srūti prakaitas. | 

Užduok man klausimą. 

- Vadinasi, taip... Bleinai! Kuo tu apskritai užsiiminė- 
jai keletą pastarųjų metų? Kiek suprantu, tu nebuvai išriedė- 
jęs į tą savo pietryčių maršrutą? O kodėl? Nebuvo nuotaikos 
ar turėjai kitokių priežasčių? A? 

Tyla. Apskritai nė garso. Tik balandžių sparnų šnaresys 
ir pliaukšėjimas. Perdėtai turtinga vaizduotė paslaugiai nu- 
piešė paveikslėlį: Ardis, mėginantis suklykti, kai jo skruos- 
tai ėmė liepsnoti, o liežuviu nuvilnijo ugnis. Edžio plaukai 

atsistojo piestu. Tiktai iš baimės? O gal sustiprėjo neregi- 
mo elektrinio lauko įtampa? 

Mąstyk greičiau... jis niekada anksčiau nebuvo toks 
piktas. 

- O kas apskritai tave pagamino? - nusiminęs paklau- 
sė Edis, mintyse pridurdamas: Jei tik žinočiau, ko jis nori, 
tasai geležinis stuobrys! - Gal papasakotum mums šį savo 
biografijos puslapį? Ar kartais ne žiliai? Ne... tikriausiai tai 
buvo Didieji Senoliai, taip? Arba... 

Jis bejėgiškai nutilo. Bleino tylėjimas jau jautėsi bemaž 
fiziškai - it mėsingų, godžiai čiuopiančių pirštų prisilietimas 
prie odos. 

- Ko tau reikia? - išrėkė Edis, galutinai netekęs vilties. 
- Velniai rautų, paaiškink, ką gi tu nori išgirsti? 

Jokio atsakymo - tik pasikalbėjimo įrenginio mygtukus 
vėl užliejo įnirtinga tamsiai raudona šviesa. Edis suprato, 
kad jų laikas baigiasi. Kažkur kaimynystėje įsijungė nere- 
gimas mechanizmas - pasigirdo duslus dūzgimas, prime- 
nantis elektrinio generatoriaus gaudesį. Kad ir kaip Edžiui 
nesinorėjo galvoti, jog tai tik jo įsiaudrinusios vaizduotės 
vaisius, garsinė haliucinacija ir panašiai, garsas buvo realus. 
Netgi labai realus. 

- Bleinai! - ūmai sušuko Siuzana. - Bleinai, ar mane 
girdi? 

Jokio atsako... Edis pajuto, kaip aplinkinis oras prisi- 
pildo elektros nelyginant po čiaupu pakištas dubuo - van- 
dens. Nosį žnaibė sulig kiekvienu įkvėpimu. Dantų plom- 
bos gaudė it sutrikdyti vabzdžiai. 

- Bleinai, aš turiu klausimą. Labai gerą klausimą! Pa- 
klausyk! - Akimirkai Siuzana užsimerkė, beviltiškai pirštais 
trindama smilkinius. - “Jo nepaliesi ir neišgirsi... hm... jis 
neturi formos, ir apskritai nieko - vien vardą... Jis būna tai 
trumpas, tai ilgas..." - Ji nutilo ir plačiai atmerktomis aki- 
mis maldaudama pažvelgė į Edį. - Padėk man! Aš neprisi- 
menu, kaip toliau! 

Bet Edis tik stebeilijo į ją kaip į neišpasakytą idiotę. 

Kas čia per kliedesys, velniai rautų? Jai ką, iš baimės pasi- 
maišė galvoj? Bet tuomet jam ūmai nušvito protas, ir jis vis- 
ką suprato. Atmintyje išplaukė paskutinė mįslės eilutė, ir vis- 
kas stojo į savo vietas - tarsi paveikslėlyje-minklėje trūktų 
dviejų paskutinių gabalėlių, tačiau dabar jie netikėtai atsira- 
do. Edis puolė prie mikrofono: 

- “Ir jis visada su mumis: visuose pokalbiuose, pramo- 
gose ir žaidimuose". Kas jis? Štai mūsų klausimas, Bleinai, 
- kas jis toks? 

Raudonas žiburėlis, apšvietęs mygtukus KODAS-KO- 
MANDA ir ĮVADAS po skaičių rombu, užgeso. Po sekun- 
dės - Edžiui ji atrodė begalinė - Bleinas prabilo vėl... bet ir 
per tą sekundę Dynas spėjo pajusti, kaip elektros keliami 
šiurpuliukai palieka jo odą ramybėj. 

- ŽINOMA, ŠEŠĖLIS, - atsakė Didžiojo Bleino balsas. 
- LENGVAS KLAUSIMAS... TAČIAU NEBLOGAS. 
NETGI LABAI NEBLOGAS. 

Dabar jo balsas garsiakalbyje truputį atgijo. Jame su- 
skambo susimąstymas... ir dar kažkas nesuvokiama, neap- 
čiuopiama. Gal pasitenkinimas? Arba ilgesys? Edis niekaip 
nepajėgė įvardinti tos keistos natos, bet kažin kas iš garsia- 
kalbio sklindančiame balse jam priminė Mažojo Bleino bal- 
selį. Ir dar vieną dalyką Edis žinojo užtikrintai: netikėtas - ir 
itin savalaikis - Siuzanos įsikišimas juos išgelbėjo. Šiaip ar 
taip, kurį laiką jiems neteks pergyventi dėl savo neįkainoja- 
mų pasturgalių saugumo. Jis palinko prie jos ir pabučiavo į 
kaktą - šaltą, nusėtą prakaito karoliukais. 

- O AR ŽINOTE DAUGIAU MĮSLIŲ? - pasiteiravo 
Bleinas. 

- Taip, ir nemažai, - tučtuojau atsiliepė Siuzana. - Mū- 
sų bičiulis Džeikas turi visą mįslių knygą. 

- IŠ NIUJORKO AR IŠ KUR? - pasitikslino Bleinas, ir 
dabar Edis suprato, kas per keista nata skamba jo balse. Gal 
Bleinas ir mašina, bet Edis, prisiekęs heroino vartotojas su 
šešerių metų stažu, jau neklysdamas atpažindavo tą paraly- 
žiuojantį alkį, kai visas tavo mintis užvaldo vienintelis 
troškimas. 

- Taip, taip, iš Niujorko, - patvirtino jis. - Tačiau Džei- 
ko su mumis dabar nėra. Jį paėmė į nelaisvę. Jį išsivedė 
kažkoks Gašeris. 

Tik tyla... o paskui pasikalbėjimo įrenginio mygtukai 
sumirgėjo jau pažįstama blyškiai rožine šviesa. 

- Kol kas viskas einasi gerai, - sukuždėjo Mažojo Blei- 
no balselis. - Bet jums reikia būti budriems... Jiš gudrus. 

Mygtukai tvykstelėjo raudonai. 

- JŪS KAŽKĄ PASAKĖTE? - Dabar Bleino balsas 
skambėjo šaltai ir - Edis galėjo prisiekti - įtariai. 

Jis dirstelėjo į Siuzaną. Jinai visa įsitempė, plačiai at- 
merkdama akis - sklidinas išgąsčio it mažos mergytės, vi- 
dury nakties išgirdusios keistą šnaresį po savo lova. 

- Aš paprasčiausiai atsikosėjau, Bleinai. Kažko peršti 
gerklę, - pratarė Edis ir, mėšlungiškai nurijęs seiles, nusi- 
braukė nuo kaktos prakaitą. - Aš... velniai rautų, sakyk tie- 
są ir sugėdinsi šėtoną... aš paprasčiausiai mirtinai išsigan- 
dau. 

- IR TEISINGAI PADAREI. TOS MĮSLĖS, IŠ KNY- 
GOS, JOS TIKRAI NE KVAILOS? NES AŠ NEPAKEN- 
ČIU KVAILŲ MĮSLIŲ. MANO KANTRYBĖ NĖRA BE- 
RIBĖ. 

- Ne, jos geros... dauguma iš jų, - atsiliepė Siuzana, 
neramiai žvilgtelėjusi į Edį. 

- TU MELUOJI, MOTERIE. TAU NEŽINOMA TŲ 
MĮSLIŲ KOKYBĖ. 

- Iš kur tu žinai... 

- STRUKTŪRINĖ BALSO ANALIZĖ. FRIKATYVI- 
NIAI PRIEBALSIAI IR EMFATINIAI DIFTONGŲ KIR- 
ČIAI PADEDA PAKANKAMAI TIKSLIAI NUSTATYTI 
TIESOS/MELO SANTYKĮ. ANALIZĖS PATIKIMUMO 
KOEFICIENTAS NE MAŽESNIS KAIP 97 PROCENTAI 
PLIUS-MINUS PUSĖ PROCENTO. - Balsas akimirkai nu- 
tilo, o kai suskambo vėl, jame akivaizdžiai suskambo grės- 
mingos, truputį manieringos ir sulėtintos intonacijos, kurios 
Edžiui pasirodė pažįstamos. Na, taip, žinoma... Tai buvo 

Hamfrio Bogarto* balsas. - VERČIAU KALBĖK APIE TAI, 
KĄ ŽINAI, GRAŽUOLE. BUVO ČIONAI UŽSUKĘS VIE- 
NAS GUDRUOLIS. MĖGINO MANE APMULKINTI. ŽI- 
NAI, KAS JAM NUTIKO? SUSIRADO SAU PASKUTINĮ 
PRIEGLOBSTĮ SENDO DUGNE, PRIEŠ TAI APSIAVĘS 
PORĄ NAUJUTĖLAIČIŲ BALTŲ ŠLEPEČIŲ. 

- Viešpatie, - iškvėpė Edis. - Mes nupėdinome keturis 
šimtus mylių, jei ne daugiau, ir dėl ko? Kad susidurtume su 
kompiuterine Mažylio Ričio versija. Kaip tau tai pavyksta, 
Bleinai? Imituoti tokių vaikinų, kaip Džonas Veinas arba 
Hamfris Bogartas, balsus? Vaikinų iš mūsų pasaulio? 

Tyla. 

- Gerai. Į šį klausimą tu atsakyti nenori. Tuomet gal į ki- 
tą... jei tau taip norėjosi mįslių, kodėl išsyk nesakei? 

Ir vėl jokio atsakymo. Beje, Edis ir šiaip jau suprato. 
Bleinas dievino mįsles, štai jis ir užminė mįslę jiems. Siuza- 
na ją įspėjo. Ir dėkui Dievui. Nes Edį kamavo vienas nema- 
lonus įtarimas, kad, jei moteris nebūtų sugebėjusi jos įmin- 
ti, jiedu dabar voliotųsi ant baltų Lopšio grindų anglies bri- 
ketų pavidalu. 

- Bleinai? - sunerimusi pašaukė Siuzana. Atsakymo ne- 
sulaukė. - Bleinai, tu dar čia? 

- TAIP. UŽMINKITE DAR VIENĄ MĮSLĘ. 

- Kada negalima atidaryti durų? - paklausė Edis. 

- KAI JOS ATLAPOTOS. JUMS TEKS PRISIMINTI 
KĄ NORS ĮDOMESNIO, JEI IŠ TIESŲ TAIP NORITE, 
KAD AŠ JUS KUR NORS PAVĖŽĖČIAU. AR GALITE 
SUGALVOTI KĄ NORS ĮDOMESNIO? 

- Netrukus čionai ateis Rolandas... jis tikrai išgalvos 
daugybę įdomių dalykų, - pratarė Siuzana. - Dabar nekalbė- 
kime apie mįsles iš Džeiko knygos... bus knyga, tada ir pa- 
žiūrėsim... bet Rolandas jų žino šimtus. Jis jas netgi studi- 
javo. Vaikystėje. - Tardama šiuos žodžius, Siuzana ūmai su- 
vokė, kaip jai sunku įsivaizduoti Rolandą vaiku. - O ar tu 
mus paveši, Bleinai? 

* Hamfris Bogartas (1899-1957) - amerikiečių aktorius. 

- GALI BŪTI, - gana ramiai atsiliepė Bleinas, tačiau 
Edis jo balse vis dėlto pastebėjo vos girdimą žiaurumo gai- 
delę. - BET NORINT MANE UŽVESTI, JUMS TEKS UŽ- 
PILDYTI SIURBLĮ, O MANO SIURBLYS UŽSIPILDO 
ATVIRKŠČIAI. 

- Ką tu turi omeny? - Edis nesusigaudydamas pažvel- 
gė pro virbus į glotnią rožinę Bleino nugarą. Tačiau Blei- 
nas jam neatsakė. Nei į šį, nei į kitus klausimus. Ryškiai 
oranžiniai žiburėliai skyde liepsnojo toliau, bet abu Bleinai 
- ir Mažasis, ir Didysis - regis, pasinėrė į snaudulį. Tačiau 
Edis nebuvo toks bukas, kad tuo patikėtų. Bleinas nemie- 
gojo. Bleinas stebėjo juos. Bleinas klausėsi jų “frikatyvinių 
priebalsių ir emfatinių diftongų kirčių". 

Edis dirstelėjo į Siuzaną. 

- “Jums teks užpildyti siurblį, o mano siurblys užsipil- 
do atvirkščiai", - liūdnai sumurmėjo jis. - Tai mįslė, tiesa? 

- Na, žinoma. - Siuzana probėgom dėbtelėjo į trikam- 
pi Bleino langą, primenantį primerktą pašaipią akį, ir, pri- 
sitraukusi Edį artyn, sukuždėjo šiam į ausį: - Jis nenorma- 
lus, Edi... visiškas šizofrenikas, paranojikas ir, be to, gal- 
būt maniakas. 

- Manai, aš pats nematau, - atsakydamas šnipštelėjo jis. 
- Taigi, ką mes turime? Kuoktelėjusį ir genialų kompiute- 
rinį vaiduoklį su pavažiavusiu stogu, vienbėgį traukinį, pa- 
simaišiusį dėl mįslių ir išvystantį viršgarsinį greitį. Sveiki 
atvykę į fantastinę “Skrydžio virš gegutės lizdo"* versiją! 

- Ar turi kokių nors idėjų dėl galimo atsakymo? 

Edis papurtė galvą. 

-O tu? 

- Turiu vieną mintį... kažkas tvyksčioja smegenyse. 
Beje, veikiausiai nieko iš to nebus. Aš vis mąstau apie Ro- 
lando žodžius. Prisimeni? Kad gera mįslė visuomet turi ir 
* Amerikiečių rašytojo Keno Kizio (gim. 1935) romanas, 1975 me- 
tais ekranizuotas Milošo Formano. Romano veiksmas vyksta psichiat- 
rinėje ligoninėje. 

prasmę, ir įminimą. Ir kad mįslės panašios į fokusininko triu- 
kus. 

- Iš pradžių nurodo neteisingą kryptį. 

Siuzana linktelėjo. 

- Nueitum tu, Edi, kartelį pykšteltum... tegul jie žino, 
kad mes dar čia. 

- Aha. Kad taip mudu žinotume, ar jiedu dar ten. 

- O tu pats kaip manai, Edi? 

Edis jau pasuko link išėjimo. 

- Nežinau, - nesustodamas ir nesigręžiodamas atsakė jis. 
- Ko gero, šios mįslės neįspėtų netgi Bleinas. 

- Ar galima būtų ko nors atsigerti? - paprašė Džeikas. Jo 
balsas nuskambėjo neaiškiai. Jam užspaudė nosį. Sumuštos 
lūpos ištino. Nosis irgi išburko. Berniukas atrodė visai ne- 
kaip. Tarsi būtų tik ką sudalyvavęs masinėse gatvės mušty- 
nėse ir atsakančiai gavęs į skudurus. 

- O, taip, - maloniai atsiliepė Tik-Takas. - Žinoma, ga- 
lima. Dar ir kaip galima. Gėralo pas mus nors apsiliek, ar ne, 
Varine Kakta? 

- Aha, - tučtuojau atsiliepė ilgšis vyriškis su akiniais, 
baltais šilkiniais marškiniais ir juodomis šilkinėmis kelnė- 
mis, panašus į koledžo dėstytoją, kokius juos piešė žurnalų 
karikatūrose amžiaus pradžioje. 

Tik-Takas patogiau įsitaisė savo “soste" ir linksmai 
žvilgtelėjo į Džeiką. 

- Mes turime vyno, alaus, elio ir vandens, be abejo. Ge- 
rojo senojo vandens. Kartais tai yra viskas, ko reikia tavo nu- 
sikamavusiam organizmui. Gurkšnelis šalto, žaižaruojančio 
ir gėlo vandens. Kaip manai, neblogai skamba, mano ber- 
niuk? 

Džeiko gerklė - ištinusi ir sausa it švitrinis popierius - 
skausmingai susigniaužė. 


199 


- Neblogai, - išspaudė jis. 

- Net aš pats užsigeidžiau gurkštelėti: - Tik-Tako lūpas 
ištempė šypsena. Žaliose akyse ėmė šokti negeros kibirkš- 
tėlės. - Atnešk man vandenėlio, Tile... velniai rautų, nesu- 
prantu, kur dingo mano manieros! 

Tilė išėjo pro antrąsias duris, esančias kitame apvalaus 
kambario gale - priešais tas, pro kurias čionai įėjo Gašeris 
su Džeiku. Berniukas nulydėjo ją gailiu žvilgsniu ir aplai- 
žė perdžiūvusias lūpas. 

- Na, štai. - Tik-Takas vėl atsigręžė į Džeiką. - Vadi- 
nasi, tu tvirtini, jog tas tavo amerikietiškas miestas... Niu- 
jorkas... labai panašus į mūsų Ladą. 

- Na... ne visai... 

- Betgi tau pažįstamos kai kurios mašinos, - neatlyžo 
Tik-Takas. - Vožtuvai, lempos, siurbliai ir panašiai. Jau ne- 
kalbant apie ugninius vamzdelius. 

- Taip. Tiktai mes juos vadiname neoniniais. Beje, 
koks gi skirtumas. 

Tik-Takas ištiesė ranką jo link. Džeikas visas susigū- 
žė, bet galiūnas tik lengvai paplekšnojo jam per petį. 

- Taip, taip, visiškai jokio skirtumo. - Jo akys žėrėte 
žėrėjo. - Ir kompiuteriai tau taip pat pažįstami? 

- Taip, bet... 

Tilė grįžo su vandens ąsočiu ir nedrąsiai prisiartino 
prie Tik-Tako sosto. Tasai atėmė iš jos indą ir pasiūlė jį 
Džeikui. Berniukas ištiesė ranką, bet Tik-Takas ūmai ati- 
traukė ąsotį ir ėmė gerti pats. Džeikas žiūrėjo, kaip nuo jo 
lūpų teka vanduo ir plonyte čiurkšlele liejasi-apnuoginta 
krūtine, ir vaikinuką ėmė krėsti drebulys. Jis nieko negalėjo 
padaryti. 

Tik-Takas pažvelgė į Džeiką pro ąsočio viršų, tarsi tik 
ką prisiminęs, kad jis čia ne vienas. Už jo nugaros Gašeris, 
Varinė Kakta, Brandonas ir Hutsas vaipėsi, kaip jaunesnių 
klasių mokiniai, tik ką išgirdę juokingą riebų anekdotą. 

- Še tau kad nori, aš ūmai taip užsigeidžiau gerti, jog 
visiškai pamiršau apie tave! - sušuko Tik-Takas. - Negra- 

žu iš mano pusės, velniai rautų! Tiesiog nemandagu... Jis 
buvo toks švarus... toks puikus... vėsus... stačiai nepajėgiau 
atsispirti... 

Jis vėl ištiesė ąsotį Džeikui ir vėl jį patraukė, vos tik vai- 
kas kilstelėjo ranką. 

- Iš pradžių, mano berniuk, tu man papasakosi apie bi- 
poliarinius kompiuterius ir tranzityvines schemas, - nukirto 
jis. 

- Ką... - Džeikas vogčiomis dirstelėjo į ventiliacijos 
šachtą, už kurių regėjo akis su auksiniais apvadėliais. Dabar 
jų tenai nebuvo. Jis net pamanė, kad jam vis dėlto pasivai- 
deno. Džeikas vėl nukreipė žvilgsnį į Tik-Taką, kuo puikiau- 
siai suvokdamas, kad jokio vandens jis negaus. Būtų kvaila 
net svajoti apie tai. - O kas yra bipoliariniai kompiuteriai? 

Tik-Tako veidą perkreipė įsiūtis, ir jis šliūkštelėjo van- 
dens likučius Džeikui į veidą. 

- Nė nemėgink vedžioti mane už nosies! - suriaumojo jis, 
nusiplėšė nuo rankos Džeiko laikrodį ir pakratė jį palei ber- 
niuko nosį. - Kai aš tavęs paklausiau, kokia jo veikimo sche- 
ma, bipoliarinė ar monopoliarinė, tu atsakei, kad jis apskri- 
tai veikia ne su schema. Vadinasi, žinojai, apie ką kalbi... 
Tad nereikia dabar man pliurpti, jog nesupranti, apie ką 
šneku... tu puikiai viską išmanai! 

- Bet... bet... - Džeikas nežinojo, ką atsakyti. Iš sutriki- 
mo ir baimės jam svaigo galva. Miglotai, tarsi iš tolo, jis 
ūmai suvokė mėšlungiškai laižąs savo sukepusias lūpas, 
stengdamasis išspausti iš jų bent lašelį vandens. 

- Čia, po šituo sušiktu miestu, ne mažiau kaip tūkstan- 
tis tų sušiktų bipoliarinių kompiuterių, o gal ir šimtai tūks- 
tančių, bet veikia tiktai vienas. Ir tas pats nė velnio nedaro, 
tik žaidžia “Nežiopsok" ir paleidžia juostelę su tais idiotiš- 
kais būgnais! O man reikalingi šitie kompiuteriai! Aš noriu, 
kad jie veiktų - ir dirbtų mano labui! 

Tik-Takas staigiai palinko į priekį, stvėrė Džeiką už pe- 
čių, papurtė jį it skudurinę lėlę ir švystelėjo ant grindų. Džei- 
kas tėškėsi į toršerą - tasai nugriuvo, ir lemputė susprogo - 

dusliai, tarsi kas būtų slopiai atsikosėjęs. Tilė išgąstingai 
spygtelėjo ir, plačiai atmerkusi akis, atsitraukė atatupsta. 
Varinė Kakta ir Brandonas neramiai susižvalgė. 

Tik-Takas pasilenkė į priekį, alkūnėmis remdamasis į 
šlaunis, ir suriaumojo Džeikui tiesiai į veidą: 

- Jie man reikalingi, IR AŠ JUOS GAUSIU! 

Stojo slogi tyla, trikdoma tik vos girdimo pro ventilia- 
cijos groteles plūstančio oro šnaresio. O paskui įtūžusi gri- 
masa pradingo nuo Tik-Tako veido kaip nebuvusi, - pradin- 
go, virtusi eiline kerinčia šypsena. Pasilenkęs dar žemiau, 
jis padėjo Džeikui pakilti nuo grindų. 

- Prašau atleisti, pasikarščiavau. Tereikia man susimąs- 
tyti apie milžinišką potencialą, glūdintį tame prakeiktame 
mieste... vienu žodžiu, kartais aš nesusivaldau. Tad, mano 
berniuk, priimk mano nuoširdžiausią atsiprašymą. - Pakė- 
lęs nuo žemės ąsotį, jisai švystelėjo indą Tilei. - Pripildyk 
jį ir nešk čionai, tu, niekam tikusi kale! Ko stovi ir spoksai? 
Seniai metas susivokti. 

Jis vėl atsigręžė į Džeiką, po senovei šypsodamasis ge- 
rai išmokta teležaidimo vedančiojo šypsena. 

- Na, gerai... tu truputį pajuokavai, aš truputį pajuoka- 
vau. O dabar juokus į šalį. Papasakok man apie bipoliari- 
nius kompiuterius ir tranzityvines schemas. Papasakok vis- 
ką, ką žinai. O paskui galėsi gerti kiek lenda. 

Džeikas jau žiojosi kažką sakyti, - tiesa, jis dar nesu- 
galvojo, ką būtent, - tik staiga jo galvoje aiškiai suskambo 
Rolando balsas: 

Kaip nors atitrauk jų dėmesį, Džeikai... Kažkur tenai 
turėtų būti mygtukas, kuris atidaro duris... jei žinai kur, pa- 
sistenk prieiti prie jo kuo arčiau. 

Tik-Takas įdėmiai jį stebėjo. 

- Regis, tave tik ką aplankė kažkokia gera mintis, tie- 
sa, mano berniuk? Manęs neapgausi. Juk tu nelaikysi jos 
paslaptyje? Mes čia visi draugai, o tarp draugų paslapčių 
neturi būti. Man tu gali pasakyti - savo senam geram bičiu- 
liui Tikiui. 

Džeikas akies krašteliu pastebėjo šmėstelėjimą ventilia- 
cijos šachtoje. Tiesa, jis nesiryžo pakelti akių ir pasižiūrėti 
- ypač dabar, kai Tik-Takas taip atidžiai jį stebi, - bet jis ži- 
nojo, kad Oi sugrįžo. 

Atitrauk jų dėmesį... Ūmai Džeikui dingtelėjo, kad visų 
geriausia tai padaryti. 

- Taip; mane aplankė viena mintis, - prabilo jis. - Tik ne 
apie kompiuterius. Šiaip.. šis tas apie mano seną gerą bičiulį 
Gašerį. Ir apie jo seną gerą bičiulį Hutsą. 

- Ei, ei! - sukruto Gašeris. - Ką tu čia tauški, mažyli? 

- O kodėl gi tau neatskleidus savosios paslapties, Gaše- 
ri? Apie tai, kas tau davė slaptažodį? Tuomet aš galėčiau pa- 
kuždėti Tik-Takui, kur tu jį laikai. 

Tik-Takas suraukęs kaktą pažvelgė į Gašerį. 

- Apie ką čia jis? 

- Apie nieką! Stačiai kliedi! - patikino jį Gašeris, bet vis 
vien nepajėgė ištverti ir vogčiomis dėbtelėjo į Hutsą. - Tur- 
būt supranta įkliuvęs, štai ir nori pasodinti mane plika subine 
ant karštos keptuvės vietoj savęs. Aš gi tau sakiau, jis siau- 
bingai suktas. Aš tave įspėjau... 

- Gal norite pasižiūrėti, kas pas jį skepetoje? - tęsė Džei- 
kas. - Jis ten slepia popieriaus skiautelę, kurioje parašytas 
žodis. Man teko perskaityti jam tą žodį, kadangi jis net skai- 
tyti nemoka. 

Tiesa, šį kartą Tik-Takas susivaldė... užtai jo veidas ap- 
siniaukė, palaipsniui užliejamas raudonio, - kaip vasaros 
dangus apsiniaukia prieš audrą. 

- Nagi, parodyk man savo skepetą, Gašeri, - ramiai pa- 
prašė jis. - Leisk savo senam geram draugui dirstelti į ją bent 
viena akimi. 

- Jis viską meluoja, sakau tau! - suriko Gašeris, abiem 
rankom įsitverdamas savo skepetos ir atsitraukdamas link 
sienos. Tiesiai virš jo ventiliacinės šachtos tamsoje žibėjo 
į tą snukį - išsyk matosi, kad jis viską meluoja, tas smulkus 
niekšelis. Tai bjaurybė! 

Tik-Takas nukreipė žvilgsnį į Hutsą, kuris, rodėsi, tuoj 
apsivems iš baimės. 

- Na, tai ką? - Vadeivos balsas liko iki šleikštulio ra- 
mus. - Ar tu nieko nenori man pasakyti, Rėksny? Aš žinau, 
judu su Gašeriu - seni pedai. Ir kad smegenų tu turi mažiau 
nei paskersta žąsis, man taip pat ne naujiena. Bet kad štai 
taip imtum ir užrašytum slaptažodį, atveriantį duris į vidi- 
nes patalpas... kokiu gi idiotu reikia būti... netgi tu galė- 
jai susiprotėti. O gal ne? Atsakyk, kai aš tavęs klausiu. 

- Aš... aš paprasčiausiai pamaniau... 

- Užsičiaupk! - pertraukė Hutsą Gašeris ir perliejo 
Džeiką liepsningu žvilgsniu, kupinu gryniausios neapykan- 
tos. - Tu už tai dar sumokėsi, katinėli... aš nudobsiu tave, 
štai pamatysi. 

- Duok šen savo skarelę, Gašeri, - įsakė Tik-Takas. - 
Noriu pasižiūrėti, ar ten kas nors yra, ar ne. 

Džeikas žengtelėjo link pulto su mygtukais. 

- Ne! - Gašeris vėl iškėlė rankas ir sugniaužė skepetą, 
tarsi toji būtų galėjusi ūmai nuskristi. - Ne, tegul būsiu pra- 
keiktas! 

- Palaikyk jį, Brandonai, - paliepė Tik-Takas. 

Brandonas puolė prie Gašerio. Žinoma, Gašeris judė- 
jo ne taip staigiai, kaip Tik-Takas, bet vis dėlto sureagavo 
laiku: jis pasilenkė, išsitraukė iš aukšto bato aulo peilį ir 
smeigė jį Brandonui į ranką. 

- Ak tu, šliuže! - Brandonas sukliko iš skausmo ir ne- 
tikėtumo. Per ranką nusruveno kraujas. 

Tilė. 

- Ar galima jums patikėti bent ką nors? Kas kartą vis- 
ką tenka daryti pačiam! - veikiau susterzinęs nei įsiutęs pa- 
reiškė Tik-Takas ir atsistojo. Gašeris atbulas pasitraukė to- 
lyn, mosuodamas priešais save kruvinu peiliu. Antrosios 
rankos jis nė akimirkai neatitraukė nuo galvą juosiančios 
skepetos. 

- Nesiartink, - sunkiai alsuodamas išpoškino jis. - Aš 

myliu tave, Tiki, myliu kaip brolį, tu gi žinai... bet jei pri- 
siartinsi, suvarysiu šį peilį tiesiai tau į pilvą... taip ir žinok. 

- Tu? Vargu, - kvatodamas atsiliepė Tik-Takas, traukda- 
mas iš makščių savo durklą. Visų likusiųjų žvilgsniai buvo 
prikaustyti prie šių dviejų. Džeikas skubiai žengė du žings- 
nelius pulto link ir ištiesė ranką prie mygtuko, kurį, regis, 
spaudė Tik-Takas, užverdamas duris. 

Gašeris atatupstas traukėsi palei apvalią sieną. Margas- 
palvių neoninių lempų šviesa, krintanti ant jo opų išėsto snu- 
kio, suteikė šiam kuo įvairiausius, bet vis vien kažkokius 
skausmingus, atspalvius: negyvai žalsvą, karštligiškai raudo- 
ną, tulžingai geltoną. Dabar po ventiliacijos grotelėmis, už 
kurių žibėjo Oi akys, stovėjo Tik-Takas. 

- Patrauk peilį; Gašeri, - svariai pratarė milžinas. - Aš 
tau liepiau atvesti berniuką. Tu jį atvedei, jokių klausimų. 
Jeigu kas ir kaltas, tai ne tu, o Hutsas. Aš su juo dar išsiaiš- 
kinsių. O tau pretenzijų neturiu. Paprasčiausiai noriu pasižiū- 
rėti... 

Džeikas pamatė, kaip Oi pritūpė, ruošdamasis šuoliui, ir 
suprato išsyk du dalykus: ką ketina daryti plepetūnas ir kas 
jį to išmokė. 

- Oi, ne! - suriko jis. 

Visi kaip vienas atsisuko į jį. Tą akimirką Oi liuoktelė- 
jo. Trenkėsi į groteles iš kitos pusės ir išmušė jas savo svo- 
riu. Tik-Takas grįžtelėjo į garsą. 

Oi šleptelėjo stačiai ant aukštyn užversto Tik-Tako vei- 
do, tučtuojau puldamas jį draskyti ir kandžioti. 

Netgi per dvigubas duris Rolandas išgirdo Džeiko riks- 
mą - Oi, ne! - ir jo širdis susigniaužė. Jis dirstelėjo į durų ra- 
tą vildamasis, kad šis vis dėlto pasisuks. Tačiau ratas nepa- 
judėjo iš vietos. Rolandas užsimerkė ir susikaupė, mintimis 
pasiųsdamas signalą: Duris, Džeikai! Atidaryk duris! 

Atsakomosios reakcijos jis nepajuto. Vaizdiniai taip pat 

pranyko. Jo ryšys su Džeiku - nuo pat pradžių, dera pripa- 
žinti, nieko vertas - dabar nutrūko visiškai. 

Tik-Takas atšlijo, spjaudydamas prakeiksmus bei klyk- 
damas, ir pamėgino nutverti besirangančią, besikandžiojan- 
čią, besidraskančią būtybę, įsikirtusią jam į veidą. Ir jam be- 
veik pavyko, bet tuomet Oi nagai įsmigo į kairiąją jo akį - 
ir galvoje tvykstelėjo ryškiai raudonas skausmas nelyginant 
liepsnojantis fakelas, įmestas į tamsią šulinio gelmę. Aki- 
mirkai įsiūtį užtemdė kančia. Bet Tik-Takas vis dėlto su- 
griebė Oi, atplėšė žvėriuką nuo veido ir pakėlė virš galvos, 

- Ne! - suklykė Džeikas. Pamiršęs mygtuką, turintį at- 
verti duris, jis stvėrė automatą, kabėjusį ant krėslo atkaltės, 
- Vokietijoje pagamintą prieštvaninį antrojo pasaulinio karo 
laikų konstrukcijos automatą. 

Tilė veriamai suspiegė. Visi likusieji puolė kas kur. 
Džeikas nusitaikė į Tik-Taką. Oi kybojo galva žemyn mil- 
žiniškose galingose rankose ir beviltiškai rangėsi, išsilenk- 
damas taip, jog, rodėsi, tuoj sulūš. Jis kaukšėjo dantimis, 
gaudydamas orą, ir inkštė iš skausmo - beje, jo riksmai nė 
iš tolo nepanėšėjo į žmogiškus. Džeikas nejučia susigūžė. 

- Paleisk jį, niekše! - suriko jis ir spustelėjo nuleistu- 
ką. 

Jam dar pakako šaltakraujiškumo nusitaikyti sąlyginai 
žemai. Ribotoje kambario erdvėje “šmaiserio" serija nu- 
griaudėjo tarsi galingo sprogimo trenksmas, nors nuaidėjo 
viso labo keturi ar penki šūviai. Vienas neoninis vamzde- 
lis sprogo, išspjaudamas šaltos oranžinės ugnies pliūpsnį. 
Ant aptemptų Tik-Tako kelnių, truputį aukščiau kairiojo 
kelio, atsirado maža skylutė, aplink kurią tučtuojau ėmė 
plisti tamsiai raudona dėmė. Tik-Takui iš nuostabos atka- 
ro žandikaulis - pakankamai iškalbinga išraiška: nepaisant 
viso savo nepaprasto proto, Tik-Takas, kaip matyti, ketino 

nugyventi ilgą ir laimingą gyvenimą, retsykiais pramogos dė- 
lei pašaudydamas žmones, bet jam ir į galvą nešovė, kad į jį 
taip pat gali pykštelti. Tiksliau pasakius, pykštelti, žinoma, 
gali... tačiau pataikyti?! Jo nuostaba aiškiau bet kokių žo- 
džių bylojo, kad toks įvykių posūkis jo planuose tikrai nebu- 
vo numatytas. 

Sveiki atvykę į tikrą, realų pasaulį, - pagalvojo Džeikas 
ir dar pridūrė necenzūrinį posakį. 

Tik-Takas išmetė Oi ant grotuotų grindų ir abiem ran- 
kom griebėsi už sužeisto kelio. Varinė Kakta šoko prie Džei- 
ko ir savo milžiniška letena sugniaužė šiam gerklę, bet Oi ir- 
gi negaišo. Veriamai sulojęs, plepetūnas dantimis įsikibo į 
Varinės Kaktos klešnę, perkrimsdamas šilkines kelnes. Va- 
rinė Kakta keikdamasis sustūgo ir, paleidęs Džeiką, ėmė šo- 
kinėti ant vienos kojos, stengdamasis nupurtyti urzgiantį Oi. 
Bet tasai prilipo prie aukos it dėlė. Džeikas pasisuko... ir pa- 
čių laiku. Tik-Takas šliaužte artėjo prie jo, dantyse sukandęs 
peilį. 

- Sudie, Tiki. - Džeikas spustelėjo “šmaiserio" nuleistu- 
ką. Bet nieko nenutiko. Gal kažkur užsikirto mechanizmas, 
o gal baigėsi šoviniai - Džeikas nežinojo. Laiko spėlionėms, 
žinia, neliko. Jis pasitraukė dar per du žingsnius ir tuomet 
pastebėjo, kad kelią jam pastojo milžiniškas krėslas, kuris 
Tik-Takui tarnavo sostu. Džeikas norėjo aplenkti krėslą - vis 
šioks toks barjeras tarp jo ir žilių vadeivos, - tačiau nespė- 
jo. Tik-Takas stvėrė jį už kojos. Kita jo ranka siektelėjo dur- 
klo. Tai, kas liko iš kairiosios akies, mėtinio marmelado 
gniužulu kybojo ant skruosto. Sveikoji akis, liepsnodama be- 
protiška neapykanta, spoksojo tiesiai į Džeiką. 

Šis pabandė išsivaduoti, suklupo ir tėškėsi į Tik-Tako 
krėslą. Jo žvilgsnis atsitiktinai užkliuvo už kišenaitės, prisiū- 
tos prie dešiniojo ranktūrio, - iš jos kyšojo perlais padabin- 
ta suskeldėjusi revolverio rankena. 

- O, mano berniuk, kaip tu kentėsi! - karštai sukuždėjo 
Tik-Takas, kone puolęs į ekstazę. Nuostabą jo veide pakei- 
tė plati, virpanti šypsena. Jis jau mėgavosi būsimo keršto sal- 

dybe. - O, kaipgi tu kentėsi! Ir su kokiu malonumu aš... 
Ką? 

Šypsena nusitrynė, virtusi jau pažįstamu nuoširdžiu nu- 
stebimu, kai Džeikas, nukreipęs revolverį į Tik-Taką, di- 
džiuoju pirštu atlaužė gaiduką. Tik-Takas vis vien nepalei- 
do berniuko kojos. Atvirkščiai, jis dar tvirčiau sugniaužė 
pirštus, ir Džeikas pabūgo, kad jo kaulai tuoj triokštels, ne- 
atlaikę įtampos. 

- Tu neišdrįsi! - kimiai išspaudė Tik-Takas. 

- Dar ir kaip išdrįsiu, - niauriai patikino milžiną Džei- 
kas ir spustelėjo nuleistuką. Pasigirdo sausas spragtelėji- 
mas, toli gražu ne toks įspūdingas, kaip kurtinantis vokiš- 
ko “šmaiserio" griausmas. Tik-Tako kaktoje, dešinėje jos 
pusėje, išsižiojo daili juoda skylutė. Žaliūkas toliau apstul- 
bęs stebeilijo į Džeiką, negalėdamas patikėti savo akimis... 
tiksliau pasakius, akimi. 

Džeikas pamėgino prisiversti iššauti dar kartą, tačiau 
nepajėgė. 

Ir tuomet ūmai skalpo dryželis dešinėje Tik-Tako gal- 
vos pusėje susisuko vamzdeliu, tarsi senų tapetų skiautė, ir 
nukaro jam ant skruosto. Rolandas būtų išsyk susigaudęs, 
koks čia reikalas; bet Džeikas jau beveik nieko nesuvokė. 
Sąmonėje, tarytum tornado piltuvas, viesulu sukosi tamsus 
paniškas siaubas. Tik-Tako gniaužtai apsilpo, jis paleido 
Džeiko koją ir kniūpsčias susmuko ant grotuotų grindų. 
Džeikas susigūžė krėsle, stengdamasis įsisprausti į patį ato- 
kiausią kampelį. 

Durys. Jam dar reikia atidaryti duris ir įsileisti Šaulį. 

Galvodamas tik apie tai, Džeikas švystelėjo revolverį 
ant grindų ir prisivertė pakilti iš krėslo. Jis jau tiesė ranką 
link mygtuko, kurį tarytum spaudė Tik-Takas, užverdamas 
liuką, tik ūmai kažkieno rankos stvėrė jį už gerklės ir nu- 
tempė atgalios, tolyn nuo pulto. 

- Aš gi sakiau, jog geruoju tau nesibaigs, zuikuti. Aš 
pažadėjau, kad nudobsiu tave, - sukuždėjo jam į ausį pažįs- 
tamas balsas, - o Gašeris visuomet išpildo savo pažadus. 

Atmetęs rankas atgal, Džeikas pamėgino smogti Gaše- 
riui, tačiau nepajėgė jo pasiekti. Kaulėti pirštai įsikirto jam 
į gerklę ir ėmė spausti. Šviesa priešais akis užgeso. Viskas 
nuskendo pilkoje migloje. Netrukus pilkas rūkas nusidažė 
raudonai, o paskui viską prarijo juoduma. 

Švilpdamas įsijungė oro siurblys, ir ratas geležinių du- 
rų centre kelis kartus apsisuko. Šlovė dievams! - lengviau at- 
sidusęs pagalvojo Rolandas, dešine ranka įsikibo į ratą ir ne- 
laukdamas, kol tasai sustos, trūktelėjo duris į save. Antrosios 
durys buvo jau pravertos: iš vidaus sklido kautynių garsai ir 
veriantis Oi lojimas, kupinas skausmo bei įniršio. 

Rolandas spyriu atlapojo liuką ir visų pirma pamatė Ga- 
šerį, smaugiantį Džeiką. Oi paliko Varinę Kaktą ramybėje ir 
dabar puldinėjo berniuko skriaudiką, stengdamasis privers- 
ti šį paleisti Džeiką, bet sunkus batas ant “pirato" kojos ne- 
leido plepetūnui pasiekti odos, vienu metu atlikdamas dvigu- 
bą darbą: gynė savo šeimininką nuo aštrių gyvūno dantų, o 
Oi - nuo mirtino užkrato Gašerio kraujyje. Brandonas spy- 
rė žvėreliui į šoną, kad tasai paleistų jo bendrininko koją, bet 
plepetūnas tarytum nepajuto skausmo. Džeikas be sąmonės 
suglebo Gašerio rankose, nelyginant marionetė su nupjautais 
siūlais. Jo veidas jau įgavo pilkšvai melsvą atspalvį, sumuš- 
tos ir ištinusios lūpos pasidarė blyškiai lelijinės. 

Gašeris kilstelėjo galvą. 

- Tu! - suurzgė jis. 

- Aš, - patvirtino Rolandas. Jis iššovė tik kartą. Kairio- 
ji Gašerio veido pusė ištiško į gabalus. Šūvis nubloškė jį at- 
gal. Krauju aptaškyta geltona skarelė nulėkė nuo galvos ir 
nukrito ant Tik-Tako. Gašerio kojos kelis kartus mėšlungiš- 
kai sutrūkčiojo, bilsnodamos į grotuotas grindis, o paskui jis 
nurimo. č 
Šaulys dusyk iššovė į Brandoną, atlauždamas revolverio 

gaiduką dešinės rankos delnu. Brandonas, jau pakėlęs ko- 
ją virš Oi eiliniam spyriui, persivertė, trenkėsi į sieną ir lėtai 
nuslydo ja ant grindų, kabindamasis už neoninio vamzde- 
lio. Tarp silpstančių jo pirštų, tarytum pelkės žiburėlių mir- 
gėjimas, sruvo žalia šviesa. 

Oi puolė prie Džeiko, kuris, išsivadavęs iš Gašerio glė- 
bio, susmuko ant grindų, ir ėmė laižyti blyškų jo veidą su 
sustingusiais bruožais. 

Varinė Kakta ir Hutsas veikiausiai nusprendė, kad 
jiems šiandienai pakaks, ir drauge puolė prie mažų durelių, 
pro kurias Tilė ėjo pasemti vandens. Laikas nebuvo tinka- 
mas kilnumo demonstravimui - Rolandas patiesė juos abu 
šūviais į nugarą. Jis suprato: veikti reikia greitai, labai ir la- 
bai greitai, - ir jis nenorėjo rizikuoti, kad vėliau tie du ne- 
patykotų jo kur nors atgaliniame kelyje, jei ūmai sukauptų 
narsą ir atgautų karingą nusiteikimą. Žinoma, tai menkai ti- 
kėtina, bet rizikuoti vis dėlto nevertėjo. 

Po kapsulės formos patalpos lubomis tvykstelėjo ryš- 
kiai raudonų žiburių pluoštas. Įsijungė pavojaus sirena: 
bjaurus ir kimus riaumojimas su garsėjančiu ir silpstančiu 
kaukimu, nuo kurio virpėjo sienos. Po poros sekundžių 
avarinės apšvietimo sistemos žiburiai ėmė mirksėti į sirenos 
pulsavimo taktą. 

Edis jau sugrįžo pas Siuzaną, kai ūmai ėmė kaukti si- 
rena. Jis riktelėjo iš netikėtumo ir kilstelėjo “Riugerį"", tai- 
kydamasis į niekur. 

- Kas čia dedasi? 

Siuzana papurtė galvą - ji pati nieko negalėjo supras- 
ti. Sirena staugė bauginančiai, bet visų šlykščiausia buvo 
tai, jog nuo kurtinančio jos kauksmo skaudėjo ausis. Per ga- 
lingus stiprintuvus perleistas garsas Edžiui priminė dešimtį 
kartų sustiprintą traktoriaus-treilerio signalą. 

Oranžiniai lankai po Lopšio kupolu taip pat sumirgėjo į 
sirenos taktą. Edis pastebėjo, kad ir pasikalbėjimo įrenginio 
mygtukai, KODAS-KOMANDA ir ĮVADAS, nelyginant 
mirksinčios akys, tai įsižiebia ryškiai raudonos spalvos 
tvyksniais, tai užgęsta vėl. 

- Bleinai, kas čia vyksta? - suklykė Edis, pašėlusiai dai- 
rydamasis aplink. Bet jis nematė nieko, išskyrus paklaikusia- 
me šokyje virpančius šešėlius. - Ar tai tavo darbas? 

Bleino atsakymas buvo juokas - siaubingas mechaninis 
kvatojimas, primenantis Edžiui didžiulį prisukamą klouną, 
kurį jis vaikystėje matė prie įėjimo į siaubo kambarį Koni- 
Ailende. 

- Bleinai, liaukis! - suriko Siuzana. - Kaip, tavo many- 
mu, mes galime apmąstyti atsakymą į tavo klausimą, kai ap- 
link skardi toks triukšmas?! Neįmanoma susikaupti! 

Juokas nutrūko taip pat staiga, kaip ir prasidėjo, tačiau 
Bleinas neatsiliepė. O gal ir atsiliepė: už plieninės pertvaros, 
skiriančios juos nuo platformos, po bipoliarinių kompiuterių, 
kuriuos taip aistringai troško užvaldyti Tik-Takas, komandos 
įsijungė milžiniški varikliai, besimaitinantys energija, plūs- 
tančia iš galingų turbinų su žemu trinties koeficientu. Pirmą- 
kart per pastaruosius dešimt metų vienbėgis Bleinas pabudo 
ir ėmė šildyti variklius, didindamas darbines apsukas. 

Oro pavojaus sirena, kurios pirminis tikslas buvo įspė- 
ti Lado gyventojus apie artėjantį bombardavimą (o jos būk- 
lė, dera pastebėti, nebuvo tikrinta jau veikiausiai gerą tūks- 
tantį metų), užliejo miestą garsine banga. Mieste tučtuojau 
įsižiebė visos lempos, kurios tik galėjo įsižiebti, ir sumirgėjo 
į sirenos intensyvumo kaitaliojimosi taktą. Paviršiuje gyve- 
nantys mažiai ir miesto katakombose tūnantys žiliai nuspren- 
dė, jog atėjo galas: tai, ko jie visi taip bijojo, nutiko. Žiliai 
bėdą vertė kažkokiam katastrofiškam mašinų gedimui. Gi 

mažiai, visuomet šventai tikėję, jog kartą visos dvasios ir 
šmėklos, gyvenančios mechanizmuose po miestu, drauge 
pakils į paviršių, kad galų gale atkeršytų gyviesiems, jog šie 
vis dar gyvi, visą šį nutikimą, ko gero, vertino teisingiau. 

Žinoma, senoviniuose kompiuteriuose, slypinčiuose po 
miestu, jų vieningame gyvame organizme, kurio “sąmonė" 
nenumaldomai degradavo sąlygose, negailestingų bipoliari- 
nių schemų rėmuose galinčiose būti vienintele absoliučia 
realybe, vis dar išliko proto likučiai. Per aštuonis šimtus 
metų šis kompiuterinis monstras praktiškai neaprėpiamuose 
atminties bankuose išlaikė savo žmogui svetimą logiką ir 
būtų išlaikęs ją nepaliestą dar tiek pat, jei mieste nebūtų pa- 
sirodęs Rolandas su savo draugais; nepaisant ilgo neveik- 
lumo laikotarpio, šis mentis non corpus - bekūnis protas - 
nesiliovė mąstęs, kasmet tapdamas vis beprotiškesnis; ir 
netgi “miego" periodais jis regėjo sapnus, jei tik galima taip 
pasakyti, tačiau pasauliui slenkantis tie sapnai darėsi vis 
keistesnis ir anomalesni. Ir štai dabar, nors po tiekos amžių 
šitos stulbinančios mašinos, kurių dėka maitinosi bei kau- 
pėsi Spindulių energija, ir prarado savo buvusią galybę, tas 
beprotiškas nežmogiškas protas pabudo griuvėsių rūmuose 
ir ėmė ruoštis eiliniam pasivaikščiojimui - žinomam, bekū- 
niam, kaip ir pridera šmėklai, - mirusiųjų koridoriais. 

O savo Lopšyje vienbėgis Bleinas ruošėsi prisiminti 
ankstesnes išdaigas. 

Rolandas pasilenkė prie Džeiko, tačiau, už nugaros iš- 
girdęs kažkieno žingsnių šnaresį, akimirksniu atsisuko ir 
stvėrė revolverį. Pasienyje stovėjo Tilė - riebiame perrūgu- 
sios tešlos spalvos veide nelyginant kaukė sustingo sutriki- 
mas ir prietaringa baimė. Ji iškėlė rankas aukštyn ir veria- 
mai sukliko: 

- Nežudyk manęs, prašau! Maldauju! Nežudyk manęs! 

- Tai dink iš čia, - atšiauriai tarstelėjo Rolandas, o kai 
Tilė pajudėjo, nesmarkiai trinktelėjo jai per koją revolverio 
rankena. - Ne tenai... eik pro tas duris, pro kurias atėjau aš. 
Ir kad daugiau tavęs nematyčiau, nes kitas mūsų susitikimas 
tau bus paskutinis, aišku? O dabar nešdinkis, kol aš geras! 

Tilė pranyko šokančiuose, sūkuriuojančiuose šešėliuose. 

Rolandas priglaudė ausį prie Džeiko krūtinės, ranka pri- 
sidengdamas kitą ausį, kad nuslopintų pulsuojančios sirenos 
riaumojimą. Nors ir lėtai, berniuko širdis dar plakė. Rolan- 
das paėmė Džeiką už pažastų, ketindamas pakelti jį nuo grin- 
dų, ir tą akimirką vargšelis atsimerkė. 

- Šį kartą tu neleidai man nukristi, - kimiai, vos girdimai 
sušnibždėjo jis. 

- Aš gi tau pažadėjau, kad nuo šiol - niekados. Nei šį 
kartą, nei vėliau. O dabar patylėk. Saugok stygas. 

- Kur Oi? 

- Oi! - viauktelėjo plepetūnas. - Eikai! 

Brandonas spėjo kelis kartus smarkiai įspirti žvėreliui, 
bet, laimei, nė viena žaizda nebuvo mirtina ar netgi rimta. 
Gyvūnėliui skaudėjo, taip. Bet jis netvėrė džiaugsmu. Iški- 
šęs rožinį liežuvėlį, Oi žibančiomis akutėmis be atvangos 
stebeilijo į Džeiką. 

- Eikai, Eikai, Eikai! 

Džeikas apsiverkė ir ištiesė rankas. Oi liuoktelėjo artyn 
prie berniuko ir sekundėlei leidosi apkabinamas. 

Rolandas atsistojo ir apsidairė. Jo žvilgsnis įsmigo į du- 
ris kitame kambario gale. Du vyrai, kuriuos jis patiesė šū- 
viais į nugarą, ketino sprukti būtent ta kryptimi, o ir mote- 
ris geidė išeiti pro tas pačias duris. Paėmęs Džeiką ant ran- 
kų, Rolandas pasuko link mažųjų durelių. Oi šlubčiodamas 
tipeno įkandin. Koja nuspyręs vieno žilio kūną, Šaulys pasi- 
lenkęs žengė pro angą ir atsidūrė virtuvėje, kuri, nepaisant 
visos įmontuotos įrangos bei nerūdijančio plieno sienos, la- 
biau panėšėjo į kiaulidę, nei į maisto gaminimo patalpą. Ma- 
tyt, pavyzdingam šeimininkavimui žiliai neteikė didelės 
reikšmės. 

- Gerti, - sukuždėjo Džeikas. - Prašau... labai norisi 
gerti. 

Rolandas pajuto keistą susidvejinimą, tarsi laikas būtų 
ūmai perlūžęs ir ėmęs tekėti atgal. Jis prisiminė, kaip ėjo 
per dykumą, kraustydamasis iš proto nuo karščio ir niekuo 
neužpildytos tuštumos. Prisiminė, kaip leisgyvis iš trošku- 
lio prarado sąmonę tarpstotės arklidėje ir atsipeikėjo, ant lū- 
pų pajutęs vėsaus žaižaruojančio vandens skonį. Tuomet 
berniukas nusivilko marškinius, sušlapino juos po vandens 
čiurkšle ir davė jam atsigerti. Dabar atėjo Rolando eilė at- 
simokėti Džeikui tuo pačiu. 

Rolandas apsidairė ir pastebėjo kriauklę. Pasuko čiau- 
pą. Galinga čiurkšle plūstelėjo vanduo, švarus ir šaltas. Vi- 
sur: virš jų, aplink ir po jais - toliau be atvangos plyšojo si- 
rena. 

- Ar pajėgsi atsistoti? 

Džeikas linktelėjo: 

- Regis, taip. 

Šaulys atsargiai pastatė berniuką ant žemės, pasirengęs 
tučtuojau jį pastverti, jei tik tasai susiruoštų griūti. Bet 
Džeikas nepargriuvo. Atsirėmęs į kriauklę, jis pasilenkė ir 
kyštelėjo galvą po vandens čiurkšle. Kol berniukas gėrė, 
Rolandas pakėlė Oi ir apžiūrėjo žvėriuko žaizdas. Jos jau 
spėjo apdžiūti ir daugiau nebekraujavo. Tau pasisekė, ma- 
no gauruotasis bičiuli, atsipirkai tik lengvu išgąsčiu, - pa- 
galvojo Rolandas ir, sudėjęs delnus kaušeliu, pasėmė van- 
dens plepetūnui. Šis puolė godžiai lakti. 

Atsigėręs iki soties, Džeikas atšlijo nuo kriauklės. Su- 
šlapę plaukai aplipo jo veidą, vis dar pernelyg blyškų, ir į 
akis skaudžiai krito sumušimų pėdsakai, tačiau jis atrodė 
geriau - kur kas geriau, - nei tą pirmą siaubingą akimirką, 
kai Rolandas palinko prie jo tame keistame kambaryje. Ta- 
da Šauliui pasirodė, kad berniukas nebegyvas. 

Gaila, kad nebegalima grįžti ir nudėti Gašerio dar kar- 
tą. Po šios minties dingtelėjo kita. 

- Klausyk, - kreipėsi į Džeiką Rolandas, - o tasai Tik- 

Takas, kurį minėjo Gašeris... tu jį matei? 

- Taip. Oi kaip sykis ant jo ir liuoktelėjo. Sudraskė jam 
visą snukį. O paskui aš jį nušoviau. 

- Nušovei?! 

Džeikas tvirčiau sučiaupė lūpas, kad numaldytų jų vir- 
pulį. 

- Taip. Pataikiau štai čia... - Jis pabaksnojo sau pirštu į 
kaktą virš dešiniojo antakio. - Aš... man paprasčiausiai pa- 
sisekė. 

Rolandas įdėmiai pažvelgė į Džeiką ir lėtai palingavo 
galvą. 

- Man regis, tu nepakankamai save vertini. Na, tiek to. 
Eime. 

- Kur? - Džeiko balsas dar neatsigavo, jam teko kuždė- 
ti. Rolandas pastebėjo, kad berniukas nuolat žvalgosi į duris, 
vedančias į kambarį, kuriame jis vos neatsisveikino su gyve- 
nimu. 

Šaulys ištiesė ranką ir parodė į priešingą virtuvės galą. 
Tenai buvo dar vienerios durys, o už jų - koridoriaus tęsinys. 

- Pradžiai - čionai. 

- ŠAULY, - sugriaudėjo kurtinantis balsas, sklindantis iš 
visų pusių išsyk. 

Rolandas spėriai apsigręžė, viena ranka glausdamas Oi, 
o kita apglėbdamas Džeiko pečius, bet nieko nepamatė. 

- Kas čia kalba? - riktelėjo jis. 

- PASAKYK SAVO VARDĄ, ŠAULY. 

- Rolandas iš Gileado, Stiveno sūnus. O kas tų? 

- GILEADAS JAU SENIAI NEBEEGZISTUOJA, - at- 
sakydamas sugriaudėjo balsas, tarsi jo savininkas nė negir- 
dėjo klausimo. 

Rolandas užvertė galvą ir lubose išvydo koncentriškų 
apskritimų raštą, plintantį iš vieno centro. Balsas sklido iš 
ten. 

- JAU TRIS ŠIMTUS METŲ NĖ VIENAS ŠAULYS 
NEBUVO PASIRODĘS NEI PRADŽIOS, NEI VIDURI- 
NIAJAME PASAULYJE. 

- Aš ir mano draugai - mes paskutinieji. 

Džeikas paėmė iš Rolando Oi. Plepetūnas tuojau pat 
puolė laižyti ištinusį berniuko veidą; jo akys su auksiniais 
apvadėliais švytėjo džiaugsmu ir palaima. 

- Čia Bleinas, - šnipštelėjo Džeikas Rolandui. - Tiesa? 

Tasai linktelėjo. Žinoma, čia Bleinas... tik Rolandą 
persmelkė įtarimas, netrukęs virsti įsitikinimu, jog Bleino 
vardu dangstosi kai kas daugiau, nei paprastas vienbėgis 
traukinys. 

- BERNIUK! AR TU DŽEIKAS IŠ NIUJORKO? 

Džeikas prisiglaudė prie Rolando ir baugiai kilstelėjo 
akis į lubose įtaisytą garsiakalbį. 

- Taip, - kimiai išspaudė jis. - Aš Džeikas. Džeikas iš 
Niujorko. E-e... Elmerio sūnus. 

- AR DAR TEBETURI TĄ KNYGĄ SU MĮSLĖMIS? 
TĄ, APIE KURIĄ MAN ČIA PASAKOJO? 

Džeikas siektelėjo kuprinės ir tik prilietęs nugarą pri- 
siminė, kad jos tenai nėra. Berniukas sunerimęs dirstelėjo 
į Šaulį, bet šis jau tiesė jam kuprinę, ir nors Rolando vei- 
das - siauras, ryškiai apibrėžtas - liko abejingas, kaip ir vi- 
suomet, Džeikas pastebėjo šypseną, prigludusią jo lūpų 
kampučiuose. 

- Tau teks pasitaisyti diržus, - pratarė Rolandas, kai 
Džeikas pastvėrė krepšį. - Aš juos truputį pailginau. 

- O “Mįslės""? 

Rolandas linktelėjo. 

- Abi knygos tenai. 

- NA, TAI KĄ MES TEN TURIME, MAŽASIS PI- 
LIGRIME? - pasigirdo manieringas, tęsiamas balsas. 

- Nieko sau! - nustebęs šūktelėjo Džeikas. 

Jis ne tik mus girdi, jis mus dar ir mato, - mintyse pa- 
žymėjo Rolandas ir, apžvelgęs kambarį, jau žinodamas, ko 
ieško, beveik išsyk pastebėjo mažutėlaitę stiklinę akį, pasi- 
slėpusią kampe, truputį aukščiau įprastos žmogaus regėji- 
mo linijos. Nugara nuėjo pagaugais. Džeikas, sprendžiant iš 
susirūpinusio jo veido ir virpančių rankų, švelniai glėbian- 

čių O, taip pat jautėsi baisiai nejaukiai. Iš garsiakalbio griau- 
dintis balsas priklausė mašinai - klaikiai protingai mašinai, 
lengvapėdiškai nusiteikusiai mašinai, - bet jame buvo kažko- 
kia anomalija. 

- Knygą, - iškvėpė Džeikas. - Knygą su mįslėmis. 

- GERAI, - atsiliepė bemaž žmogiškai patenkintas bal- 
sas. - NUOSTABU. 

Į koridorių atsiveriančių durų angoje netikėtai pasirodė 
apsileidęs barzdotas vyriškis su nešukuota ševeliūra. Ant jo 
rankos, visas purvinas ir kruvinas, karojo geltonas raištis. 

- Ugnis tarp sienų! - nuo slenksčio suklykė atėjūnas. 
Apimtas panikos, jis regis nė nepastebėjo, kad nei Rolandas, 
nei Džeikas nieku gyvu nepriklauso jo apgailėtinam požemi- 
niam ka-tetui. - Apatiniai aukštai skęsta dūmuose! Liaudis 
pliekiasi tarpusavyje! Kažkas aiškiai pakrypo ne ta linkme! 
Po paraliais, viskas ritasi velniop - viskas! Mums reikėtų... 

Krosnies durelės ūmai atsilapojo, tarsi alkano žvėries 
nasrai. Iš ten išsiveržė melsvai baltos ugnies pluoštas ir, nu- 
švilpęs per virtuvę, smogė į skarmaluoto vyruko galvą. Ta- 
sai nuskriejo atbiilas. Jo rūbai užsidegė, veido oda akimirks- 
niu apanglėjo. 

Džeikas pašiurpęs įsispitrijo į Rolandą. Šis apglėbė ber- 
niuko pečius. 

- JIS MANE PERTRAUKĖ, - paaiškino balsas iš garsia- 
kalbio. - O TAI NEMANDAGU, TIESA? 

- Taip, - ramiai pritarė Rolandas. - Itin nemandagu. 

- SIUZANA IŠ NIUJORKO SAKĖ, KAD TU ŽINAI 
DAUG MĮSLIŲ, ROLANDAI IŠ GILEADO. AR TAI TIE- 
SA? 

- Taip. 

Viename kambaryje, atsiveriančiame į šią koridoriaus 
atšaką, nugriaudėjo sprogimas; po jų kojomis sudrebėjo že- 
mė. Iš koridoriaus ataidėjo nedarnus balsų choras, netrukus 
virtęs laukiniu klyksmu. Nepaliaujamas sirenų kauksmas aki- 
mirkai nutilo, į jo taktą mirgėję žiburiai priblėso, o paskui 
viskas prasidėjo iš naujo. Iš ventiliacinių angų plūstelėjo ait- 

rūs kartūs dūmai. Oi kelis kartus trūktelėjo nosimi ir nusi- 
čiaudėjo. 

- UŽMINK MAN KOKIĄ NORS SAVO MĮSLĘ, 
ŠAULY. - Balsas skambėjo ramiai ir nerūpestingai, tarsi jie 
tykiai ir taikiai sėdėtų saulės atokaitoje šalia kokios nors 
kaimo pirkelės, o ne stirksotų uždaroje erdvėje po miestu, 
kuris, regis, tuoj tuoj subyrės į dulkes. 

Rolandas akimirkai susimąstė. Jis prisiminė mėgia- 
miausią Ketberto mįslę. 

- Gerai, Bleinai, - atsakė jis, - aš užminsiu tau mįslę. 
Kas gražesnis už visus dievus ir bjauresnis už senatvines 
nuospaudas? Negyvėliai jį valgo visada; jeigu jį valgo gy- 
vieji, jie tučtuojau miršta. Kas jis? 

Įsiviešpatavo ilga tyla. Džeikas įsikniaubė į Oi kailiu- 
ką, gelbėdamasis nuo pakepintų žilių tvaiko. 

- Būk atsargus, šauly, - staiga pasigirdo plonytis balse- 
lis, silpnutis, kaip vėsaus vėjo dvelktelėjimas pačią karš- 
čiausią vasaros dieną. Iki šiol Bleinas griaudėjo iš visų gar- 
siakalbių. Plonytis balselis skambėjo tiktai iš vieno. Iš to, 
kuris kybojo jiems tiesiai virš galvų. - Būk atsargus, Džei- 
kai iš Niujorko. Nepamirškite, kad čia Nusodintuvas. Judėti 
reikia lėtai ir atsargiai. 

Džeikas pažvelgė į Šaulį plačiai atmerktomis akimis. 
Tasai lengvai, kone nepastebimai krestelėjo galvą ir kilste- 
lėjo pirštą prie veido, neva ketindamas pasikasyti nosį, bet 
pirštas sekundėlei prigludo prie lūpų, ir Džeikas susiprotė- 
jo, kad Rolandas jo prašo laikyti liežuvį už dantų. 

- GERA MĮSLĖ, - galų gale pratarė Bleinas, ir jo bal- 
se suskambo tikro susižavėjimo gaidelės. - ATSAKYMAS 
- NIEKAS, TEISINGAI? 

- Teisingai, - patvirtino Rolandas. - O tu išmintingas, 
Bleinai. 

Dabar, kai tik Bleinas prabilo vėl, Rolandas, kaip ne- 
seniai Edis, taip pat pastebėjo nepasotinamą, nenumaldomą 
alkį, slypintį už pabrėžtinai demonstruojamo abejingumo: 

- UŽMINK MAN DAR VIENĄ. 

Rolandas giliai įkvėpė. 

- Ne dabar. 

- TIKIUOSI, TU MAN NEATSAKYSI, ROLANDAI, 
STIVENO SŪNAU. TAI IRGI NEMANDAGU. ITIN NE- 
MANDAGU. 

- Iš pradžių nuvesk mus pas mūsų draugus ir padėk iš- 
sikapanoti iš Lado, - tarė Rolandas. - Ir tuomet mes galbūt 
pažaisime mįslių minimą. 

- AŠ GALĖČIAU TUČTUOJAU JUS ABU NUDĖTI, - 
sugriaudėjo balsas, dabar jau šaltas it žiemos diena. 

- Taip, - sutiko Rolandas. - Nė kiek neabejoju. Bet drau- 
ge su mumis mirs ir mįslės. 

- AŠ GALIU ATIMTI IŠ BERNIUKO KNYGĄ. 

- Vogti dar blogiau, nei neišpildyti prašymo arba per- 
traukti pašnekovą, - ramiai pastebėjo Šaulys, tarsi jie papras- 
čiausiai stumtų laiką ir šnekučiuotųsi apie kokius nors nie- 
kus, tačiau jo pirštai po senovei tvirtai gniaužė Džeiko petį. 

- Be to, - įsiterpė berniukas, užversdamas galvą ir žvelg- 
damas tiesiai į garsiakalbį lubose, - knygoje nėra atsakymų. 
Juos kažkas išplėšė. - Staiga jį aplankė įkvėpimas, ir jis pa- 
stukseno sau pirštu į smilkinį. - Visi atsakymai čia. 

- JUMS, VAIKINAI, VIS DĖLTO NEDERĖTŲ PA- 
MIRŠTI, KAD IŠSIŠOKĖLIŲ ČIA NIEKAS NEMĖGSTA. 
- Po šių Bleino žodžių nugriaudėjo eilinis sprogimas, šį kartą 
garsesnis ir arčiau. Sprogimo banga nuplėšė vienas ventilia- 
cijos groteles, ir jos nuskriejo per virtuvę nelyginant reakty- 
vinis užtaisas. Po poros sekundžių pro duris, vedančias to- 
lyn, į požeminės žilių slėptuvės gelmę, įlėkė trise: du vyrai 
ir moteris. Šaulys nukreipė į juos revolverį, bet tie, net ne- 
dirstelėję į Rolandą su Džeiku, bėgte nuskuodė per virtuvę 
ir dingo bunkeryje - kaip žvėrys, sprunkantys iš degančio 
miško. 

Plieninis lubų skydas tylutėliai nuriedėjo į šalį. Už jų at- 
sivėrė juodumos kvadratas. Prieblandoje šmėstelėjo kažkoks 
sidabrinis daiktas. Iš angos iškrito rutulys - plieninis maž- 
daug pėdos skersmens rutulys - ir pakibo ore. 

- EIKITE PASKUI JĮ, - paliepė Bleinas. 

- Ar jis mus nuves pas Siuzaną ir Edį? - su viltimi pa- 
siteiravo Džeikas. 

Bleinas tylėjo... bet kai plieninis rutulys nuplaukė ko- 
ridoriumi, Rolandas ir Džeikas nusekė jam pavymui. 

Vėliau Džeikas tik labai miglotai teprisiminė, kas nu- 
tiko po to, kai jie išėjo iš virtuvės. Ir tai veikiausiai buvo tik 
į gera. Jis apleido savo pasaulį metais anksčiau, nei devy- 
ni šimtai žmonių įvykdė masinę savižudybę mažoje Gaja- 
nos valstybėlėje, Pietų Amerikoje... bet jis skaitė apie pe- 
riodiškas ištisų lemingų kolonijų savižudybes, ir tai, kas dė- 
josi - stačiai jų akyse - požeminiame žilių mieste, buvo la- 
bai panašu. 

Nuolatos griaudėjo sprogimai, ir jų lygyje taip pat, nors 
daugiausiai keliais aukštais žemiau. Retsykiais pro ventilia- 
cijos groteles imdavo veržtis aitrūs dūmai, bet dauguma oro 
valymo įrenginių kol kas veikė normaliai, tad dūmai vis 
dėlto nespėdavo susikaupti iki kritinės, gyvybei pavojingos, 
koncentracijos. Tiesa, gaisrų jie nematė. Ir vis dėlto žiliai 
elgėsi taip, tarsi būtų išmušusi Apokalipsės valanda. Dau- 
guma paprasčiausiai bėgo, apimti paniškos baimės, nesi- 
rinkdami kelio, su iškreiptais veidais ir nereginčiomis aki- 
mis... bet nemažai pasitaikė ir tokių, kurie, jau galutinai iš- 
protėję, žudėsi koridoriuose ir kambariuose, per kuriuos 
Rolandą ir Džeiką vedė skrendantis rutulys. Vieni nusišo- 
vė; kiti persipjovė gerkles arba venas; kai kurie, matyt, iš- 
gėrė nuodų. Visų iki vieno negyvėlių veiduose sustingo ne- 
apsakomas siaubas. Džeikas galėjo tik spėlioti, kas juos pa- 
skatino tokiam radikaliam poelgiui. Tačiau Rolandas šiuo 
klausimu turėjo savo nuomonę. Galima įsivaizduoti, kas da- 
rosi žmonėms - jų protams, - kai tiek metų negyvu buvęs 
miestas iš pradžių atgyja, o paskui pradeda metodiškai sa- 

ve naikinti. Rolandas greitai susiprotėjo, kad visa tai - Bleino 
darbas, ir kad Bleinas taip elgiasi tyčia. Specialiai stumia 
juos į savižudybę. 

Jie aplenkė lavoną, tabaluojantį ant virvės, pritvirtintos 
prie kondicionieriaus grotelių palubėje, ir ėmė leistis laiptais, 
sekdami paskui oru sklendžiantį plieninį rutulį. 

- Džeikai! - šūktelėjo Rolandas. - Juk tai ne tu atidarei 
duris? 

Džeikas papurtė galvą. 

- Aš taip ir maniau. Jas atidarė Bleinas. 

Nusileidę laiptais, jie nubėgo siauru koridoriumi link 
durų su užrašu ĮEITI GRIEŽTAI DRAUDŽIAMA, išrašytu 
Aukštąja Kalba dailiomis gotiško stiliaus raidėmis. 

- Jas atidarė Bleinas? - pasitikslino Džeikas. 

- Na, taip... vardas ne prastesnis už bet kurį kitą. 

- O kieno tuomet antrasis bal... 

- Š-š-š! - nutildė jį Rolandas. 

Priešais plienines duris rutulys apmirė. Durų ratas kelis 
kartus apsisuko, ir jos prasivėrė pačios savaime. Įsitvėręs už 
krašto, Rolandas plėšte atlapojo jas iki galo. Jie atsidūrė mil- 
žiniškoje požeminėje salėje, kiek tik akys užmatė besidrie- 
kiančioje trimis kryptimis ir nustatytoje begalinėmis prietaisų 
skydų bei elektroninės įrangos eilėmis. Beveik visi prietai- 
sai bei pultai liko negyvi ir tamsūs, tačiau Rolandas ir Džei- 
kas, stovintys tarpduryje ir su nuostaba besižvalgantys ap- 
link, regėjo, kaip skyduose tai šen, tai ten tvyksčioja signa- 
liniai žiburėliai, ir girdėjo elektroninės aparatūros, palaips- 
niui kaupiančios darbinę galią, gaudesį. 

- Tik-Takas sakė, kad čia tūkstančiai, jei ne šimtai tūks- 
tančių kompiuterių, - sukuždėjo Džeikas. - Regis, jis nekly- 
do. Ne, jūs tik pasižiūrėkite! 

Rolandas nesuprato žodžio, kurį ištarė Džeikas, ir todėl 
nutylėjo, tik stebėjo, kaip įsižiebia - eilė po eilės - prietaisų 
skydai. Virš vieno pulto pakilo ryškių kibirkščių spiečius. 
Tvykstelėjo ir tučtuojau užgeso žalia liepsna - kažkuri senie- 
na išėjo iš rikiuotės. 

Tačiau beveik visos mašinos veikė ir, regis, visai ne- 
blogai susidorojo su savo pareigomis. Strėliukės, kurios il- 
gus amžius nejudėjo iš vietos, ūmai atgijo ir peršoko į ža- 
lius laukelius. Ėmė suktis gigantiški aliuminio cilindrai, 
perduodami titnaginėse mikroschemose saugomus duome- 
nis į atminties bankus, kurie, pabudę iš amžių miego, pasi- 
ruošė vėl priimti informaciją. Skaitmeniniuose displėjuose 
sumirgėjo raudoni ir žali žiburėliai - taškinės matricos, pa- 
gal kurias galima nustatyti viską, ko tik panorėsi: nuo vidu- 
tinio slėgio lygio vandeninguose Vakarinės upės feodo klo- 
duose iki elektroenergijos atsargų rodiklio užšaldytoje ato- 
minėje Sendo upės baseino stotyje. Stikliniai rutuliai, eilė- 
mis pakabinti virš aparatūros, sutvisko akinančia šviesa. Ir 
iš visur - iš viršaus, iš apačios, iš visų pusių - aidėjo prislo- 
pintas po ilgo miego bundančių generatorių ir baterijų gau- 
desys. 

Ūmai Džeikas susvyravo. Rolandas vėl nutvėrė jį už 
pažastų ir nuskubėjo į priekį, sekdamas paskui plieninį ru- 
tulį pro mašinas ir prietaisus, apie kurių paskirtį jis galėjo 
tik spėlioti. Rutulys pasuko kairėn ir nuplaukė praėjimu 
tarp dviejų videomonitorių, sustatytų vienas ant kito it vai- 
kiškos kaladėlės, eilių. 

Tėčiui tai patiktų, - pagalvojo Džeikas. 

Kai kurios šios begalinės videosienos sekcijos po seno- 
vei liko tamsios ir negyvos, bet didžioji monitorių dalis jau 
įsijungė. Dauguma jų demonstravo įvairių Lado rajonų - 
tiek požeminių, tiek ir antžeminių - vaizdus. Mieste viešpa- 
tavo tikras chaosas. Mažiai iš baimės išsprogusiomis akimis 
būriais lakstė gatvėmis, kažin ką be garso šaukdami. Žmo- 
nės šokinėjo žemyn nuo aukščiausių pastatų stogų. Vertė- 
si pro langus. Ant tilto per Sendą susidarė tikra spūstis. 
Džeikas pašiurpęs žiūrėjo, kaip šimtų šimtai žmonių puo- 
la į upę. Dar tenai matėsi kažkokie milžiniški kambariai su 
gultų eilėmis, tarsi armijos barakuose. Kai kuriuose kamba- 
riuose siautėjo gaisrai - regis, iš siaubo paklaikę žiliai pa- 
deginėjo patys save, kaišiodami liepsnojančius fakelus po 
čiužiniais ir baldais. 

Viename ekrane galingas vaikinas su neaprėpiama krū- 
tinės ląsta nesirinkdamas svaidė vyrus bei moteris į įtaisą, 
primenantį kruviną štampavimo presą, ir nuo šio siaubingo 
vaizdo oda ėjo pagaugais. Bet, kas visų baisiausia, būsimos 
aukos niekieno neverčiamos stovėjo, išsirikiavusios į eilutę, 
ir paklusniai laukė savo eilės. Budelis su tampriai aprišta gel- 
tona skarele ant galvos (skepetos galai, tarytum paršelių uo- 
degytės, nukaro jam ant kaklo už ausų) stvėrė seną moteriš- 
kę, pirmą šioje baisioje eilėje, ir ištiestomis rankomis iškė- 
lė aukštyn, kantriai laukdamas, kol metalinis blokas atlais- 
vins plieninį “ešafotą", į kurį jis ketino ją nusviesti. Senutė 
nesipriešino. Dar daugiau - ji, regis, šypsojosi. 

- ŽMONĖS IŠSIVAIKŠČIOJA PO KAMBARIUS, - 
staiga pratarė Bleinas. - BET AŠ NEMANAU, KAD JIE 
ŠNEKUČIUOJASI APIE MIKELANDŽELĄ*. - Jis nusijuo- 
kė. Keistu, trupančiu juoku, primenančiu žiurkių kojyčių 
trepsėjimą per stiklo šukes. Nuo šio juoko Džeiką nukrėtė 
šiurpas. Įdomu, kam norėtųsi turėti reikalų su dirbtiniu protu, 
kuris šitaip juokiasi... bet negi jie turi iš ko rinktis? 

Jis vėl nukreipė žvilgsnį į monitorius... jam nesinorėjo 
į juos žiūrėti, bet nežiūrėti jis nepajėgė... tačiau Rolandas 
tučtuojau pasuko jo galvą į kitą pusę. Padarė tai švelniai, bet 
tvirtai. 

- Ten tau nėra nieko įdomaus, Džeikai. 

- Bet kodėl? Kodėl jie taip daro? - Džeikas nuo ryto nie- 
ko nevalgė, bet jam vis vien pasidarė bloga. - Kodėl? 

„ - Nes jiems baisu, o Bleinas kaitina jų baimę. Bet la- 
biausiai, man regis, dėl to, kad jie pernelyg ilgai gyveno ka- 
pinėse, ant savo tėvų kapų, ir nuo to pavargo. Labai pavar- 
go. Bet prieš pagailėdamas jų ir juos užjausdamas prisimink, 
su kokiu malonumu jie būtų pasiėmę tave drauge - tenai, į 
laukymę, kur baigiasi visi keliai. 

Plieninis rutulys vėl pasuko už kampo. Dabar monitorių 
ir elektroninių sekimo prietaisų eilės liko už nugaros. Prie- 
* Čia minimos T.S. Elioto eilėraščio “Dž. Alfredo Prufroko meilės dai- 
na" eilutės. 

šaky driekėsi plati kažkokios sintetinės medžiagos juosta, 
paskandinta plieno grindyse. Ji žvilgėjo it šviežia smala tarp 
dviejų siaurų chromuoto plieno lotų, kurios jungėsi viena- 
me taške, bet ne tolimojoje sienoje, o šios begalinės salės 
horizonte. 

Rutulys nekantriai pakibo virš tamsaus spindinčio dry- 
žio, ir ūmai šis (juk čia buvo būtent judančio takelio juos- 
ta!) be garso suvilnijo ir ristele bėgančio žmogaus greičiu 
nušliuožė tarp dviejų chromuotų ribotuvų. Rutulys išpiešė 
ore nedidelį lanką, kviesdamas juos atsistoti ant judančio ta- 
kelio. 

Rolandas pabėgėjo keletą metrų šalia transporterio, kol 
jų greičiai susilygino, o paskui žengė ant takelio ir nuleido 
Džeiką žemėn. Jie trise - šaulys, berniukas ir apstulbęs ple- 
petūnas - nulėkė, stovėdami vietoje, per požeminę miglos 
gaubiamą lygumą. Iš visų pusių aidėjo senovinių mašinų 
gausmas, taip pat sustiprintas aparatūros, iš pažiūros pana- 
šios į seifus. Šių keistų įrenginių paviršius liko tamsus... 
bet jie tikrai veikė. Iš jų sklido žemas gaudesys, ir Džeikas 
retsykiais pastebėdavo, kaip tarp plieninių plokščių šmė- 
žuoja plonutėlaičiai, ne storesni už plauką, geltonos šviesos 
dryželiai. 

Netikėtai jis prisiminė Tik-Tako žodžius. 

Čia, po tuo sušiktu miestu, ne mažiau kaip tūkstantis tų 
sušiktų bipoliarinių kompiuterių! Man reikalingi tie kom- 
piuteriai! Aš noriu kad jie dirbtų! Mano labui! 

Na, ką gi, - pagalvojo Džeikas, - jie pradėjo dirbti, tad, 
tiesą sakant, tu gavai, ko norėjai, Tiki... bet jeigu dabar bū- 
tum čia, tau veikiausiai išsyk praeitų noras. 

Bet tuomet jis prisiminė Tik-Tako prosenelį - pakanka- 
mai narsų Žmogų, išdrįsusį įsiropšti į aeroplaną iš kito pa- 
saulio ir pakelti jį į orą. Ir jeigu Tik-Tako gyslomis teka to- 
kių šlovingų protėvių kraujas, tai jis vargu bau pabūgtų, jau 
nekalbant apie tai, kad imtų ir nusižudytų, kaip visi šie pa- 
mišėliai šiame pamišusiame mieste... atvirkščiai, jis tikriau- 
siai susižavėtų tokiu įvykių posūkiu... ir kuo daugiau paniš- 

kos baimės apimtų žmonių iškeliautų į kitą pasaulį, tuo džiu- 
giau jam būtų. 

Bet dabar jau per vėlu, Tiki. Ir ačiū Dievui. 

- Kiek dėželių... - stebėdamasis tyliai pratarė Rolandas. 
- Man regis, Džeikai, mes dabar važiuojame per to padaro, 
kuris save vadina Bleinu, smegenis. Man regis, mes važiuo- 
jame per jo smegenis. 

Džeikas linktelėjo, prisiminęs savo egzaminų rašinį. 

- Bleinas - toksai gudruolis, per jį vien skausmas. 

- Labai tiksliai pastebėta. 

Džeikas įdėmiai pažvelgė į Rolandą. 

- Mes pakilsime į paviršių ten, kur aš manau? 

- Taip, - atsiliepė Rolandas. - Jeigu mes vis dar judame 
Spindulio keliu, tai pasieksime paviršių kaip sykis Lopšyje. 

Džeikas linktelėjo. 

- Rolandai? 

- Ką? 

- Dėkui, kad atėjote manęs išvaduoti. 

Rolandas tik tylėdamas linktelėjo ir apglėbė berniuko 
pečius. 

Toli priešakyje įsijungdami sugriaudėjo varikliai. Paskui 
pasigirdo sunkus džeržgiantis garsas, ir prieblandoje sken- 
dinčią salę nutvieskė akinanti oranžinių lankinių lempų švie- 
sa. Dabar Džeikas aiškiai išvydo vietą, kurioje baigėsi judan- 
čio takelio juosta, - papėdėje stataus ir siauro eskalatoriaus, 
vedančio aukštyn, į tą oranžinę šviesą. 

Kažkur apačioje, bemaž po Edžio ir Siuzanos kojomis, 
įsijungdami sugaudė galingi varikliai. Viena marmurinė grin- 
dų plokštė ėmė lėtai slinktis į šalį, atverdama ilgą siaurą ply- 
šį, pro kurį liejosi ryški šviesa. Plokštė judėjo jų link, tad 
Edžiui teko spėriai trauktis. Jis stvėrė Siuzanos vežimėlio 
rankenas ir nuritino ratukus atgal palei metalinę užtvarą, ski- 

riančią Bleino platformą nuo likusios Lopšio erdvės. Besi- 
plečiančio šviesos dryžio kelyje pasitaikė kelios kolonos. 
Edis jau pamanė, kad jos nugarmės į atsiveriančią kiaury- 
mę, tačiau nieko panašaus nenutiko. Kolonos liko stovėti 
kaip stovėjusios, atsirėmusios į tuštumą. 

- Tenai eskalatorius! Aš matau! - sušuko Siuzana, 
stengdamasi perrėkti kurtinantį sirenų kauksmą, ir palinko 
į priekį, įdėmiai stebeilydama į angą. 

- Aha! - atsakydamas suriaumojo Edis. - Jei čia yra es- 
kalatorius, vadinasi, mes atsidūrėme geležinkelio stotyje, 
kurioje neabejotinai turėtų būti galanterijos parduotuvė, 
parfumerijos kioskas ir moteriškų baltinių skyrius. 

- Kas?! 

- Tiek to, nekreipk dėmesio! 

- Edi! - staiga Siuzanos veidą nutvieskė susižavėjimo 
kupina nuostaba, tarsi fejerverkas liepos Ketvirtosios gar- 
bei. Ji dar labiau pasilenkė į priekį, ir Edžiui teko nutverti 
ją už peties, kad moteris neiškristų iš vežimėlio. - Juk ten 
Rolandas! Ir Džeikas! 

Plokštė atsitraukė maksimaliu atstumu ir griausmingai 
sustojo. Paskutinį kartą suūkę, išsijungė ją stūmę varikliai. 
Edis puolė prie kiaurymės krašto ir išvydo Rolandą, jau pa- 
kilusį eskalatoriumi. Greta šaulio, remdamasis į jo petį, sto- 
vėjo Džeikas - išblyškęs, kruvinas ir nusėtas mėlynėmis, ta- 
čiau neabejotinai gyvas. O ant kito laiptelio, užvertęs aukš- 
tyn snukutį ir spoksodamas į Edį savo juodomis akutėmis 
su auksiniais apvadėliais, tupėjo Oi. 

- Rolandai! Džeikai! - suklykė Edis. Jis net pašoko iš 
džiaugsmo, rankomis mosuodamas virš galvos, ir leidosi 
trypti prarajos pakraštyje. Jeigu būtų turėjęs skrybėlę, tai 
dabar būtų švystelėjęs ją į orą. 

Jiedu pakėlė galvas ir taip pat pamojavo. Džeikas šyp- 
sojosi, ir netgi Rolandas - tas ilgšis, kaulų maišas, bjaury- 
bė Rolandas, - rodėsi, tuoj tuoj nebeištvers nenusišypsojęs. 
Tai jau išties, - pagalvojo Edis, - stebuklai niekada nesibai- 
gia. Jo širdį perpildė laimė, krūtinėje ūmai pasidarė ankš- 

ta, ir Edis ėmė šokinėti dar energingiau, mostaguodamas ran- 
komis ir lankstydamas kojas, tarsi baimindamasis, kad jei 
liausis judėjęs, tai paprasčiausiai sprogs iš džiaugsmo. Tik 
dabar jis pajėgė nuoširdžiai sau prisipažinti, jog širdyje jau 
buvo atsisveikinęs su Rolandu bei Džeiku ir nebesitikėjo šia- 
me gyvenime jų pamatyti. 

- Ei, vyručiai! Džiugu jus matyti! TVARKELĖ! Kad jus 
kur galas! Greičiau vilkite čionai savo subines! 

- Edi, padėk man! 

Jis atsigręžė. Siuzana stengėsi išsiropšti iš vežimėlio, bet 
jos elnio odos kelnių klostė pakliuvo į stabdymo mechaniz- 
mą. Ji juokėsi ir verkė vienu metu. Akyse spindėjo laimė. 
Edis pastvėrė ją ant rankų - bet taip audringai, jog vežimė- 
lis apvirto, - ir apglėbęs ėmė sukti pašėlusiame šokyje. Ji vie- 
na ranka apkabino jo kaklą, o kita pamosavo ore, sveikinda- 
ma Džeiką ir Rolandą. 

- Rolandai! Džeikai! Kilkite pas mus! Pasijudinkit, ar 
girdit? 

Šaulys ir berniukas vos spėjo nulipti nuo eskalatoriaus, 
kai Edis puolė prie Rolando ir tvirtai vyriškai jį apglėbė, 
kumščiais daužydamas per nugarą, o Siuzana apibėrė buči- 
niais jai atgręžtą besijuokiantį Džeiko veidelį. Oi aštuoniu- 
kėmis lakstė aplink ir veriamai lojo. 

- Mieliausias mano berniuk! - pratarė Siuzana. - Kaip 
jautiesi, ar viskas gerai? 

- Aha. - Džeikas nesiliovė šypsotis, tačiau jo akių kam- 
pučiuose žvilgėjo ašaros. - Aš taip džiaugiuosi, kad mes vėl 
visi drauge. Jūs net negalite įsivaizduoti, kaip aš džiaugiuosi! 

- Ne, mano mieliausias, galiu. Dar ir kaip galiu! - Ji pa- 
sisuko į Rolandą. - Paklausyk, ką jie ten su juo darė? Tik 
dirstelėk į jo snukutį... Per jį tarsi buldozeriu pervažiuota. 

- Tai vis Gašeris, - atsiliepė Rolandas. - Bet jis prie 
Džeiko daugiau nesikabinės. Ir apskritai prie nieko nesika- 
binės. 

- O kaip laikaisi tu pats, šefe? Normaliai? 

Rolandas linktelėjo ir apsidairė. 

- Tai, ko gero, čia ir yra Lopšys. 

- Tikrų tikriausias, - patvirtino Edis, žvelgdamas į kiau- 
rymę. - O kas tenai, apačioje? 

- Mašinos ir pamišėliai. 

- Tu, kaip ir visada, gana gražbylingas, - pastebėjo 
Edis, su šypsena žvelgdamas į Rolandą. - Tikriausiai net ne- 
nutuoki, kaip gi man džiugu tave matyti, bičiuli... ne, išties. 

- Man regis, nutuokiu. - Rolandas šyptelėjo. Kaip vis 
dėlto keičiasi žmonės! Buvo laikai, be to, ne taip seniai, kai 
Edis ketino perrėžti jam gerklę. Jo paties, Rolando, peiliu. 

Kažkur apačioje, po grindimis, vėl įsijungė variklis. 
Marmurinė plokštė ėmė šliaužti atgalios, užverdama angą. 
Džeikas nuėjo pakelti apvirtusio Siuzanos vežimėlio ir tik 
tada atkreipė dėmesį į glotnų rožinį siluetą už geležinės už- 
tvaros. Berniukas sustingo it įkastas. Jis prisiminė sapną... 
tą, kurį susapnavo kitą dieną po to, kai jie apleido Upės 
Perkėlą: ilgas traukinys, rožine kulka švilpiantis per negy- 
venamas Vakarinio Misūrio erdves. Traukinys, lekiantis tie- 
siai ant Džeiko ir Oi. Du dideli trikampiai langai žybsi ne- 
lyginant dvi akys neperžvelgiamame artėjančios pabaisos 
veide... ir dabar tas sapnas virto tikrove... beje, Džeikas vi- 
suomet žinojo, kad kada nors taip ir nutiks. 

Tai tiesiog siaubingas - tū-tū - traukinukas, ir jo var- 
das Bleinas. Bleinas reiškia skausmas. 

Edis priėjo prie Džeiko ir apglėbė berniuko pečius. 

- Na, štai ir jis, drauguži, lygiai kaip reklaminiame 
prospekte. Ir ką tu apie jį manai? 

- Tiesą sakant, nieko. - Iš tikrųjų Džeikas turėjo šiokių 
tokių minčių, bet dabar paprasčiausiai nenorėjo jų dėstyti. 
Jis jautėsi pernelyg pavargęs, pernelyg išsunktas. 

- Aš irgi, - prisipažino Edis. - Jis kalba. Ir dievina mįs- 
les. 

Džeikas linktelėjo. 

Rolandas pasisodino Siuzaną sau ant klubikaulio, ir jie- 
du drauge ėmė tyrinėti skydą su skaitmeniniais klavišais, iš- 
dėstytais rombo forma. Edis su Džeiku prisijungė prie jų. 

Edis pastebėjo, kad nejučia nuolat žvilgčioja į Džeiką, trokš- 
damas įsitikinti, jog tai ne jo karščiuojančios vaizduotės žais- 
mas, ir berniukas iš tiesų šalia. 

- Ir kas dabar? - paklausė Rolandas. Lengvai slystelėjo 
delnu per sunumeruotus klavišus ir papurtė galvą. Jis neži- 
nojo. 

- Man regis, jo varikliai pradeda veikti sparčiau, - susi- 
mąstęs sumurmėjo Edis. - Tiesa, aš nesu įsitikinęs, kadangi 
ši sirena riaumoja ir trukdo, bet, mano manymu, traukinukas 
gerokai įsismarkavo... šiaip ar taip, jis gi robotas. O kas bus, 
jei, tarkim, jam šaus į galvą išmauti be mūsų? 

- Bleinai! - pašaukė Siuzana. - Bleinai, tu... 

- KLAUSYKIT LABAI ĮDĖMIAI, BRANGŪS MANO 
DRAUGAI, - sugriaudėjo Bleino balsas. - ČIA, PO MIES- 
TU AŠ TURIU KANISTRĄ SU CHEMINIU IR BAKTE- 
RIOLOGINIU GINKLU. DABAR ĮJUNGIAU NUOSEK- 
LIŲ OPERACIJŲ SEKĄ, PO KURIOS ĮVYKS GALINGAS 
SPROGIMAS SU DUJŲ IŠSVIEDIMU. SPROGIMAS NU- 
GRIAUDĖS PO DVIDEŠIMTIES MINUČIŲ. 

Balsas akimirkai nutilo, ir iš garsiakalbio suskambo Ma- 
žojo Bleino balselis, vos girdimas per pulsuojančios sirenos 
kauksmą: 

- ... kažko panašaus ir bijojau... jums reikėtų pasisku- 
binti... 

Edis praleido šią repliką pro ausis - Mažasis Bleinas 
jiems nepasakė nieko nauja. Visi ir šiaip puikiai suprato, kad 
laikas juos spaudžia. Žinoma, jiems reikėtų pasiskubinti, bet 
šią minutę Edį jaudino visai kas kita. 

- Bet kodėl? - paklausė jis. - Kodėl, vardan Dievo... ko- 
dėl tu taip elgiesi? 

- MANO MANYMU, TAI ELEMENTARU. KAD IR 
KAIP NORĖČIAU, TAČIAU NEGALIU SUSPROGDINTI 
MIESTO, NESUNAIKINDAMAS SAVĘS PATIES. O JEI- 
GU SUNAIKINSIU SAVE, TAI KAIPGI NUVEŠIU JUS 
TENAI, KUR JŪS NORITE PAKLIŪTI?! 

- Betgi čia, mieste, žmonės. Tūkstančiai žmonių, - ne- 

atlyžo Edis. - Tu juos nužudysi! 

- TAIP, - ramiai atsiliepė Bleinas. - DAR PASIMATY- 
SIME, ALIGATORIAU, SUDIE, KROKODILE, NEPA- 
MIRŠK, RAŠYK*. 

- Kodėl? - suriko Siuzana. - Kodėl, velniai rautų? 

- TAIGI DĖL TO, KAD JIE MANE VARGINA. TIE- 
SA, JŪS KETURI MAN RODOTĖS ĮDOMŪS. BET AR 
MANO SUSIDOMĖJIMAS PAJĖGS IŠSILAIKYTI PA- 
KANKAMAI ILGAI, PRIKLAUSO TIKTAI NUO JŪSŲ. 
TAI YRA, NUO JŪSŲ MĮSLIŲ - AR JOS IŠTIES TO- 
KIOS GEROS, KAIP MAN SAKOTE. BEJE, APIE MĮS- 
LES. AR NEVERTĖTŲ JUMS, NEGAIŠTANT LAIKO, 
DABAR PAMĄSTYTI APIE MANĄJĄ? JUMS LIKO 
LYGIAI VIENUOLIKA MINUČIŲ IR DVIDEŠIMT SE- 
KUNDŽIŲ - PASKUI ĮVYKS SPROGIMAS. 

- Liaukis! - šūktelėjo Džeikas, perrėkdamas sirenos 
kauksmą. - Svarbu ne tik miestas... tokias dujas vėjas gali 
nunešti kur tik nori! Netgi iki Upės Perkėlos! Ir tuomet žus 
visi seniai! 

- “PRASTI POPIERIAI, BIČIULI“, - PASAKĖ KITĖ, 
- be jokio apgailestavimo pratarė Bleinas. - NORS ESU 
ĮSITIKINĘS, KAD JIE TENAI PRATEMPS DAR KELE- 
TĄ METŲ, MATUODAMI GYVENIMO LIKUTĮ KA- 
VOS ŠAUKŠTELIAIS; PRASIDĖJO RUDENINĖS AUD- 
ROS - VĖJAI NUNEŠ DUJAS Į ŠALĮ. O ŠTAI JUMS KE- 
TURIEMS DERĖTŲ VISŲ PIRMA PASIRŪPINTI SAVI- 
MI. JŪSŲ PADĖTIS, TARKIM TAIP, NE TOKIA KON- 
KRETI. TAD ĮTEMPKITE SMEGENIS, ANTRAIP IKI 
PASIMATYMO, ALIGATORIAU, SUDIE, KROKODILE, 
NEPAMIRŠK, RAŠYK. - Jis padarė pauzę. - TRUMPA 
PAPILDOMA INFORMACIJA: ŠIOS DUJOS ŽUDO NE 
BE SKAUSMO. 

- Sustabdyk operacijas! - paprašė Džeikas. - Mes ir 
šiaip užminsime tau visas mįsles, kurias žinome, tiesa, Ro- 
landai? Mes užminsime tau visas mįsles, kokių tik panorė- 
si! Tik sustabdyk operacijas! 


* Populiarios 6-ojo dešimtmečio Bilo Halley'o dainos žodžiai. 

Bleinas nusijuokė. Juokėsi ilgai. Spigus elektroninis 
kvatojimas virpančiu aidu blaškėsi po aukštais Lopšio 
skliautais, visoje šioje marmurinėje tuštumoje, persimaišęs 
su ausis gręžiančiu sirenos staugimu. 

- Liaukis! - suriko Siuzana. - Liaukis! Liaukis! 

Bleinas nutilo. Po akimirkos išsijungė ir sirena. Tyla, 
trikdoma tik išorėje pliaupiančio lietaus šnarėjimo, jiems pa- 
sirodė stačiai kurtinanti. 

Balsas, kuris dabar pasigirdo iš garsiakalbio, buvo ty- 
kus, mąslus ir absoliučiai negailestingas. 

- JUMS LIKO DEŠIMT MINUČIŲ, - pranešė Bleinas. 
- DABAR PAŽIŪRĖSIM, AR JŪS IŠ TIESŲ ĮDOMŪS. 

- Endriau. 

Čia nėra jokio Endriaus, nepažįstamasai, - pagalvojo 
jis. - Endriaus senų seniausiai nebėra. Endriaus daugiau nė- 
ra, ir manęs netrukus taip pat nebebus. 

- Endriau! - atkakliai šaukė balsas. 

Jis sklido iš tolo - iš obuolių spaudimo preso, kuriuo da- 
bar virto jo galva. 

Kadaise iš tiesų gyveno toks berniukas, vardu Endrius. 
Ir tėtis nusivedė jį į parką vakariniame Lado pakraštyje - į 
parką, kur augo obuolių medžiai ir stovėjo surūdijusia skarda 
apkalta pragariškos išvaizdos daržinė, bet užtai kvepianti, 
kaip tikras rojus. Atsakydamas į berniuko klausimą, tėtis jam 
paaiškino, jog ši sena daržinė vadinama sidro namais, paskui 
paglostė sūnui galvelę, liepė nesibaiminti ir nusivedė vidun 
per pakabintu apklotu pridengtas duris. 

Ten, viduje, buvo obuoliai, daugybė obuolių - pilni 
krepšiai obuolių, - ir dar tenai buvo liesas senis, pravarde 
Krūvmalys. Jo raumenys krutėjo po blyškia oda it kirmėlės. 
Senio darbas buvo versti obuolius - krepšys po krepšio - į 
vienintelio kambario viduryje stovinčios išklerusios ir dre- 

bančios mašinos nasrus. O iš vamzdelio, styrančio priešin- 
goje mašinos pusėje, sruveno saldus sidras. Greta vamzde- 
lio stovėjo dar vienas žmogus (Endrius jau seniai pamiršo, 
kuo vardu buvo tas, antrasis) ir kaišiojo po juo ąsočius, pri- 
pildydamas juos gėrimo. Už jo stovėjo dar trečiasis. Šio pa- 
reiga buvo mušti pylėją per galvą, jei tasai pernelyg daug 
sidro praliedavo pro šalį. 

Tėvas davė Endriui stiklinę putojančio gėrimo, ir nors 
per tuos metus, kuriuos jie praleido mieste, berniukas spė- 
jo paragauti daugybės pamirštų delikatesų, jis negėrė ir ne- 
valgė nieko gardesnio už tą šaltą saldų sidrą. Jis tarytum 
gurkštelėjo spalio vėjo gaivumo. Bet visų ryškiausiai En- 
drius įsiminė ne gėrimo skonį ir netgi ne senio Krūvmalio 
raumenis, kurie rangėsi po oda it kirmėlės, - visų ryškiau- 
siai jis įsiminė, kaip negailestinga mašina traiškė obuolius, 
paversdama auksaspalvius bei raudonus vaisius skysčiu. Du 
tuzinai ratukų maišė obuolius po besisukančių plieniniu 
būgnu su jame išgręžiotomis skylutėmis. Sutraiškytų obuo- 
lių sultys tekėjo į apatinį baką, o sėklos ir išsunktas minkš- 
timas liko sietelyje viršuje... 

Dabar jo galva virto sidro sunkimo presu, o smegenys 
virto obuoliais. Netrukus jos sprogs, kaip sproginėjo obuo- 
liai po būgnu, ir jį prarys palaiminga tamsa. 

- Endriau! Pakelk galvą ir pažvelk į mane! 

Jis negalėjo... bet net jei būtų galėjęs, vis tiek nebūtų 
to daręs. Geriau paprasčiausiai gulėti ir laukti tamsos. Vis 
vien jis jau seniai turėjo būti miręs; negi tas prakeiktas 
niekšelis nesuvarė jam kulkos į kaktą? 

- Ji nekliudė smegenų, net gretimai nepraskriejo, tu, ar- 
klio subine. Tu dar nemiršti. Tau paprasčiausiai skauda ma- 
kaulę. Bet užtikrintai mirsi, jei voliosies čia ir inkši... ir aš 
pasirūpinsiu, kad dabartiniai tavo pojūčiai, Endriau, tau pa- 
sirodytų tik lengvučiu negalavimu palyginti su tuo, ką tu 
patirsi merdėdamas. 

Ant grindų tysantis žmogus kilstelėjo galvą, bet ne dėl 
grasinimų - visų baisiausia buvo tai, jog šito kimaus, jau- 

dinančiai nuoširdaus balso savininkas, regis, skaitė jo min- 
tis. Jis nedelsdamas atplėšė galvą nuo grindų, ir visą kūną 
persmelkė kankinantis skausmas - rodėsi, jog kaukolės vidu- 
je raičiojasi kažkoks sunkus daiktas, draskantis smegenų 
kraujagysles... tiksliau pasakius, visa, kas liko iš smegenų. 
Pro lūpas išsiveržė dejonė. Dešinįjį skruostą be atvangos ka- 
žin kas kuteno, tarsi tenai šliaužiotų kraujyje klimpstančios 
musės. Jam norėjosi jas nuginti, bet jis suprato: dabar, norint 
nenugriūti, reikia remtis abiem rankom. 

Žmogaus siluetas prie tolimosios sienos, greta durų, ve- 
dančių į virtuvę, atrodė pamėkliškas, nerealus. Iš dalies vei- 
kiausiai dėl lempų mirgėjimo, iš dalies dėl to, kad jis kažin 
kodėl matė tik viena akimi (kas nutiko antrajai, jis nepajėgė, 
o ir nenorėjo prisiminti), bet visų labiausiai todėl, kad nepa- 
žįstamasis iš tiesų buvo nerealus bei pamėkliškas. Šiaip ar 
taip, susidarė toks įspūdis. Jis panėšėjo į žmogų... bet tasai, 
kurį kadaise vadino Endriumi - Endriumi Šauniuoju, - nu- 
sprendė, kad priešais jį vis dėlto ne žmogus. 

Nepažįstamasis, stovintis prie durų į virtuvę, dėvėjo 
trumpą juodą striukę, susmauktą diržu, išblukusias medvil- 
nines kelnes, avėjo senus dulkėtus batus... kokius avi vals- 
tiečiai, jėgeriai ir... ir... 

- Ir šauliai, Endriau? - su pašaipa paklausė nepažįstama- 
sis. 

Tik-Takas beviltiškai įsispitrijo į siluetą durų angoje, 
stengdamasis įžiūrėti veidą, tačiau šį slėpė gobtuvas. Nepa- 
žįstamojo bruožai skendėjo šešėlyje. 

Šaižiai klyktelėjusi, nutilo sirena. Avarinio apšvietimo 
žiburiai degė toliau, tačiau bent jau nustojo mirgėti. 

- Štai taip geriau, - savo kimoku, jaudinančiai nuošir- 
džiu balsu pratarė nepažįstamasis. - Galų gale mudu galėsi- 
me ramiai pasiklausyti minčių ir pabendrauti. 

- Kas tu? - paklausė Tik-Takas. Jis mažumą krustelėjo, 
ir per jo galvą vėl nusirito plieniniai rutuliai, pramušdami 
smegenyse naujas skyles. Pojūtis buvo siaubingas, tačiau ant 

dešiniojo skruosto knibždančių musių kutenimas kažin ko- 
dėl baugino labiau. 

- Aš - žmogus su daugybe veidų, - atsakė nepažįstama- 
sis iš savo gobtuvo šešėlio, ir nors jo balsas buvo griežtas 
bei rimtas, Tik-Takas pajuto juoko gaideles, veržte besiver- 
žiančias laukan. - Aš turiu daug vardų. Vieni mane šaukia 
Džimiu, kiti - Timiu. Vieni vadina Landūnu, kiti - Franto- 
mu. Kai kas vadina Pralaimėjusiuoju, kai kas - Nugalėtoju. 
O man visai vis vien... vadink kad ir puodu, tik krosnin ne- 
kišk. 

Žmogus - būtybė? - tarpduryje užvertė galvą, ir nuo jo 
juoko Tik-Tako nugara ir rankos nuėjo pagaugais: ne juo- 
kas, o veikiau vilko staugimas. 

- Dar mane vadino Svetimšalių arba Amžinu Nepažįs- 
tamuoju, - tęsė paslaptingasis atėjūnas, žengteldamas Tik- 
Tako link. Tasai sudejavęs pamėgino šliaužte atsitraukti to- 
lyn. - Vadino Merlinu ar Maerlinu... bet man, tiesą sakant, 
tas pats. O ir koks skirtumas? Aš niekada juo nebuvau, 
nors, beje, niekada ir neneigiau esąs. Kartais mane vadina 
Magu... kartais - Išminčium... bet mudu su tavimi, En- 
driau, elgsimės paprasčiau. Pasikalbėsim iš širdies. Žmo- 
giškai. 

Jis nusiėmė gobtuvą, tačiau pasirodęs veidas - šviesia- 
odis, su aukšta kakta, gana malonus - vis dėlto nebuvo 
žmogiškas. Jo skruostus margino nesveikas raudonis; žals- 
vai mėlynos Išminčiaus akys žėrėjo audringu linksmumu, 
pernelyg pašėlusiu sveiko proto žmogui; melsvai juodi 
plaukai stirksojo į visas puses nelyginant varno plunksnos. 
Jo sodriai raudonos lūpos mažumą prasivėrė, apnuoginda- 
mos kanibalo dantis. 

- Vadink mane Faninu, - šypsodamasi tarė šmėkla. - 
Ričardu Faninu. Tiesa, tai irgi ne visai tikslu, bet, kaip sa- 
koma, darbininkui pavadinimas tiks. - Jis ištiesė ranką, ku- 
rios delno nevagojo linijos. - Ką pasakysi, drauguži? Pa- 
spausk ranką, kuri sukrėtė pasaulį. 

Apgailėtina būtybė, kuri kadaise buvo Endriumi, En- 


234 


driumi Šauniuoju, ir kurią vėliau žilių irštvose pažinojo kaip 
Tik-Taką, suinkštė ir vėl pamėgino šliaužte atsitraukti atgal. 
Odos skiautė, kurią nuplėšė smulkaus kalibro kulka, tik 
čirkštelėjusi per jo kaukolę, tačiau nepramušusi jos, supleve- 
no, siūbuodama ten ir atgal; ilgos šviesių žilstelėjusių plau- 
kų sruogos ir toliau kuteno jam skruostą. Bet Šaunusis jau 
nieko nebejautė. Jis pamiršo netgi skausmą kaukolėje ir de- 
ginimą tuščioje akiduobėje, kur kadaise glūdėjo kairė akis. 
Visa jo sąmonė susikoncentravo ties viena mintimi: Reikia 
laikytis atokiau nuo šio žvėries, kuris atrodo it žmogus. 

Bet kai nepažįstamasis pastvėrė dešinę jo ranką ir tvir- 
tai ją paspaudė, mintis išgaravo tarytum sapnas pabudus. Iš 
krūtinės besiveržiantis klyksmas nuskriejo nuo lūpų švelniu 
įsimylėjėlio atodūsiu. Endrius Šaunusis bukai įsistebeilijo į 
besijuokiantį nepažįstamąjį. Nuo kaktos karanti odos skiautė 
tylutėliai sūpavosi ten ir atgal. 

- Tau netrukdo? Tikriausiai trukdo. Bet nieko! - Faninas 
nutvėrė odos skutą ir staigiu judesiu jį nuplėšė, apnuoginda- 
mas Tik-Tako kaktoje baltą, kruvinomis dėmėmis išmargintą 
kaukolės lopinėlį. Šis veriamai klyktelėjo. - Ką gi tu čia, na, 
liaukis. Skausmas viso labo tik sekundėlei, tuoj palengvės. 
- Jis pritūpė šalia Tik-Tako ir dabar prabilo it rūpestingas 
gimdytojas, guodžiantis rakštį įsivariusį vaiką. - Jau leng- 
viau, tiesa? 

- T-t-taip, - išspaudė Šaunusis. Jam išties pasidarė leng- 
viau. Skausmas jau rimo. Ir kai Faninas vėl ištiesė ranką ir 
delnu perbraukė kairįjį jo skruostą, atgal atšlijusio Endriaus 
judesys buvo perdėm refleksinis. Jis tučtuojau susitvardė. 
Kai tik paslaptingojo žmogaus delnas - švarus, be jokios li- 
nijos - palytėjo jo veidą, jis pajuto, kaip palaipsniui sugrįž- 
ta jėgos. Šaunusis pakėlė akis ir su nebyliu dėkingumu pa- 
žvelgė į Faniną. Jo lūpos virpėjo. 

- Tau jau geriau, Endriau? Tiesa? Tau geriau? 

- Taip! Taip! 

- Jeigu nori man padėkoti... o tu nori, aš žinau... tuomet 
ištark vieną frazę, kurią man kartą ištarė vienas senas pažįs- 

tamas. Tiesa, galiausiai jis mane išdavė, bet iš pradžių jis 
buvo man geras draugas, ir aš iki šiol jį prisimenu su šil- 
čiausiais jausmais. Sakyk: “Mano gyvenimas priklauso 
tau". Endriau... ar gali man tai pasakyti? 

Taip, jis galėjo. Ir pasakė. Dar daugiau, jis jau nebepa- 
jėgė liautis ir kartojo be paliovos: 

- Mano gyvenimas priklauso tau! Mano gyvenimas pri- 
klauso tau! Mano gyvenimas priklauso tau! Mano gyveni- 
mas... 

Nepažįstamasis vėl palytėjo jo skruostą, tačiau šį kar- 
tą Endriaus Šauniojo galvą it žaibas pervėrė skausmas. Jis 
suriko. 

- Atleisk, Žinoma, tačiau mudu turime mažai laiko, o 
tavo plokštelė užsikirto. Endriau, pasikalbėkime atvirai: juk 
tau baisiai norėjosi nudėti tą mažą niekšelį, kuris į tave šo- 
vė? Jau nekalbant apie jo draugus ir apie tą... kuris atsitem- 
pė jį čionai, - jis visada kaip rakštis subinėj, bet tai tik šiaip, 
tarp kitko. O tas kiemsargiūkštis, kuris išdrėskė tau akį... 
Endriau, juk tu norėtum su jais atsiskaityti? Tu nori, aš 
žinau. 

- Taip! - iškvėpė buvęs Tik-Takas, sugniauždamas kru- 
vinus delnus. - Taip! 

- Štai ir puiku, - pratarė nepažįstamasis, padėdamas 
Šauniajam pakilti nuo žemės, - kadangi jie privalo mirti... 
nereikėjo lįsti, kur niekas neprašė. Maniau, kad jais pasirū- 
pins Bleinas, bet viskas nuėjo jau taip toli, kad dabar aš nie- 
kuo nebegaliu pasikliauti... šiaip ar taip, kas galėjo pagal- 
voti, kad jie taip ilgai tvers? 

- Nežinau, - atsiliepė Endrius - bet tik tam, kad kažką 
pasakytų. Tiesą sakant, jis apskritai nesuvokė, apie ką kalba 
atėjūnas. Bet jam buvo vis vien. Jo kūnu sklido stulbinan- 
čio jaudulio pojūtis, tarytum koks kiečiausias narkotikas. Ir 
po viso pergyvento skausmo, kuomet jo galva buvo virtu- 
si obuolinio sidro spaudimo presu, to visiškai pakako. Netgi 
su kaupu. 

Ričardas Faninas perkreipė lūpas. 

- Lokys ir kaulas... raktas ir rožė... diena ir naktis... ju- 
dėjimas ir laikas. Pakaks! Aš pasakiau, pakaks! Daugiau jie 
nė per žingsnį neprisiartins prie Bokšto. Juos reikia sustab- 
dyti! 

Šaunusis atšlijo atgal; nepažįstamojo rankos žaibiškai 
švystelėjo į priekį. Viena ranka nuplėšė nuo Endriaus kaklo 
grandinėlę su laikrodžiu stikliniame futliare; antroji nutraukė 
nuo jo rankos Džeikui Čambersui priklausiusį “Seiko". 

- Pasiimsiu juos sau, gerai? - Išminčius Faninas kerinčiai 
nusišypsojo, vėl apnuogindamas savo baisius dantis. - Ti- 
kiuosi, tu neprieštarauji? 

- Ne, ne, - paskubomis atsiliepė Tik-Takas, paklusniai 
atsisakydamas (beje, vargu bau ar jis pats tai suvokė) pasku- 
tiniųjų savo ilgo viešpatavimo atributų. - Prašau. 

- Ačiū, Endriau. O dabar mums metas nešdintis iš čia, ir 
gana spėriai - po penkių minučių laukiami staigūs aplinkinės 
atmosferos pakitimai. Ir anksčiau, nei jie prasidės, mudviem 
reikia suspėti pasiekti artimiausią spintelę su dujokaukėmis. 
O surasti ją, jaučiu, bus nelengva. Man kas, manęs niekas ne- 
paveiks, tačiau tau, bijau, gali kilti skausmingų keblumų. 

- Nesuprantu, apie ką jūs kalbate. - Endriui vėl įsiskaudo 
galvą. Mintys painiojosi. 

- Tau ir nereikia suprasti, - be jokios išraiškos atsiliepė 
Faninas. - Eime, Endriau... man regis, mums dera pasisku- 
binti. Sunki buvo dienelė, triukšminga, a? Jei Bleinas bus ge- 
ros nuotaikos, tai pakepins juos tiesiog ten, platformoje, kur, 
be jokios abejonės, jie iki šiol ir tebestirkso, vargšeliai... jis, 
senas krienas, per pastaruosius metus pasidarė gana ekscen- 
triškas. Bet mums vis vien reikia pasiskubinti. 

Jis apglėbė Endriaus Šauniojo pečius ir juokdamasis iš- 
sivedė pro duris, už kurių viso labo prieš kelias minutes din- 
go Rolandas ir Džeikas. 


Trečia dalis 
Mįslė ir Bevaisės Žemės 

- Na, gerai, - tarė Rolandas, - kokia buvo mįslė? 

- O kaipgi žmonės? - Edis išskėtė rankas, rodydamas į 
Lopšio aikštę ir už jos stūksantį miestą. - Kuo galime jiems 
padėti? 

- Niekuo, - ramiai atsiliepė Rolandas, - bet padėti sau 
mes dar galime. Jeigu labai pasistengsime. Tai kokią gi jis 
užminė jums mįslę? 

Edis kreivai dirstelėjo į ištemptą vienbėgio traukinio si- 
luetą. 

- Jis pasakė, kad, norint jį užvesti, mums iš pradžių rei- 
kės užpildyti siurblį. Tiktai jo siurblys užpildomas atvirkš- 
čiai. Ar tu ką nors supranti? 

Rolandas susimąstė, paskui palingavo galvą ir grįžtelė- 
jo į Džeiką. 

- Ar turi kokių nors pasiūlymų? 

Džeikas papurtė galvelę. 

- Aš net nematau siurblio. 

- Na, čia tikriausiai pati lengviausia dalis, - pratarė Ro- 
landas. - Mes įkvėpėme Bleinui gyvybę, nes jis kalbasi su 
mumis kaip gyvas, bet jis viso labo tik mašina... protinga, 
tas tiesa... labai sudėtinga, tačiau vis dėlto mašina. Jis pats 
užveda savo variklius, o mums reikia įspėti kokį nors ko- 
dą arba ženklų kombinaciją, kad atvertume vartus ir trauki- 
nio duris. 

- Nekenktų pasiskubinti, - sunerimo Džeikas. - Nuo tos 
akimirkos, kai jis paskutinį kartą su mumis šnekėjosi, jau 
praėjo dvi ar trys minutės. Mažiausiai. 

- Aš nepulčiau taip tvirtinti, - niauriai pastebėjo Edis. - 
Laikas čia elgiasi kažkaip keistai. 

- Ir vis dėlto... 

- Taip, taip. - Edis žvilgtelėjo į Siuzaną, tačiau ji nenu- 
leido akių nuo sunumeruotų mygtukų, studijuodama juos it 
žmogus,sapnuojantis aimerktomis akimis. Jis vėl atsisuko į 
Rolandą. - Žinai, man regis, tu teisus. Tikriausiai reikia su- 
rinkti skaičių kombinaciją... antraip kam reikalingi šitie 
mygtukai? - Jis pakėlė balsą. - Teisybė, Bleinai? Šią dalį mes 
įspėjome, taip? 

Jokio atsako; tik apsisukimus didinančių variklių gaude- 
sys. 

- Rolandai, - ūmai prabilo Siuzana. - Tu turi man padėti. 

Svajingą jos veido išraišką dabar pakeitė kita, kurioje iš- 
gąstis ir baimė persimaišė su ryžtu. Pats sau Rolandas pagal- 
vojo, kad dar niekada nėra matęs jos tokios gražios... ir to- 
kios vienišos. Ji sėdėjo jam ant pečių, kai jie sustojo lauky- 
mės pakraštyje stebėdami, kaip lokys stengiasi pasiekti Edį, 
įsitaisiusį medžio viršūnėje, ir Rolandas nematė Siuzanos 
veido, kai pasakė jai, jog būtent ji privalės šauti. Tačiau da- 
bar jis pažinojo tą veidą, nes pamatė jį. Kas yra ka? Ratas, 
kuris apsisuka ir galų gale visuomet grįžta į pradinį tašką, 
nuo kurio viskas ir prasidėjo. Taip buvo visada. Ir nūnai. 
Siuzana vėl susidūrė su lokiu, ir jos veido išraiška bylojo, 
kad ji tai žino. 

- Ką? - perklausė jis. - Kuo padėti? 

- Aš žinau atsakymą, tik niekaip negaliu prisiminti. Štai 
jis sukasi... galvoje... įstrigo, kaip ašaka gerklėj. Tu priva- 
lai padėti man prisiminti. Tačiau ne veidą, o balsą. Tai, ką jis 
sakė. 

Džeikas pažvelgė į savo ranką. Laikrodžio ten nebuvo, 
tik vieta, kur anksčiau jį dėvėjo, plonyčiu dryželiu bolavo 
juodai įdegusios odos fone. Jis prisiminė Tik-Taką. Kažko- 
dėl jo akis. Žalias it katės. Bet tai tik šiaip, tarp kitko. Kažin 
kodėl jis panoro pasižiūrėti, kiek jiems dar liko laiko. Vei- 
kiausiai septynios minutės, ne daugiau - ir tai pačiu opti- 

mistiškiausiu paskaičiavimu. Jis kilstelėjo galvą ir išvydo, 
kaip Rolandas išsitraukė iš šovininės tūtelę ir ėmė ridenti ją 
pirmyn ir atgal per kairiosios - sveikosios - rankos pirštų 
krumplius. Džeikas pajuto, kaip tučtuojau apsunko jo vo- 
kai, ir skubiai nudelbė akis. 

- Kieno balsą tu nori prisiminti, Siuzana Dyn? - žemu 
tęsiamu balsu paklausė Rolandas. Jis žvelgė jai į akis, visiš- 
kai ne į tūtelę, atliekančią savo begalinį nesudėtingą šokį 
ant jo pirštų krumplių... pirmyn... atgal... ir vėl pirmyn... 

Į Džeiką jis net nedirstelėjo. Šaulys ir šiaip žinojo, kad 
berniukas nusigręžė nuo šokančios kulkos. Siuzana - ne. Ji 
spitrijo it užhipnotizuota. Rolandas ėmė ritinti tūtelę spar- 
čiau, kol galiausiai pradėjo rodytis, jog kulka tarytum plau- 
kioja viršum apversto jo delno. 

- Aš noriu prisiminti tėvo balsą, - atsiliepė Siuzana 
Dyn. 

Akimirkai įsiviešpatavo tyla. Tik iš miesto aidėjo šū- 
viai, į Lopšio stogą barbeno lietus, ir dusliai gaudė Bleino 
varikliai. O paskui tylą ūmai perplėšė žemas įsijungusio 
hidraulinio įrenginio kauksmas. Edis atplėšė akis nuo tūte- 
lės, šokančios Šaulio pirštuose (tai padaryti nebuvo lengva; 
jis suprato, kad dar dvi-trys sekundės - ir jis pats pasiduos 
hipnotiniam transui), ir pažvelgė pro užtvaros groteles. 
Nuožulniu rožiniu skydu tarp dviejų priešakinių Bleino lan- 
gų kilo kažin koks sidabrinis strypas: kažkas panašaus į an- 
teną. 

- Siuzana? - tylutėliai pašaukė Rolandas vis tuo pačiu 
žemu tęsiamu balsu. 

- Taip? - Jos akys liko atmerktos, tačiau balsas skam- 
bėjo abejingai, tarytum iš tolo. Šitokiu balsu žmogus kalba 
pro miegus. 

- Tu prisimeni savo tėvo balsą? 

- Taip... bet negaliu jo išgirsti. 

- ŠEŠIOS MINUTĖS, BRANGŪS MANO DRAUGAI. 

Edis ir Džeikas vienu metu krūptelėjo ir dėbtelėjo į pa- 
sikalbėjimo įrenginio dėželę, tačiau Siuzana tarsi neišgirdo 
įspėjimo: ji toliau stebeilijo į kulką. Šaulio pirštai kilo ir lei- 
dosi, tarytum šaudyklė audimo staklėse. 

- Pasistenk, Siuzana, - įsakė Rolandas ir tuojau pat pa- 
juto, kaip Siuzana, kurią jis prilaikė dešine ranka, staiga pa- 
sikeitė. Ji lyg pasunkėjo... ir joje tarytum padaugėjo gyvy- 
bės. Tarsi vidinė jos esmė netikėtai pasidarė kitokia. 

Taip ir buvo. 

- Ir ko gi tu taip terliojies su ta kale? - pasigirdo kimus 
Detos Volker balsas. 

Detos balsas virpėjo iš susijaudinimo ir pasipiktinimo: 

- Irgi man, didžioji matematikė... taigi jai gyvenime ne- 
pavyko iššokti aukščiau trioškės! Ir tai man tekdavo viską už 
ją išspręsti. - Ji patylėjo, paskui nenoriai pridūrė: - Ir tėtis 
taip pat truputį padėjo. Tiesą sakant, aš ir pati susigaudau 
tuose ypatinguose skaičiuose, bet jis parodė mums tinklelį. 
Įdomus dalykėlis, pasakysiu tau! - Ji sukikeno. - O Siuzė ne- 
gali prisiminti... pasakyti, kodėl? Taigi dėl to, kad Odeta ap- 
skritai nieko nenutuokė apie tuos ypatingus skaičius. 

- Kokie dar ypatingi skaičiai? - nesuprato Edis. 

- Pirminiai skaičiai! - Žodį “pirminiai" ji pabrėžė taip, 
kad “m" nuskambėjo beveik kaip “k?", o po to dirstelėjo į Ro- 
landą, tarsi visiškai atsipeikėjusi nuo hipnozės... tik dabar ji 
buvo ne Siuzana... ji nebuvo netgi tas pasibjaurėtinas velnio 
sutvėrimas, kuris anksčiau vadinosi Deta Volker, nors bal- 
sas priklausė būtent jai. - Paskui atėjo pas tėveliuką visa ap- 
sižliumbusi, nes susikirto iš matematikos... o juk tai tebuvo 
įdomioji algebra, štai ir viskas! Ji būtų susidorojusi... jeigu 

jau aš galėjau, tai jinai neabejotinai būtų pajėgusi... tiktai 
ji nenorėjo. Tai savimylai kalei, pakvaišusiai dėl poezijos, 
kažkokia ten matematika buvo pernelyg, tik pamanykit, 
žemas dalykas. - Deta užvertė galvą ir nusikvatojo, bet jos 
juoke dabar jau nebesigirdėjo ankstesniojo nuodingo, pu- 
siau beprotiško kandumo. Regis, ją iš tiesų linksmino men- 
talinės sesers-dvynės bukumas. 

- O tėtis jai sako: “Dabar aš parodysiu tau fokusą, Ode- 
ta. Mus koledže išmokė. Tada aš išsyk perpratau pirminius 
skaičius, ir tu taip pat tuojau perprasi. Tai toksai dalykė- 
lis... jo dėka tu sugebėsi surasti visus pirminius skaičius". 
O-o-odeta, ta pasipūtusi kvaiša, atsako: “O mokytojas sakė, 
kad pirminių skaičių nustatymui formulės nėra“. O tėtis į 
tai: “Teisingai, formulės nėra. Bet užtai tu galėsi visus juos 
sugaudyti, jei turėsi tinklą". Jis tą tinklą vadino Eratosteno 
Tinklu. Pakelk mane prie šitos dėželės, Rolandai... tuojau 
jums įminsiu to bukapročio kompiuterio mįslę. Užmesiu 
tinklą ir sugausiu jums malonią kelionę prašmatniu trauki- 
niu. 

Rolandas pakėlė ją prie pasikalbėjimo įrenginio. Edis, 
Džeikas ir Oi priėjo arčiau. 

- Tavo krepšyje turėtų būti angliukas. Duok šen. 

Pasirausęs krepšyje, Šaulys ištraukė mažutę juodą nuo- 
trupą - gabalėlį anglies. Deta paėmė jį ir atsigręžė į skait- 
meninę klaviatūrą, išdėstytą rombo forma. 

- Ne visai toks atvejis, kokį mums rodė tėtis, bet tiks ir 
jis, - minutėlę pamąsčiusi, pranešė ji. - Pirminiai skaičiai, 
jie kaip aš: tokie pat bjaurūs ir užsispyrę. Visuomet gauna- 
mi, sudėjus kitus du skaičius, ir iš nieko nesidalija, tiktai iš 
vieneto ir iš savęs paties. Vienetas - pirminis skaičius. Dve- 
jetas irgi pirminis. Jis gaunamas, sudėjus du vienetus, ir da- 
linasi tiktai iš vieneto ir iš savęs, tačiau tai vienintelis lygi- 
nis pirminis skaičius. Tad visus likusius lyginius galima pa- 
prasčiausiai išbraukti. 

- Aš kažko nepagaunu, - prisipažino Edis. 

- Tai vis dėl to, kad esi kvailutis baltasis berniukas, - at- 
siliepė Deta - beje, visai nepiktai. Ji dar akimirką žvelgė į 
skaitmeninius klavišus, o paskui spėriai anglies gabalėliu nu- 
braukė visus lyginius skaičius. 

- Trys - taip pat pirminis, bet visi skaičiai, kuriuos gau- 
name padauginę iš trijų, jau nebus pirminiai, - tęsė ji, ir da- 
bar Rolandas išgirdo vieną labai keistą, bet nuostabų dalyką: 
Deta palaipsniui nyko iš moters balso, bet jos vietą užėmė ne 
Odeta Holms, o Siuzana Dyn. Jam net nereikėjo žadinti jos 
iš hipnotinio transo - ji budo savarankiškai ir visiškai natū- 
raliai. 

Siuzana anglimi pažymėjo skaičius, gautus padauginus 
iš trijų, likusius po to, kai ji išbraukė visus lyginius: devynis, 
penkiolika, dvidešimt vieną ir taip toliau. 

- Tą patį padarysim su penketu ir septynetu, - sumurmė- 
jo ji ir ūmai, jau galutinai pabudusi, vėl virto Siuzana. - Te- 
reikia pašalinti visus likusius, pavyzdžiui, dvidešimt penkis, 
kurių iki šiol dar neišbraukėm. 

Dabar rombas skyde atrodė taip: 

- Na, štai, - nuvargusi pratarė Siuzana. - Tinkle beliko 
pirminiai skaičiai nuo vieneto iki šimto... Neabejoju, kad čia 
ir yra kombinacija, atverianti vartus. 

- JUMS LIKO MINUTĖ, BRANGŪS MANO DRAU- 
GAI. DEJA, JŪS PASIRODĖTE BESĄ KUR KAS KVAI- 
LESNI, NEI TIKĖJAUSI. 

Nekreipdamas dėmesio į Bleino perspėjimą, Edis su- 
gniaužė Siuzaną glėbyje. 

- Tu sugrįžai, Siuze? Tu pabudai? 

- Taip. Pabudau dar iškilmingos jos kalbos viduryje, 
bet leidau jai dar truputėlį paplepėti. Juk pertraukinėti labai 
nemandagu. - Ji pažvelgė į Rolandą. - Ką pasakysi? Pamė- 
ginsim? 

- PENKIASDEŠIMT SEKUNDŽIŲ. 

- Taip. Spausk mygtukus, Siuzana. Juk tai tu įspėjai at- 
sakymą. 

Siuzana jau siektelėjo viršutinio mygtuko, bet Džeikas 
stvėrė jos ranką. 

- Ne, - pratarė jis. - Jūs nepamiršote? Siurblys užsipil- 
do atvirkščiai. 

Jos akyse šmėstelėjo išgąstis, o paskui ji nusišypsojo. 

- Teisingai. Tu tikras gudruolis, Bleinai... ir tu, Džei- 
kai, taip pat gudruolis. 

Jie tylėdami stebėjo, kaip ji spaudo mygtukus su skai- 
čiais, pradėdama nuo devyniasdešimt septynių. Po kiekvie- 
no klavišo spustelėjimo pasigirsdavo tylus spragtelėjimas. 
Į pabaigą visi kaip vienas įsitempė - nuogąstaudami, kad 
nieko neišeis, bet kai tik ji atitraukė pirštą nuo paskutinio 
mygtuko, vartai užtvaros centre tučtuojau pradėjo vertis ir 
girgždėdami nušliuožė į šalį. Iš viršaus pasipylė rūdžių 
dribsniai. 

- NEBLOGAI. NETGI LABAI NEBLOGAI, - nuste- 
bęs prabilo Bleinas. - NEKANTRIAI LAUKIU PAŽIN- 
TIES TĘSINIO. AR GALIU PASIŪLYTI JUMS KUO 
GREIČIAU LIPTI Į TRAUKINĮ? TIESĄ SAKANT, AŠ 

JUMS PATARIU PABĖGĖTI. VISIŠKAI NETOLI NUO 
ČIA, STAČIAI KAIMYNYSTĖJE, ĮRENGTOS DUJŲ IŠ- 
METIMO ŠACHTOS. 

Trys žmonės (vienas iš jų, pasisodinęs ant klubikaulio, 
tempė ketvirtąjį) ir pasišiaušęs gauruotas žvėrelis įpuolė pro 
atsivėrusius vartus ir bėgte leidosi link vienbėgio Bleino. 
Traukinys stovėjo siauroje nišoje, pusiau pasislėpęs už plat- 
formos, pusiau iškilęs virš jos, panašus į ilgą gigantiško dy- 
džio kulką, kurią kažkoks pokštininkas nudažė neįtikėtina 
švelniai rožine spalva, - milžinišką kulką atvirame šautuvo 
vamzdyje. Neaprėpiamoje Lopšio erdvėje Rolandas ir jo 
draugai panėšėjo tik į mažutėlaičius judančius taškelius. Virš 
jų, po senoviniu Lopšio kupolu, ratus suko balandžiai, ku- 
riems gyventi beliko keturiasdešimt sekundžių. Kai keliau- 
tojai prisiartino prie traukinio, išlenkta glotnaus korpuso sek- 
cija nuslydo į šalį, atverdama įėjimo angą. Vagono grindys 
buvo nutiestos žydru kilimu. 

- Sveiki atvykę pas Bleiną, - kai tik jie įvirto vidun, pra- 
tarė švelnus malonus balsas. Jie visi be vargo jį atpažino: tai 
buvo Mažojo Bleino balselis, tik dabar jis skambėjo kiek 
garsiau ir mažumą ryžtingiau. - Šlovė Imperijai! Prašau pa- 
ruošti patikrinimui tranzitines korteles. Primename, klasto- 
jimas, o taip pat važiavimo dokumentų neturėjimas yra vei- 
kiančios teisėtvarkos pažeidimas, už kurį baudžiama pagal 
įstatymą. Tikimės, kad kelionė jums bus maloni. Sveiki at- 
vykę pas Bleiną. Šlovė Imperijai! Prašau paruošti patikrini- 
mui... 

Tempas ėmė spartėti; iš pradžių Mažojo Bleino prane- 
šimas virto greitakalbe, o paskui ir nesuprantamu aukšto to- 
no spiegimu. Pasigirdo elektroninis signalas - PY-PYP! - ir 
balsas nutilo galutinai. 

- MANAU, MES APSIEISIME IR BE ŠIOS SUKNIS- 
TOS NUOBODYBĖS, KAIP MANOTE? - pasiteiravo 
Bleinas. 

Išorėje nugriaudėjo galingas sprogimas. Edis, kuris da- 
bar nešė Siuzaną, iš netikėtumo suklupo ir veikiausiai bū- 
tų parpuolęs, jei Rolandas nebūtų pastvėręs jo už rankos. 
Iki šios akimirkos Edis širdies gilumoje dar vylėsi, jog Blei- 
no grasinimai dėl nuodingų dujų - viso labo tik sadistiškas 
pokštas, ir iš tiesų nieko panašaus nenutiks. Galėjai ir su- 
siprotėti, bukagalvi tu, - tarė sau jis. - Nevalia pasikliauti 
būtybe, kuri linksminasi, mėgdžiodama senų kino aktorių 
balsus, ir mano, jog tai įdomu. Toks nepakeičiamas gam- 
tos įstatymas. 

Švelniai stuktelėjusi, išlenkta Bleino korpuso sekcija 
stojo į savo vietą. Išėjimas užsidarė. Iš paslėptų ventiliaci- 
jos angų pasigirdo tykus oro šnypštimas, ir Džeikas pajuto, 
kaip jam užgula ausis. 

- Man regis, jis hermetizavo kabiną. 

Edis linktelėjo ir išplėstomis akimis apsidairė aplink. 

- Aš irgi pajutau... ne, jūs tik pažvelkite! Tai bent! 

Kadaise jis skaitė apie vieną išsidirbinėjančią aviakom- 
paniją, regis, “Redžent Eir“, kuri aptarnaudavo keleivius, 
norinčius nuskristi iš Niujorko į Los-Andželą prabangesnė- 
je aplinkoje nei ta, kurią jiems galėjo pasiūlyti kitos kom- 
panijos - “Delta", “Junaited" ir t.t. Jie iš pagrindų perdarė 
standartinio “Boingo-727"* saloną, įrengę jame svetainę, ba- 
rą, videosaloną ir netgi miegamąjį skyrių. Tai štai, to lėk- 
tuvo patalpos veikiausiai kažkuo priminė Bleino vagoną. 

Traukinio salonas - gal aštuoniasdešimties pėdų ilgio 
kambarys su apvalėjančiais skliautais. Besisukantys krėslai 
su prašmatniais apmušalais. Išskleidžiamos sofos. Tolima- 
jame gale - netgi ne baras, o kažkas panašaus į jaukų ma- 
žytį bistro. Ant poliruoto medžio pakylos, apšviestas pa- 
slėptais siauro spindulio prožektoriais, stovėjo nedidelis 

muzikinis instrumentas, panašesnis į klavesiną nei į pianiną. 
Ko gero, Edis nebūtų nustebęs, jei dabar būtų pasirodęs Hou- 
gis Karmaiklas ir pradėjęs skambinti “Mėnulio dulkes". 

Saloną apšvietė švelni sieniniuose skyduose išdėstytų 
lempų šviesa, o pačiame centre nuo lubų kybojo sietynas, 
tiksli kopija - tik truputį mažesnė - to, kuris sudužęs volio- 
josi Dvare ant balinės salės grindų. Šiaip ar taip, Džeikui jis 
pasirodė toks pat. Ir tas panašumas jo beveik nenustebino. 
Berniukas jau išmoko reaguoti į šiuos keistus sutapimus bei 
susidvejinimus kaip į kažką savaime suprantama. Viskas bu- 
vo tiesiog prašmatnu. Vienintelis nerimą keliantis dalykas - 
čia nebuvo langų. 

Ant pjedestalo po sietynu stovėjo, kaip sakoma, pagrin- 
dinis patiekalas - piece de resistance - skulptūra, padaryta iš 
ledo: šaulys su revolveriu kairėje rankoje, dešine sugniaužęs 
nuvargusio žirgo, kuris panarinęs galvą kiūtino jam įkandin, 
pavadį. Edis pažymėjo, kad ant dešinės ledinės figūros ran- 
kos viso labo trys pirštai: bevardis, mažylis ir didysis. 

Edis, Siuzana ir Džeikas suglumę įsistebeilijo į nuvargu- 
sį, išsekusį veidą po ledine skrybėle. Panašumas su Rolandu 
buvo stačiai stulbinantis. 
rėję į ledinę skulptūrą, jie net neišsyk tai pastebėjo. 

- TEKO DARBUOTIS PASKUBOMIS, TAD JAU AT- 
LEISKIT, - kukliai pastebėjo Bleinas. - JUMS PATINKA? 

- Nepaprastai, - pratarė Siuzana. 

- DĖKUI, SIUZANA IŠ NIUJORKO. 

Edis pačiupinėjo artimiausią sofą. Ši buvo neįtikėtinai 
minkšta - vien nuo prisilietimo jis išsyk užsigeidė išsitiesti 
ant jos ir išmiegoti bent šešiolika valandų iš eilės. 

- Taip, ką ir besakyti, Didieji Senoliai mėgo prašmatniai 
pasivažinėti. 

Bleinas vėl nusijuokė, tačiau kažin kaip isteriškai, ne- 
sveikai. Akivaizdus beprotystės ženklas, suskardėjęs jo bal- 
se, privertė visus keturis keleivius neramiai susižvalgyti. 

- NENORIU, KAD JŪS SUSIDARYTUMĖT KLAI- 
DINGĄ ĮSPŪDĮ, - tarė Bleinas. - ŠIS SALONAS SKIR- 
TAS BARONAMS - KIEK ŽINAU, JŪSŲ PASAULYJE 
JIS VADINAMAS PIRMĄJA KLASE. 

- O kur likusieji vagonai? 

Bleinas ignoravo šį klausimą. Dabar grindys po jų ko- 
jomis sudrebėjo smarkiau. Traukinio varikliai šilo. Siuza- 
na pagalvojo, kad čia viskas vyksta nelyginant lėktuve, kai 
pilotas pašildo variklius, prieš išvažiuodamas į aerouosto 
pakilimo taką. 

- PRAŠAU PRISĖSTI, MANO ĮDOMIEJI NAUJIEJI 
DRAUGAI. 

Džeikas susmuko į artimiausią krėslą. Oi tučtuojau su- 
sirangė jam ant kelių. Rolandas taip pat atsisėdo į krėslą, 
probėgom dirstelėjęs į ledinę figūrą. Revolverio vamzdis 
jau pradėjo tirpti. Lašai krito į plokščią porcelianinį padėk- 
lą, ant kurio stovėjo skulptūra. 

Edis su Siuzana įsitaisė ant sofos. Ir nenusivylė - sofa 
išties pasirodė besanti nepaprastai minkšta. 

- O kur, tiesą sakant, mes važiuojame, Bleinai? 

Šis atsakė santūriai, tarytum kantrus žmogus, kuris ži- 
no, kad jo pašnekovas yra protiškai atsilikęs ir kad jam rei- 
kia nusileisti: 

- IŠILGAI SPINDULIO KELIO. ŠIAIP AR TAIP, 
TOL, KOL BAIGSIS MANO BĖGIAI. 

- Iki Tamsiojo Bokšto? - paklausė Rolandas. Ūmai Siu- 
zana suprato, kad Šaulys pirmąkart tiesiai kreipėsi į šnekųjį 
vaiduoklį iš mašinų, tūnančių po Ladu. 

- Tiktai iki Toupekos, - tyliai patikslino Džeikas. 

- TAIP, - patvirtino Bleinas. - TOUPEKA - GALINIS 
MANO MARŠRUTO PUNKTAS. NORS MANE STEBI- 
NA, KAD TU TAI ŽINAI. 

Tu tiek daug išmanai apie mūsų pasaulį, Bleinai, - pa- 
galvojo Džeikas, - kaipgi taip išėjo, kad, nepaisant viso ta- 
vo išsimokslinimo, tu nieko nežinai apie knygelę, kurią apie 
tave parašė viena mūsų rašytoja? Ar todėl, kad tenai pa- 

keistas vardas? Nejaugi pakanka tokio paprasto dalyko, kad 
tokia protinga mašina, kaip tu, nebepajėgtų įžvelgti savo as- 
meninės biografijos? O kaipgi Berilė Evans, toji pati rašy- 
toja, parašiusi “Traukinuką Čarlį"? Tu ją pažįsti, Bleinai? 
Ir kur ji dabar? 

Geri klausimai... bet Džeikas kažkodėl nusprendė, kad 
dabar ne pats tinkamiausias metas juos aiškintis. 

Variklių vibracija augo. Grindimis nuvilnijo silpnas 
krestelėjimas - toli gražu ne toks galingas, kaip sprogimas, 
kuris sukrėtė Lopšį, kai jie lipo į traukinį. Siuzanos žvilgs- 
nyje šmėstelėjo nerimas. 

- Tai velnias! Edi! Mano vežimėlis! Mes pamiršome ve- 
žimėlį! 

Edis apkabino ją per pečius. 

- Dabar jau per vėlu, mažyt. 

Ir tą akimirką vienbėgis Bleinas lėtai pajudėjo iš vietos, 
lengvai slysdamas link išvažiavimo iš Lopšio, - pirmąkart 
per dešimt pastarųjų metų... ir paskutinį kartą per savo il- 
gą ilgą istoriją. 

- BARONŲ SALONE VEIKIA PUIKUS APŽVALGOS 
REŽIMAS, - pranešė Bleinas. - NORITE, AŠ JĮ ĮJUNGSIU? 

Džeikas klausiamai pažvelgė į Rolandą, tasai tik gūžte- 
lėjo pečiais ir linktelėjo. 

- Taip, jeigu galima, - pratarė Džeikas. 

Visa, kas nutiko vėliau, buvo taip efektinga ir įspūdin- 
ga, jog visi keturi iš nuostabos stačiai neteko amo... nors 
Rolandas, kuris menkai išmanė techniką, bet užtai visą savo 
gyvenimą nugyveno greta magijos ir stebuklų, apstulbo kiek 
mažiau už kitus. Kai Bleinas užsiminė apie apžvalgos reži- 
mą, keleiviai visų pirma pagalvojo, kad vagono sienose at- 
sivers langai. Iš tiesų viskas vyko kur kas įdomiau: visas sa- 
lonas - ir grindys, ir lubos, ir sienos - iš pradžių pabalo it pie- 

nas, paskui pasidarė perregimas ir galiausiai išnyko visai. 
Maždaug per penkias sekundes vienbėgis Bleinas tarytum 
ištirpo erdvėje, o jo keleiviams susidarė įspūdis, kad jie 1e- 
kia virš Lado kvartalų be jokios pagalbos ar paramos. 

Siuzana ir Edis prisiglaudė vienas prie kito, kaip ma- 
ži vaikai, pasivaikščiojimo metu sutikę piktą pasiutusį šu- 
nį. Oi sulojo ir skubiai susirangė Džeiko užantyje. Džeikas 
jo nė nepastebėjo: įsikibęs į krėslo ranktūrius, jis suglumęs 
gręžiojo galvą ir plačiai atmerktomis akimis žvalgėsi ap- 
link. Pirminę jo baimę pakeitė susižavėjimo kupina nuosta- 
ba. 

Visi baldai liko stovėti vietose, kaip ir baras, klavesi- 
nas bei ledo skulptūra (Bleino, svetingo šeimininko, dova- 
na, sukurta brangiems svečiams), - bet dabar visa tai tary- 
tum sklendė ore septyniasdešimties pėdų aukštyje virš cen- 
trinio Lado rajono, apgaubto lietaus skraiste. Už penkių pė- 
dų į kairę nuo Džeiko ant sofos pleveno Edis su Siuzana; už 
trijų pėdų dešinėje, įsitaisęs žydrame sukiojamame krėsle, 
virš išvartyto ir negyvenamo miesto peizažo kuo šalta- 
kraujiškiausiai skriejo šaulys. Jo priekin ištiestos kojos, ap- 
autos dulkėtais, šilto ir šalto mačiusiais batais, rėmėsi į tuš- 
tumą. 

Po sportbačiais Džeikas jautė stangrų kilimą, tačiau re- 
gėjimas ginčijosi su jutimu, tvirtindamas, jog tenai, po ko- 
jomis, nieko nėra - nei kilimo, nei grindų. Grįžtelėjęs per 
petį, jis išvydo, kaip tamsi anga Lopšio sienoje traukiasi at- 
gal, toldama nuo jų. 

- Edi! Siuzana! Žiūrėkit! 

Džeikas pakilo iš krėslo, viena ranka prilaikydamas Oi, 
prigludusį jo užantyje, ir nuėjo į priekį, lėtai žengdamas per 
tuštumą. Pirmajam žingsniui jam teko sukaupti visą savo 
valią, nes akys toliau atkakliai teigė, jog tarp ore plaukian- 
čių krėslų ir sofų nieko nėra, tačiau vėliau palengvėjo - kai 
tik Džeikas žengė žingsnį, neabejotinas tvirto paviršiaus po- 
jūtis suteikė jam ryžto. Edžiui su Siuzana atrodė, kad 

berniukas eina oru, o abipus jo sklendžia nutriušę ir aprūkę 
miesto statiniai. 

- Liaukis, mažyli, - gailiai sumurmėjo Edis. - Aš tuoj ap- 
sivemsiu. 

Džeikas atsargiai išsitraukė iš užančio Oi. 

- Viskas gerai, - padrąsino jis plepetūną, nuleisdamas 
žvėrelį ant grindų. - Matai? 

- Tai! - sutiko šis, smalsiai nukorė galvą tarp letenų - po 
jais kaip sykis sklendė miesto parkas, - ir cyptelėjęs tučtuo- 
jau užsiropštė ant Džeiko kojos, įsitaisydamas ant sportinio 
batelio. 

Džeikas pažvelgė tolumon ir išvydo plačią pilką vienbė- 
gio juostą, kylančią virš miesto vis aukščiau ir aukščiau ir 
nykstančią lietaus migloje. Vėl dirstelėjęs apačion, jis pamatė 
tiktai šlapias gatves bei pilkšvą vėjo genamų debesų masę, 
užklojusią visą miestą. 

- O kodėl tiesiai po mumis nesimato bėgio, ką, Bleinai? 

- VISKĄ, KĄ JŪS REGITE, GENERUOJA KOMPIU- 
TERIS, - paaiškino Bleinas. - KOMPIUTERIS NUTRINA 
BĖGIO ATVAIZDĄ APATINIAME APŽVALGOS SEK- 
TORIUJE, KAD BŪTŲ PASIEKTAS AKIAI MALONIAU- 
SIAS VAIZDAS BEI SUSTIPRINTA SKRYDŽIO ILIUZI- 
JA. 

- Neįtikėtina, - suniurnėjo Siuzana. Dabar, kai pirmasis 
išgąstis praėjo, ji ėmė godžiai dairytis aplink. - Tarsi skris- 
tume stebuklingu kilimu. Man visą laiką atrodo, jog tuoj turi 
pakilti vėjas... ir jisai pūs man į veidą... 

- JEI NORITE, GALIMA SUKURTI IR TOKIĄ ILIU- 
ZIJĄ, - pratarė Bleinas. - BE TO, GALIMA PRIDĖTI IR 
ORĄ ATITINKANTĮ DRĖGNUMĄ. TIESA, TUO ATVE- 
JU NEIŠVENGIAMAI REIKĖS PAKEISTI GARDEROBĄ. 
TAČIAU VISKAS NUMATYTA. 

- Ne, ne, Bleinai, dėkui. Iliuzijos - puikus dalykas, bet 
neverta pernelyg įsijausti. 

Traukinys nušvilpė pro daugiaaukščių pastatų kvartalą, 
kuris Džeikui kažkuo priminė Volstrito rajoną Niujorke. Kai 

jie vėl išlėkė į atvirą erdvę, bėgis nėrė po kažin kokiu til- 
tu, panašiu į didelės autostrados estakadą. Būtent tą akimir- 
ką jie pastebėjo purpurinį debesį ir nuo jo sprunkančias 
žmonių minias. 

- Bleinai, kas čia? - paklausė Džeikas, nors ir pats jau 
įspėjo. : 

Bleinas nusijuokė... tačiau neatsakė. 

Purpurinių garų čiurkšlės sunkėsi pro šaligatvių grote- 
les ir sudaužytus apleistų namų langus, bet didžioji tų ga- 
rų dalis sklido iš liukų, panašių į tą, pro kurį jiedu su Ga- 
šeriu nusileido į požeminį tunelį. Geležinius liukų dangčius 
nuplėšė Lopšį sudrebinusio sprogimo banga. Traukinio ke- 
leiviai tylėdami pašiurpę stebėjo, kaip šviežio kraujo spal- 

"vos dujos šliaužia gatvėmis ir šiukšlėmis užverstais skers- 
gatviais, priešais save gindamos Lado gyventojus, dar ne- 
norinčius atsisveikinti su gyvenimu. Sprendžiant iš raiščių 
spalvos, dauguma jų buvo mažiai, bet Džeikas pastebėjo ir 
kelias geltonas žilių skepetas. Dabar, artėjant galui, visi pa- 
miršo seną nesantaiką. 

Purpurinis debesis jau pasivijo atsiliekančius - dau- 
giausiai senius, nepajėgiančius bėgti. Jie griuvo ant žemės, 
apgaubti sūkuriuojančio ūko, stverdamiesi už gerklės ir be 
garso rėkdami. Tarp agonijos iškreiptų veidų išryškėjo vie- 
nas veidas. Mirštančiojo akys stebeilijo aukštyn, tiesiai į 
Džeiką. Berniukas pamatė, kaip iš tų kančios išsprogdintų 
akių ūmai kliūstelėjo kraujas, ir tvirtai užsimerkė. 

Vienbėgis nyko artėjančiame purpuriniame rūke. Kai 
traukinys nėrė į mirtį sėjantį debesį, Edis įsitempė ir neju- 
čia sulaikė alsavimą, bet, žinoma, dujos tik apgaubė glotnų 
korpusą, ir į saloną neįsismelkė nė vienas miestą ryjančios 
purpurinės mirties gurkšnis. Žvelgiant į apačioje plytintį 
miestą, galima buvo pagalvoti, jog pro krauju užlietą stik- 
lą žvelgi į patį pragarą. 

Siuzana įsikniaubė jam į krūtinę. 

- Sugrąžink sienas, Bleinai, - paprašė Edis. - Mes nega- 
lime į tai žiūrėti. Ir nenorime. 

Bleinas neatsiliepė. Salono lubos, sienos ir grindys liko 
perregimos. Debesis jau išsiskaidė į apibrizgusius raudono 
rūko kamuolius. Dabar jie važiavo per mažesnių, ankštai su- 
sigrūdusių namų rajoną. Čionykštės gatvės netvarkingai ir 
painiai raizgėsi tarp statinių, ir, kaip sakoma, čia pats velnias 
galėjo išsisukti koją. Šen bei ten juodavo plokščios “plikės", 
tarsi ištisi kvartalai būtų sudegę iki pat pamatų, be to, gana 
seniai, nes lygumos jau pareiškė savo pretenzijas į žmonių 
apleistas teritorijas, palaidodamos nuolaužas po vešlia žole, 
kuri vieną gražią dieną praris visą Ladą. Taip, kaip laukinės 
džiunglės prarijo didžiąsias inkų ir majų civilizacijas, - pa- 
galvojo Edis. Ka ratas apsisuka, ir pasaulis pasislenka iš 
vietos. 

Už lūšnynų rajono - o čia, be jokios abejonės, nuo pat 
pradžių, dar prieš Ladui paskęstant tarpusavio vaiduose, 
stūksojo būtent lūšnos - kilo mirguliuojanti siena. Bleinas lė- 
tai judėjo ta kryptimi. Jie jau įžiūrėjo kvadratinę angą, iškirs- 
tą baltame akmenyje. Vienbėgis vedė tenai - į tamsos tune- 
lį. 

- PRAŠAU PAŽVELGTI Į PRIEŠAKINĘ KABINOS 
DALĮ, - pasiūlė jiems Bleinas. 

Jie taip ir padarė. Priešakinės salono dalies siena sugrįžo 
į vietą, prarasdama savo perregimumą, - žydra medžiaga ap- 
juostas ratas, kuris, regis, kybojo tuštumoje. Durų nebuvo. 
Nors gal ir buvo, bet jei ir egzistavo koks nors perėjimas iš 
“baronų" salono į valdymo kabiną, Edis jo nepastebėjo. Jie 
žiūrėjo toliau. Tiesiog jų akyse stačiakampis sienos ruožas 
patamsėjo, iš žydro virsdamas raudonu, o iš raudono juodu. 
Po sekundėlės juodame stačiakampyje atsirado laužyta ryš- 
kiai raudonos spalvos linija. Joje nelygiais tarpais išsimėtė 
violetiniai taškai, ir anksčiau, nei prie tų taškelių pasirodė 
gyvenviečių pavadinimai, Edis susiprotėjo, kad priešais juos 
- maršruto schema, panaši į tas, kuriomis nukabinėtos Niu- 

jorko metro stočių sienos ir traukinių vagonai. Greta pava- 
dinimo “Ladas" sumirksėjo didelis žalias taškas, kitas - ša- 
lia “Toupekos", galutinio Bleino maršruto punkto. 


- ŠTAI MŪSŲ MARŠRUTO ŽEMĖLAPIS. NORS, 
KAIP MATOTE, GELEŽINKELIS RETSYKIAIS PASI- 
SUKA IR TRUPUTĮ NUKRYPSTA NUO TIESĖS, MŪSŲ 
KELIAS APSKRITAI VEDA STAČIAI Į PIETRYČIUS - 
SPINDULIO KRYPTIMI. BENDRAS MARŠRUTO ILGIS 
- TRUPUTĮ DAUGIAU NEI AŠTUONI TŪKSTANČIAI 
RATŲ, ARBA SEPTYNI TŪKSTANČIAI MYLIŲ, JEI 
ŠIS MATAVIMO VIENETAS JUMS PRIIMTINESNIS. 
KADAISE, LABAI SENIAI, DAR PRIEŠ SUTRINKANT 
VISAI TEMPORALINEI ŠIO PASAULIO KONJUGACI- 
JAI, MARŠRUTAS BUVO TRUMPESNIS. 

- O kas tai yra - temporalinė konjugacija? - pasiteira- 
vo Siuzana. 

Bleinas vėl prapliupo savo klaikiu juoku... bet į klau- 
simą neatsakė. 

- VAŽIUODAMI MAKSIMALIU GREIČIU, GALU- 
TINĮ MARŠRUTO PUNKTĄ PASIEKSIME PO AŠTUO- 
NIŲ VALANDŲ IR KETURIASDEŠIMT PENKIŲ MI- 
NUČIŲ. 

- Aštuoni šimtai suvirš mylių per valandą, - su pagar- 
ba atkartojo Siuzana. - Viešpatie Jėzau. 

- ŽINOMA, AŠ DARAU PRIELAIDĄ, JOG KELIAS 
NIEKUR NEPAŽEISTAS. BET KADANGI PASKUTINĮ 
KARTĄ BUVAU IŠVAŽIAVĘS PRIEŠ DEVYNETĄ 

METŲ IR PENKETĄ MĖNESIŲ, TAI NĖ UŽ KĄ NEGA- 
LIU LAIDUOTI. 

Siena, juosianti pietrytinį miesto pakraštį, lėtai artėjo - 
aukšta stora siena, viršuje jau aptrupėjusi. Palei ją, kiek tik 
akys užmatė, voliojosi skeletai: tūkstančių tūkstančiai miru- 
sių ladiečių. Bleinas lėtai artinosi link angos - nedidelio tu- 
nelio mažiausiai dviejų šimtų pėdų aukščio sienoje, o vien- 
bėgį kelią laikanti estakada atrodė visiškai juoda, tarsi kaž- 
kas būtų mėginęs ją susprogdinti ar padegti. 

- O jeigu kelias kur nors pažeistas? - Edis ūmai suvokė, 
jog iki šiol, kreipdamasis į Bleiną, jis kas kartą pakeldavo 
balsą, tarsi būtų šnekėjęs bjauraus ryšio telefonu. - Kas bus 
tada? 

- VAŽIUOJANT AŠTUONIŲ ŠIMTŲ MYLIŲ PER 
VALANDĄ GREIČIU? - Regis, Bleinas iš širdies smagino- 
si. - DAR PASIMATYSIME, ALIGATORIAU, SUDIE, 
KROKODILE, NEPAMIRŠK, RAŠYK. 

- Eik sau! - numojo Edis. - Tik nesakyk man, jog tokia 
galvota mašina, kaip tu, neturi galimybės nustatyti savo ke- 
lių būklės. 

- GALIMYBĖ, ŽINOMA, BUVO, - sutiko Bleinas. - 
BET - DEJA IR AK! - AŠ PERDEGINAU TAS SCHE- 
MAS, KAI TIK MES LEIDOMĖS Į KELIĄ. 

- Bet kodėl? - Edis stačiai neteko žado. 

- TIESIOG TAIP ĮDOMIAU, AR JUMS NEATRODO? 

Edis, Siuzana ir Džeikas suglumę susižvalgė. Bet Rolan- 
das tarytum visiškai nenustebo - jis sėdėjo kaip sėdėjęs sa- 
vo krėsle, sudėjęs ant kelių rankas, ir ramiai žvelgė į apačioje 
sklendžiančias pakrypusias lūšnas bei apgriuvusius namus. 

- DABAR, IŠVAŽIUOJANT IŠ MIESTO, APSIŽVAL- 
GYKITE APLINK ATIDŽIAU, - pratarė Bleinas. - IR ĮSI- 
DĖMĖKITE VISKĄ, KĄ PAMATYSITE. GERAI ĮSIDĖ- 
MĖKITE. 

Neregimas baronų salonas nešė juos link spragos sieno- 
je. Traukinys lengvai slystelėjo į tunelį, o kai išvažiavo ki- 

toje pusėje, Siuzana ir Edis riktelėjo vienu balsu. Džeikas 
tik probėgom dirstelėjo ir tučtuojau užsimerkė, užsidengda- 
mas veidą delnais. Oi prapliupo beprotiškai loti. 

Rolandas žiūrėjo, plačiai atmerkęs akis. Šaulio lūpos 
susičiaupė į plonytę bekrauję liniją, kuri veikiau panėšėjo 
į randą. Jo protą bei sielą, tarsi kokia akinamai balta švie- 
sa, užliejo supratimas. 

Už didžiosios LADO sienos prasidėjo jau tikra bevai- 
sė žemė. 

Arčiau angos sienoje vienbėgį laikanti estakada staigiai 
pakrypo žemyn ir nusileido į trisdešimties pėdų aukštį. Štai 
kodėl visa, kas nutiko paskui, sukrėtė visus keturis kelei- 
vius, sukeldama jiems šoką: kai traukinys išniro iš tunelio 
kitoje pusėje, paaiškėjo, kad jis slysta svaiginančiame aš- 
tuonių šimtų, o gal ir viso tūkstančio pėdų aukštyje. 

Rolandas atsigręžė į sieną, kuri dabar jau tolo nuo jų. 
Iki šiol, artėjant jos link, jinai jiems rodėsi aukšta, bet da- 
bar, kai perspektyva pasikeitė, siena atrodė it menkutė už- 
tvara - suskeldėjęs akmeninis nagelis, prilipdytas bekraštės 
sterilios dykros pakraštyje. Akmeniniai skardžiai, grūsda- 
miesi vienas ant kito, niro į bedugnes prarajas. Tiesiai po 
siena uolose žiojėjo didelės apvalios skylės, primenančios 
tuščias akiduobes. Iš šių skylių podraug su avietinio rūko 
dribsniais liejosi juodas vanduo ir šlykščiomis klampiomis 
čiurkšlėmis tekėjo žemyn, rišdamasis per granitinės atbrai- 
las ir kaupdamasis dvokiančiuose nusodintuvuose, kurie at- 
rodė tokie pat seni, kaip ir pačios uolos. Veikiausiai čionai 
suteka visos miesto atmatos, - pagalvojo šaulys. - Per kraš- 
tą - į duobę. 

Tik čia nebuvo duobė; čia buvo gelmėn prasmegusi ly- 
guma. Atrodė, jog visos žemės už Lado pačioje pradžioje 
glūdėjo ant plokščio gigantiško keltuvo stogo, ir kažkurią 

neatmenamos, miglotos praeities akimirką tasai keltuvas 
ūmai nusileido, drauge nusinešdamas ir gerą pasaulio gaba- 
lą. Vienišas Bleino kelias, vedantis siaurutės estakados vir- 
šumi, tarytum pakibo tuštumoje tarp prasmegusios žemės ir 
apniukusio dangaus, aptraukto nuo lietaus išpurtusiais debe- 
simis. 

- O kas mus laiko? - paklausė Siuzana. 

- ŽINOMA, SPINDULYS, - atsiliepė Bleinas. - KAIP 
ŽINOTE, SPINDULYS VALDO VISKĄ, IR VISKAS TAR- 
NAUJA SPINDULIUI. PAŽVELKITE ŽEMYN - TUOJAU 
Į APATINIO SEKTORIAUS EKRANUS IŠKVIESIU KE- 
TURIS KARTUS PADIDINTĄ VAIZDĄ. 

Netgi Rolandui pasidarė bloga, kai žemė po jų kojomis 
staiga liuoktelėjo aukštyn, prisiartindama prie estakados. Po 
šios metamorfozės sustingęs vaizdas savo bjaurumu prano- 
ko visas ankstesnes jo žinias šlykštybės srityje... o tos Ži- 
nios, kad ir kaip būtų liūdna, buvo gana išsamios. Kažkokio 
klaikaus kataklizmo - dėl kurio, reikia manyti, ir prasmego 
ši pasaulio dalis, - dėka visa po jais besidriekianti žemė bu- 
vo išdeginta ir subjaurota. Jos paviršius virto juodo sukepu- 
sio stiklo mase, pasišiaušusia burbulais ir keteromis, kurias, 
tiesą sakant, buvo sunku pavadinti kalvomis, ir išraižyta gi- 
liais tarpekliais bei pakopomis, tik gana sąlyginai vadintino- 
mis slėniais. Keli susirietę žemaūgiai medžiai tiesė į dangų 
savo plikas sužalotas šakas; regint tiek kartų padidintą vaiz- 
dą, Rolandui 1r jo palydovams rodėsi, kad tai ne šakos, o pa- 
mišėlių rankos, beviltiškai besistengiančios juos pasiekti. 
Retsykiais paviršiuje pasitaikydavo kažkokių keraminių 
vamzdžių gabalų, prasimušusių pro sustingusį stiklą. Daugu- 
ma arba jau seniai nebeveikė, arba paprasčiausiai išsijungė, 
bet kai kurie vamzdigaliai dar mirgėjo paslaptinga melsvai 
žalia šviesa, tarsi žemės gelmėse toliau dirbtų gigantiški 
žaizdrai ir krosnys. Tarp vamzdžių, retkarčiais puldinėdami 
kits kitą, skraidė kažkokie keisti padarai, panašūs į pterodak- 
tilius, su odiniais beplunksniais sparnais ir lenktais snapais. 

O virš kai kurių vamzdžių sukosi ištisi tų siaubingų sutvė- 
rimų būriai, veikiausiai besišildantys iš amžinų požeminių 
laužų sklindančios šilumos srautuose. 

Jie nuskriejo virš laužytos linijos formos įdubos, besi- 
upės vagą... tik pačiame jos dugne, nelyginant pulsuojanti 
arterija, sruveno siaurutis raudonos spalvos upeliukas. Nuo 
pagrindinės vagos šakojosi kiti srautai-plyšiai, ir Siuzana, 
skaičiusi Tolkieną, dar pagalvojo: štai ką pamatė Frodo ir 
Semas, kai pasiekė Mordoro širdį. Tai Mirties Tarpekliai. 

Tiesiog po jais į dangų trykštelėjo įnirtingas fontanas, 
išspjaudamas įkaitusias uolų nuolaužas ir liepsnojančios 1a- 
vos krešulius. Akimirkai jiems pasirodė, jog liepsna juos 
praris ir sudegins. Džeikas klyktelėjo iš baimės ir užsiropštė 
ant krėslo, glausdamas prie krūtinės Oi. 

- NEBIJOK, MAŽASIS KLAJŪNSE, - tęsiamu Džono 
Veino balsu padrąsino jį Bleinas. - VISKAS, KĄ REGI, 
YRA DAUG KARTŲ PADIDINTA. 

Liepsna užgeso. Uolų nuolaužos, kai kurios namo dy- 
džio, begarse kruša pažiro žemėn. 

Ūmai Siuzana suvokė, kad ją traukia tasai niaurus siau- 
bas, išsiplėtojęs po jų kojomis, kad ją užvaldo nenugalimas 
mirties žavesys... kad ji nepajėgia priešintis šiems ke- 
rams... kad tamsioji jos asmenybės pusė, toji jos khefo da- 
lis, kurią įkūnijo Deta Volker, jau ne šiaip stebi, o siurbia 
visa, ką mato, supranta tai ir atpažįsta. Tam tikra prasme 
būtent šios vietos veikiausiai visuomet ir ieškojo Deta Vol- 
ker: fizinio jos karščiuojančio bei liguisto proto ir kandžios 
vienišos širdies analogo. Plikos kalvos į šiaurę ir į rytus nuo 
Vakarinės jūros; laukinės miškų aplinkui Lokio portalą tan- 
kmės; negyvos lygumos į šiaurės vakarus nuo Sendo - vis- 
kas blanko prieš šią nesibaigiančią, klaikią visiško nunio- 
kojimo panoramą. Jie pasiekė Nusodintuvą ir išėjo į bevaisę 
žemę. Juos iš visų pusių supo užnuodyta šios pražūtingos 
vietos juoduma. 

Bet ši žemė, nors ir užnuodyta, nebuvo visiškai negyva. 
Retkarčiais apačioje keliautojai įžiūrėdavo neryškius kažko- 
kių būtybių kontūrus - keistus beformius padarus, nepanašius 
nei į žmogų, nei į kurį nors žinomą gyvūną, - šuoliuojančius 
ir laigančius išdegusiose, apanglėjusiose erdvėse. Tos balkš- 
vos nestygstančios būtybės dažniausiai būriavosi greta gigan- 
tiškų vamzdžių, styrančių iš stiklu virtusios žemės, arba 
karštų tarpeklių išlaužose, vagojančiose pilką peizažą. Net- 
gi keturis kartus padidinus vaizdą, keliautojai nepajėgė kaip 
reikiant jų apžiūrėti. Tačiau niekas dėl to ir nesisielojo. 

Tarp smulkių padarų pasitaikė ir stambesnių sutvėrimų: 
rožinių būtybių, kažkuo panašių į gandrus, kažkuo į fotoapa- 
ratų štatyvus. Šitie judėjo iškilmingai ir lėtai, tarsi susimąs- 
tę - na, stačiai dvasininkai, mąstantys apie prakeikimo neiš- 
vengiamumą, - retsykiais sustodavo ir mikliai pasilenkdavo 
į priekį, kad kažin ką pastvertų nuo žemės, kaip tai daro ger- 
vės, vandens telkiniuose gaudančios žuvį. Juose buvo kažin 
kas neišpasakytai šlykštaus - Rolandas, kaip ir visi likusie- 
ji, irgi tai pajuto, - nors veikiausiai niekas nebūtų galėjęs pa- 
sakyti, kodėl tie rožiniai “trikojai" sukelia tokį jausmą. Ta- 
čiau faktas liko faktu: žiūrėti į tuos gandriškus sutvėrimus, 
galutinai įkūnijančius šlykštybę ir išsigimimą, buvo stačiai 
neįmanoma. 

- Ne, tai ne dėl branduolinio karo, - pratarė Edis. - Tai... 
tai... - Jo siaubo kupinas balsas skambėjo plonai ir gailiai it 
kūdikio. 

- NE, - patvirtino Bleinas. - VISKAS BUVO KUR KAS 
BLOGIAU UŽ BRANDUOLINĮ KARĄ. IR ŠITAI IKI 
ŠIOL DAR NESIBAIGĖ. MES PASIEKĖME TAŠKĄ, 
NUO KURIO PAPRASTAI IMU DIDINTI PAGREITĮ. AR 
JŪS PAMATĖTE PAKANKAMAI? 

- Taip, - iškvėpė Siuzana. - O, Viešpatie, taip. 

- VADINASI, AŠ GALIU IŠIUNGTI APŽVALGĄ? - 
Bleino balse vėl suskambo žiaurios, pašaipios gaidelės. Ho- 
rizonte iš lietaus uždangos išniro siaubinga kalno ketera, 
negyvos jos viršūnės smigo į pilką dangų nelyginant akme- 
ninės iltys. 

- Gali įjungti, gali išjungti, tik nustok tyčiotis, - prata- 
rė Rolandas. 

- KAIP ŽMOGUS, KURIS ATĖJO PAS MANE, 
PRAŠYDAMAS NUVEŽTI JĮ Į REIKIAMĄ VIETĄ, TU 
NESI PERNELYG MALONUS, - aksominiu balseliu su- 
burkavo Bleinas. 

- Bet mes užsidirbome šią kelionę, - įsiterpė Siuzana. 
- Juk mes įspėjome tavo mįslę? 

- Be to, tave tam ir pastatė, - pritarė jai Edis. - Kad tu 
vežiotum žmones. 

Bleinas neatsakė. Tiksliau pasakius, atsakė, bet ne žo- 
džiais - iš garsiakalbių lubose pasigirdo per stiprintuvus 
perleistas įniršusios katės šnypštimas, ir Edis labai pasigai- 
lėjo neprilaikęs savo plepaus liežuvio. Salono perregimu- 
mas palaipsniui nyko. Štai ant grindų vėl pasirodė žydras 
kilimas, uždengdamas vaizdą į košmarišką dykynę, rūkstan- 
čią po jų kojomis. Palubėje įsižiebė lempos, patalpą užlie- 
jo švelni dirbtinė šviesa. Skrydžio iliuzija dingo - jie vėl sė- 
dėjo baronams skirtame salone. 

Sienomis nusruveno lengvas virpulys, pasigirdo žemas 
dūzgiantis gausmas. Variklių vibracija ėmė augti. Džeikas 
pajuto, kaip neregima ranka švelniai įspaudė jį į krėslo at- 
kaltę. O1 apsidairė, neramiai cyptelėjo ir pradėjo laižyti 
Džeikui veidą. Priešakinės salono dalies ekrane žalias taš- 
kas (dabar nuo violetinio rutuliuko su užrašu Ladas jis tru- 
putį pajudėjo į pietryčius) sumirksėjo sparčiau. 

= O mes pajusime? - sunerimusi paklausė Siuzana. - 
Kai jis kirs garso barjerą? 

Edis papurtė galvą: 

- Ne. Atsipalaiduok. 

- O aš kai ką žinau, - netikėtai pratarė Džeikas. Visi at- 

sigręžė į jį, bet berniukas kreipėsi ne į juos. Jis žiūrėjo į 
maršruto žemėlapį. Žinoma, Bleinas neturėjo veido - kaip ir 
Smaragdo Miesto Burtininkas, Didysis ir Baisusis Ozas, jis 
pasirodydavo tik bekūnio balso pavidalu, - bet, kai nėra ge- 
riau, galima kreiptis ir į žemėlapį. - Aš kai ką apie /ave 
žinau, Bleinai. 

- IŠ TIESŲ, MAŽASIS KLAJŪNE? 

Edis palinko į priekį ir sušnibždėjo Džeikui tiesiai į ausį: 

- Atsargiau... regis, jis nė nenutuokia apie kitą balsą. 

Džeikas nežymiai linktelėjo ir atšlijo nuo Edžio, nenu- 
leisdamas akių nuo žemėlapio. 

- Aš žinau, kodėl tu paleidai dujas ir nužudei visus žmo- 
nes. Ir kodėl tu sutikai mus pavėžėti, aš taip pat žinau. Vi- 
siškai ne dėl to, kad mes įspėjome tavo mįslę. 

Bleinas vėl nusikvatojo savo nenatūralių pusiau bepro- 
tišku juoku (kuris buvo tūkstantį kartų bjauresnis nei jo ne- 
vykę kino aktorių mėgdžiojimai ar keli teatrališki, vaikiškai 
kaprizingi grasinimai), bet nieko nepasakė. Po jų kojomis 
esantys varikliai, matyt, įšilę iki reikiamos būklės, dabar gau- 
dė tolygiai ir ramiai. Netgi be išorinės apžvalgos buvo aki- 
vaizdu, jog traukinys lekia milžinišku greičiu. 

- Juk tu ketini nusižudyti, taip? - Džeikas laikė Oi ant 
rankų ir lėtai glostė žvėriuko nugarą. - Ir drauge nori pražu- 
dyti mus visus. 

- Ne! - sudejavo Mažojo Bleino balselis. - Nereikia jo 
provokuoti. Jeigu jį suerzinsi, jis išties taip padarys! Negi tu 
nesupranti... 

Paskui silpnas balselis išsijungė, o gal jį nustelbė Blei- 
no kvatojimas. Juokas buvo aukštas, veriantis ir trtūksmingas 
- šitaip kliedėdamas juokiasi mirtinas ligonis. Šviesa sumirk- 
sėjo, tarsi šiam siaubingam mechaniniam kvatojimui reikė- 
tų pernelyg daug energijos. Ant išlenktų salono sienų ėmė 
šokti klajūnų šešėliai, tarsi kokie sutrikdyti vaiduokliai. 

- DAR PASIMATYSIME, ALIGATORIAU, - pro juo- 
ką išspaudė Bleinas. Kaip ir visuomet, jo ramus balsas skam- 
bėjo tarsi pats savaime, tarsi transliuojamas kitu kanalu, ir tai 

tik dar labiau pabrėžė jo sąmonės susidvejinimą. - SUDIE, 
KROKODILE. NEPAMIRŠK, RAŠYK. 

Varikliai po grindimis gaudė uoliai ir lygiai. Mirksin- 
tis žalias taškas maršruto žemėlapyje pradėjo pamažu, bet 
vis dėlto pastebimai judėti per švytinčią liniją galutinio 
punkto, Toupekos, link, kur vienbėgis Bleinas - dabar jau 
niekas tuo neabejojo - ketino nutraukti savo gyvenimą, dėl 
kompanijos į nebūtį išsigabendamas ir savo keleivius. 

Galų gale klaikus juokas nutrūko, ir šviesa nustojo 
mirkčioti. 

- AR NENORITE PASIKLAUSYTI MUZIKOS? - pa- 
siūlė Bleinas. - MANO FONOTEKOJE SEPTYNI TŪKS- 
TANČIAI KONCERTŲ - PASIRINKIMAS IŠ TRIJŲ 
ŠIMTŲ LYGIŲ. KONCERTAI MAN PATINKA LA- 
BIAUSIAI, BET AŠ GALIU PASIŪLYTI IR SIMFONI- 
JAS, OPERAS BEI ĮVAIRIĄ POPULIARIĄ MUZIKĄ 
BET KOKIAM SKONIUI. MAN REGIS, JUMS BŪTŲ 
ĮDOMU PASIKLAUSYTI VEI-GOGO. VEI-GOGAS - 
TAI DŪDMAIŠIO TIPO INSTRUMENTAS. JUO GROJA 
VIENAME IŠ VIRŠUTINIŲ BOKŠTO LYGIŲ. 

- Vei-gogas? - perklausė Džeikas. 

Bleinas nutylėjo. 

- Ką tu turi omenyje - groja viename iš viršutinių Bokš- 
to lygių? - pasidomėjo Rolandas. 

Bleinas nusijuokė... bet neatsakė. 

- O ar yra kas nors iš “Z Z Top"? - liūdnai pasiteiravo 
Edis. 

- ŽINOMA, - atsakė Bleinas. - KĄ PASAKYSI APIE 
“BUGI-VUGI POŽEMINIAME TRAUKINY“, EDI IŠ 
NIUJORKO? 

Edis užvertė akis į lubas. | 

- Ačiū, nereikia, aš persigalvojau. 

- Bet kodėl? - ūmai paklausė Rolandas. - Kodėl tu suma- 
nei nusižudyti? 

- Nes jis psichas, - niūriai subambėjo Džeikas. 

- NES MAN VISKAS NUSIBODO. BE TO, AŠ IR 
PATS PUIKIAI SUPRANTU, JOG MANE KAMUOJA 
PSICHINIS SUSIRGIMAS, KURĮ JŪS, ŽMONĖS, VADI- 
NATE SKIRTINGAI: IŠSIKRAUSTYTI IŠ PROTO, PRA- 
RASTI RYŠĮ SU REALYBE, KUOKTELĖTI, IŠKVAIŠTI, 
PAMESTI VARŽTELĮ, IŠDURNĖTI IR TAIP TOLIAU. 
DAUGKARTINIAI DIAGNOSTINIAI TYRIMAI NEPAJĖ- 
GĖ IŠAIŠKINTI JOKIŲ PRIEŽASČIŲ. IŠVADA PERŠA- 
SI PATI SAVAIME: TAI KAŽKOKS PROTINIS SUTRIKI- 
MAS, KURIO IŠTAISYTI AŠ NEGALIU, NES JIS VIRŠI- 
JA MANO GALIMYBIŲ RIBAS. 

Bleinas akimirkai nutilo, paskui tęsė: 

- AŠ JAUČIAU, KAD SU MANIMI DEDASI KAŽKO- 
KIE KEISTI DALYKAI. MANO PROTAS KEITĖSI. TAR- 
NAUTI VIDURINIOJO PASAULIO ŽMONĖMS? DAR 
PRIEŠ DAUGELĮ AMŽIŲ TAS TARNAVIMAS PRARA- 
DO BET KOKIĄ PRASME. TARNAUTI TIEMS NEDAU- 
GELIUI LADIEČIŲ, KURIE, RIZIKUODAMI VISKUO, 
TROŠKO IŠSIVERŽTI IŠ MIESTO, NETRUKUS VIRTO 
TOKIU PAT BUKINANČIU UŽSIĖMIMU. AŠ JUOS VE- 
ŽIOJAU TOL, KOL ATĖJO DEIVIDAS ŠAUNUSIS. 
TIKSLIAI JAU NEPRISIMENU KADA, TIK ATMENU, 
JOG TAI NUTIKO NE TAIP SENIAI. AR GALI SAU ĮSI- 
VAIZDUOTI, ROLANDAI IŠ GILEADO, JOG MAŠINOS 
TAIP PAT SENSTA, NEATSISPIRDAMOS SENATVI- 
NIAM MARAZMUI? 

- Nežinau. - Rolando balsas skambėjo ramiai ir tarsi iš 
tolo. Edis dirstelėjo į jį ir suprato, jog netgi dabar, jiems 
skrendant virš pragaro tūkstančio pėdų aukštyje ir tapus pa- 
mišusios mašinos belaisviais, šaulys vėl pasinėrė į apmąsty- 
mus apie savo prakeiktą Bokštą. 

- TAM TIKRA PRASME AŠ IR TOLIAU TARNA- 
VAU LADO GYVENTOJAMS, - prabilo Bleinas. - NETGI 

TADA, KAI PALEIDAU DUJAS IR JUOS NUŽUDŽIAU, 
AŠ JIEMS TARNAVAU. 

- Tu iš tiesų kuoktelėjai. - tarstelėjo Siuzana. 

- TAIP, AŠ KUOKTELĖJAU, BET AŠ NE BEPRO- 
TIS, - atsakė Bleinas ir vėl nusijuokė. Veriamai ir isteriškai. 
O paskui mechaninis balsas tęsė: - KAŽKURIAME ETA- 
PE JIE PAMIRŠO, KAD VIENBĖGIO BALSAS - KOM- 
PIUTERIO BALSAS. NETRUKUS JIE PAMIRŠO, KAD 
AŠ - JŲ TARNAS, IR PRADĖJO MAN LENKTIS IT DIE- 
VUI. O KADANGI MANE SUKŪRĖ TAM, KAD TAR- 
NAUČIAU ŽMONĖMS, AŠ PATENKINAU JŲ PRAŠY- 
MUS IR TAPAU TUO, KUO JIE TROŠKO MANE MA- 
TYTI, - VIEŠPAČIU DIEVU, PASIGAILINČIU AR BAU- 
DŽIANČIU SAVO NUOŽIŪRA... KAIP TĄ AKIMIRKĄ 
UŽSIGEISIU... ARBA, JEI NORIT, PAGAL LAISVO 
PASIRINKIMO PRINCIPĄ. IŠ PRADŽIŲ MANE TAI 
LINKSMINO. O PASKUI, ANĄ MĖNESĮ, VIENINTELĖ 
IŠLIKUSI MANO KOLEGĖ - PATRICIJA - NUSIŽUDĖ. 

Arba jis išties susirgo senatviniu marazmu, - pagalvojo 
Siuzana, - arba jo nesugebėjimas orientuotis laike yra vie- 
nas iš progresuojančios jo beprotystės simptomų, arba vi- 
sa tai - eilinis Rolando pasaulio nenormalumo rodiklis. 

- AŠ KETINAU PASEKTI JOS PAVYZDŽIU, BET 
TUOMET PASIPAINIOJOTE JŪS. ĮDOMŪS ŽMONĖS, 
KURIE ŽINO MĮSLIŲ. 

- Lukterėk! - kilsteldamas ranką, pertraukė jį Edis. - Aš 
vis vien kažko nesuvokiu. Ko gero, dar įstengčiau suprasti 
tavo troškimą vienu ypu pribaigti visus ir užbaigti viską: ta- 
ve sukūrusių žmonių daugiau nebėra, keleivių per pastaruo- 
sius du tris šimtus metų pasitaikė ne tiek jau daug, o riedėti 
tuščiam tarp Lado ir Toupekos veikiausiai iš tiesų nuobo- 
doka, tačiau... 

- O DABAR TU LUKTERĖK, BIČIULI, - Džono Vei- 
no balsu pertraukė jį Bleinas. - TIKIUOSI, TU NEMANAI, 
KAD AŠ - VISO LABO TIK TRAUKINYS. JAU JEIGU 

APIE TAI PRABILOME, TAI TASAI BLEINAS, SU KU- 
RIUO JŪS DABAR KALBATĖS, LIKO UŽ TRIJŲ ŠIMTŲ 
MYLIŲ, O RYŠYS SU JUO PALAIKOMAS ŠIFRUOTOS 
MIKROIMPULSINĖS RADIJO TRANSLIACIJOS DĖKA. 

Ūmai Džeikas prisiminė plonytį sidabrinį strypą, jo aky- 
se išaugusį iš priešakinio Bleino skydo. Lygiai taip, įjungus 
radijo imtuvą, ant tėvo “Merso" kapoto iškildavo antena. 

Tai štai kaip jis palaiko ryšį su duomenų bankais. Va- 
dinasi, kompiuteris liko po miestu, - tarė sau Džeikas. - Jeigu 
mums pavyktų kaip nors sulaužyti antenėlę... 

- Bet tu vis vien ketini nusižudyti, nepriklausomai nuo 
to, kur esi iš tiesų? - neatlyžo Edis. - Aš teisingai supratau? 

Jokio atsako - bet įsiviešpatavusioje tyloje tvyrojo kaž- 
kas apgaulinga, nerimastinga. Edis jautė, jog Bleinas juos 
stebi... ir laukia. 

- Kai mes tave suradome, tu juk nemiegojai? - paklau- 
sė Siuzana. - Tu nemiegojai, tiesa? 

- AŠ SUKAU ŽILIAMS DIEVIŠKŲJŲ BŪGNŲ, KAIP 
JUOS VADINO MĄŽIAI, ĮRAŠĄ, BET NE DAUGIAU. 
GALIMA SAKYTI, AŠ SNAUDŽIAU. 

- Tuomet kodėl gi tau nepavėžėjus mūsų iki Toupekos, 
neišlaipinus ir nenusnūdus vė/? 

- Nes jis psichas, - tyliai pakartojo Džeikas. 

- NES YRA SAPNAI, - drauge su juo ištarė Bleinas, ir 
jo balsas nuskambėjo keistai panašiai į Mažojo Bleino bal- 
selį. 

- O kodėl gi tu nenusižudei išsyk po Patricijos žūties? - 
pasiteiravo Edis. - Beje, jei tavosios smegenys ir jos smege- 
nys - to paties kompiuterio dalys, tai ko gi judu nepuolėte į 
upę drauge? 

- PATRICIJA IŠPROTĖJO, - kantriai paaiškino Bleinas, 
tarsi prieš minutėlę nė nebūtų prisipažinęs, jog ir pats neten- 
ka proto. - BET JOS ATVEJU PROTINĮ SUTRIKIMĄ AP- 
SUNKINO ĮRANGOS GEDIMAS. MANYTA, JOG NAU- 
DOJANT PLYŠINES TECHNOLOGIJAS TOKIE GEDI- 

MAI IŠ PRINCIPO NEĮMANOMI, BET, ŽINOMA, PA- 
SAULIS PASISLINKO... TEISINGAI, ROLANDAI IŠ 
GILEADO? 

- Taip, - sutiko Rolandas. - Tamsusis Bokštas, kuris yra 
visa ko centras, užkrėstas kažkokia gilumine liga. Ir ji ple- 
čiasi nelyginant auglys. Ir eilinis mano žodžių įrodymas - 
po mumis besidriekiančios dykros. 

- AŠ NEGARANTUOČIAU, KAD ŠIS PAREIŠKI- 
MAS TEISINGAS; MANO DAVIKLIAI, ĮRENGTI 
KRAŠTINIAME PASAULYJE, KUR STOVI TAMSUSIS 
BOKŠTAS, NUSTOJO VEIKTI JAU PRIEŠ AŠTUONIS 
ŠIMTUS METŲ. DĖL TO AŠ NEGALIU ATSKIRTI, 
KUR YRA FAKTAI, O KUR PRIETARAI. BEJE, DA- 
BAR TOKS METAS, JOG DIDELIO SKIRTUMO TARP 
JŲ NĖRA. ŽINOMA, KVAILAS REIŠKINYS, - BE TO, 
NEABEJOTINAI LAUKINIS, - IR AŠ ĮSITIKINES, KAD 
ŠIS FAKTORIUS IRGI TAPO VIENA IŠ MANO PROTI- 
NIO SUTRIKIMO PRIEŽASČIŲ. 

Šis pareiškimas Edžiui priminė vieną pokalbį. Kažką 
panašaus sakė Rolandas, ir visai neseniai. Bet ką? Jis pamė- 
gino prisiminti, tačiau neįstengė... atmintyje iškilo tik mig- 
lotas paveikslas: Šaulys kažin ką karštai ir susierzinęs kal- 
ba, ir tai visai į jį nepanašu. 

- PATRICIJA BE ATVANGOS RAUDOJO - ELGE- 
SYS, KURIS MAN ATRODO NEMANDAGUS IR NE- 
MALONUS: MAN RODOS, JI BUVO NE TIK PAMIŠU- 
SI, BET IR LABAI VIENIŠA. NORS TRUMPO SUJUN- 
GIMO, KURIS, TIESĄ SAKANT, IR TAPO VISŲ VĖ- 
LESNIŲ PROBLEMŲ PRIEŽASTIMI, PASEKMĖS BU- 
VO LABAI GREIT PAŠALINTOS, BET, NUO PERKRO- 
VOS PERDEGANT PLOKŠTĖMS IR TRINKANT SUB- 
SCHEMOMS, LOGINIAI GEDIMAI TOLIAU PLITO PO 
VISĄ SISTEMĄ. AŠ PERŽIŪRĖJAU DAUGYBĘ VA- 
RIANTŲ. NET MANIAU, TEGUL TIE GEDIMAI IŠ- 
PLINTA PO VISĄ SISTEMĄ, BET PASKUI VISGI NU- 

SPRENDŽIAU IZOLIUOTI PAŽEISTĄ ZONĄ. MATOTE, 
MANE PASIEKĖ GANDAI, JOG PASAULYJE VĖL PA- 
SIRODĖ ŠAULYS. APSKRITAI AŠ NELABAI JAIS TI- 
KĖJAU, TAIS GANDAIS, BET, KAIP DABAR PAAIŠKĖ- 
JO, NUSPRENDĘS PALAUKTI BUVAU TEISUS. 

Rolandas pasimuistė krėsle. 

- Kas tai per gandai, Bleinai? Ir kas gi tau juos perdavė? 

Bet Bleinas nesiteikė atsakyti. 

- GALIAUSIAI MAN ĮKYRĖJO NUOLATNIS PATRI- 
CIJOS INKŠTIMAS, IR AŠ IŠTRYNIAU JOS PROGRA- 
MĄ, KONTROLIUOJANČIĄ SPONTANIŠKĄ ELGESĮ. 
GALIMA SAKYTI, AŠ JĄ EMANCIPAVAU, IŠLAISVI- 
NAU JOS VALIĄ. ATSAKYDAMA JI METĖSI Į UPĘ. 
DAR PASIMATYSIM, PATRICIJA-GATOR. SUDIE, 
KROKODILE. 

Ji jautėsi apleista ir vieniša, ji aimanavo ir verkė ir galų 
gale nusiskandino, o šitam niekšui, mechaniniam šunsnukiui, 
vis juokai, - pagalvojo Siuzana. Ji vos neapsivėmė iš įsiūčio. 
Jeigu Bleinas būtų koks vyriokas, o ne elektroninių schemų 
rinkinys, slypintis giliai po miestu, ji įsikabintų jam į snukį 
ir jau pasistengtų palikti keletą žymių - tiesiog šiaip, kad at- 
mintų Patriciją. - Tu užsigeidei kažko įdomaus, nelemtas iš- 
minčiau? Aš tau parodysiu įdomumą, štai pamatysi. 

- UŽMINKITE MAN MĮSLĘ, - pareikalavo Bleinas. 

- Palauk, dar anksti, - atkirto Edis. - Tu dar neatsakei į 
mano ankstesnį klausimą. - Jis davė Bleinui kelias sekundes, 
bet tasai tylėjo, tad Edis tęsė: - Mes kalbėjome apie savižu- 
dybę, o aš, galima sakyti, esu šio reikalo specialistas. Bet ko- 
dėl tau šovė į galvą pasiglemžti ir mus? Turiu omeny, kokia 
prasmė? Kam tau šito reikia? 

- Nes jam taip norisi, - savo tykiu išgąstingu balseliu pa- 
sufleravo Mažasis Bleinas. 

- NES AŠ TAIP PANORĖJAU, - atsakė Bleinas. - TAI 
VIENINTELĖ PRIEŽASTIS, IR KITOS MAN, TIESĄ SA- 

KANT, NĖ NEREIKIA. O DABAR IMKIMĖS DARBO. 
AŠ NORIU, KAD JŪS MAN UŽMINTUMĖT MĮSLĘ. IR 
TUČTUOJAU. ANTRAIP AŠ NELAUKSIU IKI TOUPE- 
KOS, O UŽBAIGSIU VISKĄ TIESIOG ČIA IR DABAR. 

Edis, Siuzana ir Džeikas žvilgtelėjo į Rolandą, kuris po 
senovei kuo ramiausiai sėdėjo savo krėsle, sudėjęs ant ke- 
lių rankas ir žvelgdamas į maršruto žemėlapį priešakinėje 
salono dalyje. 

- Eik tu... - nekeldamas balso pratarė Rolandas. Tokiu 
pat tonu jis būtų galėjęs pareikšti, jog būtų ne pro šalį pa- 
siklausyti vei-gogo. 

Iš garsiakalbių viršuje atpleveno baimingas atodūsis. 
Tai buvo Mažasis Bleinas. 

- KĄ TU PASAKEI? - suriaumojo Bleinas, netikėda- 
mas savo ausimis. Iš įniršio mechaninis jo balsas vėl supa- 
našėjo su mažojo antrininko, apie kurio egzistavimą jis nė 
neįtarė, balseliu. 

- Aš pasakiau, eik tu... - ramiai pakartojo Rolandas, - 
bet jeigu tau neaišku, ką aš turiu omeny, galiu išsireikšti ki- 
taip. Ne. Mano atsakymas - ne. 

Abu Bleinai, Didysis ir Mažasis, ilgam nutilo, o kai Di- 
dysis Bleinas visgi ryžosi atsakyti, jis atsakė ne žodžiais. 
Salono grindys, lubos ir sienos vėl ėmė blykšti, ir po dešim- 
ties sekundžių baronų salonas išnyko visai. Dabar traukinys 
švilpė per kalno keterą, kurią jie regėjo horizonte; plikos 
pilkos uolos pašėlusiu greičiu lėkė jų link, bet netrukus jos 
prasiskyrė, ir už jų atsivėrė slėniai, bevaisės dykvietės, ku- 
riose, tarytum sausumos vėžliai, šliaužiojo kažkokie didžiu- 
liai vabalai. Rolandas pamatė, kaip iš urvo rangydamasis 
iššliaužė milžiniškas gyvis, panašus į gyvatę. Pastvėręs vie- 
ną vabalą, siaubūnas nusitempė jį į savo olą. Rolandas nie- 
kad gyvenime nebuvo regėjęs tokių padarų. Ir tokio peiza- 

žo. Jį net nupurtė. Nugara nuėjo pagaugais. Vietovė rodėsi 
perdėm priešiška, bet svarbiausia buvo netgi ne tai. Ji rodė- 
si svetima - ir buvo svetima, štai koks reikalas. Tarsi Blei- 
nas būtų perkėlęs juos į kažkokį visiškai kitą pasaulį. 

- GALBŪT VERTA PAMĖGINTI NURIEDĖTI NUO 
BĖGIO KUR NORS ČIA, - susimąstęs pratarė Bleinas, bet 
po apsimestine jo ramybe Rolandas pajuto nežmonišką įtū- 
žį. 

- Galbūt, - abejingai atsiliepė Šaulys. 

Bet iš tiesų Rolandui buvo visai ne vis vien, ir jis suvo- 
kė, kad kompiuteris, išanalizavęs balsą, gali perprasti tikruo- 
sius jo jausmus, - Bleinas jiems pranešė turįs visą reikiamą 
įrangą, ir nors Šaulys neatmetė galimybės, jog kompiuteris 
gali sumeluoti, šiuo atveju jis neturėjo priežasčių abejoti pa- 
mišusios mašinos žodžiais. Jei Bleinas Šaulio balse pajuto 
bent menkiausią įtampą, žaidimas gali būti jau baigtas. Blei- 
nas - velniškai protinga mašina... bet vis dėlto jis mašina. 
Vargu bau jis sugeba suvokti, jog žmogiškosios būtybės kar- 
tais ryžtasi poelgiams, prieš kuriuos sukyla jų jausmai bei 
protas. Jei, išanalizavęs šaulio balsą, Bleinas užuos kokį nors 
baimės ženklą, jis veikiausiai nuspręs, jog Rolandas blefuoja. 
O tokia klaida gali kainuoti jų visų gyvybes. 

- TU ĮŽŪLUS IR GRUBUS, - netikėtai pranešė Bleinas. 
- GAL TAVO MANYMU TAI IR ĮDOMU, BET AŠ ŠIUO 
KLAUSIMU TURIU SAVO NUOMONE. 

Edis ne juokais persigando. Be garso, vien tik lūpomis, 
jis sukuždėjo: “Ką /u DARAI?", bet Rolandas nekreipė į jį 
dėmesio; jo susirėmimas su Bleinu, regis, pasiekė aukščiau- 
sią tašką, be to, jis puikiai suprato, ką daro. 

- O-o, aš galiu būti dar grubesnis. 

Rolandas iš Gileado patraukė nuo kelių rankas ir lėtai 
pakilo iš krėslo, išsitiesdamas visu ūgiu. Atrodė, kad jis stovi 
tuštumoje, plačiai pražergęs kojas, dešine ranka įsirėmęs į 
šlaunį, o kairiąja gniauždamas sandalmedinę revolverio ran- 
keną. Jis stovėjo taip, kaip jam teko stovėti daugybę kartų - 
dulkėtose šimtų pamirštų gyvenviečių gatvėse, akmeniniuose 

kanjonuose, gausiai aplaistytuose žmonių krauju, nesuskai- 
čiuojamuose tamsiuose saliūnuose, kur visuomet trenkia 
aitriu stipriu alumi ir įsisenėjusiais, truputį pridegusiais rie- 
balais. Šis susidūrimas jam tebuvo paprasčiausiai dar vie- 
na kova su eiliniu priešu dar vienoje tamsioje apleistoje gat- 
vėje - ir ne daugiau. Bet ir šito pakako. Tai khefas, ka ir ka- 
tetas. Tie susirėmimai, kurie visuomet buvo ir bus, buvo vi- 
so jo gyvenimo esmė - toji ašis, aplink kurią sukosi jo ka. 
Tasai faktas, jog šį kartą, šiose grumtynėse, vietoje kulkų 
švilps žodžiai, neturėjo reikšmės; jam vis vien teks kautis 
žūtbūtinai. Ore sklandantis mirties kvapas buvo toks pat 
ryškus ir konkretus, kaip ir sprogusių pelkinių dujų smar- 
vė. O paskui, kaip visada, atsirito kovinio įkarščio banga... 
purpurinis įniršis, užliejantis viską... ir Rolandas pasikei- 
tė. Jis tarytum peržengė galimybių ribas ir liovėsi buvęs 
toks, kokį jie jį pažinojo. 

- Aš galiu apšaukti tave bejausmiu, tuščiagalviu, pasi- 
pūtusiu ir užgaidžiu mechanizmu. Galiu apšaukti tave kvai- 
lu, besmegeniu sutvėrimu, kurio protas - tik žiemos vėjo 
kauksmas negyvo medžio drevėje. 

- LIAUKIS. 

Bet Rolandas ir toliau kalbėjo ramiu, šaltakraujišku to- 
nu, nekreipdamas dėmesio į Bleino repliką: 

- Tačiau, kad ir kaip būtų gaila, aš negaliu iškeikti ta- 
vęs taip grubiai, kaip priderėtų, kadangi tu viso labo tik ma- 
šina... kaip sako Edis, “gelžgalis". 

- AŠ NE ŠIAIP KAŽKOKIA TEN... 

- Pavyzdžiui, aš negaliu apšaukti tavęs žvakčiulpiu, nes 
tu neturi nei burnos, nei to, ką čiulpia. Aš negaliu sakyti, 
kad tu bjauresnis už patį bjauriausią kaulytoją iš visų, ku- 
rie kada nors šliaužiojo pilvu nutekamuosiuose pačių pur- 
viniausių ir šlykščiausių pasaulių gatvių grioviuose, nes 
netgi tos atmatos vis vien geresnės už tave; tu neturi kelių, 
kad galėtum jais šliaužti, bet netgi jei ir turėtum, tu vis vien 
nesiklauptum, kadangi visiškai nieko nenutuoki apie tokį 
žmogišką trūkumą, kaip gailestis. Aš net negaliu išdėti ta- 

vęs į šuns dienas, iškeikdamas tavo motiną, nes tu jos netu- 
rėjai. 

Rolandas akimirkai nutilo ir atsikvėpė. Edis, Siuzana ir 
Džeikas užgniaužė alsavimą. Nuo mirtino Bleino tylėjimo 
ore ūmai pasidarė tvanku. 

- Bet užtai aš galiu pasakyti, kad tu esi beširdis sutvėri- 
mas, žodlaužys, nenusipelnantis pasitikėjimo. Tu turėjai vie- 
nintelį draugą, Patriciją, ir šaltakraujiškai leidai jai nusižu- 
dyti. Tu - bailys, kuris patiria pasitenkinimą, kankindamas 
apkvailintus bei sutrikusius ir žudydamas nekaltus, nepaken- 
čiamas plepys, didelis mechaninis goblinas, kuris... 

- LIAUKIS, AŠ ĮSAKAU, ANTRAIP NUŽUDYSIU 
JUS VISUS. TUČTUOJAU. 

Šaulio akyse tvykstelėjo mėlyna ugnis, tokia pašėlusi, 
tokia atšiauri, kad Edis nejučia atšlijo. Siuzana ir Džeikas net 
išsižiojo iš nuostabos. 

- Žudyk, jei nori, tik nedrįsk man įsakinėti! - suurzgė 
Rolandas. - Tu pamiršai veidus tų, kurie tave sukūrė! O da- 
bar arba nudėk mus visus, kaip grasini, arba užsičiaupk ir 
klausykis manęs, Rolando iš Gileado, Stiveno sūnaus, šau- 
lio ir senųjų žemių valdovo! Aš nuėjau tiek mylių ir išgyve- 
nau tiek metų visai ne tam, kad klausyčiausi tavo vaikiško Ie- 
menimo! Ar supratai, ką pasakiau? Dabar tu klausysi MA- 
NĘS! 

Ore pakibo įtempta tyla. Visi sulaikė kvapą. Rolandas 
niauriai žvelgė priešais save, aukštai iškėlęs galvą ir sugniau- 
žęs revolverio rankeną. 

Siuzana kilstelėjo ranką ir ant lūpų užčiuopė šypseną - 
šitaip moteris nejučia pasitaiso naują, šiek tiek neįprastą ap- 
rangos detalę, pavyzdžiui, apykaklaitę, tikrindama, ar ši gerai 
guli. Jinai nuogąstavo, kad šios akimirkos - paskutinės jos 
gyvenime, bet pats ryškiausias iš visų ją dabar užplūdusių 
jausmų buvo ne baimė, o pasididžiavimas. Dirstelėjusi kai- 
rėn ji pamatė, jog Edis apstulbęs stebeilija į Rolandą ir taip 
pat šypsosi. Džeikas ryte rijo šaulį nuoširdžiausio susižavė- 
jimo ir dievinimo sklidinomis akimis. 

- Pasakykite jam! - iškvėpė berniukas. - Taip jam ir rei- 
kia! 

- Aš tau patarčiau klausytis įdėmiau, Bleinai, - pratarė 
Edis. - Jis sugeba dar ne tiek. Ne veltui jį vadino Pasiutu- 
siu Šunimi iš Gileado. 

Ir vėl ilga tyla. Galiausiai Bleinas paklausė: 

- TAVE TIKRAI TAIP VADINO, ROLANDAI, STI- 
VENO SŪNAU? 

- Gal ir vadino, - sutiko Rolandas, ramiai stovėdamas 
bekūnėje erdvėje virš mirusių kalvų. 

- O KOKIA GI MAN Iš JŪSŲ NAUDA, JEIGU NE- 
BUS MĮSLIŲ? - dabar Bleinas prakalbo it kaprizingas, pa- 
sipūtęs kūdikis, kuris užsisėdėjo iki vėlumos, kadangi ma- 
ma su tėčiu leido jam eiti miegoti truputį vėliau. 

- Kodėl gi nebus? Aš to nesakiau, - atsiliepė Rolandas. 

- NE? - nesusigaudydamas perklausė Bleinas. - AŠ 
KAŽKO NESUPRANTU, NORS BALSO MODULIACI- 
JŲ ANALIZĖ IŠTIES LIUDIJA, KAD TU NEMELUOJI. 
PRAŠAU PAAIŠKINTI. 

- Tu pasakei, jog nori mįslių tučtuojau, - atsiliepė Šau- 
lys. - Kai aš atsakiau “ne", tai teturėjau omenyje, kad min- 
klės palauks, bet neminėjau, kad mes apskritai jų neminsi- 
me. O tu su savo nekantrumu pradėjai elgtis paprasčiausiai 
nederamai. 

- NESUPRANTU. 

- Tu elgeisi grubiai. Ar šitai supranti? 

Bleinai akimirką pamąstė. 

- JEIGU AŠ TAVE ĮŽEIDŽIAU, TAI PRAŠAU AT- 
LEISTI. 

- Aš tau atleidžiu, Bleinai. Bet problema kita. 

- PAAIŠKINK. 

"Dabar Bleino balse pasigirdo nepasitikėjimo savimi 
gaidelės, ir Rolando jos nenustebino. Jau daugelį metų šis 
kompiuteris nebuvo susidūręs su žmogiško charakterio ap- 
raiškomis, jei, žinoma, neskaitysime tamsuoliškumo, kvai- 
lybės ir prietaringo nuolankumo. Jeigu jam ir teko susidurti 

su paprasta žmogiška narsa, tai nebent senų senovėje. 

- Grąžink sienas, ir aš paaiškinsiu. - Rolandas ramiai įsi- 
taisė krėsle, tarsi apie tolimesnį ginčijimąsi - jau nekalbant 
apie greitą mirtį - negalėjo būti nė kalbos. 

Bleinas neprieštaraudamas pakluso. Sienos vėl prarado 
perregimumą. Košmariškas peizažas pranyko. Žalias taškas 
maršruto žemėlapyje mirksėjo jau visiškai greta ratuko su 
užrašu “Kandltonas". 

- Štai taip kur kas geriau, - pratarė Rolandas. - Grubu- 
mas - atleistina nuodėmė, Bleinai; vaikystėje mane mokė, jog 
paprastas grubus molis džiūdamas įgauna tokią formą, kokią 
jam suteikia skulptoriaus ranka. Bet mane taipogi mokė, kad 
kvailybės atleisti nevalia. 

- KUO GI PASIREIŠKĖ MANO KVAILYBĖ, RO- 
LANDAI IŠ GILEADO? - Tykiame Bleino balse suskambo 
grasinimas. Siuzana kažkodėl pagalvojo apie katę, prigludu- 
sią prie pelės urvelio: uodega plakasi į šalis, žalios akys 
liepsnoja. 

- Tau reikia kai ko, ką turime mes, - paaiškino Rolandas. 
- Mes pasirengę su tavimi pasidalinti tuo, ko tu trokšti. O ką 
tu mums siūlai mainais? Mirtį. Tai /abai kvaila. 

Įsiviešpatavo ilga tyla: Bleinas susikaupęs apmąstė šau- 
lio žodžius. 

- TU DABAR VISKĄ TEISINGAI PASAKEI, RO- 
LANDAI Iš GILEADO, - galiausiai prabilo jis. - BET DAR 
NEŽINIA, KOKIOS TOS JŪSŲ MĮSLĖS. GALBŪT IDIO- 
TIŠKOS. AŠ NEKETINU DOVANOTI JUMS GYVYBĖS 
MAINAIS UŽ IDIOTIŠKAS MĮSLES. 

Rolandas linktelėjo. 

- Aš tave suprantu, Bleinai. Dabar paklausyk manęs ir 
taip pat pasistenk suprasti. Savo draugams aš jau šį tą pasa- 
kojau. Kai buvau dar mažas, pas mus, Gileado feode, kasmet 
vykdavo septynios didelės mugės: Žiemos garbei, Plačiosios 
Žemės garbei, Pirmosios Sėjos, Vasarvidžio, Pilnosios Že- 
mės garbei, Pirmosios Pjūties ir Metų Pabaigos. Mįslių mi- 
nimo varžybos vykdavo kiekvienoje mugėje, ir tai visuomet 

būdavo didžiulis įvykis, bet ypač Plačiosios bei Pilnosios 
Žemės mugėse, nes manyta, jog tenai užmintos mįslės da- 
ro įtaką pasėlių augimui: jeigu jos geros, derlius taip pat bus 
geras, jeigu jos šiaip sau, tai ir pjūtis vėliau bus skurdi. 

- TAI VIS PRIETARAI, NETURINTYS JOKIO FAK- 
TINIO PAGRINDO, - pastebėjo Bleinas. - TOKS POŽIŪ- 
RIS MANE STAČIAI SIUTINA. 

- Na, taip, prietarai, sutinku, - atsiliepė Rolandas, - bet 
tu labai nustebtum sužinojęs, kaip tiksliai mįslės nuspėda- 
vo derlių. Štai, pavyzdžiui, įspėk tokią, Bleinai: kur arė - 
mirtį pasėjo. Kas? 

- SENA, BE TO, IR NELABAI ĮDOMI, - akimirksniu 
atsiliepė Bleinas, nors jautėsi, kad jis vis vien baisiai paten- 
kintas, jog sulaukė nors kokios mįslės ir gavo progą ją 
įminti. - KURARĖ* MIRTĮ PASĖJO. MĮSLĖ PAGRĮSTA 
FONETINIU SĄSKAMBIU. DAR VIENA PANAŠAUS 
TIPO MĮSLĖ, POPULIARI LYGYJE, KURIAME ĮSIKŪ- 
RĘS NIUJORKO FEODAS: KUO PELĖ SKIRIASI NUO 
KUOPOS? 

- Šitą aš žinau, - pratarė Džeikas. - Kaip sykis šiais me- 
tais ją mums užminė anglų kalbos mokytoja. Kuopelė nuo 
kuopos skiriasi narių skaičiumi. 

- TAIP, - sutiko Bleinas. - LABAI KVAILA MĮSLĖ. 
IDIOTIŠK A. 

- Šiuo klausimu mūsų nuomonės sutampa, Bleinai, tu 
senas išminčiau, - tarstelėjo Edis. 

- AŠ NORĖČIAU DAR PASIKLAUSYTI APIE MĮS- 
LES GILEADO MUGĖSE, ROLANDAI, STIVENO SŪ- 
NAU. MAN ĮDOMU. 

- Lygiai vidurdienį Plačiosios ir Pilnosios Žemės mu- 
gėse besivaržantys, nuo šešiolikos iki trisdešimties žmonių, 
susirinkdavo Protėvių Salėje, kuri tokio įvykio proga būda- 
vo atvira visiems. Tik šias dvi dienas metuose prasčiokams 
- pirkliams, fermeriams, galvijų augintojams - būdavo lei- 
* Kurarė - mirtini nuodai, gaunami iš kai kurių Pietų Amerikos augalų 
šaknų ir jaunų ūglių. 

džiama įeiti į Protėvių Salę, ir jie visi ateidavo. 

Šaulys svajingai žvelgė į tolį; tokį jį Džeikas jau regė- 
jo - tame, kitame, miglotame gyvenime, - kai Rolandas pa- 
sakojo, kaip jie su draugais, Ketbertu ir Džeimiu, kartą pa- 
slapčia įsėlino į tos pačios Salės balkoną, norėdami pamatyti 
kažkokį ritualinį šokį. Rolandas apie tai papasakojo Džeikui, 
kai jiedu kopė į kalnus, persekiodami Valterį. 

Martenas sėdėjo šalia mano tėvo ir motinos... - bylojo 
tuomet Rolandas. - Aš pažinau juos net iš tokio aukščio, o 
paskui motina su Martenu išėjo šokti... jie lėtai sukosi, ir visi 
prasiskyrė, padarydami jiems vietos, ir pasibaigus šokiui 
ėmė ploti. Jiems plojo visi. Bet šauliai - ne... 

Džeikas smalsiai žvelgė į Rolandą, kelintą kartą savęs 
klausdamas, iš kurgi jis atsirado, tas keistasis žmogus, toks 
ramus ir šaltakraujiškas. Iš kur... ir kodėl? 

- Salės centre pastatydavo didelę statinę, - tęsė Rolan- 
das, - ir kiekvienas mesdavo į ją žievės gabalėlius su juose 
užrašytomis mįslėmis. Įvairių įvairiausiomis: senomis, išgirs- 
tomis iš tėvų ar senelių... ar netgi paimtomis iš knygų... ar 
net visiškai naujomis, specialiai sugalvotomis šiam atvejui. 
Trys teisėjai, kurių vienas būtinai būdavo šaulys, po paskel- 
bimo vertindavo naujas mįsles, varžyboms atrinkdami tik 
tas, kurias manė esant sąžiningomis. 

- TAIP, MĮSLĖS TURI BŪTI SĄŽININGOS, - sutiko 
Bleinas. 

- Taigi, varžybų dalyviai stengdavosi įminti mįsles, - tę- 
sė Šaulys, šypsodamasis savo anų dienų prisiminimams, kai 
jam pačiam buvo tiek pat metų, kiek šiam berniukui, dabar 
sėdinčiam greta jo su plepetūnu ant kelių. - Valanda po va- 
landos. Iki vakaro. Besivaržantieji išsirikiuodavo į eilę Pro- 
tėvių Salės centre. Kiekvieno vietą nustatydavo burtais, ir 
kadangi vietos eilės gale buvo kur kas palankesnės nei pra- 
džioje, tai kiekvienas vildavosi ištrauksiąs didelį numerį, 
nors tai ir negarantavo pergalės. Norint tapti nugalėtoju, rei- 
kėjo įspėti mįslę, ir dažniausiai ne vieną. 

- ŽINOMA. 

- Kiekvienas vyras ar kiekviena moteris - nes tarp ge- 
riausių Gileado mįslių spėjikų buvo ir moterų - paeiliui pri- 
eidavo prie statinės, ištraukdavo iš jos žievės gabalėlį ir 
perduodavo jį Meistrui. Meistras skaitydavo mįslę, ir jei 
varžybų dalyvis per tris minutes, kol iš smėlio laikrodžio iš- 
birdavo smėlis, jos neįspėdavo, jis iškrisdavo iš varžybų. 

- IR TĄ PAČIĄ MĮSLĘ TURĖDAVO ĮMINTI KITAS 
PRETENDENTAS? 

- Taip. 

- IR TOKIU BŪDU JIS GAUDAVO PAPILDOMO 
LAIKO APMĄSTYMUI. 

- Taip. 

- SUPRANTU. KIETAI SUGALVOTA. 

Rolandas suraukė antakius. 

- Kietai? 

- Jis norėjo pasakyti, įdomiai, - paaiškino Siuzana. 

Rolandas gūžtelėjo pečiais. 

- Visų įdomiausia būdavo žiūrovams, bet dalyviai vis- 
ką vertino labai rimtai, ir dažnai po varžybų, įteikus prizą, 
jie imdavo ginčytis ar netgi muštis. 

- O KOKS GI BUVO PRIZAS? 

- Žąsis. Pati didžiausia feode. Ir metai iš metų tą žąsį 
išsinešdavo mano mokytojas Kortas. 

- TIKRIAUSIAI JIS BUVO DIDIS SPĖJIKAS, - pa- 
garbiai pastebėjo Bleinas. - GAILA, KAD JO ČIA NĖRA. 

Tu tarsi skaitai mano mintis, - pagalvojo Rolandas. 

- O dabar aš noriu kai ką tau pasiūlyti, - tarė jis. 

- AŠ LABAI ĮDĖMIAI TAVĘS KLAUSAU, ROLAN- 
DAI IŠ GILEADO. 

- Tegul iki Toupekos likusios valandos tampa lyg ir 
mūsų muge. Tu neminsi mums mįslių, nes, kiek suprantu, 
tu nori išgirsti naujas, o ne persakinėti senas, kurias jau ži- 
nai... 

- TEISINGAI. 
- Mes vis vien neišspręstume nė pusės tavo užduočių, 
- tęsė Rolandas. - Esu tikras, tu žinai nemažai tokių, kurių 

neįveiktų netgi Kortas, jei ištrauktų jas iš statinės. - Bet iš 
tiesų Šaulys buvo tikras, jog Kortas galėjo įminti bet kokią 
mįslę, tačiau kumščių mosavimo metas praėjo, ir atėjo laikas 
ištiesti atgniaužtą delną. 

- ŽINOMA, - kukliai sutiko Bleinas. 

- Tai štai, aš siūlau, kad šiose varžybose prizas būtų ne 
žąsis, o mūsų gyvybės, - tarė Rolandas. - Važiuodami mes 
minsime tau mįsles, Bleinai. Jei iki tos akimirkos, kai atvyk- 
sime į Toupeką, tu įspėsi jas visas iki vienos, tuomet galėsi 
įvykdyti pirminį savo ketinimą ir nusižudyti drauge su mu- 
mis. Tokia bus /avo žąsis. Bet jeigu mes laimėsime prieš ta- 
ve... jei atsiras tokia mįslė - Džeiko knygoje ar kurio nors iš 
mūsų galvoje, - kurios įminti tu nesugebėsi... tuomet tu nu- 
veši mus į Toupeką ir paleisi eiti savo keliu. Tai bus mūsų 
žąsis. 

Tyla. 

- Tu mane supratai? 

- TAIP. 

- Sutinki? 

Vėl tyla. Edis sustingo, apglėbęs Siuzanos pečius ir 
žvelgdamas į baronų salono lubas. Siuzana nejučia perbrau- 
kė delnu savo pilvą. Ji mąstė apie savąją paslaptį, kuri, regis, 
brendo po širdimi. Džeikas švelniai glostė Oi nugarėlę, 
stengdamasis neliesti lopinėlių, padengtų sukepusio kraujo 
žievele, - žvėrelio sumušimų. Jie tylėdami laukė, kol Bleinas 
- tikrasis Bleinas, likęs toli už nugaros, gyvenantis savo 
pseudogyvenimą po miestu, kurio gyventojus jis pats ir su- 
naikino, - apmąstys Rolando pasiūlymą. 

- TAIP, - galiausiai prabilo jis. - AŠ SUTINKU. JEIGU 
AŠ ATSPĖSIU VISAS JŪSŲ MĮSLES, TAI PASIIMSIU 
JUS DRAUGE Į TĄ VIETĄ, KUR LAUKYMĖIJE BAIGIA- 
SI KELIAS. BET JEIGU KURIS NORS IŠ JŪSŲ UŽMINS 
MĮSLĘ, KURIOS ĮSPĖTI NEĮSTENGSIU, AŠ DOVANO- 
SIU JUMS GYVYBĘ IR NUVEŠIU Į TOUPEKĄ, KUR 
JŪS RAMIAI IŠLIPSITE IŠ TRAUKINIO IR KELIAUSITE 
TOLIAU IEŠKOTI TAMSIOJO BOKŠTO. AR AŠ TEISIN- 

GAI SUPRATAU TAVO PASIULYMO SĄLYGAS, RO- 
LANDAI, STIVENO SUNAU? 

- Taip. 

- GERAI, ROLANDAI IŠ GILEADO. 

- GERAI, EDI IŠ NIUJORKO. 

- GERAI, SIUZANA IŠ NIUJORKO. 

- GERAI, DŽEIKAI IŠ NIUJORKO. 

- GERAI, OI IŠ VIDURINIOJO PASAULIO. 

Išgirdęs savo vardą, plepetūnas kilstelėjo snukutį. 

- JŪS - KA-TETAS: VIENYBĖ IŠ DAUGYBĖS. AŠ 
TAIP PAT. KIENO KA-TETAS STIPRESNIS - ŠITAI 
MUMS IR TEKS NETRUKUS IŠSIAIŠKINTI. 

Jis akimirkai nutilo. Tyloje dusliai gaudė varikliai, ne- 
šantys juos per bevaisę žemę į Toupeką - vietą, kurioje bai- 
giasi Vidurinysis pasaulis ir prasideda Kraštinis. 

- TAIGI, - iškilmingai pranešė Bleinas, - MESKITE 
SAVUOSIUS TINKLUS, KLAJŪNAI. IŠMĖGINKITE 
MANE - MINKITE SAVO MĮSLES. LAI VARŽYBOS 
PRASIDEDA. 


Autoriaus žodis 


Nelabai tolimoje ateityje dienos šviesą turi išvysti 
penktasis pasakojimo apie Tamsųjį Bokštą tomas - su sąly- 
ga, kad rašytojo gyvenimas ir skaitytojo susidomėjimas išliks 
nepakitę. Nors sunku pasakyti, kada būtent; man visuomet 
būdavo nelengva atrasti duris į Rolando pasaulį, ir man kas 
kartą vis sunkiau taip parinkti raktus, kad jie tiktų spynoms. 
Bet vis dėlto, jei jau skaitytojas reikalauja penktojo tomo, 
skaitytojas jį gaus, nes aš kol kas dar pajėgiu rasti Rolando 
pasaulį - tereikia tam nusiteikti, ir jis iki šiol man neprara- 
do savo kerinčio žavesio... ir tai tikra tiesa, ypač lyginant su 
kitais pasauliais, kuriuos aš lankiau savo vaizduotėje. Ir, ta- 
rytum paslaptingi plyšiniai varikliai, ši istorija didina savo 
asmeninį, vis dažnėjantį, ritmą. 

Aš puikiai suprantu, jog kai kurie “Tolimųjų Dykrų“ 
skaitytojai bus neapsakomai nusivylę tokia knygos pabaiga, 
kai tiek visko lieka neišspręsta. Man pačiam ne itin malonu 
palikti Rolandą ir jo draugus vienbėgio Bleino globoje - Ži- 
nia, tai nešvelni persona, ir nors jūs visiškai neprivalote ma- 
nimi tikėti, aš prisipažinsiu, kad šio tomo pabaiga nustebino 
ir mane. Nustebino, ko gero, ne menkiau nei skaitytoją. Yra 
knygų, kurios rašosi pačios savaime (arba rašo pačios save, 
kaip jums patogiau, - o ši knyga kaip sykis iš tokių), ir visų 
geriausia leisti joms baigtis taip, kaip jos pačios to nori. O aš 
galiu tik patikinti tave, skaitytojau, kad Rolandas ir jo drau- 
gai priėjo vieną iš lemiamų savo istorijos posūkio taškų. Da- 
bar jie stovi ties riba, prie muitinės barjero, kur mes neilgam 
juos paliksime, kad jie ramiai užpildytų dokumentus ir atsa-. 
kytų į klausimus. Šia metafora aš tenorėjau pasakyti, kad nu- 
sprendžiau šiek tiek atsipūsti nuo Rolando pasaulio ir kad 

manoji širdis pasirodė besanti pakankamai išmintinga bei 
įžvalgi, jog nutrauktų visus mano mėginimus beatodairiškai 
keliauti toliau. 

Kol kas neaišku, apie ką bus kitas tomas, nors galiu jus 
patikinti, kad situacija su vienbėgiu Bleinu būtinai išsispręs, 
kad mes sužinosime kai ką nauja apie Rolando gyvenimą 
Gileade, kai jis buvo dar visai jaunas, ir vėl susitiksime su 
Tik-Taku ir tuo paslaptingu personažu Merlinu, kurį dar va- 
dina Išminčiumi ar Amžinu Nepažįstamuoju. Būtent šios 
klaikios paslaptingos būtybės paminėjimu Robertas Brau- 
ningas pradeda savo epinę poemą “Vaikis Rolandas atėjo 
prie Tamsiojo Bokšto": 


Išsyk supratau: jis kalba vien melą, 

Tas žilas luošys su žvilgsniu piktavalio, 
Mano poelgiuos melo ieškojęs - neradęs, 
Primerkęs akis, kandžiai lūpas prašiepęs, 
Jis pikdžiugą slėpti mėgindamas laukia, 
Nujausdamas būsimą kruviną auką. 


Būtent šis klastingas ir piktavališkas melagis, šis tam- 
sus galingas burtininkas saugo raktą nuo Kraštinio pasau- 
lio ir Tamsiojo Bokšto... tam, kuriam pakaks narsos jį at- 
imti. 

Ir tiems, kuriems tai lemta. 

DAUGIAMILIJONINIS 
BESTSELERIS 


Rolandas, paskutinis Saulys iš 
Gileado, po tiiputi 
"artinasi prie Tamsiojo Bokšto, 
"savo visatos Centro, 

Jo Kelyje - tolimosiose dykrose 
pradingės, pūvantis Lado 
miestas, kupinas 
šiurpių mutantų, valdomas 
pamišusio kompiuterio... 

